(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΚΒ΄

Δευτέρα 13 Μαΐου 2019 (Απόγευμα)

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν μαθητές από το 40ο Δημοτικό Σχολείο Ηρακλείου και το 17ο Δημοτικό Σχολείο Σερρών, σελ.   
2. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Ρύθμιση οφειλών προς τους Φορείς Κοινωνικής Ασφάλισης, τη Φορολογική Διοίκηση και τους Ο.Τ.Α. α’ βαθμού, Συνταξιοδοτικές ρυθμίσεις Δημοσίου και λοιπές ασφαλιστικές και συνταξιοδοτικές διατάξεις, ενίσχυση της προστασίας των εργαζομένων και άλλες διατάξεις», σελ.   
   
ΠΡΟΕΔΡΕΥΟΝΤΕΣ

ΓΕΩΡΓΙΑΔΗΣ Μ. , σελ.  
ΚΡΕΜΑΣΤΙΝΟΣ Δ. , σελ.  
ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΧΤΣΙΟΓΛΟΥ Ε. , σελ.  
ΒΡΟΥΤΣΗΣ Ι. , σελ.  
ΓΕΝΝΙΑ Γ. , σελ.  
ΓΕΩΡΓΙΑΔΗΣ Μ. , σελ.  
ΚΑΤΣΩΤΗΣ Χ. , σελ.  
ΚΟΥΤΣΟΥΚΟΣ Γ. , σελ.  
ΚΡΕΜΑΣΤΙΝΟΣ Δ. , σελ.  
ΛΑΜΠΡΟΥΛΗΣ Γ. , σελ.  
ΛΟΒΕΡΔΟΣ Α. , σελ.  
ΜΑΝΤΑΣ Χ. , σελ.  
ΠΑΠΠΑΣ Χ. , σελ.  
ΣΑΧΙΝΙΔΗΣ Ι. , σελ.  
ΤΖΑΚΡΗ Θ. , σελ.  
ΤΡΑΓΑΚΗΣ Ι. , σελ.  
ΤΣΙΑΡΑΣ Κ. , σελ.  
  
Β. Επί του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης:  
ΑΚΡΙΩΤΗΣ Γ. , σελ.  
ΑΠΟΣΤΟΛΟΥ Ε. , σελ.  
ΑΧΤΣΙΟΓΛΟΥ Ε. , σελ.  
ΒΑΡΔΑΚΗΣ Σ. , σελ.  
ΒΡΟΥΤΣΗΣ Ι. , σελ.  
ΓΕΝΝΙΑ Γ. , σελ.  
ΘΕΛΕΡΙΤΗ Μ. , σελ.  
ΙΓΓΛΕΖΗ Α. , σελ.  
ΚΑΤΣΩΤΗΣ Χ. , σελ.  
ΚΟΥΤΣΟΥΚΟΣ Γ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΛΙΒΑΝΙΟΥ Ζ. , σελ.  
ΛΥΜΠΕΡΑΚΗ Α. , σελ.  
ΜΕΓΑΛΟΟΙΚΟΝΟΜΟΥ Θ. , σελ.  
ΜΗΤΑΡΑΚΗΣ Π. , σελ.  
ΜΠΑΛΛΗΣ Σ. , σελ.  
ΜΠΑΡΚΑΣ Κ. , σελ.  
ΜΠΟΥΡΑΣ Α. , σελ.  
ΟΥΡΣΟΥΖΙΔΗΣ Γ. , σελ.  
ΠΑΝΑΓΙΩΤΑΡΟΣ Η. , σελ.  
ΠΑΠΑΗΛΙΟΥ Γ. , σελ.  
ΠΡΑΤΣΟΛΗΣ Α. , σελ.  
ΣΑΧΙΝΙΔΗΣ Ι. , σελ.  
ΣΤΕΡΓΙΟΥ Κ. , σελ.  
ΣΤΡΑΤΗΣ Κ. , σελ.  
ΤΖΑΚΡΗ Θ. , σελ.  
ΤΣΑΚΑΛΩΤΟΣ Ε. , σελ.  
ΤΣΟΓΚΑΣ Γ. , σελ.  
ΨΥΧΟΓΙΟΣ Γ. , σελ.  
  
ΠΑΡΕΜΒΑΣΕΙΣ:  
ΜΑΝΤΑΣ Χ. , σελ.  
ΜΠΑΚΟΓΙΑΝΝΗ Θ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΚΒ΄

Δευτέρα 13 Μαΐου 2019 (απόγευμα)

Αθήνα, σήμερα στις 13 Μαΐου 2019, ημέρα Δευτέρα και ώρα 18.39΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΜΑΡΙΟΥ ΓΕΩΡΓΙΑΔΗ**.

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 13-5-2019 εξουσιοδότηση του Σώματος επικυρώθηκαν με ευθύνη του προεδρείου τα Πρακτικά της ΡΚΑ΄ συνεδριάσεώς του, της Δευτέρας 13 Μαΐου 2019, σε ό,τι αφορά την ψήφιση στο σύνολο του σχεδίου νόμου: «Κύρωση Σύμβασης Παραχώρησης του Έργου της Μελέτης Κατασκευής Χρηματοδότησης – Λειτουργίας – Συντήρησης και Εκμετάλλευσης του Νέου Διεθνούς Αερολιμένα Ηρακλείου Κρήτης και Μελέτη – Κατασκευή και Χρηματοδότηση των Οδικών του Συνδέσεων και άλλες διατάξεις».

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Ρύθμιση οφειλών προς τους Φορείς Κοινωνικής Ασφάλισης, τη Φορολογική Διοίκηση και τους Ο.Τ.Α. α' βαθμού, Συνταξιοδοτικές ρυθμίσεις Δημοσίου και λοιπές ασφαλιστικές και συνταξιοδοτικές διατάξεις, ενίσχυση της προστασίας των εργαζομένων και άλλες διατάξεις».

Το ανωτέρω σχέδιο νόμου χαρακτηρίστηκε από την Κυβέρνηση ως επείγον και οι συναρμόδιες Διαρκείς Επιτροπές Κοινωνικών Υποθέσεων, Οικονομικών και Δημόσιας Διοίκησης, Δημόσιας Τάξης και Δικαιοσύνης αποδέχτηκαν κατά πλειοψηφία τον χαρακτηρισμό του ως επείγοντος, σύμφωνα με το άρθρο 110 του Κανονισμού της Βουλής.

Να υπενθυμίσω ότι οι χρόνοι είναι δώδεκα λεπτά για τους εισηγητές και ειδικούς αγορητές με εξάλεπτη δευτερολογία. Οι Κοινοβουλευτικοί Εκπρόσωποι έχουν δώδεκα λεπτά, χωρίς δικαίωμα δευτερολογίας και πέντε λεπτά οι ομιλητές. Οι χρόνοι είναι με βάση τον Κανονισμό και το άρθρο 110 του Κανονισμού της Βουλής με το χαρακτηρισμό ως επείγοντος.

**ΙΩΑΝΝΗΣ ΤΡΑΓΑΚΗΣ:** Αφού δεν εφαρμόζεται το επείγον.

**ΠΡΟΕΔΡΕΥΩΝ (Μάριος Γεωργιάδης):** Έχει χαρακτηριστεί ως επείγον, κύριε Πρόεδρε, και έτσι έχει έρθει.

Η Διάσκεψη των Προέδρων αποφάσισε στη συνεδρίασή της στις 6 Μαΐου 2019 τη συζήτηση του νομοσχεδίου σε δύο συνεδριάσεις. Προτείνω η συζήτηση να είναι ενιαία επί της αρχής, των άρθρων και των τροπολογιών. Το Σώμα συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Το Σώμα συνεφώνησε.

**ΧΡΗΣΤΟΣ ΚΑΤΣΩΤΗΣ:** Όχι, κύριε Πρόεδρε! Παρακαλώ τον λόγο!

**ΠΡΟΕΔΡΕΥΩΝ (Μάριος Γεωργιάδης):** Μισό λεπτό, κύριε Κατσώτη. Θα σας δώσω τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Όχι, δεν συμφωνούμε!

**ΧΡΗΣΤΟΣ ΜΑΝΤΑΣ:** Εμείς συμφωνούμε, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Δεν συμφωνείτε να πάει σε δύο συνεδριάσεις, να συζητήσουμε ενιαία επί της αρχής, επί των άρθρων και επί των τροπολογιών; Στη Διάσκεψη των Προέδρων δεν το συμφωνήσατε αυτό;

**ΓΙΑΝΝΗΣ ΚΟΥΤΣΟΥΚΟΣ:** Όχι, είπαμε!

**ΧΡΗΣΤΟΣ ΚΑΤΣΩΤΗΣ:** Δεν συμφωνούμε, γιατί άλλαξε η κατάσταση.

**ΠΡΟΕΔΡΕΥΩΝ (Μάριος Γεωργιάδης):** Θα καταγραφεί.

**ΓΙΑΝΝΗΣ ΚΟΥΤΣΟΥΚΟΣ:** Μπορώ να πάρω τον λόγο, κύριε Πρόεδρε, επί της διαδικασίας ή θα μας τον αφαιρέσετε;

**ΠΡΟΕΔΡΕΥΩΝ (Μάριος Γεωργιάδης):** Έχω αφαιρέσει ποτέ τον λόγο από κανέναν;

**ΓΙΑΝΝΗΣ ΚΟΥΤΣΟΥΚΟΣ:** Πολλές φορές!

**ΠΡΟΕΔΡΕΥΩΝ (Μάριος Γεωργιάδης):** «Πολλές φορές»; Πείτε μου μία που σας έχω αφαιρέσει τον λόγο, κύριε Κουτσούκο!

**ΓΙΑΝΝΗΣ ΚΟΥΤΣΟΥΚΟΣ:** Τώρα μπορούμε να έχουμε τον λόγο;

**ΠΡΟΕΔΡΕΥΩΝ (Μάριος Γεωργιάδης):** Όχι, θέλω να μου πείτε τις φορές που έχω αφαιρέσει τον λόγο από κάποιον. Θέλω να μου πείτε τις φορές που εγώ προσωπικά έχω αφαιρέσει τον λόγο. Να μην λέμε αερολογίες «πολλές φορές», για να δημιουργήσουμε εντυπώσεις. Σας παρακαλώ πάρα πολύ!

**ΓΕΩΡΓΙΑ ΓΕΝΝΙΑ:** Έχετε δίκιο, κύριε Πρόεδρε.

**ΓΙΑΝΝΗΣ ΚΟΥΤΣΟΥΚΟΣ:** Εσύ να προσέχεις που είσαι εκεί πάνω!

**ΠΡΟΕΔΡΕΥΩΝ (Μάριος Γεωργιάδης):** Εγώ προσέχω πάρα πολύ καλά.

**ΓΙΑΝΝΗΣ ΚΟΥΤΣΟΥΚΟΣ:** Δώσε μου τον λόγο.

**ΠΡΟΕΔΡΕΥΩΝ (Μάριος Γεωργιάδης):** Θα σας δώσω τον λόγο, δεν το έχω αρνηθεί. Εάν θέλετε τον λόγο, με τη σειρά θα πάρουν τον λόγο όλοι οι Κοινοβουλευτικοί Εκπρόσωποι. Αν είναι ποτέ δυνατόν!

Κύριε Μαντά, θέλετε τον λόγο ως Κοινοβουλευτικός Εκπρόσωπος;

**ΧΡΗΣΤΟΣ ΜΑΝΤΑΣ:** Όχι, όχι, δεν θέλω. Εγώ συμφωνώ με τη διαδικασία που είπατε.

**ΠΡΟΕΔΡΕΥΩΝ (Μάριος Γεωργιάδης):** Ο Κοινοβουλευτικός Εκπρόσωπος της Νέας Δημοκρατίας δεν είναι εδώ.

Ελάτε, κύριε Κουτσούκο, έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, επεσήμανα κατά τη συνεδρίαση των επιτροπών, που ήταν η μισή Βουλή, ότι αυτό το νομοσχέδιο με τις εκατόν είκοσι δόσεις, όπως εισήχθη, η Κυβέρνηση το έκλωθε κανένα χρόνο και μας το έφερε με τη διαδικασία του επείγοντος, με αποτέλεσμα πάρα πολλοί φορείς να μην μπορέσουν να παρευρεθούν, διότι τους ειδοποιήσαμε δέκα λεπτά πριν τη συνεδρίαση της ακρόασης των φορέων. Θυμίζω ότι δεν παρευρέθηκε η ΓΣΕΕ, δεν παρευρέθηκε η ΕΣΕΕ και μια σειρά άλλων.

Η Κυβέρνηση, λοιπόν, μπροστά στον πανικό της στην εκλογική συντριβή κατέθεσε σήμερα τέσσερις σημαντικές τροπολογίες. Εγώ τις αναγνωρίζω ως σημαντικές.

Θέλω, λοιπόν, κύριε Πρόεδρε να σας παρακαλέσω και δι’ υμών την Ολομέλεια η συζήτηση να μην γίνει ενιαία επί του νομοσχεδίου και των τροπολογιών. Θέλω, δηλαδή, για τις τροπολογίες οι οποίες ανατρέπουν το δημοσιονομικό πλαίσιο που έχει ψηφίσει η Κυβέρνηση με το μεσοπρόθεσμο πρόγραμμα δημοσιονομικής στρατηγικής και μοιράζουν επιδόματα προεκλογικά, να μας δώσετε τη δυνατότητα να τοποθετηθούμε ξεχωριστά. Δεν είναι δυνατόν σε μια πρωτολογία δώδεκα λεπτών να αντιμετωπίσουμε το σύνολο αυτών των μεγάλων ζητημάτων που τίθενται και αφορούν την πορεία της χώρας και τις δεσμεύσεις που έχει αναλάβει η Κυβέρνηση.

Αυτή είναι η έκκλησή μου προς εσάς, διότι άκουσα και τους συναδέλφους του ΣΥΡΙΖΑ να διαμαρτύρονται ότι τα πέντε λεπτά που τους δίνετε είναι λίγα. Αυτή είναι, λοιπόν, η έκκλησή μου προς το Προεδρείο και παρακαλώ πολύ να τη θέσετε στην κρίση του Σώματος για να μας δώσετε τη δυνατότητα να έχουμε περισσότερο χρόνο και δευτερολογία. Αυτή είναι η παράκληση μου.

**ΠΡΟΕΔΡΕΥΩΝ (Μάριος Γεωργιάδης):** Ωραία. Σας άκουσα, κύριε Κουτσούκο.

Να κάνω μία πρόταση επί της διαδικασίας και από κει πέρα -αν θέλετε- ή να συμφωνήσετε ή να διαφωνήσετε.

Οι χρόνοι είναι αυτοί λόγω του χαρακτηρισμού ως επείγοντος. Παρ’ όλα αυτά εγώ προτείνω να υπάρχει μία σχετική ανοχή. Και σίγουρα να δώσουμε, εάν χρειαστεί, δευτερολογία δύο λεπτών ή τριών λεπτών με μία σχετική ανοχή για τους κοινοβουλευτικούς -έχουν μόνο οι εισηγητές το δικαίωμα αυτό- για να έχουμε μία ολοκληρωμένη συζήτηση και να μπορέσετε να τοποθετηθείτε όλοι.

Τον λόγο έχει ο κ. Σαχινίδης.

**ΙΩΑΝΝΗΣ ΣΑΧΙΝΙΔΗΣ:** Σίγουρα θα πρέπει να μας δώσετε επιπλέον χρόνο στις δευτερολογίες. Αλλά νομίζω ότι είναι υποκριτικό, διότι στην ακρόαση των φορέων δεν υπήρξε ούτε ένα κόμμα από το λεγόμενο συνταγματικό τόξο, που να έθεσε έστω και μία ερώτηση στους φορείς. Οπότε έρχονται σήμερα στην Ολομέλεια κάποια κόμματα και το παίζουν ότι κόπτονται γι’ αυτό το σχέδιο νόμου, ενώ στην επιτροπή, στην ακρόαση φορέων δεν έκαναν ούτε μισή ερώτηση σε κανέναν από τους φορείς.

Αυτά τα λέω για να καταγραφούν στα Πρακτικά.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Καταγράφηκε, κύριε συνάδελφε.

Τον λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, μιλήσαμε και στην επιτροπή για το θέμα του επείγοντος. Επειδή έχουν κατατεθεί όλες αυτές οι τροπολογίες που περιέχουν τις εξαγγελίες του Πρωθυπουργού -που δεν συμπεριλαμβανόταν σε αυτό το νομοσχέδιο- θεωρώ ότι πρέπει να δοθεί ο ανάλογος χρόνος. Να δοθεί, δηλαδή, ο χρόνος των δεκαπέντε λεπτών και της δευτερολογίας, προκειμένου να τοποθετηθούμε και στις τροπολογίες αλλά και σε όλο αυτό το πακέτο, που έχει εξαγγελθεί και που θεωρείται ότι είναι θετικά μέτρα.

Στον χρόνο των δώδεκα λεπτών με μία ανοχή -όπως είπατε- δεν θα μπορέσουμε να τοποθετηθούμε επί όλου του νομοσχεδίου και επί των τροπολογιών. Να δοθεί ο κανονικός χρόνος.

**ΠΡΟΕΔΡΕΥΩΝ (Μάριος Γεωργιάδης):** Κύριε Κατσώτη, σας καταλαβαίνω.

Εγώ διάβασα, και με βάση τον Κανονισμό να συμφωνήσουμε στα δεκαπέντε λεπτά για τους εισηγητές. Θα παραμείνουμε στα πέντε λεπτά για τους ομιλητές με μία σχετική ανοχή και θα έχουν και οι Κοινοβουλευτικοί Εκπρόσωποι -όσοι επιθυμούν, εάν θέλουν- το δικαίωμα μίας δευτερολογίας, για να μπορέσει να γίνει η συζήτηση εποικοδομητική επί του συνόλου.

Τον λόγο έχει ο κ. Μαντάς.

**ΧΡΗΣΤΟΣ ΜΑΝΤΑΣ:** Νομίζω ότι θα έχουμε την άνεση να συζητήσουμε επί της ουσίας. Όλα τα άλλα είναι εκ του περισσού.

Και εν πάση περιπτώσει, θέλω να συμφωνήσω με την πρόταση οι εισηγητές να έχουν δεκαπέντε λεπτά και να έχουμε μία σχετική ανοχή στους ομιλητές, γιατί πράγματι υπάρχουν μεγάλα ζητήματα και πρέπει να τοποθετηθούν όλοι με επάρκεια.

**ΠΡΟΕΔΡΕΥΩΝ (Μάριος Γεωργιάδης):** Αυτό είπα και εγώ. Πρότεινα να υπάρχει σχετική ανοχή.

**ΧΡΗΣΤΟΣ ΜΑΝΤΑΣ:** Άρα, συμφωνώ με την άποψή σας, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Θα υπάρχει σχετική ανοχή. Γιατί –καταλαβαίνετε- άμα το συμφωνήσουμε στα επτά λεπτά θα πάει με την ανοχή στα εννέα λεπτά. Οπότε δεν μπορεί να βγει έτσι η διαδικασία.

**ΧΡΗΣΤΟΣ ΠΑΠΠΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Μάριος Γεωργιάδης):** Μίλησε ο συνάδελφός σας. Δεν ήξερα ότι ζητήσατε τον λόγο επί της διαδικασίας, κύριε Παππά.

Ορίστε, έχετε τον λόγο.

**ΧΡΗΣΤΟΣ ΠΑΠΠΑΣ:** Παίρνω τον λόγο όχι για να χρονοτριβήσω και να καθυστερήσω τη διαδικασία αλλά επιτέλους πρέπει να υπάρχει και μία αποκατάσταση της αλήθειας.

Είπε προηγουμένως ο κ. Κουτσούκος περί των φορέων που εκλήθησαν -και πραγματικά ήταν απαράδεκτο αυτό εκ μέρους της Κυβέρνησης- τελευταία στιγμή και υπήρχε περιθώριο ίσως και κάτι μεγαλύτερο από μία ώρα.

Με τον κ. Κουτσούκο του ΚΙΝΑΛ, ΠΑΣΟΚ -πώς να το πω τώρα;- είχαμε καλέσει ένα φορέα, τον ίδιο, την «ΑΞΙΑ», δηλαδή τις χήρες κ.λπ.. Η διαφορά έγκειται στο εξής, κύριε Κουτσούκο. Παρ’ όλο όταν υπάρχει πρόβλημα και παρ’ όλες τις τρικλοποδιές που βάζει η Κυβέρνηση για να μην έρθει η «ΑΞΙΑ» και να έρθει η «καπελωμένη» συνδικαλιστική οργάνωση, η «ΔΡΑΣΙΣ», εμείς καλέσαμε και βγάλαμε άδεια για να έρθει η «ΑΞΙΑ» στη Βουλή, να μιλήσει, ενώ εσείς που προσπαθείτε να καπελώσετε καταστάσεις και πάει η κ. Γεννηματά στη Λάρισα και βγάζει φωτογραφίες για το facebook κ.λπ.. ούτε καν ένα τηλέφωνο δεν πήρατε. Και αυτό το λέω για να το ακούει ο ελληνικός λαός και να μαθαίνει τι γίνεται μέσα εδώ.

**ΓΙΑΝΝΗΣ ΚΟΥΤΣΟΥΚΟΣ:** Τι προβοκάτσιες είναι αυτές τώρα;

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, παρακαλώ τον λόγο!

**ΠΡΟΕΔΡΕΥΩΝ (Μάριος Γεωργιάδης):** Ζητώ συγγνώμη. Δεν έχω ακούσει. Επειδή συνεννοούμουν με το Προεδρείο, δεν έχω ακούσει για να διορθώσω κάτι. Οπότε, έχετε τον λόγο, κύριε Λοβέρδο, επί της διαδικασίας.

**ΑΝΔΡΕΑΣ ΛΟΒΕΡΔΟΣ:** Επί της διαδικασίας εκφραστήκαμε με τον κ. Κουτσούκο. Δεν θα επαναλάβουμε. Ό,τι είπε ο συνάδελφος το υποστηρίζουμε όλοι. Μας εξέφρασε.

Εδώ τώρα δημιουργήθηκε από τη Χρυσή Αυγή ένα θέμα, που δεν το περίμενε κανένας. Και δεν το περίμενε κανένας και γιατί δεν σχετίζεται με το ό,τι συζητάμε αυτή τη στιγμή και γιατί είναι πλήρως ψευδές, 1000% ψευδές και το καταγγέλλω. Διότι εμείς ως κυβέρνηση το ζήτημα αυτής της ρύθμισης το είχαμε αποκρούσει επί τέσσερα χρόνια –εγώ προσωπικά επί δύο απ’ αυτά. Όταν έγινε η συγκεκριμένη ρύθμιση από τους δήθεν αριστερούς, το καταψηφίσαμε. Είμαι ο πρώτος Βουλευτής που είδε γυναίκες που έχουν αυτό το πρόβλημα. Το έφερα στην Βουλή. Ως κόμμα κάναμε πρώτοι παρέμβαση με την κ. Γεννηματά. Και τώρα μας λέει ότι έβγαλαν άδεια εισόδου στον φορέα κ.λπ..

Το καταγγέλλω. Είναι ψευδές αυτό που λέει και του ζητάω να το πάρει και πίσω.

**ΧΡΗΣΤΟΣ ΠΑΠΠΑΣ:** Κύριε Πρόεδρε, τον λόγο!

**ΠΡΟΕΔΡΕΥΩΝ (Μάριος Γεωργιάδης):** Κύριε Παππά, δεν νομίζω ότι πρέπει να δώσουμε συνέχεια.

**ΧΡΗΣΤΟΣ ΠΑΠΠΑΣ:** Δεν παίρνω τίποτα πίσω. Απορώ με το θράσος ενός ανθρώπου που διερωτάται γιατί δεν τον θέλουν οι συνταξιούχοι!

**ΠΡΟΕΔΡΕΥΩΝ (Μάριος Γεωργιάδης):** Κύριε Παππά, δεν ακούγεστε. Δεν αφορά τη διαδικασία αυτήν τη στιγμή. Έχετε σκοπό να ανακαλέσετε κάτι απ’ αυτά που είπατε;

**ΧΡΗΣΤΟΣ ΠΑΠΠΑΣ:** Τίποτα! Ούτε γραμμή!

**ΠΡΟΕΔΡΕΥΩΝ (Μάριος Γεωργιάδης):** Ωραία, παραμένει στα Πρακτικά και συνεχίζουμε.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι δύο μαθήτριες και μαθητές και τρεις συνοδοί εκπαιδευτικοί από το 40ο Δημοτικό Σχολείο Ηρακλείου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Με βάση το άρθρο 64 του Κανονισμού έχει δικαίωμα και έχει ζητήσει τον λόγο εκ των αρμοδίων Υπουργών, ο κ. Τσακαλώτος, όπως και η κ. Αχτσιόγλου, αν δεν κάνω λάθος. Ο κ. Τσακαλώτος θα ξεκινήσει την τοποθέτησή του, διότι θέλει να παρουσιάσει κάτι.

**ΜΑΥΡΟΥΔΗΣ ΒΟΡΙΔΗΣ:** Όσο μιλάει ο Υπουργός να ανοίξει η εγγραφή.

**ΠΡΟΕΔΡΕΥΩΝ (Μάριος Γεωργιάδης):** Βεβαίως, θα ανοίξει η εγγραφή των ομιλητών όσο μιλάει ο Υπουργός και θα κλείσει με την ολοκλήρωση του εισηγητή της Αξιωματικής Αντιπολίτευσης.

Οπότε να ανοίξει και το σύστημα εγγραφής των ομιλητών Βουλευτών.

Τον λόγο έχει ο κύριος Υπουργός για δέκα λεπτά.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κυρίες και κύριοι συνάδελφοι, θα ξεπεράσω τον πανικό μου -που λέει ο κ. Κουτσούκος- μπροστά στη συντριβή, παρουσιάζοντας αυτά τα μέτρα που είμαι σίγουρος ότι θα γυρίσει το κλίμα εναντίον μας!

Θα ήθελα να αρχίσω, όμως, για ένα με δύο λεπτά με τα καλά νέα της ημέρας. Σας έχω συνηθίσει από τη στιγμή που βγήκαμε από το μνημόνιο κάθε φορά που μιλάω, να σας λέω τα νέα καλά νέα. Δεν σας λέω τι έχει γίνει στις εξαγωγές, αφού δεν έχουμε νέα στοιχεία. Δεν σας λέω τι έχει γίνει στις επενδύσεις, αφού δεν έχουμε νέα στοιχεία.

Επιτρέψτε μου, όμως, να σας πω τα καλά νέα από την τελευταία φορά που μίλησα για οικονομικά ζητήματα και όχι στην πρόταση μομφής που είχαμε την Παρασκευή. Από τα νέα στοιχεία της ΕΛΣΤΑΤ, λοιπόν, από 2015 έως το 2017 η φτώχεια έπεσε κατά 2 ποσοστιαίες μονάδες. Η υλική αποστέρηση έπεσε κατά 3,5 ποσοστιαίες μονάδες. Το ποσοστό των ατόμων με ανάγκες για ιατρικές εξετάσεις ή θεραπείες που δεν ικανοποιήθηκαν, έπεσε δύο μονάδες. Η ανισότητα στην κατανομή εισοδήματος το 2017, ο λεγόμενος δείκτης Gini, έφτασε στο επίπεδο πρo κρίσης στο χαμηλότερο σημείο…

(Θόρυβος στην Αίθουσα)

Συγγνώμη, κύριοι συνάδελφοι, μπορεί να μη σας ενδιαφέρουν αυτά για την κοινωνία, αλλά μπορώ να έχω την προσοχή σας;

**ΠΡΟΕΔΡΕΥΩΝ (Μάριος Γεωργιάδης):** Ελάτε, κύριοι συνάδελφοι! Συγγνώμη, κύριε Υπουργέ. Όποιος δεν θέλει να παρακολουθήσει τον Υπουργό, μπορεί να κάνει την κουβέντα του εκτός.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Η ανισότητα στην κατανομή εισοδήματος το 2017, ο λεγόμενος δείκτης Gini έφτασε στο επίπεδο προ κρίσης, δηλαδή, στο χαμηλότερο σημείο από το 2010. Η σχολική διαρροή το 2017 έπεσε στο 4,7%, ενώ το 2014 ήταν στο 9%. Οι γιατροί ανά χίλιους κατοίκους είναι στα υψηλότερα επίπεδα από το 2006.

Πάω στην πραγματική οικονομία, όπου έχετε τις μεγαλύτερες αντιρρήσεις. Ο εποχικά προσαρμοσμένος δείκτης υπευθύνων προμηθειών της IHS MARKIT για τον τομέα της μεταποίησης στην Ελλάδα έκλεισε στις 56,6 μονάδες τον Απρίλιο.

Σας θυμίζω πως ό,τι είναι πάνω από το 50 σημαίνει ότι προοπτικά έχουμε μεγαλύτερη μεταποίηση, μεγαλύτερη ποσότητα σε αυτόν τον κλάδο. Είναι η εντονότερη βελτίωση που έχει καταγραφεί από τον Ιούνιο του 2000.

Ο δείκτης PMI για τον τομέα της μεταποίησης στην Ελλάδα παρέμεινε σε θετικά επίπεδα, πάνω από 50 μονάδες για εικοστό τρίτο μήνα στη σειρά. Αυτό σημαίνει ότι από τον Ιούνιο του 2017 μέχρι τον Απρίλιο του 2019 οι λειτουργικές συνθήκες στον τομέα της μεταποίησης παρουσιάζουν συνεχή βελτίωση.

Και, τέλος, η καταναλωτική δαπάνη των νοικοκυριών στο τέταρτο τρίμηνο του 2018 αυξήθηκε κατά 1,4%, σε σύγκριση με το αντίστοιχο τρίμηνο του προηγούμενου έτους. Καταλαβαίνετε, δηλαδή, πόσο πανικός δημιουργείται από αυτά τα νέα!

Πάμε, λοιπόν, στις βασικές τροπολογίες. Χονδρικά τις ξέρετε γιατί τις έχετε διαβάσει στις εφημερίδες. Άρχισα με αυτό για να δείτε ότι τοποθετούνται αυτές οι τροπολογίες σε ένα γενικό πλαίσιο ανάταξης της οικονομίας. Θα μπορούσε να ήταν και καλύτερο, αλλά αυτό είναι το πλαίσιο, ένα πλαίσιο ανάκαμψη σε όλους τους τομείς.

Πάμε τώρα στον συντελεστή ΦΠΑ, όπου επανέρχεται ο μειωμένος συντελεστής ΦΠΑ 13% σε βασικά είδη διατροφής από τον κανονικό συντελεστή 24%, όπως ενδεικτικά σας αναφέρω τα είδη ζυμαρικών -για εμάς που είμαστε μακαρονάδες είναι ιδιαίτερα σημαντικό αυτό!- είδη ψαρικών και λαχανικών, κυρίως παρασκευάσματα σε κονσέρβες και διάφορα παρασκευάσματα διατροφής με βάση τα δημητριακά –γι’ αυτούς που τους αρέσει η υγιεινή διατροφή- όπως κορν φλέικς, μπάρες δημητριακών κ.λπ.. Στον ΣΥΡΙΖΑ είναι λίγοι αυτοί! Δεν ξέρω αν είναι περισσότεροι στη Νέα Δημοκρατία και στο ΚΙΝΑΛ!

Εντάσσεται στον υπερμειωμένο συντελεστή ΦΠΑ 6% από τον μειωμένο συντελεστή 13% που ίσχυε μέχρι σήμερα η παράδοση ηλεκτρικής ενέργειας και η παράδοση φυσικού αερίου.

Επανέρχεται ο μειωμένος συντελεστής ΦΠΑ 13% στην εστίαση για τα εστιατόρια, τα ψητοπωλεία, τα ζαχαροπλαστεία με εξαίρεση τη διάθεση ποτών, χυμών και ροφημάτων.

Με τις προτεινόμενες διατάξεις αναμένεται η τόνωση της αγοράς, η ενίσχυση της ανταγωνιστικής θέσης της χώρας στον τουριστικό τομέα και η ενίσχυση του εισοδήματος των καταναλωτών.

Μετά από τον Αύγουστο του 2018 θέλω να βρείτε έναν τομέα που κάποια Ελληνίδα ή κάποιος Έλληνας δεν έχει βοηθηθεί. Θέλετε να μιλήσουμε για τα νέα ζευγάρια που τώρα μπορούν να πάρουν επιδότηση στέγασης; Θέλετε να μιλήσουμε για τα παιδιά και όλα τα έργα που έχει κάνει το Υπουργείο Εργασίας; Θέλετε να μιλήσουμε για την ανεργία, που είναι περισσότερα άτομα στην απασχόληση; Θέλετε να μιλήσουμε για την ενεργειακή φτώχεια και τους ανθρώπους τώρα που βοηθάμε σε αυτό; Θέλετε να μιλήσουμε για τους μικρομαγαζάτορες;

Βλέπετε ότι, αντιθέτως με αυτό που είπατε, βγήκαμε από την κρίση, από το μνημόνιο, αντιμετωπίζουμε τα βασικά προβλήματα της κρίσης με το νομοσχέδιο που έχουμε μπροστά με τις εκατόν είκοσι δόσεις και στο ασφαλιστικό και στο φορολογικό, αλλά και σε χρέη προς την τοπική αυτοδιοίκηση, δηλαδή τα προβλήματα που έχουμε κληρονομήσει από το παρελθόν και, συγχρόνως, στήνουμε ένα πλαίσιο μέτρων μέσα στις δυνατότητές μας όσο μπορούμε, μέσα στο υπολογισμένο ποσό -εκ των προτέρων, κύριε Κουτσούκο, και όχι στο τέλος, γιατί παλιότερα μας κατηγορούσατε ότι τα κάνουμε στο τέλος και ότι κάνουμε υπερπλεονάσματα-, για να μπορούμε να ελαφρύνουμε και το ελληνικό νοικοκυριό.

Ως προς την ερώτηση που μας έκαναν στην αρχή μόλις βγήκαμε από το μνημόνιο πότε θα το δει ο Έλληνας και η Ελληνίδα στην τσέπη του, με αυτό το νομοσχέδιο και με αυτές τις τροπολογίες -και δεν έχω μιλήσει καθόλου για τις συντάξεις που θα μιλήσουμε σε λίγο- καταλαβαίνουμε ότι σιγά σιγά μέσα στο μέτρο των δυνατοτήτων μας ο κάθε Έλληνας και η κάθε Ελληνίδα και όλα τα παιδιά θα μπορέσουν να το δουν στην τσέπη τους.

Μετά από τις βασικές τροπολογίες που συζητήσαμε, θέλω να αναφερθώ και σε κάποιες άλλες τροπολογίες που έχουν κατατεθεί. Δεν ξέρω αν έχουν μοιραστεί.

Η μια τροπολογία είναι για τον προληπτικό έλεγχο, όπου εκεί έχουμε εδώ και δύο χρόνια νομοθετήσει για να σταματήσει αυτός ο προληπτικός έλεγχος. Σταμάτησε στα Υπουργεία. Είχαμε κάποια προβλήματα εφαρμογής στην τοπική αυτοδιοίκηση και στα νοσοκομεία. Έχουμε διαφορετικές ταχύτητες που μπορούν να αφομοιώσουν το καινούργιο πλαίσιο και, άρα, αυτή η τροπολογία δίνει μια δυνατότητα, ιδιαίτερα στην τοπική αυτοδιοίκηση, να μπορέσουν να έχουν τις ικανότητες, τις γνώσεις με μαθήματα για να μπορούν να αντικαταστήσουν τον προληπτικό έλεγχο, που είμαι σίγουρος ότι συμφωνείτε και εσείς ότι είναι κάτι γραφειοκρατικό, κάτι που καθυστερεί τις διαδικασίες.

Υπάρχει μια διάταξη για τον ΓΛΚ για τις συντάξεις. Εδώ για τις κύριες συντάξεις μπορεί να μιλήσει η κ. Αχτσιόγλου, που δεν είναι του δημοσίου τομέα. Όμως, αυτή η διάταξη είναι για τις συντάξεις που είναι του δημοσίου όπου όντως υπάρχει η καθυστέρηση και αυτό που κάνει αυτή η διάταξη είναι ότι φτιάχνει ομάδες εργασίας και από το ΓΛΚ και από τον ΕΦΚΑ για να μπορεί να επιταχυνθεί η διαδικασία των συντάξεων του δημοσίου.

Και, τέλος, έχουμε μια πολύ διαδικαστική τροπολογία για την παράταση προθεσμίας για τον καθορισμό των αποδοχών προσωπικού ειδικών κατηγοριών. Είναι διαδικαστικό. Παρατείνεται μέχρι το τέλος του έτους η προθεσμία έκδοσης αποφάσεων για τον καθορισμό αποδοχών ειδικών κατηγοριών αντί για την 1η Ιουνίου του 2019. Αφορά, για παράδειγμα, προέδρους και μέλη ανεξαρτήτων αρχών, όργανα διοίκησης και τα λοιπά.

**ΘΕΟΔΩΡΑ ΜΠΑΚΟΓΙΑΝΝΗ:** Ποιος είναι ο λόγος που γίνεται αυτό;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Είναι τεχνικός λόγος. Δεν προλαβαίνουμε κάποια προθεσμία. Είναι μια επέκταση προθεσμιών.

Κλείνοντας, κυρίες και κύριοι συνάδελφοι, την ομιλία και την παρουσίαση των τροπολογιών, δεν πρέπει νομίζω να επαναλαμβάνουμε ό,τι είπαμε από την Τετάρτη μέχρι την Παρασκευή. Νομίζω ότι ο ελληνικός λαός έχει καταλάβει ότι έχει διαψευστεί όλο το αφήγημα της Νέας Δημοκρατίας.

Νομίζω ότι βάλατε πάρα πολύ μεγάλο βάρος στο ότι κάποια στιγμή θα πέσουμε. Άρα, βάλατε πολύ μεγάλο βάρος στο ότι θα πέφταμε είτε γιατί δεν θα κλείναμε τις αξιολογήσεις είτε για τις Πρέσπες είτε για κάποιο άλλο θέμα. Δεν σας βγήκε αυτό. Νομίζω ότι δημιουργείται μπούμερανγκ και νομίζω ότι κάποια στιγμή έπρεπε να είχατε αποφασίσει ότι δεν θα πέσουμε με αυτόν τον τρόπο και ο λόγος που δεν θα πέσουμε από αυτόν τον λόγο είναι ότι υπήρχε ένα σχέδιο πώς θα βγούμε από την κρίση και από το μνημόνιο και πώς θα διαχειριστούμε τις καλύτερες μέρες.

Εμείς δεν λέμε ότι όλα είναι ρόδινα. Μεγάλο κομμάτι του ελληνικού λαού ακόμα υποφέρει και είναι σε δύσκολη θέση. Πώς θα ήταν αλλιώς, εξάλλου, αν έχεις χάσει το ένα τέταρτο του ΑΕΠ; Όμως, λέμε ότι αυτές οι τροπολογίες και η τροπολογία που θα ακούσετε σε δύο λεπτά εντάσσονται σε ένα σχέδιο δημοσιονομικό, κοινωνικό και αναπτυξιακό και με αυτό θα πάμε στις ευρωεκλογές και με αυτό θα κερδίσουμε και τις εθνικές εκλογές.

Ευχαριστούμε πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον Υπουργό κ. Τσακαλώτο.

Η Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αχτσιόγλου έχει ζητήσει τον λόγο.

Πόσο χρόνο χρειάζεστε, κυρία Υπουργέ;

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ούτε πέντε λεπτά, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ορίστε, έχετε τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Θα ήθελα να σας παρουσιάσω εν συντομία την τροπολογία που καταθέτουμε σήμερα που αφορά τη χορήγηση της νέας δέκατης τρίτης σύνταξης. Είναι μία θέσπιση μιας νέας δέκατης τρίτης σύνταξης με ειδική αρχιτεκτονική την οποία θα περιγράψω εκ νέου. Πρόκειται για μία ρύθμιση η οποία ενισχύει ευλόγως σταθερά και σε μόνιμη βάση –αυτό θέλω κυρίως να τονίσω- τα εισοδήματα των συνταξιούχων από τώρα και για όλη τους τη ζωή.

Είναι μια τροπολογία με την οποία ουσιαστικά στηρίζουμε έμπρακτα αυτούς που σήκωσαν και το μεγαλύτερο βάρος των πολιτικών της λιτότητας, τους δυόμισι εκατομμύρια συνταξιούχους που σήκωσαν και το μεγαλύτερο βάρος των πολιτικών της λιτότητας και υπέστησαν τεράστιες μειώσεις στο εισόδημά τους σωρευτικά, ιδίως την περίοδο 2010-2014.

Η δομή αυτής της νέας δέκατης τρίτης σύνταξης είναι γνωστή, την έχουμε περιγράψει ήδη από την περασμένη Τρίτη στο Ζάππειο με τον Πρωθυπουργό και τον Υπουργό Οικονομικών. Για τους συνταξιούχους οι οποίοι λαμβάνουν κύρια σύνταξη μέχρι 500 ευρώ θα είναι το 100% της σύνταξης, από 500 μέχρι 600 ευρώ θα είναι το 70% της σύνταξης, από 600 μέχρι 1.000 ευρώ θα είναι το 50% της σύνταξης και από 1.000 ευρώ και επάνω θα είναι το 30% της σύνταξης.

Μιλάμε για δέκατη τρίτη σύνταξη, τη νέα δέκατη τρίτη σύνταξη. Αυτές οι αυξήσεις που περιέγραψα θα εφαρμόζονται στο ποσό της κύριας μεικτής σύνταξης, της κύριας σύνταξης.

Άρα, αφήνουμε στην άκρη την επικουρική σύνταξη που λαμβάνει ο ασφαλισμένος, ο συνταξιούχος –η συντριπτική πλειονότητα των συνταξιούχων λαμβάνει και μία επικουρική σύνταξη, αυτή την αφήνουμε στην άκρη- και υπολογίζουμε τις αυξήσεις που σας περιέγραψα στη βάση του ποσού της κύριας σύνταξης. Αν λαμβάνει περισσότερες κύριες συντάξεις, τότε αθροίζουμε τις κύριες συντάξεις και υπολογίζουμε επ’ αυτού του νέου ποσού το ποσοστό της προσαύξησης της δέκατης τρίτης σύνταξης.

Η διευκρίνιση που κάνω σε σχέση με τις επικουρικές έχει αξία γιατί με τον τρόπο που σας περιέγραψα είναι μεγαλύτερη η ενίσχυση στο εισόδημα των συνταξιούχων. Αν ένας συνταξιούχος έχει -φέρ’ ειπείν- 500 ευρώ κύρια σύνταξη και 170 ευρώ επικουρική, θα λάβει 500 ευρώ δέκατη τρίτη σύνταξη. Δεν θα προσμετρήσουμε, δηλαδή, την επικουρική για να του ανεβάσουμε κλιμάκιο και να πάρει χαμηλότερο ποσοστό.

Ο κ. Τσακαλώτος είπε πριν ότι αυτά τα μέτρα με τις τροπολογίες που παρουσιάζουμε σήμερα πρέπει κανείς να τα δει στο συνολικό πλαίσιο που εισάγονται, δηλαδή στο πλαίσιο της ανάταξης της οικονομίας και της ανάταξης και των δημόσιων οικονομικών. Και πρέπει κανείς να τα προσεγγίσει συνολικά, δηλαδή να δει πώς κάθε ένα εξ αυτών των μέτρων ουσιαστικά ενισχύει μια πολύ μεγάλη κοινωνική ομάδα. Και αυτό ισχύει πρωτίστως και για τις συντάξεις.

Στις συντάξεις, όμως, ιδίως, θα ήθελα αυτό να το δει κανείς και στο πλαίσιο της συνολικής προσπάθειας που κάνουμε για την ανάταξη του δημοσίου συστήματος κοινωνικής ασφάλισης.

Όταν ξεκινήσαμε το 2015 την προσπάθειά μας, παραλάβαμε ένα ασφαλιστικό σύστημα στα όρια της κατάρρευσης, με ένα τεράστιο έλλειμμα μετά από δώδεκα διαδοχικές οριζόντιες περικοπές των συντάξεων -πολλές εκ των οποίων κρίθηκαν αντισυνταγματικές και δημιουργούν τις αναστατώσεις με τη διεκδίκηση αναδρομικών των συνταξιούχων- με πολλές, τετρακόσιες χιλιάδες απλήρωτες συντάξεις στα συρτάρια μας και ένα πολύ μεγάλο χρέος των ασφαλισμένων προς τα ασφαλιστικά ταμεία.

Κάναμε μία διαρθρωτική μεταρρύθμιση η οποία έθεσε σαφείς, ξεκάθαρους, δίκαιους, διαφανείς κανόνες υπολογισμού των εισφορών και των συντάξεων.

Επομένως θέσαμε το σύστημα σε νέα βάση, σε μια νέα στέρεη βάση, στη βάση αυτή που προκύπτει ότι θα είναι και βιώσιμο για τις επόμενες δεκαετίες, μετατρέψαμε το έλλειμμα που παραλάβαμε σε πλεόνασμα, μπορέσαμε να κάνουμε αλλαγές στη βάση υπολογισμού των εισφορών των ελευθέρων επαγγελματιών, έτσι ώστε να ελαφρύνονται οι ελεύθεροι επαγγελματίες, προχωρούμε το νομοσχέδιο με τις εκατόν είκοσι δόσεις και ελπίζω ότι αύριο θα ψηφιστεί.

Άρα, ουσιαστικά οι ασφαλισμένοι ελαφρύνονται από τα βάρη του παρελθόντος και ολοκληρώνουμε ουσιαστικά αυτή τη μεγάλη προσπάθεια ανάταξης και του δημοσίου συστήματος κοινωνικής ασφάλισης, αλλά και των ασφαλισμένων και συνταξιούχων με τη θεσμοθέτηση αυτής της νέας δέκατης τρίτης σύνταξης, η οποία θα έρχεται σε μόνιμη βάση.

Αντιλαμβάνεστε, λοιπόν, ότι αυτό συνιστά ένα πολύ μεγάλο βήμα σε μια μεγάλη προσπάθεια η οποία γίνεται τα τελευταία τέσσερα χρόνια, για να έχουμε ένα υγιές ασφαλιστικό και επιτέλους, από εδώ και στο εξής να μιλάμε μόνο για παρεμβάσεις ενίσχυσης του εισοδήματος των συνταξιούχων και ελάφρυνση των ασφαλισμένων.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Αχτσιόγλου.

Ξεκινάμε με τον εισηγητή του ΣΥΡΙΖΑ κ. Βαρδάκη.

Συνεχίζει να είναι ανοιχτό το σύστημα για την εγγραφή των ομιλητών. Θα κλείσει, αφού ολοκληρώσει την ομιλία του και ο κ. Βρούτσης.

Όπως συμφωνήσαμε, έχετε δεκαπέντε λεπτά στη διάθεσή σας, κύριε Βαρδάκη.

**ΣΩΚΡΑΤΗΣ ΒΑΡΔΑΚΗΣ:** Ευχαριστώ, κύριε Πρόεδρε.

Πριν από λίγη ώρα κυρώθηκε από την ελληνική Βουλή η σύμβαση στο αεροδρόμιο στο Καστέλλι, το καλύτερο αναπτυξιακό έργο στην Κρήτη, αλλά και στη χώρα, θα έλεγα. Μετά από δεκαεπτά χρόνια ήταν δίκαιο και έγινε πράξη.

Δέκατη τρίτη σύνταξη, μείωση ΦΠΑ: Και αυτό ήταν δίκαιο και έγινε πράξη. Η ανάλυση του Υπουργού, αλλά και της Υπουργού δεν σηκώνει παρερμηνείες. Στη δευτερολογία μου θα κάνω μία συγκεκριμένη τοποθέτηση.

Κυρίες και κύριοι συνάδελφοι, η συζήτηση του νομοσχεδίου του Υπουργείου Εργασίας για τη ρύθμιση των εκατόν είκοσι δόσεων συνέπεσε την προηγούμενη εβδομάδα με την κορυφαία διαδικασία για ψήφο εμπιστοσύνης στην Κυβέρνηση. Και το λέω αυτό γιατί μέσω και των δύο κοινοβουλευτικών διαδικασιών δώσαμε τη δυνατότητα στον ελληνικό λαό να καταλάβει για ακόμα μια φορά ποιος είναι με τους πολλούς και ποιοι είναι με τους λίγους, ποια κυβέρνηση προωθεί την κοινωνία της αλληλεγγύης, της δημοκρατίας, των ίσων δικαιωμάτων και των ίσων ευκαιριών, ποια κυβέρνηση έδειξε ευαισθησία για το κοινωνικό σύνολο και έμεινε σταθερή στις δεσμεύσεις της απέναντι στον εργαζόμενο, τον ασφαλισμένο, τον συνταξιούχο, απέναντι στις ευπαθείς ομάδες.

Κυρίες και κύριοι της Αντιπολίτευσης, όσο και αν δε σας αρέσει, εμείς αγωνιζόμαστε, αγωνιστήκαμε και θα συνεχίσουμε να αγωνιζόμαστε με όλες μας τις δυνάμεις, έτσι ώστε σε μια σειρά από κρίσιμα πεδία να υλοποιούμε πολιτικές υπέρ της κοινωνικής πλειοψηφίας. Και αυτή είναι η μεγάλη διαφορά μεταξύ μας. Είμαστε δύο διαφορετικοί κόσμοι. Γι’ αυτό και αποκαλώ πραγματικά θράσος το να κουνάτε το δάχτυλο στη σημερινή Κυβέρνηση, η οποία από την αρχή έδειξε την ευαισθησία της για το κοινωνικό σύνολο.

Εισάγουμε, λοιπόν, σήμερα αυτό το νομοσχέδιο, αρχικά για να δώσουμε την ευκαιρία σε συμπολίτες μας, οφειλέτες του δημοσίου, να διευθετήσουν επιτέλους τις οφειλές του παρελθόντος, οφειλές που δημιουργήθηκαν από την αντικειμενική αδυναμία αυτών των ανθρώπων να καταβάλλουν από ταμεία τους τις ασφαλιστικές εισφορές στα χρόνια της οικονομικής κρίσης, καθώς και να ανταποκριθούν στις υποχρεώσεις τους απέναντι στη φορολογική διοίκηση.

Ποιο ήταν το αποτέλεσμα, όμως, της απραξίας όλων των προηγούμενων κυβερνήσεων που δεν βρέθηκαν δίπλα σε αυτούς τους ανθρώπους; Να βρίσκονται αυτοί οι άνθρωποι χρεωμένοι στο δημόσιο, να μην μπορούν να πάρουν ασφαλιστική ενημερότητα, να μην μπορούν να έχουν υγειονομική κάλυψη ούτε για τους ίδιους ούτε για τα παιδιά τους, να μην μπορούν να καταθέσουν αίτημα συνταξιοδότησης, ακόμα και αν έχουν συμπληρώσει τα συντάξιμα χρόνια.

Εμείς σήμερα θέλουμε μέσω αυτών των ρυθμίσεων να δώσουμε μεγάλη ανακούφιση σε αυτούς τους ανθρώπους, στους οποίους πρέπει να δοθεί μια δεύτερη ευκαιρία, μια δυνατότητα να ενταχθούν σε ρύθμιση με ευνοϊκές δόσεις και ευνοϊκούς όρους.

Ως προς το κομμάτι της ρύθμισης των εκατόν είκοσι δόσεων στα ασφαλιστικά ταμεία, θα μπορούν να υπαχθούν οι οφειλέτες που έχουν κλείσει τα βιβλία τους, οι ιδιώτες που έχουν οποιαδήποτε συναλλαγή με το ΙΚΑ, εργοδοτικές οφειλές από ασφαλιστικές εισφορές εργαζομένων, οι υπό συνταξιοδότηση οφειλέτες, κυρίως μη μισθωτοί απασχολούμενοι, δηλαδή αγρότες και επαγγελματίες, οι οποίοι παρ’ όλο που θεμελίωναν συνταξιοδοτικό δικαίωμα, εν τούτοις αδυνατούσαν να λάβουν τη σύνταξή τους, καθώς όφειλαν μεγάλα ποσά στα ταμεία τους.

Στο νομοσχέδιο προβλέπεται ότι ειδικά για ασφαλισμένους του ΟΓΑ που συμπληρώνουν το εξηκοστό έβδομο έτος μέχρι τις 31-12-2019 το όριο οφειλών για απονομή σύνταξης διαμορφώνεται στις 6.000 ευρώ από τις 4.000 ευρώ. Στη ρύθμιση θα υπάγεται το σύνολο των οφειλών που δημιουργήθηκαν ως τις 31-12-2018.

Για τους μη μισθωτούς προβλέπεται επανυπολογισμός κύριας οφειλής που δημιουργήθηκε από την 1-1-2002 έως και τις 31-12-2016, κατόπιν επιλογής του οφειλέτη.

Θα υπάρξει έκπτωση 85% επί του συνόλου των προσαυξήσεων, πρόσθετων τελών και τόκων λόγω μη εμπρόθεσμης καταβολής. Οι μηνιαίες δόσεις δεν μπορούν να ξεπερνούν τις εκατόν είκοσι, ενώ το ελάχιστο ποσό της οριζόμενης μηνιαίας δόσης δεν μπορεί να είναι μικρότερο από 50 ευρώ.

Για τον ΟΓΑ προβλέπεται ότι μπορούν να υπαχθούν οφειλές που δημιουργήθηκαν ως τις 31-12-2018, έκπτωση 100% επί των πάσης φύσεως προσαυξήσεων, πρόσθετων τελών και τόκων λόγω μη εμπρόθεσμης καταβολής, όπως έχουν διαμορφωθεί ως την ημερομηνία υπαγωγής στη ρύθμιση.

Η οφειλή αποπληρώνεται σε εκατόν είκοσι μηνιαίες δόσεις, με ελάχιστο ποσό καταβολής τα 30 ευρώ. Και εφόσον όλες αυτές οι κατηγορίες υπαχθούν και πληρούν τους όρους της ρύθμισης θα μπορούν να λάβουν ασφαλιστική ενημερότητα και θα αναστέλλονται ποινικές διώξεις και μέτρα εκτέλεσης εις βάρος τους.

Αναφορικά με το σύστημα ρύθμισης βεβαιωμένων οφειλών στις ΔΟΥ, τα ελεγκτικά κέντρα και τα τελωνεία, για φυσικά πρόσωπα η ρύθμιση θα εκτείνεται έως εκατόν είκοσι δόσεις, βάσει της φοροδοτικής ικανότητας των πολιτών. Πεδίο εφαρμογής της ρύθμισης είναι το σύνολο των πολιτών, για το σύνολο των βεβαιωμένων οφειλών τους που έγιναν ληξιπρόθεσμες έως 31-12-2018.

Για εισόδημα έως 10 χιλιάδες ευρώ δίνει τη δυνατότητα ρύθμισης σε έως εκατόν είκοσι δόσεις με περιορισμό την ελάχιστη καταβολή των 30 ευρώ. Για εισοδήματα άνω των 10 χιλιάδων ευρώ εφαρμόζεται προοδευτικός συντελεστής, προκειμένου να προσδιοριστεί η δυνατότητα αποπληρωμής του κάθε οφειλέτη και ο αριθμός των δόσεων σε συνάρτηση με το χρέος του. Προβλέπεται μείωση των συντελεστών ανάλογα με τον αριθμό των τέκνων. Η εφάπαξ καταβολή θα οδηγεί σε απαλλαγή προσαυξήσεων σε ποσοστό 100%. Προβλέπεται μείωση προσαυξήσεων και τόκων μέχρι 90% εφόσον ο οφειλέτης επιλέξει μικρότερο αριθμό δόσεων από αυτόν που προτείνει η φορολογική διοίκηση. Ο ελάχιστος αριθμός δόσεων θα είναι δεκαοκτώ. Βασικές οφειλές μέχρι 3 χιλιάδες ευρώ για οφειλέτες με εισόδημα έως 10 χιλιάδες ευρώ δεν θα επιβαρύνονται με τόκους και προσαυξήσεις.

Για τα νομικά πρόσωπα κερδοσκοπικού χαρακτήρα εισάγονται δύο ειδών ρυθμίσεις ανάλογα με το είδος οφειλής. Για οφειλές από τακτική αιτία, δηλαδή, παραδείγματος χάριν από φόρο εισοδήματος, ΕΝΦΙΑ, κ.λπ., η ρύθμιση θα περιλαμβάνει έως δεκαοκτώ δόσεις. Για οφειλές από έκτακτη αιτία, φόρους κληρονομιάς ή φόρους, που καταβάλλονται εφάπαξ, θα περιλαμβάνει έως τριάντα δόσεις. Εδώ πρέπει να δούμε, κυρία Υπουργέ, αν μπορούμε να κάνουμε κάτι καλύτερο. Η εφάπαξ καταβολή θα οδηγεί σε απαλλαγή προσαυξήσεων σε ποσοστό 100%.

Για νομικά πρόσωπα μη κερδοσκοπικού χαρακτήρα και νομικά πρόσωπα δημοσίου δικαίου εισάγεται ρύθμιση ανάλογη με αυτήν για τα φυσικά πρόσωπα, λαμβάνοντας υπ’ όψιν την ιδιαίτερη φύση των νομικών αυτών προσώπων.

Επιπλέον, εισάγεται ένα σύστημα ρύθμισης των οφειλών προς τους ΟΤΑ πρώτου βαθμού και τα νομικά πρόσωπα αυτών. Θα ξαναδώσουμε, δηλαδή, τη δυνατότητα, όπως είχαμε κάνει και με τον ν.4483/2017 σε φυσικά και νομικά πρόσωπα να ανταποκριθούν σε χρονίζουσες οικονομικές τους υποχρεώσεις με τρόπο που να επαναφέρει την κανονικότητα στον οικονομικό τους προγραμματισμό και να τους επιτρέπει να ανακτήσουν τη συνέπεια στην εξόφληση των σχετικών οφειλών.

Οι ανωτέρω οφειλές αν εξοφληθούν εφάπαξ έχουν απαλλαγή προσαυξήσεων 100% και απαλλαγή κατά ποσοστό που κυμαίνεται από 80% έως 50% ανάλογα με τον χορηγούμενο αριθμό των δόσεων.

Κυρίες και κύριοι συνάδελφοι, η παρούσα Κυβέρνηση έκανε, κάνει και θα συνεχίσει να κάνει θεσμικά και πολιτικά αυτό που πρέπει, με αίσθημα ευθύνης απέναντι στον ασφαλισμένο, τον συνταξιούχο, τον εργαζόμενο. Σήμερα το ασφαλιστικό σύστημα της χώρας είναι βιώσιμο και αυτό μας δίνει το δικαίωμα και μπορούμε να κάνουμε αυτές τις διορθωτικές παρεμβάσεις.

Επέρχονται ευνοϊκές μεταβολές στο καθεστώς συνταξιοδότησης των δικαιούχων στις περιπτώσεις θανάτου, προς ικανοποίηση πάντα των δίκαιων και εύλογων αιτημάτων της συγκεκριμένης κατηγορίας προσώπων. Ταυτόχρονα προβλέπει και μια σειρά παρεμβάσεων, όπως στη βάση υπολογισμού του ποσοστού σύνταξης θανάτου, στο ποσοστό του δικαιούχου, στην ελάχιστη διάρκεια του έγγαμου βίου, καθώς και στη διάρκεια ισχύος της ασφαλιστικής ικανότητας των έμμεσων μελών.

Ήμασταν, είμαστε και παραμένουμε σταθεροί στις δεσμεύσεις μας για την υλοποίηση μέτρων υπέρ του κόσμου της εργασίας. Το αποδείξαμε αυτό όλο το προηγούμενο διάστημα με σειρά νομοθετικών εργαλείων που φέραμε προς ψήφιση για την καταπολέμηση της αδήλωτης, της υποδηλωμένης και της απλήρωτης εργασίας, για την ακόμα μεγαλύτερη ενίσχυση των δικαιωμάτων των εργαζομένων, την επαναφορά των συλλογικών διαπραγματεύσεων. Και τότε για εσάς ήταν προεκλογική περίοδος.

Το σημερινό νομοσχέδιο συνεχίζει ακριβώς την ίδια διαδρομή, καθώς προωθούμε παρεμβάσεις για την ενδυνάμωση της προστασίας των δικαιωμάτων των εργαζομένων, ενισχύοντας την αξιοπρέπεια της εργασίας και εισάγοντας νέα εργαλεία.

Ερχόμαστε να ικανοποιήσουμε επιταγές της Ευρωπαϊκής Επιτροπής Κοινωνικών Δικαιωμάτων ως προς την έννοια και το περιεχόμενο του δικαιώματος των εργαζομένων σε επαρκή αποζημίωση ή άλλη κατάλληλη επανόρθωση σε περίπτωση απόλυσης χωρίς βάσιμο λόγο.

Ερχόμαστε να διασφαλίσουμε την ασφάλεια και την υγεία των εργαζομένων στη διανομή και μεταφορά προϊόντων και αντικειμένων. Όλοι αυτοί οι εργαζόμενοι για εσάς μέχρι χθες δεν υπήρχαν.

Εξασφαλίζουμε την άμεση ενημέρωση των εργαζομένων για τα βασικά στοιχεία της εργασιακής τους σχέσης. Ενισχύονται θεσμικά και ενδυναμώνονται ελεγκτικοί μηχανισμοί, έτσι ώστε να διασφαλίζεται η πρακτική εφαρμογή των υφιστάμενων κανόνων, αποτρέποντας παραβατικές συμπεριφορές.

Ως προς το κομμάτι της κοινωνικής αλληλεγγύης το νομοσχέδιο περιλαμβάνει διατάξεις για το επίδομα στέγασης, για την έκτακτη οικονομική βοήθεια που καταβάλλεται στις οικογένειες των ατόμων που έχασαν τη ζωή τους από σεισμό ή άλλα φυσικά φαινόμενα, αλλά και προνοιακές παροχές που καταβάλλονται από τον ΟΠΕΚΑ για τα οποία προβλέπεται ότι είναι αφορολόγητα, δεν υπόκεινται σε οποιαδήποτε κράτηση, δεν κατάσχονται, δεν συμψηφίζονται με χρέη.

Κυρίες και κύριοι συνάδελφοι, η Κυβέρνηση αυτή έχει αποδείξει έμπρακτα ότι προστατεύει τον εργαζόμενο, τον ασφαλισμένο, τον συνταξιούχο, τις ευπαθείς ομάδες και θέτει όλα τα διαθέσιμα μέσα για να ισχυροποιείται η θέση τους.

Αυτό κάναμε με την ενοποίηση των ταμείων, με την ενοποίηση των κανόνων στο πλαίσιο της ίσης μεταχείρισης συνταξιούχων και ασφαλισμένων, με την επαναφορά των συλλογικών διαπραγματεύσεων, με την ενίσχυση των ελέγχων για την αδήλωτη και υποδηλωμένη εργασία, την επιβολή αυστηρών κυρώσεων σε περιπτώσεις εργοδοτικής αυθαιρεσίας. Ήταν δίκαια αιτήματα της κοινωνικής πλειοψηφίας και γίνονται πράξη από τη σημερινή Κυβέρνηση.

Σήμερα έρχεται για ψήφιση ένα ακόμα σημαντικό νομοσχέδιο που ακουμπά πραγματικά την καθημερινότητα εκατομμυρίων πολιτών και δίνει ανάσα.

Κυρίες και κύριοι συνάδελφοι, επειδή άκουσα και στις επιτροπές, θα μου επιτρέψετε -δεν είχα σκοπό να το κάνω- να σας θυμίσω ορισμένα πράγματα. Όπως είπα και στην αρχή είμαστε πραγματικά δύο διαφορετικοί κόσμοι. Ο κόσμος ο δικός σας είναι αυτός που μείωσε σε ένα βράδυ τον κατώτατο μισθό. Ο κόσμος ο δικός σας είναι που νομοθέτησε τον αισχρό υποκατώτατο μισθό. Ο κόσμος ο δικός σας είναι που μείωσε έντεκα φορές, με έντεκα νόμους συντάξεις, επιδόματα και δώρα. Ο κόσμος ο δικός σας είναι που έφτασε στο σημείο να κόψει ακόμα και το ταμείο ανεργίας. Ο κόσμος ο δικός σας είναι που έκλεισε οργανισμούς κοινής ωφέλειας. Να σας θυμίσω: Ταχυδρομικό Ταμιευτήριο, Εργατική Εστία, ΟΕΚ. Ο κόσμος ο δικός σας είναι που απέλυσε δημοτικούς αστυνομικούς, σχολικούς φύλακες, γιατρούς και εκπαιδευτικούς. Ο κόσμος ο δικός σας είναι που διά στόματος κ. Μητσοτάκη –δεν ξέρω γιατί το ξεχάσατε- υποστήριξε ότι οι συλλογικές συμβάσεις είναι ιδεοληψία του ΣΥΡΙΖΑ. Αυτό δεν θα το ξεχάσετε ποτέ, γιατί δεν θα το ξεχάσει ούτε ο ελληνικός λαός. Ο κόσμος ο δικός σας είναι, που δημιούργησε τις στρατιές ανέργων. Ο δικός σας κόσμος είναι που έστειλε τα παιδιά μας μετανάστες. Ο κόσμος σας είναι που απαξίωσε την τοπική αυτοδιοίκηση μειώνοντας τους πόρους της στο 50% και 60%. Ο κόσμος ο δικός σας είναι που οδήγησε στην αποβιομηχάνιση της χώρας, εκτοξεύοντας την ανεργία στο 27%. Ο δικός σας κόσμος είναι που έκανε επάγγελμα τη διαφθορά, τη διαπλοκή και την ανομία. Ο κόσμος ο δικός σας είναι που δεν δημιούργησε καμία προοπτική ανάπτυξης στον πρωτογενή τομέα. Μόνο πρόστιμα κληρονομήσαμε για παράνομες επιδοτήσεις που πήγαιναν σε τσέπες «ημετέρων».

Ακούστε με προσεκτικά, κυρίες και κύριοι συνάδελφοι, ειδικά από εσάς δεν δεχόμαστε -και καταλάβετέ το καλά- μαθήματα ηθικής και ευαισθησίας, γιατί είστε εκείνοι που δείχνατε την πόρτα της εξόδου σε φτωχούς, ανήμπορους, ανασφάλιστους, ΑΜΕΑ από τα νοσοκομεία, στερώντας τους το υπέρτατο αγαθό της ιατροφαρμακευτικής περίθαλψης. Όλα αυτά και τόσα άλλα είναι ο δικός σας κόσμος που κατήργησε κάθε έννοια δικαίου και διέλυσε τον κοινωνικό ιστό της χώρας.

Ο δικός μας κόσμος είναι ο κόσμος που προσπάθησε και προσπαθεί και σε μεγάλο βαθμό έχουμε καταφέρει να επαναφέρουμε την αξιοπρέπεια ενός υπερήφανου λαού, του ελληνικού λαού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι ο δικός μας κόσμος που δικαιώνει, ελαφρύνει όλους εκείνους που σήκωσαν δυσανάλογα τα βάρη στα χρόνια της κρίσης. Είμαστε στη μέση του δρόμου. Θέλουμε να κάνουμε κι άλλα και θα τα κάνουμε. Θα φτάσουμε μέχρι το τέλος του δρόμου.

Να είστε σίγουροι ότι ο ελληνικός λαός μάς κρίνει όλους όχι από τα λόγια μας πλέον, αλλά για τα έργα μας. Και πιστέψτε με, σε αυτή την κρίση η βαθμολογία σας είναι κάτω από τη βάση.

Δεν ήθελα να το πω, αλλά θα το πω και δικαιολογήστε το εδώ. Όσο για τις επτά ημέρες εργασίας, με τις ελαστικές μορφές απασχόλησης, επιτρέψτε μου να πω ότι όχι εμείς, αλλά ο ελληνικός λαός δεν θα σας επιτρέψει να γυρίσετε τη χώρα στον εργασιακό μεσαίωνα που χρόνια πριν την είχατε οδηγήσει.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Βαρδάκη.

Τον λόγο έχει ο κ. Βρούτσης, εισηγητής της Νέας Δημοκρατίας, για δεκαπέντε λεπτά.

Έχετε δικαίωμα να εγγραφείτε μέχρι και το τέλος της ομιλίας του συναδέλφου.

Ορίστε, κύριε Βρούτση, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, στην ευτυχισμένη χώρα με τους ευτυχισμένους ανθρώπους που περιέγραψε λίγο πριν ο κ. Τσακαλώτος, υπάρχει και η άλλη πλευρά.

Είναι η πλευρά των ανθρώπων της μεσαίας τάξης η οποία από την πολιτική του ΣΥΡΙΖΑ, της υπερφορολόγησης και της φορολογικής εξόντωσης, χάθηκε. Είναι η πλευρά εκείνη των συνταξιούχων που συγκριτικά με το 2014 έχουν χάσει δύο συντάξεις με τους νόμους σας και είναι άλλη μία εν όψει του αφορολογήτου για το οποίο θα τοποθετηθώ αναλυτικά.

Και είναι και οι εργαζόμενοι τους οποίους ξεχνάτε και επιμελώς διαστρεβλώνετε την αλήθεια. Για πρώτη φορά το 2017 η χώρα μας είχε το αρνητικό πρωτάθλημα στην Ευρώπη με μείον 3,5% στους μισθούς. Πρωταθλήτρια Ευρώπης! Αυτή είναι η αλήθεια. Είναι η άλλη πλευρά, η αθέατη, η οποία είναι συγκριτικά με το 2014 και είναι το δικό σας αποτέλεσμα της δικής σας οικονομικής πολιτικής.

Όμως, σήμερα δεν έχουμε να συζητήσουμε μόνο το νομοσχέδιο το οποίο υποστήριξε λίγο πριν ο Υπουργός Οικονομικών, δηλαδή το νομοσχέδιο των εκατόν είκοσι δόσεων και τις δύο τροπολογίες σας. Έχουμε να μιλήσουμε για τρεις τροπολογίες και για το νομοσχέδιο.

Και θα αποδείξω μέσα σ’ αυτό τον λίγο χρόνο, που διαθέτω ως εισηγητής την υποκρισία σας, τα ψέματά σας, τις λαθροχειρίες σας και φυσικά, τις γκάφες σας, όπως αυτή που κάνατε χθες.

Δεν θα παραλείψω, όμως, να αναδείξω και την επιστροφή στο πολιτικό παρελθόν των Μαυρογιαλούρων, αυτό το οποίο επιχειρείτε σήμερα παραμονή εκλογών να δώσετε ένα εκλογικό επίδομα μπροστά στην εκλογική ήττα η οποία έρχεται. Σαν να είστε -σας βλέπω- στημένοι έξω από τα εκλογικά τμήματα να δίνετε χρήματα σε συνταξιούχους και να λέτε «Να, ποιοι είμαστε». Αυτά θα τα αναδείξουμε τώρα.

Ξεκινάω, λοιπόν, κυρίες και κύριοι συνάδελφοι, να υπενθυμίσω το εξής σημαντικό: Στην Ελλάδα το 2017 –παρακαλώ, την καταθέτω για τα Πρακτικά- με την έκθεση του ILO -αυτό αποτελεί κόλαφο- μείον 3,5% οι μισθοί, αρνητική πρωταθλήτρια Ευρώπης, ενώ το 2014 συν 1,9%.

(Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, οι μισθοί που παρουσιάζει ο ΕΦΚΑ είναι αυτοί οι δικοί σας, δηλαδή της υπηρεσίας. Για ακούστε: Το 2018 ένας στους τρεις εργαζόμενους πληρώνονται με 322 ευρώ.

Παρακαλώ, καταθέτω στα Πρακτικά τους περίφημους μισθούς ΣΥΡΙΖΑ των 322 ευρώ, λιγότερα και από το επίδομα ανεργίας! Είναι και τα τρία χρόνια που δυστυχώς δείχνουν και την κάθοδο της μισθολογικής εξέλιξης στην Ελλάδα. Το 2018 χειρότερα από το 2017 και χειρότερα από το 2016.

(Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και σε αυτό, αν προσθέσει κανείς και τα αποτελέσματα της «ΕΡΓΑΝΗ», την οποία δεν αμφισβητείτε και επικαλείστε τώρα καθημερινά στα νομοσχέδια σας και την κουβέντα σας, ενώ κάποτε τη λέγατε «μονταζιέρα», οι ευέλικτες μορφές απασχόλησης είναι κυρίαρχες, δηλαδή μετά την 1η Ιανουαρίου του 2015 που βγήκε ο ΣΥΡΙΖΑ η ευελιξία στην αγορά εργασίας έχει απόλυτη κυριαρχία σε όλες τις νέες προσλήψεις. Αυτή είναι η πολιτική σας. Και τι σημαίνει αυτό;

Σημαίνει πολύ απλά, κύριε Υπουργέ των Οικονομικών, το εξής: Θυμάμαι σε αυτή την Αίθουσα -εμείς κρατάμε και στη μνήμη μας τις παραστάσεις και από το Σύνταγμα που διαμαρτυρόσασταν στα τραπεζάκια και όταν ήρθατε εδώ- ότι δεσμευόσασταν πως θα παραιτηθείτε εάν δεν ανεβάσετε το αφορολόγητο από τα 9.600 ευρώ που το πήρατε το 2014 στα 12.000 ευρώ.

Υπάρχει κανείς που το έχει ξεχάσει; Αυτά λέγατε! Το κατεβάσατε δύο φορές. Και ξέρετε τι σημαίνει αυτό σε όρους συνταξιούχου και εργαζόμενου; Μία σύνταξη χαμένη από 1-1-2020 και ένας μισθός χαμένος για τους εργαζόμενους που αμείβονται με τη μέση τιμή των 777 ευρώ, τον μέσο μισθό. Και όσοι πήραν την αύξηση του κατώτατου, θα την απωλέσουν όλοι. Γι’ αυτό είστε υποκριτές. Γιατί σήμερα προσπαθείτε να αλλοιώσετε μια εικόνα και να την παρουσιάσετε τελείως διαφορετική. Να, λοιπόν τι πρέπει να συζητήσουμε σήμερα.

Θα ψηφίσετε, κύριε Τσακαλώτε και κυρία Αχτσιόγλου, την τροπολογία της Νέας Δημοκρατίας που δίνει έναν μισθό και μία σύνταξη; Παρακαλώ, την καταθέτω για τα Πρακτικά. Πρέπει να απαντήσετε σε αυτό.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά το ζήτημα το οποίο άφησε ο εισηγητής του ΣΥΡΙΖΑ προς το τέλος και το οποίο αφορά τα εργασιακά θέματα και είναι και επίκαιρο, χθες ο Πρόεδρος της Νέας Δημοκρατίας ο Κυριάκος Μητσοτάκης σε μια πραγματικά υπεύθυνη και ρεαλιστική διακαναλική τοποθέτηση είπε τις προτεραιότητες της Νέας Δημοκρατίας, είπε τους άξονες, και φυσικά είπε και κάποια πράγματα για τα εργασιακά ζητήματα, τα οποία είναι εκ των ων ουκ άνευ μια πραγματικότητα που δεν μπορεί να την αμφισβητήσει κανείς. Και πήρε όλος ο ΣΥΡΙΖΑ να πει ότι αυτό δεν ισχύει.

Για ακούστε: Κυρία Αχτσιόγλου, σας θυμίζει τίποτα ο αύξων αριθμός 82 επιχειρησιακή σύμβαση 93/27-3-2017;

Κυρίες και κύριοι συνάδελφοι, σας κατηγορώ όχι εσάς, την Υπουργό και τον Πρωθυπουργό που ανέδειξαν αυτό το θέμα και όσοι χωρίς να το γνωρίσουν το ανέδειξαν εκ μέρους του ΣΥΡΙΖΑ, για απόλυτη υποκρισία και διαστρέβλωση της αλήθειας.

Φυσικά και η επέκταση της πενθήμερης λειτουργίας του εργοστασίου «ΠΑΠΑΣΤΡΑΤΟΣ» σε επταήμερο ήταν κάτι το αναγκαίο και ήταν πολύ δυνατό και πολύ καλό, γιατί αυτό ακριβώς ήταν η συμφωνία μεταξύ εργαζομένων και επιχείρησης, γιατί αυτό έφερε 300 εκατομμύρια στην Ελλάδα, γιατί αυτό δημιούργησε τετρακόσιες θέσεις εργασίας.

Και στο τέλος τέλος, κυρία Αχτσιόγλου, αυτή είναι υπογραφή σας που εγκρίνατε την επιχειρησιακή σύμβαση, για την οποία ως γκάφα μεγάλη, ολκής από τον κ. Τσίπρα μέχρι τον ΣΥΡΙΖΑ, είπατε –παρακαλώ, καταθέτω την επιχειρησιακή σύμβαση, είναι αναρτημένη στο Υπουργείο Εργασίας και μπορεί να τη δει όλος ο ελληνικός λαός, για την υποκρισία και το ψέμα του ΣΥΡΙΖΑ- ότι αποδέχεστε αυτά για τα οποία κατήγγειλαν τον κ. Μητσοτάκη χθες. Να, ποιοι είναι ψεύτες και υποκριτές.

(Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Θόρυβος στην Αίθουσα)

**ΠΡΟΕΔΡΕΥΩΝ (Μάριος Γεωργιάδης):** Κύριοι συνάδελφοι, σας παρακαλώ!

**ΙΩΑΝΝΗΣ ΒΡΟΥΤΣΗΣ:** Και το πιο παράδοξο και οξύμωρο είναι ότι στις 27-8-2017 ο κ. Τσίπρας πήγε ο ίδιος στο εργοστάσιο του «ΠΑΠΑΣΤΡΑΤΟΣ» και είπε, συνοδευόμενος από την Υπουργό Εργασίας, ότι εδώ πραγματικά είναι μια μεγάλη επιτυχία ότι το εργατικό δίκαιο διατηρείται, ενώ το ίδιο το σήμερα ονόμασε «εργατική γαλέρα». Είστε υποκριτές και ψεύτες ή δεν είστε; Τι απαντάτε σε αυτό; Αυτό δεν είναι υποκρισία; Φυσικά!

Κύριοι του ΣΥΡΙΖΑ, σας περιμένει και άλλη μια έκπληξη, την οποία σήμερα θα τη μάθει δυστυχώς ο ελληνικό λαός διά Βήματος Βουλής. Αναγκαζόμαστε να την πούμε, γιατί θα της δώσουμε φως.

Κατήγγειλε, εκτός αυτού, η κ. Αχτσιόγλου και ο κ. Τσίπρας τον κ. Μητσοτάκη για επταήμερη εργασία. Να το ξαναπώ: για επταήμερη εργασία! Πράγμα αναληθές, δεν υπάρχει αυτό. Εμείς μιλήσαμε για την επέκταση του πενθήμερου στο επταήμερο για να μπορέσει να κρατηθεί η επιχείρηση.

Κυρία Αχτσιόγλου, το ΦΕΚ 4419 με υπογραφή της Κυβέρνησης ΣΥΡΙΖΑ -δεν το προσωποποιώ στην κ. Αχτσιόλγου, Υπουργός είναι- είναι το ΦΕΚ που συνοδεύει μια συλλογική κλαδική σύμβαση.

Αυτή η σύμβαση, κυρίες και κύριοι συνάδελφοι του ΣΥΡΙΖΑ –και από αύριο να βγείτε να απολογηθείτε, εμείς δεν το κάνουμε θέμα, αλλά αναδεικνύουμε την υποκρισία σας- μιλάει για επτά ημέρες δουλειάς στον κόσμο του τουρισμού. Το καταθέτω για τα Πρακτικά. Πάρτε τα, μοιράστε τα, να δείτε ποιοι φέρνουν τις επτά ημέρες εργασίας στον κόσμο της εργασίας, πρώτη φορά στο εργατικό δίκαιο. Σας καταγγέλλουμε ως τους από τους απόλυτους υποκριτές. Πρέπει να απολογηθείτε γι’ αυτό!

(Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν ΦΕΚ, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

Έκλεισε η επιτροπή προχθές με τον λόγο του κ. Πετρόπουλου, ο οποίος είπε το απίστευτο για το σύστημα «ΗΛΙΟΣ». Ξέρετε, ο ΉΛΙΟΣ» είναι το πιο καινοτόμο εργαλείο και μια από τις μεγαλύτερες καινοτομίες στο ασφαλιστικό σύστημα. Δεν ξέραμε πριν το 2013 πόσους συνταξιούχους έχουμε. Είχαμε μαϊμού συντάξεις. Την 1η Ιουνίου του 2013 η Ελλάδα άλλαξε όψη στο ασφαλιστικό. Νικήσαμε τις μαϊμού συντάξεις, μάθαμε την πλήρη αριθμητική και χαρτογράφηση του ασφαλιστικού.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

Από τότε, αυτή η έκδοση κάθε μήνα, τη δέκατη μέρα του επόμενου μήνα, έβγαινε τακτικά. Τότε μάθαμε τη χαρτογράφηση και τους αριθμούς για το ασφαλιστικό. Προσέξτε! Ιούνιος 2015. Σταματάει η έκδοσή του για ενάμισι και πλέον χρόνο. Ο κ. Κατρούγκαλος είναι Υπουργός και σε επίκαιρη ερώτηση στη Βουλή τον παρακαλώ να μας πει τι γίνεται. Καμμία απάντηση.

Κι έρχεται προχθές, μετά την επανέκδοσή του, ο κ. Πετρόπουλος και κάνει το απίστευτο και αμίμητο, ανεπανάληπτο. Διαβάζει από τα στοιχεία του «ΗΛΙΟΣ» και λέει: «Επί ΣΥΡΙΖΑ οι συντάξεις αυξήθηκαν, συγκριτικά με τη Νέα Δημοκρατία». Υπάρχει κάποιος Βουλευτής του ΣΥΡΙΖΑ που το πιστεύει, ειλικρινά;

Ας πάμε τώρα στα στοιχεία. Πήγα και ανέλυσα τα στοιχεία. Είναι αναρτημένα στην ΗΔΙΚΑ αυτά τα δύο τεύχη. Από το 2015 έγινε η μεγαλύτερη λαθροχειρία! Αυτοί είστε, όμως! Αλλάξετε τη μεθοδολογία υπολογισμού των συντάξεων και βάλατε πάνω στις συντάξεις και αυτά τα οποία δεν παίρνει ποτέ ο συνταξιούχος, δηλαδή την εισφορά ΕΟΠΥΥ και βάλατε και την εισφορά υπέρ ΑΚΑΓΕ.

Καταθέτω τη λαθροχειρία του ΣΥΡΙΖΑ, για να δουν οι συνταξιούχοι ότι τα ψέματα δεν μπορούν να περάσουν εδώ. Είμαστε εκείνοι που μπορούμε να μελετάμε και να ξέρουμε και να γνωρίζουμε τι γίνεται, κυρία Αχτσιόγλου. Είστε εκτεθειμένοι! Αλλοιώσατε τα στοιχεία του πιο αξιόπιστου εργαλείου που υπάρχει. Φουσκώσατε με 1,4 δις στις τσέπες των συνταξιούχων, που δεν τα πήραν ποτέ, για να δείξετε με την προπαγάνδα σας και την επιστροφή στον μαυρογιαλουρισμό ότι οι συνταξιούχοι παίρνουν περισσότερα χρήματα σχέση με το 2014. Αυτή είναι η αλήθεια. Αυτή είναι η πραγματικότητα.

(Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε τώρα στο θέμα των τροπολογιών. Πρώτα και κύρια, κυρίες και κύριοι συνάδελφοι, το θέμα του ΦΠΑ. Το θέμα του ΦΠΑ που καταθέτει σήμερα η Κυβέρνηση είναι μία επιδίωξη να μειώσει από τον υψηλό συντελεστή του 24% στο 13% ένα κομμάτι των προϊόντων που, με την κοινή ονομασία της αγοράς, ονομάζονται εστίαση.

Αυτόν τον ΦΠΑ της εστίασης τον είχαμε πάρει και τον είχαμε πάει εμείς στο 13%, κύριε Τσακαλώτο. Τον πήρατε εσείς και τον πήγατε στο 24%. Και με αυτό το 24%, που τώρα μετά επαίνων λέτε ότι μειώνετε, κάνετε ημιτελή δουλειά. Κάνετε μία δουλειά στην οποία, ουσιαστικά, το 55% αυτών που επηρεάζουν τον ΦΠΑ της εστίασης μένει απ’ έξω. Γι’ αυτό, λοιπόν, τον λόγο, η δεύτερη τροπολογία με την οποία θα αναμετρηθείτε σήμερα, συνάδελφοι του ΣΥΡΙΖΑ, είναι αυτή που θα καταθέσει η Νέα Δημοκρατία σε λίγο και θα είναι η πραγματική μείωση του ΦΠΑ στο σύνολο της εστίασης, όπως το είχαμε κάνει πράξη το 2014 κι όπως το λέμε στο οικονομικό μας πρόγραμμα.

(Χειροκροτήματα από την πτέρυγα της Νέας Δημοκρατίας)

Άρα, θα κληθείτε να απαντήσετε: Θα ψηφίσετε ή όχι τη μείωση του ΦΠΑ της εστίασης εκεί που το παραλάβατε στο 2014 ή θα λέτε ότι μειώσατε τον ΦΠΑ και θα είστε ακόμα πολύ μακριά από το 2014;

Πάμε στο θέμα το οποίο αφορά το κομμάτι των συντάξεων. Ευτυχώς που υπάρχει και ο «ΗΛΙΟΣ», γιατί αν δεν είχαμε και τα στοιχεία, δεν θα μπορούσαμε να στοιχειοθετήσουμε με την πραγματικότητα. Τι κάνατε στο συνταξιοδοτικό; Ήρθατε το 2015. Είχαμε συμφωνήσει τότε με την τρόικα ότι το ασφαλιστικό έχει ισορροπήσει και εκπλήρωνε όρους βιωσιμότητας. Το έλεγε ο Βρούτσης, ο πρώην Υπουργός, η κυβέρνηση τότε; Όχι μόνο αυτοί. Το έλεγε η πρώτη αναλογιστική μελέτη που υπήρξε στην Ελλάδα και η οποία εκπλήρωνε όρους βιωσιμότητας μέχρι το 2060. Άρα, δεν χρειάζονταν μειώσεις. Γι’ αυτό και στο e-mail Χαρδούβελη οι παρεμβάσεις για το ασφαλιστικό ήταν μόνο 300 εκατομμύρια. Ουσιαστικά, είχαμε κλείσει το θέμα των συντάξεων. Το 16% του ΑΕΠ που είχαμε συμφωνήσει ως δαπάνη-κόφτης προς τα πάνω, είχε εκπληρωθεί.

Βγήκατε, τα τινάξατε όλα στον αέρα, χάσαμε αρκετά δισεκατομμύρια, το ΑΕΠ έπεσε και αναγκαστήκατε να κάνετε νέα προσαρμογή στο ασφαλιστικό. Τότε, λοιπόν…

(Θόρυβος από την πτέρυγα του ΣΥΡΙΖΑ)

Ναι, το ΑΕΠ έπεσε, γιατί έγινε ύφεση και το 2015 και το 2016, ενώ υπήρχε προοπτική για 3,5% και 3,7% το 2015 και το 2016. Γι’ αυτό και είχαμε συμφωνήσει το κομμάτι του ασφαλιστικού.

Και τι κάνατε τότε; Μειώσατε τις συντάξεις. Όλοι οι νέοι συνταξιούχοι της Ελλάδος θα έχουν 35%, μετά το νόμο Κατρούγκαλου, μείωση στην κύρια σύνταξη και 45% στην επικουρική. Και για τους σημερινούς; Τίποτα; Δεν πειράξατε τίποτα; Πώς δεν πειράξατε. Για ακούστε. Το ΕΚΑΣ που έχασαν οι χαμηλοσυνταξιούχοι ήταν 970 εκατομμύρια έως 1 δισεκατομμύριο.

Κι ακόμη κάτι το οποίο παραλείπετε. Όπως και το ΕΚΑΣ είναι 1 δισεκατομμύριο, η εισφορά υπέρ υγείας είναι 750 εκατομμύρια ετησίως, καθώς αυξήσατε τις εισφορές υγείας και στην επικουρική και στην κύρια σύνταξη. Κι έρχεστε σήμερα και επιστρέφετε τα 800 εκατομμύρια και πανηγυρίζετε!

Είναι καλοδεχούμενο, αλλά μην λέτε ότι κάνατε το μεγάλο βήμα. Άδικα κόπηκαν οι συντάξεις μετά το 2014. Μακάρι να είχαμε μείνει στο 2014. Μακάρι το ύψος των συντάξεων να ήταν στο 2014. Κάναμε μία μεγάλη διαδρομή, χάσαμε πολλά λεφτά, έχασαν από την τσέπη τους οι φορολογούμενοι πάρα πολλά χρήματα και προσπαθούμε να επιστρέψουμε στο 2014 και δεν τα έχουμε καταφέρει.

Θα ήθελα να πω κάτι στην κ. Αχτσιόχλου –θα της απαντήσω πρώτη φορά- πριν μπω στο θέμα των ρυθμίσεων που είναι πολύ σημαντικό. Ακούω την κ. Αχτσιόγλου να λέει τι παρέλαβε σε επίπεδο εκκρεμών συντάξεων. Για ένα διάστημα δεν το ανέλυα τόσο, γιατί πίστευα ότι εννοούσε ότι τα παρέλαβε από τον κ. Κατρούγκαλο. Λέει ότι παρέλαβε τετρακόσιες χιλιάδες εκκρεμείς συντάξεις.

Η κ. Αχτσιόγλου ευθύνεται -είναι Υπουργός- για τη λαθροχειρία που έγινε στο ηλεκτρονικό μητρώο εκκρεμών συντάξεων. Μέσα από αυτή την καταγγελία, στην οποία δεν απάντησε ποτέ το Υπουργείο και η οποία παραμένει σε εκκρεμότητα, αποδείχτηκε ότι οι εκκρεμείς συντάξεις σήμερα είναι διακόσιες πενήντα χιλιάδες. Περιμένουν διακόσιες πενήντα χιλιάδες δικαιούχοι τη σύνταξή τους.

Κύριε Λοβέρδο, θέλω να το ακούσετε αυτό, γιατί σας αφορά κι εσάς.

Κυρία Αχτσιόγλου, επικαλείστε ότι παραλάβατε τετρακόσιες χιλιάδες εκκρεμείς συντάξεις. Κρατάω ένα χαρτί στα χέρια μου. Θέλω να το ακούσουν οι δημοσιογράφοι. Για πολλούς μήνες δεν απαντούσα. Είναι ένα έγγραφο του ΣΥΡΙΖΑ, Υπουργός ο κ. Στρατούλης, ερωτών Βουλευτής ο Γιάννης Σταθάς. Τον θυμάστε; Ήταν Βουλευτής του ΣΥΡΙΖΑ. Ευτυχώς που υπήρξε κι έκανε την ερώτηση. Ρώτησε τον κ. Στρατούλη, κύριοι Βουλευτές του ΣΥΡΙΖΑ, πόσες συντάξεις παρέλαβε από τον Βρούτση το 2015. Διαβάζω: «Οι εκκρεμείς συντάξεις είναι εξήντα έξι χιλιάδες διακόσιες είκοσι και κυμαίνεται η έκδοσή τους από δύο έως έξι μήνες».

Να ποιοι είστε! Τα έγγραφά σας σας προδίδουν! Ο ίδιος σας ο Βουλευτής δίνει την απάντηση στο τι παραλάβατε! Και σήμερα είναι διακόσιες πενήντα χιλιάδες!

(Χειροκροτήματα από την πτέρυγα της Νέας Δημοκρατίας)

Κλείνω, κύριε Πρόεδρε, με το θέμα της ρύθμισης. Ακούστε. Αυτό είναι ένα μείζον εθνικό ζήτημα για την οικονομία. Απέδειξα με νούμερα ότι η περίφημη ρύθμιση των εκατό δόσεων του ΣΥΡΙΖΑ εκπλήρωσε και ικανοποίησε μόνο οχτώ χιλιάδες άτομα, από το ένα εκατομμύριο τετρακόσιες χιλιάδες οφειλέτες. Με αυτή την περίφημη ρύθμιση των εκατό δόσεων κερδίσατε και τις εκλογές, κύριε Τσακαλώτο. Απέτυχε παταγωδώς.

Θα ψηφίσουμε τη ρύθμιση των εκατόν είκοσι δόσεων. Υπάρχουν εκκρεμότητες, επιχειρήσεις που δεν μπαίνουν μέσα. Προσέξτε, όμως. Για το καλό της οικονομίας πρέπει να απαντηθούν κάποια ερωτήματα. Γιατί απέτυχε η ρύθμιση των εκατό δόσεων; Γιατί; Πρέπει να βρούμε τα αίτια. Δεύτερον, γιατί εκτινάχθηκαν οι οφειλές στα 140 δισεκατομμύρια ευρώ, από τα 75,1 που παραλάβατε τις οφειλές προς το δημόσιο, στα ταμεία και στα ασφαλιστικά; Τρίτον, τι είναι αυτό που σας κάνει να πιστεύετε ότι αυτή η ρύθμιση θα είναι η τελευταία και θα πετύχει το σκοπό της να απαλύνει τον κόσμο, ο οποίος πραγματικά χρωστάει;

Μπαίνει και ένα ζήτημα κορυφαίο, που πιστεύω ότι πρέπει να το δούμε όλοι συνολικά. Η απάντηση είναι -θα σας τη δώσω εγώ εύκολα- η άσκηση οικονομικής πολιτικής. Η ασφυξία στην εφορία, η ασφυξία στις ασφαλιστικές εισφορές, έφεραν αυτά τα αποτελέσματα. Με μαθηματική βεβαιότητα, εάν δεν αλλάξει η οικονομική πολιτική, να μειώσουμε φόρους, να φέρουμε επενδύσεις, να δημιουργηθεί ανάπτυξη στον τόπο, σε έναν χρόνο από τώρα θα αναζητούμε και νέα ρύθμιση, η οποία θα είναι πάλι ένας φαύλος κύκλος, όπου θα κυνηγάμε τη σκιά μας στη χώρα μας.

Εμείς θα την ψηφίσουμε. Εσείς, κύριοι του ΣΥΡΙΖΑ, δεν ψηφίσατε τη ρύθμιση των εκατό δόσεων της κυβέρνησης Σαμαρά. Άλλο ένα στοιχείο κριτικής για το παρελθόν. Προσέξτε, όμως, κάνατε και κάτι χειρότερο. Κρατάω στα χέρια μου αυτό το απαράδεκτο, την υπονόμευση της ίδιας της πατρίδας.

Θυμάστε το 2014 που για να γίνετε κυβέρνηση καλούσατε τους πολίτες, τους φορολογούμενους, να μην πληρώσουν φόρους και εισφορές; Αυτή η αφίσα θα σας στοιχειώνει. Είχε γεμίσει το Υπουργείο Οικονομικών -δείτε την, κύριε Τσακαλώτο- και το Υπουργείο Εργασίας και λέγατε στον κόσμο της εργασίας, στον κόσμο της επιχειρηματικότητας να μην πληρώνει φόρους και εισφορές. Αυτοί είστε!

Γι’ αυτό θα καταδικαστείτε στις εκλογές! Γι’ αυτό θα πάθετε πανωλεθρία! Γιατί είστε υποκριτές, είστε ψεύτες και το κακό που κάνετε είναι τεράστιο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, θα μπορούσα να έχω τον λόγο, παρακαλώ;

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κυρία Υπουργέ, έχετε τον λόγο.

Κανονικά θέλετε να μιλήσετε; Σας ρωτώ διότι διακόπτουμε τη διαδικασία…

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όχι, όχι, δεν είναι αυτή η ομιλία μου.

**ΠΡΟΕΔΡΕΥΩΝ (Δημήτριος Κρεμαστινός):** Θέλετε να κάνετε παρέμβαση, επομένως. Έχετε τον λόγο για δύο λεπτά.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε. Θα είμαι πολύ σύντομη.

Θα τοποθετηθώ μόνο σε ένα από τα θέματα στα οποία αναφέρθηκε ο κ. Βρούτσης. Για τα υπόλοιπα θα πάρω τον χρόνο μου κανονικά αύριο στην ομιλία μου επί προσωπικού.

**ΑΘΑΝΑΣΙΟΣ ΜΠΟΥΡΑΣ:** Σε όλα να απαντήσετε.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μην ανησυχείτε. Έχω ήδη απαντήσει. Ο κ. Βρούτσης επιλέγει, όταν κάνω ομιλίες εγώ, να απουσιάζει και μετά να λέει ότι δεν υπήρξαν επίσημες απαντήσεις σε αυτά που είπε.

Θα μιλήσω μόνο για το ζήτημα της επταήμερης εργασίας. Κατά τη γνώμη μου είναι σαφές και για όποιον άκουσε τη χθεσινή συνέντευξη Τύπου ότι ο Πρόεδρος της Αξιωματικής Αντιπολίτευσης αναφέρθηκε σε επταήμερη εργασία. Θα μπορούσαμε να διαβάσουμε και να ξαναδιαβάσουμε το σχετικό απόσπασμα. Κατά την άποψή μου, αυτό είναι σαφές. Θα εξηγήσω και γιατί κατά την άποψή μου αυτό είναι σαφές.

Η επταήμερη λειτουργία των επιχειρήσεων είναι κάτι που υπάρχει εδώ και δεκαετίες στη χώρα μας. Υπάρχει σε επιχειρήσεις που είναι εκ της φύσεώς τους επταήμερης λειτουργίας, όπως είναι οι ξενοδοχειακές επιχειρήσεις, ο ηλεκτρισμός, η χαλυβουργική. Είναι επταήμερης λειτουργίας εκ της φύσεως. Από ένα σημείο και μετά, από το 1990 και μετά, δόθηκε η δυνατότητα να υπάρχουν επιχειρήσεις εφταήμερης λειτουργίας, ακόμη κι αν δεν είναι εκ της φύσεώς τους.

Άρα, είναι προφανές ότι εφ’ όσον αυτά τα πράγματα ισχύουν εδώ και δεκαετίες στη χώρα, ο κ. Μητσοτάκης δεν θα μιλούσε γι’ αυτά ως να μιλούσε για κάτι νέο. Από τη στιγμή που τοποθετείται και μιλάει για μια αλλαγή, είναι πρόδηλο ότι δεν αναφέρεται στην εφταήμερη λειτουργία μιας επιχείρησης, που όπως είπα ισχύει εδώ και δεκαετίες, αλλιώς δεν θα μιλούσε για αλλαγή. Δεν θα μιλούσε για κάτι νέο. Δεν θα μιλούσε για κάτι στο οποίο ΣΥΡΙΖΑ δεν ξέρει να προσαρμόζεται, όπως είπε πολλές φορές. Αυτό για όποιον θεωρεί ότι από τη φράση του και μόνο δεν προκύπτει το εφταήμερο της εργασίας.

Είναι, επίσης, γνωστό ότι στη χώρα μας υπάρχει εργατική νομοθεσία, η οποία προβλέπει εδώ και δεκαετίες το σαραντάωρο ως νόμιμο ωράριο, το οποίο δεν μπορεί να μεταβάλλεται και το συμβατικό ωράριο, στο οποίο μπορεί να συμφωνούν τα μέρη, μπορεί μόνο να βελτιώνεται και όχι να χειροτερεύει. Επομένως, επιχειρήσεις εφταήμερης λειτουργίας υπήρχαν και θα υπάρχουν πάντα.

Η «ΠΑΠΑΣΤΡΑΤΟΣ», αν δεν κάνω λάθος, είπε ότι προτίθεται από πενθήμερης λειτουργίας να γίνει εφταήμερης –νομίζω ότι ακόμη δεν έχει γίνει- προφανώς μέσα από βάρδιες και τηρώντας το νόμιμο ωράριο για τους εργαζόμενούς της. Άρα, όχι να δουλεύουν οι άνθρωποι εφτά ημέρες την εβδομάδα. Αυτό προφανώς απαγορεύεται και είναι αντίθετο στον νόμο.

Είπε όμως και κάτι άλλο κ. Βρούτσης, το οποίο δείχνει και μία άγνοια σε σχέση με το τι συμβαίνει με τις συλλογικές διαπραγματεύσεις και τις συλλογικές συμβάσεις εργασίας. Οι συλλογικές συμβάσεις εργασίας δεν εγκρίνονται από κανέναν Υπουργό. Αλίμονο αν εγκρίνονταν από κάποιον Υπουργό! Αυτό θα ήταν αντισυνταγματικό. Θα ήταν παρέμβαση στη συνδικαλιστική ελευθερία των μερών.

Οι συλλογικές συμβάσεις εργασίας κατατίθενται και αναρτώνται στο ηλεκτρονικό σύστημα. Δεν εγκρίνονται από κάποιον Υπουργό. Δεν κάνει προληπτικό έλεγχο νομιμότητας μιας συλλογικής σύμβασης ο Υπουργός Εργασίας. Επαναλαμβάνω ότι αυτό θα ήταν αντισυνταγματικό.

(Θόρυβος - διαμαρτυρίες από την πτέρυγα της Νέας Δημοκρατίας)

Οι συλλογικές συμβάσεις εργασίας, λοιπόν –επιτρέψτε μου να ολοκληρώσω, σας άκουσα με προσοχή- κατατίθενται στην αρμόδια υπηρεσία του ΣΕΠΕ και εν συνέχεια αναρτώνται. Αυτό που συμβαίνει -από τότε που επαναφέραμε τις βασικές αρχές των συλλογικών διαπραγματεύσεων και την αρχή της επεκτασιμότητας- είναι αν μία κλαδική συλλογική σύμβαση καλύπτει το 51% των εργαζομένων του κλάδου, οι επιχειρήσεις που την υπογράφουν καλύπτουν το 51% των εργαζομένων του κλάδου, τότε ο Υπουργός μπορεί να την κηρύξει γενικώς υποχρεωτική. Αυτήν την προϋπόθεση ελέγχει και αυτή τη συνέπεια έχει, από τη στιγμή που επαναφέραμε, όπως είπα, την αρχή της επεκτασιμότητας, διότι όπως ξέρετε, αυτή η αρχή ήταν σε αναστολή από το 2012 μέχρι το καλοκαίρι του 2018, οπότε και τις επαναφέραμε.

Επομένως, για να τελειώνουμε και με αυτή τη νέα αποκάλυψη που θεωρεί ότι έκανε σήμερα αναφορικά με το ότι επιτρέπεται –και εγώ ενέκρινα- σε μια επιχείρηση οι εργαζόμενοί της να δουλεύουν εφτά ημέρες την εβδομάδα, καταθέτω και εγώ στα Πρακτικά, λοιπόν, για τον κ. Βρούτση την Πράξη Επιβολής Προστίμου του Σώματος Επιθεώρησης Εργασίας και για επιχείρηση κλαδική, η οποία ήθελε να κάνει εφταήμερη εργασία στους εργαζόμενούς της. Μάλιστα, έχω κι άλλες δέκα τέτοιες να του καταθέσω, γιατί αυτή είναι η δουλειά που μπορεί να κάνει το Υπουργείο, δηλαδή να ελέγχει και να επιβάλλει πρόστιμα, όταν παραβιάζονται οι κανόνες της εργατικής νομοθεσίας.

(Στο σημείο αυτό η Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Έφη Αχτσιόγλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Βρούτση, μισό λεπτό να συμφωνήσουμε στη διαδικασία.

Είμαστε στη διαδικασία των ειδικών αγορητών…

**ΙΩΑΝΝΗΣ ΒΡΟΥΤΣΗΣ:** Δεν επιτρέπεται να διακόπτεται…

**ΠΡΟΕΔΡΕΥΩΝ (Δημήτριος Κρεμαστινός):** Μισό λεπτό να ολοκληρώσω.

Ο Υπουργός δεν έχει το δικαίωμα να παρεμβαίνει και να κρίνει τον αγορητή…

**ΚΩΝΣΤΑΝΤΙΝΟΣ ΤΣΙΑΡΑΣ:** Σωστά.

**ΠΡΟΕΔΡΕΥΩΝ (Δημήτριος Κρεμαστινός):** Αυτή είναι η διαδικασία. Βεβαίως κι εσείς ή οποιοσδήποτε αγορητής δεν επανέρχεται μετά.

Αφού, όμως, έγινε η πρώτη, αν θέλετε, συμφωνία, θα σας δώσω τον λόγο, αλλά δεν θα γίνει διαλογική συζήτηση. Θα προχωρήσουμε στον επόμενο αγορητή και μετά ο Κοινοβουλευτικός Εκπρόσωπος θα τοποθετηθεί και θα πει αυτά που θέλει να πει.

Ορίστε, λοιπόν, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, θα είμαι πάρα πολύ σύντομος.

Η κ. Αχτσιόγλου προσπάθησε πριν από λίγο με την τοποθέτησή της να καλύψει τη μεγάλη γκάφα του ΣΥΡΙΖΑ και του ίδιου του Πρωθυπουργού. Η μεγάλη γκάφα ήταν ότι επικαλέστηκε την επέκταση της λειτουργίας της επιχείρησης ως ευθύνη του κ. Μητσοτάκη που ήταν το αυτονόητο και το είχε υπογράψει η ίδια.

Δεν καλύπτεται η γκάφα σας σήμερα! Δεν καλύπτεται η γκάφα σας! Είναι γκάφα η οποία θα μείνει! Κατέθεσα και τα πρακτικά.

(Θόρυβος - διαμαρτυρίες από την πτέρυγα του ΣΥΡΙΖΑ)

Όσον αφορά το ζήτημα που είπα λίγο πριν, κυρία Αχτσιόγλου, συγγνώμη, αλλά το εργατικό δίκαιο –δεν θέλω να το εμβαθύνω και για πολλούς άλλους λόγους- έχει κάποιες αναλλοίωτες θεμελιακές αρχές. Ανάμεσά τους είναι το πενθήμερο. Στην ιστορία του εργατικού δικαίου της χώρας εγκρίνεται με ΦΕΚ, το οποίο φέρει την υπογραφή σας και το παρουσίασα λίγο πριν από Βήματος Βουλής. Μιλάμε για την πρώτη κλαδική σύμβαση που υπάρχει στην Ελλάδα, η οποία έχει επταήμερη εργασία με υπογραφή ΣΥΡΙΖΑ!

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ!

Ο κ. Κουτσούκος, ειδικός αγορητής της Δημοκρατικής Συμπαράταξης, έχει τον λόγο.

Ορίστε, κύριε Κουτσούκο, έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, είδατε ότι δεν διαμαρτυρήθηκα γι’ αυτή τη φαινομενική αντιπαράθεση της Νέας Δημοκρατίας και του ΣΥΡΙΖΑ που προηγήθηκε, καθώς του κακοφάνηκε του ΣΥΡΙΖΑ που ο κ. Μητσοτάκης ανέδειξε την πολιτική τους στις εργασιακές σχέσεις. Και τώρα μαλώνουν…

**ΧΡΗΣΤΟΣ ΜΑΝΤΑΣ:** Τι λες, μωρέ;

**ΓΙΑΝΝΗΣ ΚΟΥΤΣΟΥΚΟΣ:** «Τι λες, μωρέ» είπατε;

**ΧΡΗΣΤΟΣ ΜΑΝΤΑΣ:** Τι λες, Γιάννη; Συγγνώμη.

**ΓΙΑΝΝΗΣ ΚΟΥΤΣΟΥΚΟΣ:** Α, εντάξει.

**ΧΡΗΣΤΟΣ ΜΑΝΤΑΣ:** Προσπαθώ να καταλάβω τι λέτε.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κύριε Μαντά. Έλεος! Όχι εσείς!

**ΓΙΑΝΝΗΣ ΚΟΥΤΣΟΥΚΟΣ:** Αν καταλάβατε καλά, ο κ. Μητσοτάκης είπε «Τι ωραία τα είπε ο κ. Τσίπρας, όταν μπήκε στο «ΠΑΠΑΣΤΡΑΤΟΣ»!». Αυτό είπε. Και τώρα γιατί σας κακοφαίνεται; Εσείς τα κάνατε και πρέπει να απολογηθείτε.

Κυρία Αχτσιόγλου, δεν είναι ντροπή, όταν αναφέρεστε στο πενθήμερο και στο σαραντάωρο, να θυμάστε –και να το επαναλαμβάνετε σ’ αυτήν την Αίθουσα, μία και δίπλα σας κάθονται και οι Υπουργοί που πέρασαν από το ΠΑΣΟΚ- ποιος τα κατοχύρωσε αυτά; Αυτοί ντρέπονται να τα πούνε. Εσείς τουλάχιστον δεν έχετε κανέναν λόγο να ντρέπεστε. Το έκανε ιστορικά μία κυβέρνηση, της οποίας τα στελέχη προσπαθείτε να αγοράσετε, μία και αφού κατάστρεψαν τον τόπο ήταν καλοί Υπουργοί και τους χρειάζεστε.

Και επειδή, λοιπόν, πρέπει κάθε φορά να αναδεικνύουμε πόσο ψεύτικη είναι η αντιπαράθεσή σας με τη Νέα Δημοκρατία, θα σας θέσω ένα βασικό ζήτημα.

Ούτε εσείς ούτε η Νέα Δημοκρατία του κ. Μητσοτάκη έχετε τοποθετηθεί στην πρότασή μας να ισχύσουν οι ελεύθερες συλλογικές διαπραγματεύσεις μεταξύ των κοινωνικών εταίρων για τον καθορισμό του κατώτερου μισθού. Υπογράψατε μία υπουργική απόφαση για τον καθορισμό του η οποία έπρεπε να έχει μεταβατικό χαρακτήρα και έπρεπε να έχετε νομοθετήσει τη διαδικασία των ελεύθερων συλλογικών διαπραγματεύσεων, όπως σας έχουμε προτείνει;

Δεν το κάνετε και ούτε το λέει και ο κ. Μητσοτάκης. Αυτή είναι η πρόκληση, μια και η Ελλάδα βγήκε από τα μνημόνια και έχει αποκτήσει τους βαθμούς της οικονομικής της ελευθερίας, όπως λέτε.

Επειδή, λοιπόν, αυτό το θέμα προέκυψε κατά συζήτηση και προκλήθηκα, έκανα αυτή τη μικρή εισαγωγή, για να έρθω τώρα σε όσα είπα διαδικαστικά και μου απάντησε ο κ. Τσακαλώτος για την πολιτική κατάρρευση του ΣΥΡΙΖΑ.

Κυρίες και κύριοι συνάδερφοι, εάν δεν υπήρχε η πολιτική κατάρρευση του ΣΥΡΙΖΑ, δηλαδή αν ο ΣΥΡΙΖΑ δεν είχε απωλέσει –όπως φαίνεται δημοσκοπικά και θα αποτυπωθεί και στην κάλπη σε λίγες μέρες- το 50% της εκλογικής του δύναμης, δεν θα έκανε αυτήν την έκτακτη συνέντευξη ο Πρωθυπουργός την προηγούμενη εβδομάδα στο Ζάππειο, για να παρουσιάσει αυτά τα μέτρα, διότι αυτή η πολιτική, το να φύγεις δηλαδή από τους δημοσιονομικούς περιορισμούς στους οποίους εσύ έβαλες τη χώρα και να πας σε μία άλλη πολιτική, θέλει άλλου είδους διαχείριση. Και θα σας εξηγήσω αμέσως τι εννοώ.

Είναι φανερό ότι η Κυβέρνηση μπροστά σε αυτή την πολιτική κατάρρευση έχει επινοήσει δύο επιχειρήματα.

Το ένα επιχείρημα είναι ότι εμείς δεν κυβερνήσαμε με τους ακροδεξιούς, με τους ΑΝΕΛ δηλαδή και τους υπόλοιπους, εμείς είμαστε η Προοδευτική Συμμαχία.

Και πώς τη χτίζουμε την Προοδευτική Συμμαχία; Τη χτίζουμε με διάφορους πρόθυμους γυρολόγους, οι οποίοι μέχρι πριν από λίγο καιρό βυσσοδομούσαν κατά του ΣΥΡΙΖΑ και τώρα τους προσφέρουμε μία υπουργική καρέκλα και τους εντάσσουμε στην Προοδευτική Συμμαχία.

Για να μην με κοιτάτε περίεργα ορισμένοι, δεν έχετε παρά να δείτε τα υπουργικά έδρανα. Μάλιστα, η γελοιότητα αυτών των ανθρώπων φτάνει στο ότι την ώρα που ο κ. Τσίπρας την προηγούμενη Παρασκευή από αυτό το Βήμα, κατήγγελλε το μνημόνιο του 2010 το μνημόνιο, το ανθρωποκτόνο όπως είπε, αυτοί χειροκροτούσαν, σαν να μην έχουν ούτε μία στάλα φιλότιμο πάνω τους να κρυφτούν κάτω από τα έδρανα, να βγουν έξω, καθώς εκείνη την περίοδο ήταν Υπουργοί του ΠΑΣΟΚ.

Αυτή είναι η περιβόητη Προοδευτική Συμμαχία με γεφυροποιούς. Θυμάστε ποιους έλεγαν «γεφυροποιούς» μετά τη χούντα, μετά το 1974; Αυτοί οι γεφυροποιοί, κυρίες και κύριοι συνάδελφοι, με σαθρά υλικά έχουν αποτύχει. Μπορεί να μην έχουν τσίπα, έχουν όμως Τσίπρα.

Το δεύτερο αφήγημα ποιο είναι; Ότι εγώ, ο Πρωθυπουργός της προοδευτικής διακυβέρνησης δεν κόβω αλλά μοιράζω, δεν παίρνω αλλά δίνω.

Αναποδογυρίζει, δηλαδή, ο κ. Τσίπρας μαζί με τον κ. Τσακαλώτο, αυτά που έκαναν μέχρι σήμερα.

Χαίρομαι που είναι μέσα και με ακούει, γιατί είχα την τιμητική μου και προχθές να με αναφέρει στη διάρκεια της ομιλίας του για την πρόταση μομφής και σήμερα.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Με καλό τρόπο, όμως.

**ΓΙΑΝΝΗΣ ΚΟΥΤΣΟΥΚΟΣ:** Δεν είπα κάτι, αλίμονο. Στο πλαίσιο του πολιτικού διαλόγου. Το αναγνωρίζω αυτό, κύριε Υπουργέ.

Το κατασκεύασμα του κ. Τσακαλώτου, με το μεσοπρόθεσμο ποιο ήταν; Το κατασκεύασμα του κ. Τσακαλώτου ήταν, λοιπόν, ότι αυτά τα νούμερα που γράφουμε στο μεσοπρόθεσμο, για το πρωτογενές πλεόνασμα κυρίες και κύριοι συνάδελφοι, δεν είναι νούμερα που θα τα επιτύχουμε. Αυτά εδώ είναι: 4,13% το 2017, 3,98% το 2018, 3,6% το 2019, 4,15% το 2020, 4,53% το 2021, 5,19% το 2022.

Αυτά δεν θα τα επιτύχουμε εμείς, αυτά τα βάζουμε στο χαρτί, για να διευκολύνουμε τη συζήτηση, διότι θα εφαρμόσουμε τις προνομοθετημένες πολιτικές των αντιμέτρων. Μάλιστα, αυτά μας έλεγαν. Του το θύμισε ο κ. Βενιζέλος προχθές, διαβάζοντας τα Πρακτικά της σχετικής συζήτησης.

Και τι αποδεικνύεται τώρα; Με βάση τη συνέντευξη -δεν μας το είπε στην τοποθέτησή του ότι ο κ. Τσακαλώτος σήμερα- αποδεικνύεται ότι απλά από αυτά τα προνομοθετημένα πλεονάσματα, που μέχρι το 2022 είναι 56 δισεκατομμύρια ευρώ έναντι προσδοκώμενου ΑΕΠ μόνο 37 δισεκατομμυρίων ευρώ -άρα θα βγουν με αφαίμαξη από την ελληνική οικονομία- έχει βάλει στην τσέπη 31 δισεκατομμύρια ως απόθεμα.

Δηλαδή «τα παντελόνιασε», όπως θα έλεγε και ο λαός και τώρα τα μοιράζει. Ε, είσαστε «τσάμπα μάγκες», κύριε Τσακαλώτο.

Και δεν φτάνει ότι τα προεισπράξατε και τώρα κάνετε τους «αβέρτους», βάζετε και ένα κομμάτι από αυτά, 5,5 δισεκατομμύρια ευρώ ενέχυρο -το παραδεχτήκατε στην τοποθέτησή σας ότι είναι ενέχυρο- για να εξοικονομήσετε δημοσιονομικό χώρο, άρα να εφαρμόσετε πολιτική του 2,5%.

Δηλαδή, φαλκιδεύετε ουσιαστικά τη δυνατότητα της επόμενης Κυβέρνησης, που εμείς προσδοκούμε να είναι κυβέρνηση μιας ευρείας εθνικής συνεννόησης, να διαπραγματευτεί τα δεσμά της χώρας. Αυτό κάνετε ουσιαστικά. Λέτε, εμείς, κύριοι, εδώ έχουμε το ενέχυρο και από κει και πέρα δεν μας νοιάζει τι θα κάνουν οι επόμενοι.

Και πάλι ο κ. Τσακαλώτος αναφέρθηκε σε μένα προχθές, όταν μίλησε για τη μεσαία τάξη και την αναδιανομή, με το παράδειγμα του Πέτρο Σάντσες στην Ισπανία. Με είδε να κάνω τον σταυρό μου. Πράγματι στα χωριά μας, όταν ακούν τίποτα περίεργα οι απλοί άνθρωποι, σταυροκοπιούνται. Σου λέει «πούθε ήρθε τούτος εδώ;». Μου είπε λοιπόν «Ναι, κύριε Κουτσούκο, όπως το έκανε ο Σάντσες. Όχι σαν κι εσάς που διώξατε τη ΔΗΜΑΡ και το Ποτάμι για να συγκυβερνήσετε με τον Μητσοτάκη». Έτσι, ε; Έτσι, κύριε Τσακαλώτο;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ναι.

**ΓΙΑΝΝΗΣ ΚΟΥΤΣΟΥΚΟΣ:** Διώξαμε τη ΔΗΜΑΡ; Δεν δώσαμε στον κ. Θεοχαρόπουλο τη θέση που ζήταγε και τον πήρατε εσείς και του τη δώσατε εσείς. Και έφυγε ο κ. Θεοδωράκης και πήρε απόφαση το συνέδριό του να συνεργαστεί με τη Νέα Δημοκρατία, αυτή είναι η αλήθεια.

Καλά, εσείς που υποτίθεται ότι έχετε καταγγείλει τον τοξικό λόγο και τα fake news, δεν μπορείτε να κάνετε έναν διάλογο σε σοβαρή βάση και χρησιμοποιείτε αυτές τις ψευδολογίες των υπογείων του Μαξίμου;

Ε, λοιπόν, δεν διώξαμε κανέναν, έχουμε σταθερή γραμμή και εμείς είμαστε οι σύμμαχοι του Πέτρο Σάντσες στην Ευρωπαϊκή Ένωση και στις ευρωεκλογές και εσείς είσαστε του Πάμπλο Ιγκλέσιας.

(Χειροκροτήματα από την πτέρυγα της Δημοκρατικής Συμπαράταξης)

Εκτός και αν ο κ. Ιγκλέσιας, με τον οποίον αγκαλιαζόσασταν, πέρναγε τυχαία από το Σύνταγμα, είχε έρθει για τουρισμό στην Αθήνα και πέρασε από τη συγκέντρωση του ΣΥΡΙΖΑ και βγάζατε φωτογραφίες. Αυτά, για να έχουμε καθαρά τα μέτωπα, ποιος είναι με ποιον.

Κύριε Τσακαλώτο, επειδή πράγματι σας παρακολουθώ, αναφερθήκατε πάλι στο παράδειγμα του IRS. Είπατε ότι ο IRS, ο ελεγκτικός μηχανισμός στις Ηνωμένες Πολιτείες της Αμερικής -για να συνεννοούμαστε με τους απλούς πολίτες- όταν μείωσε τις δαπάνες του, δεν έκανε ελέγχους στους επιδοματούχους, έκανε στις μεγάλες εταιρείες. Μάλιστα. Μπράβο τους, συγχαρητήρια!

Εσείς, κύριε Τσακαλώτο, ξέρετε τι κάνετε εδώ στην Ελλάδα;

Έχετε διαβάσει τον απολογισμό της ΑΑΔΕ, που αύξησε τους επιτόπιους ελέγχους στην αγορά για να αυξήσει την εισπραξιμότητα του ΦΠΑ και άφησε πέντε χιλιάδες υποθέσεις μεγάλης φοροδιαφυγής να παραγραφούν και από τις περίφημες λίστες Λαγκάρντ, Μπόργιανς, των εμβασμάτων εξωτερικού των πενήντα πέντε χιλιάδων και των offshores; Έχει βεβαιώσει μόνο 1 εκατομμύριο ευρώ και έναντι αυτού έχει εισπράξει περίπου 100.000 ευρώ.

Και αναστέλλετε κάθε φορά την εφαρμογή του συστήματος για τον έλεγχο του λαθρεμπορίου της διακίνησης των καυσίμων, καθώς λέτε ότι δεν μπορείτε να βρείτε τον τρόπο της εφαρμογής του. Άρα, κάνετε το αντίθετο από αυτό που μας λέτε κάθε φορά. Για αυτό να είσαστε προσεκτικός, κύριε Τσακαλώτο.

Αν έχετε δει την ταινία «Οι Αδιάφθοροι» με τον Kevin Costner -που φαντάζομαι ότι θα την έχετε δει, γιατί είστε ρέκτης της 7ης τέχνης- δεν μπορείτε να του μοιάσετε. Δεν ξέρω αν θα πετύχετε να συναντήσετε την Scarlett Johansson, αλλά στον Kevin Costner στην ταινία «Οι Αδιάφθοροι» δεν πρόκειται να μοιάσετε.

Κατά συνέπεια, κυρίες και κύριοι συνάδελφοι, αυτό το αφήγημα, το οποίο οικοδόμησε η Κυβέρνηση, έχει καταπέσει για τους λόγους της εκλογικής συγκυρίας. Και όχι μόνο έχει καταπέσει στο θεωρητικό επίπεδο, αλλά πρακτικά η Κυβέρνηση για να το υπερασπιστεί μεταχειρίζεται χίλια μύρια ψέματα. Πιο χαρακτηριστικό παράδειγμα είναι αυτό που έχει συμβεί με τις συντάξεις.

Η Κυβέρνηση λέει ότι δίνει τη δέκατη τρίτη σύνταξη. Διαβάστε την αιτιολογική έκθεση της τροπολογίας. Δεν είναι ούτε καν μισή σύνταξη αυτό που δίνει. Εκείνο που έχει σημασία είναι ότι αφαίρεσε τη δωδέκατη και ότι, αν ισχύσει το αφορολόγητο, θα αφαιρέσει και την ενδέκατη.

Διότι με τα στοιχεία που κατέθεσα στην επιτροπή -και θέλω να τα καταθέσω και σήμερα, μιας και ο κ. Τσακαλώτος μου κάνει την τιμή να είναι εδώ και είναι και πολιτικός προϊστάμενος της ΑΑΔΕ- με βάση την επεξεργασία των δηλώσεων των συνταξιούχων, το μέσο εισόδημα το 2014 ήταν 13.231 ευρώ και το 2017 έγινε 11.175 ευρώ, δηλαδή μείον 2.056 ευρώ ή μείον 15,5%. Αυτό από τις δηλώσεις φορολογίας εισοδήματος, όπου δηλώνονται και οι κύριες και οι επικουρικές και τα βοηθήματα.

Το καταθέτω στα Πρακτικά.

(Στο σημείο αυτό ο Βουλευτής κ. Γιάννης Κουτσούκος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και έρχεται εδώ ψευδόμενος διαρκώς ο κ. Πετρόπουλος και μας λέει ότι αυξήθηκε η μέση σύνταξη και αποκάλυψε ο κ. Βρούτσης ότι άλλαξαν τη χρονοσειρά. Δηλαδή για να υπολογίσει τη μέση σύνταξη βάζει μέσα και τις κρατήσεις υπέρ υγείας και υπέρ ΑΚΑΓΕ.

Οι κρατήσεις υπέρ υγείας είναι 800 εκατομμύρια ευρώ τον χρόνο, 4 δισεκατομμύρια ευρώ την πενταετία και η εισφορά για τα φάρμακα των συνταξιούχων -γιατί αυξήσατε τη φαρμακευτική δαπάνη- είναι 266 εκατομμύρια ευρώ κάθε χρόνο δηλαδή 1,33 δισεκατομμύριο ευρώ στην πενταετία και κόψατε και το ΕΚΑΣ επιπλέον.

Για αυτό είναι μειωμένες οι συντάξεις και αυτό αποτυπώνεται στις φορολογικές δηλώσεις των συνταξιούχων, που είναι αδιάψευστος μάρτυρας, ό,τι παραμύθια και να μας λέει ο κ. Πετρόπουλος, που τον έχουμε προκαλέσει δέκα φορές εδώ να μας καταθέσει τον επανυπολογισμό του νόμου Κατρούγκαλου και τον κρύβει!

Και αν έχετε μια στάλα φιλότιμο, στείλτε τον τώρα που θα δώσετε το επίδομα των εκλογών στους συνταξιούχους. Αυτή είναι, λοιπόν, η πολιτική των ψεμάτων. Όπως η πολιτική των ψεμάτων αποτυπώνεται και στην τροπολογία για τον ΦΠΑ. Λέτε, «μειώνουμε τον ΦΠΑ που ανέβηκε στο 24%». Πώς ανέβηκε, μοναχός του; Τι είναι, φυσικό φαινόμενο ο ΦΠΑ, ανεβαίνει δηλαδή ανάλογα με τον καιρό; Εσείς τον πήγατε στο 24% με τους νόμους που ψηφίσατε. Και εν πάση περιπτώσει και αυτή η μείωση του ΦΠΑ είναι λειψή.

Κυρίες και κύριοι συνάδελφοι, έρχομαι τώρα στο νομοσχέδιο από το οποίο ξεκινήσαμε, στις εκατόν είκοσι δόσεις.

Εκατόν είκοσι δόσεις σας το ζητάγαμε το ’17 όταν είδαμε ότι απεντάχθηκαν αυτοί που είχαν ενταχθεί στη ρύθμιση των εκατόν δόσεων και των δικών μας, που εσείς την υπονομεύσατε και μιλούσατε για «σεισάχθεια», και τη δικιά σας. Δεν το κάνατε. Σας είπαμε μετά με τις εκατόν είκοσι δόσεις του εξωδικαστικού ότι δεν θα μπει κανένας. Δεν το κάνατε. Καταθέσαμε λοιπόν πρόταση νόμου απλή που λέει «μπαίνεις στις εκατόν είκοσι δόσεις, πληρώνεις μία προκαταβολή, όσο πληρώνεις, είσαι εντάξει, άμα δεν μπορείς, βγαίνεις και ξαναδίνεις την προκαταβολή», δηλαδή μία πάγια ρύθμιση. Φέρνετε τώρα με καθυστέρηση μία ρύθμιση που την προπαγανδίζετε, αλλά είπα ότι είναι ψευδεπίγραφη, διότι πρώτον, για τους φορείς κοινωνικής ασφάλισης δεν είναι εκατόν είκοσι δόσεις, καθώς το πλαφόν της ελάχιστης δόσης οδηγεί σε εκατόν είκοσι μόνο όσους χρωστάνε μέχρι 3.600 ευρώ. Σε σχέση δε με τη φορολογική διοίκηση, αυτή είναι λίγο καλύτερη από την πάγια που ισχύει σήμερα των δώδεκα δόσεων. Είναι πολύ πίσω και από τις δικές μας και από τις δικές σας παλαιότερες ρυθμίσεις.

Είπαμε, λοιπόν, στην κ. Παπανάτσιου κατά τη συζήτηση στην Επιτροπή, «γιατί, βρε αδερφέ, δεν βγάζεις έξω από τα νομικά πρόσωπα τα κερδοσκοπικού χαρακτήρα και τις οντότητες, τις ομόρρυθμες εταιρείες, που είναι ατομικές επιχειρήσεις, να πάνε στις εκατόν είκοσι δόσεις, που είναι απλό; Δεν έχει κανένα πρόβλημα πρακτικής εφαρμογής. Μικρομεσαίες επιχειρήσεις, είναι μια πρόταση πολύ καθαρή».

Μία άλλη πρόταση πολύ καθαρή: να βάλετε πλαφόν στα νομικά πρόσωπα, τον τζίρο. Εμείς το είχαμε βάλει το 2014 -σας θυμίζω- και το καταργήσατε εσείς τον Μάρτιο του 2015. Και μετά μας φέρατε με την πράξη νομοθετικού περιεχομένου την ρύθμιση που απαλλάξατε μερικούς μεγαλόσχημους, διακόσιους πενήντα, έχει πει η κ. Βαλαβάνη, κατά τον απολογισμό της, από τα πρόστιμα για το λαθρεμπόριο, εσείς και ο κ. Τσακαλώτος, Αναπληρωτής Υπουργός ήταν τότε, δεν είναι άμοιρος ευθυνών.

Σας έχουμε κάνει, λοιπόν, προτάσεις να τα βελτιώσετε αυτά, για να έχουν αποτέλεσμα. Εμείς είπαμε και στην επιτροπή ότι ψηφίσαμε «ναι» επί της αρχής, διότι θέλουμε ακόμα και ένα ευρώ να ωφεληθεί ένας άνθρωπος ή μία μικρή χαραμάδα ελπίδας να ανοίξει, να μην τον απογοητεύσουμε. Αλλά οι ρυθμίσεις που φέρνετε είναι πολύ κατώτερες των περιστάσεων.

Άρα, θα περιμένουμε μέχρι το τέλος της συζήτησης μην τυχόν, όπως μας είπε η κ. Παπανάτσιου και επειδή με ακούει και ο Τσακαλώτος, έχει την πολιτική ισχύ ο ίδιος απέναντι στους δανειστές και στην ΑΑΔΕ να επιχειρηματολογήσει, γιατί για τις μικρές επιχειρήσεις, τις ομόρρυθμες εταιρείες ή και τις ανώνυμες κεφαλαιουχικές μέχρι ένα επίπεδο τζίρου πιστεύουμε μπορεί να πάμε στις εκατόν είκοσι. Και θα περιμένουμε να το κάνουμε.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Για να κλείσω, λοιπόν, κυρίες και κύριοι συνάδελφοι, πολλά θα μπορούσε να πει κανένας με δύο σημεία θα αναφερθώ στην τροπολογία. Το ένα είναι η τροπολογία.

Η κ. Γεννηματά, λοιπόν, παρεμβαίνοντας την Παρασκευή κατά τη συζήτηση της πρότασης μομφής, προκειμένου να επαναφέρει τη συζήτηση στα πραγματικά προβλήματα της χώρας απέναντι στο τοξικό κλίμα, αυτό της κοτερολογίας, είπε: «Αφήστε τα αυτά και ελάτε εδώ να ψηφίσουμε πέντε προτάσεις που αποτελούν μέρος των προτάσεων νόμου που έχουμε καταθέσει στη Βουλή και που ο κ. Βούτσης σε συνεργασία με την Κυβέρνηση, κατά παράβαση του Κανονισμού, δεν φέρνει να συζητήσουμε».

Εγώ θυμάμαι και επί κυβέρνησης Νέας Δημοκρατίας και επί κυβερνήσεων δικών μας συζητούσαμε εδώ στη Βουλή προτάσεις της Αντιπολίτευσης, προτάσεις νόμου. Λοιπόν, δεν τις έφερε η Κυβέρνηση να τις συζητήσουμε και επανέλαβε η κ. Γεννηματά πέντε από τις σαράντα προτάσεις μας που έχουμε καταθέσει:

Πρώτον, την έκπτωση, να μην μειωθεί το αφορολόγητο. Είναι πρόταση νόμου -κύριε Βρούτση, την έχουμε καταθέσει από τον Νοέμβριο του 2018, με έκθεση του Γενικού Λογιστηρίου, για να μην μπερδευόσαστε να γράφετε το λέω-.

Να απαλλάξουμε τους νέους επαγγελματίες από φόρους και εισφορές.

Είναι η πρόταση για να δώσουμε κίνητρα προσλήψεων.

Είναι η τριετής στεγαστική συνδρομή στα νέα ζευγάρια. Είναι η ελάχιστη σύνταξη των 500 και των 700 ευρώ στα ζευγάρια.

Είναι να μειώσουμε τον φορολογικό συντελεστή για τα αγροτικά εισοδήματα και να δώσουμε κίνητρα στους συνεταιρισμούς και στις ομάδες παραγωγών.

Την έχετε στα χέρια σας. Αν ανατρέξτε στα αρχεία της Βουλής, υπάρχουν και οι σχετικές εκθέσεις του Γενικού Λογιστηρίου του Κράτους.

Και τελειώνω με τούτο. Μου έκανε εντύπωση ότι οι Υπουργοί που παρενέβησαν πριν τους εισηγητές δεν αναφέρθηκαν στην τροπολογία του Υπουργείου Πολιτισμού και Αθλητισμού για τα πολιτιστικά μνημεία. Φαντάζομαι, οι συνάδελφοι του ΣΥΡΙΖΑ την έχετε στα χέρια σας. Ελπίζω να έχει να έρθει η κυρία Υπουργός να την παρουσιάσει, η κ. Μυρσίνη Ζορμπά, η οποία δεν κατάλαβε σε ποια Κυβέρνηση μπήκε.

Διότι, όταν καταγγείλαμε, κυρίες και κύριοι συνάδελφοι, ότι ο κ. Τσακαλώτος με υπογραφή του μεταβίβασε τα δέκα χιλιάδες εκατόν δεκαεννιά ακίνητα του ελληνικού δημοσίου στο υπερταμείο, η κ. Ζορμπά έλεγε ότι είναι κατοχυρωμένα τα ακίνητα που ανήκουν στο Υπουργείο Πολιτισμού και οι αρχαιολογικοί χώροι και μετά από έρευνα είπε ότι αφαίρεσε δύο χιλιάδες εξακόσια περίπου. Και έρχεται εδώ με την τροπολογία τώρα να μας πει ότι αυτά δεν είναι διαπραγματεύσιμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Άρα, όταν εμείς καταγγέλλαμε την Κυβέρνηση, είχαμε απόλυτο δίκιο. Και έρχεται τώρα να το επιβεβαιώσει η κ. Μυρσίνη Ζορμπά, η οποία –επαναλαμβάνω- δεν κατάλαβε σε ποια Κυβέρνηση μπήκε.

Εν πάση περιπτώσει, μία και υποτίθεται ότι έχετε και μία στοιχειώδη δημοκρατική ευαισθησία, σας λέω το εξής απλό:

Ζητάμε, κύριε Υπουργέ, μία και είστε εδώ σήμερα, εδώ και οκτώ μήνες, να μας φέρετε τον κατάλογο των δέκα χιλιάδως εκατόν δέκαεννέα ακίνητων μέσω του Κοινοβουλευτικού Ελέγχου. Έχω καταθέσει ερωτήσεις, εγώ και η Κοινοβουλευτική μας Ομάδα, καθώς και επίκαιρες ερωτήσεις. Γιατί το κρύβετε; Έχετε κάνα λόγο να το κρύβετε, να μάθει ο ελληνικός λαός ποια είναι τα δέκα χιλιάδες εκατόν δεκαεννέα ακίνητα που υποθηκεύσατε στο υπερταμείο; Νομίζω ότι προσωπικά δεν έχετε κανέναν λόγο -και θα σας στιγματίσει, εάν δεν το κάνετε, διότι, ξέρετε, οι κυβερνήσεις φεύγουνε, αλλά η αγάπη μένει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εγώ λοιπόν, κυρίες και κύριοι συνάδελφοι, λέω ότι αυτή η πολιτική δεν οδηγεί πουθενά.

Νέα εξαπάτηση του ελληνικού λαού δεν πρόκειται να υπάρξει. Το τίμημα θα το εισπράξετε στις 26 του Μάη, όπου προσδοκούμε το Κίνημα Αλλαγής να αναδειχθεί ο καθοριστικός παράγοντας των εξελίξεων και να σηματοδοτηθεί το πρώτο βήμα της ανατροπής του πολιτικού σκηνικού.

Ευχαριστώ, κύριε Πρόεδρε, και συγγνώμη.

(Χειροκροτήματα από την πτέρυγα της Δημοκρατικής Συμπαράταξης)

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο για δύο λεπτά.

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, αυτό όμως πώς θα γίνει;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Χρειάζεται μια απάντηση. Ο κ. Κουτσούκος ανέφερε το όνομά μου σε ένα τέταρτο περισσότερο από ό,τι η συγχωρεμένη μάνα μου το έκανε σε δύο εβδομάδες, οπότε νομίζω ότι δικαιούμαι να απαντήσω.

Κοιτάξτε, στα ορθόδοξα οικονομικά, όχι στα δικά μας τα αριστερίστικα και αυτά, προσπαθείς να ικανοποιήσεις ανάγκες με έναν οικονομικό προϋπολογισμό. Προφανώς και εγώ θα μπορούσα να φέρω τον ΦΠΑ σε όλα, να γυρίσει εκεί. Προφανώς θα μπορούσα να ψηφίσω τη δική σας τροπολογία.

Προφανώς η κ. Αχτσιόγλου θα μπορούσε να φέρει την πλήρη, ακόμα περισσότερο για όλους. Αλλά έχουμε έναν δημοσιονομικό περιορισμό. Συγχρόνως που κάναμε αυτά, κάναμε τα πράγματα για την Ειδική Αγωγή, μειώσαμε τις κοινωνικές εισφορές στους αυτοαπασχολούμενους και έχουμε κάνει και άλλα και άλλα κι άλλα πράγματα. Άρα, εμείς λέμε, αυτός είναι ο δημοσιονομικός χώρος, αυτό μπορούμε να κάνουμε για την εστίαση τώρα. Θα δούμε τι θα μπορούμε να κάνουμε του χρόνου. Αυτό μπορούμε να κάνουμε για τις συντάξεις φέτος. Θα δούμε τι θα κάνουμε του χρόνου. Αλλά υπάρχει ένας υπολογισμός, ένας εισοδηματικός περιορισμός. Μόνο ο Άγα Χαν -και σας θα σας πω αυτή την ιστορία- όταν ο Σάμιουελσον, ίσως ο μεγαλύτερος οικονομολόγος της ορθόδοξης σχολής, είχε φοιτητή τον Αγά Χαν, που είχε κάποια δισεκατομμύρια –για όποιον δεν ξέρει ποιος είναι ο Αγά Χαν- τον ρωτάει και του εξηγεί ο Σάμιουελσον ότι η οικονομική θεωρία είναι πώς να ικανοποιήσουμε τις ανάγκες με οικονομικό περιορισμό, του λέει «Και πώς μπορούμε να το κάνουμε με τα οικονομικά, όταν δεν υπάρχει οικονομικός περιορισμός;»

Ε, δυστυχώς για εμάς, υπάρχει οικονομικός περιορισμός. Να μας απαντήσετε εσείς πόσος θεωρείτε είναι ο χώρος το 2019; Να μας απαντήσετε εσείς, κύριε Δένδια και κύριε Βρούτση, πόσος είναι ο χώρος για εσάς το 2019; Γιατί αυτό που ανάγγειλε ο κ. Μητσοτάκης το κοστολογήσαμε εμείς, ο κ. Χουλιαράκης, και δεν μας έχετε απαντήσει, για πέντε δισεκατομμύρια.

Πείτε μας, πόσος είναι ο χώρος του 2019 για εσάς, με τα δικά σας οικονομικά στοιχεία, και μετά εμείς θα δούμε εάν έχουμε κάνει καλή αναδιανομή ή εάν εσείς έχετε κάτι καλύτερο, αλλά όχι έτσι, να κάνετε τέτοιες τροπολογίες και να λέτε ότι «εμείς θα κάνουμε τον ΦΠΑ ή όλα τα πράγματα». Έτσι δεν είναι; Αυτό είναι το πρώτο.

Δεύτερον, δεν έχετε καταλάβει το σχέδιο για το 2020 και μετά. Μία ερώτηση και μετά θα το συζητήσουμε ξανά, όταν επανέλθουν οι Βουλευτές σας για να το ξανασυζητήσουμε. Μειώνει τη λιτότητα ή δεν τη μειώνει; Αυτό είναι το ερώτημα. Με αυτόν τον εγγυημένο λογαριασμό, με αυτό το σχέδιο που το συζητάμε εδώ και το βάζουμε στη συζήτηση, γιατί είστε αρνητικοί; Μειώνει ή δεν μειώνει τη λιτότητα για το 2020, το 2021 και το 2022; Αυτή είναι η ερώτηση. Δεν υπάρχει άλλη ερώτηση. Αυτό ενδιαφέρει τους πολίτες που μας ακούν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, ολοκληρώστε, παρακαλώ. Συγγνώμη που σας διακόπτω, αλλά διαμαρτύρονται οι επόμενοι αγορητές ότι δεν εφαρμόζουμε τον Κανονισμό.

**ΧΡΗΣΤΟΣ ΚΑΤΣΩΤΗΣ:** Μα, είναι διαδικασία αυτή, κύριε Πρόεδρε;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Τριάντα δευτερόλεπτα ακόμα, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώστε και μετά ξανατοποθετείστε.

**ΧΡΗΣΤΟΣ ΚΑΤΣΩΤΗΣ:** Είναι δυνατόν να μιλάτε σε καθέναν ομιλητή;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν μιλώ σε κάθε ομιλητή.

**ΠΡΟΕΔΡΕΥΩΝ (Δημήτριος Κρεμαστινός):** Σας δίνω ένα λεπτό, κύριε Υπουργέ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Για τον Πέδρο Σάντσεθ δεν είπατε όλα όσα είπα. Είπα ότι ο Πέδρο Σάντσεθ κατέβηκε στις εκλογές με δύο προτάγματα. Ένα εναντίον της ακροδεξιάς και δεύτερο υπέρ της ισότητας και ενάντια προφανώς της ανισότητας. Δεν κατέβηκε με τη στρατηγική ήττα των Podemos. Έτσι δεν είναι; Δεν κατέβηκε με τη στρατηγική ήττα και γι’ αυτό θέλει να κάνει τώρα συμμαχία με τους Podemos.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Τι λέτε τώρα, κύριε Κεγκέρογλου; Μου απαντάτε κάτι σοβαρά;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Το ίδιο κάνετε εσείς; Εσείς κάνατε ως στρατηγική ήττα της Δεξιάς, για να μην γυρίσει η Ακροδεξιά; Αυτό κάνετε;

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Κύριοι συνάδελφοι, επειδή υπάρχουν διαμαρτυρίες και είναι δίκαιες και επικαλούνται τον Κανονισμό, θα επαναλάβω ότι ο Κανονισμός λέει ότι οι αγορητές δεν διακόπτονται από κανέναν. Εάν ο Υπουργός θέλει να διορθώσει κάτι, για μισό λεπτό μπορεί να παρέμβει, όχι όμως να κάνει ομιλία. Μετά τοποθετείται ο Υπουργός και απαντά συνολικά σε όλους. Αυτό λέει ο Κανονισμός. Μετά οι Κοινοβουλευτικοί Εκπρόσωποι κρίνουν τον Υπουργό ή τοποθετούνται και αυτοί. Αυτό λέει ο Κανονισμός. Εάν αρχίσουμε και διακόπτονται οι αγορητές, οι αγορητές δευτερολογούν κ.λπ., που έχουν και αυτοί δευτερολογία, δεν θα προχωρήσουμε. Θερμή παράκληση: Να ακολουθήσουμε τον Κανονισμό.

Επειδή, όμως, κύριε Κουτσούκο, κάναμε το πρώτο, θα σας δώσω ένα λεπτό, όχι παραπάνω, για να μπούμε στα πλαίσια του Κανονισμού. Διαφορετικά, είμαστε όλοι εκτός του Κανονισμού της Βουλής.

Κύριε Κουτσούκο, έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Έχετε απόλυτο δίκιο επί της διαδικασίας, κύριε Πρόεδρε, και ζητώ συγγνώμη από τους συναδέλφους. Όμως, μια και προηγήθηκε αυτή η αντιπαράθεση, αυτός ο διάλογος με τον κ. Βρούτση, δικαιούμαι και εγώ να μιλήσω.

Κύριε Υπουργέ, είναι κοινοβουλευτικό και πολιτικό σας καθήκον να μελετήσετε την πρόταση νόμου που έχουμε καταθέσει και την έκθεση του Γενικού Λογιστηρίου του Κράτους, που τη συνοδεύει, αντί να με ρωτάτε εμένα για το κόστος. Εσείς πρέπει να έρθετε εδώ, να τη φέρετε ως έχετε υποχρέωση από τον Κανονισμό της Βουλής και να τη συζητήσουμε με βάση την έκθεση του Γενικού Λογιστηρίου του Κράτους.

Εγώ λέω, λοιπόν, ότι το κόστος της πρότασής μας είναι στα όρια του δημοσιονομικού περιθωρίου και αγγίζει την επαναδιαπραγμάτευση του 3,5%. Μια σοβαρή συζήτηση επιβάλλεται να γίνει εδώ στη Βουλή και όχι να κρυβόσαστε.

Δεύτερο σημείο. Τα 5,5 δισεκατομμύρια που βάζετε ενέχυρο, κύριε Υπουργέ, τα έχετε προεισπράξει. Άρα, είναι λιτότητα που την πλήρωσε ο κόσμος. Γι’ αυτό σας λέω, λοιπόν, ότι κάνετε τους τζάμπα μάγκες, ενεχυριάζοντας τους φόρους και τις εισφορές.

Τρίτο σημείο. Εμείς πήγαμε στη Μαδρίτη, υπογράψαμε τη Διακήρυξη της Μαδρίτης για το τέλος της λιτότητας με τον Πέδρο Σάντσεθ και τον ΦρανςΤίμερμανς και έχουμε μία καθαρή πολιτική πρόταση. Εσείς μπορείτε να μας πείτε με ποιους είστε στην Ευρώπη, κύριε Υπουργέ;

**ΠΡΟΕΔΡΕΥΩΝ (Δημήτριος Κρεμαστινός):** Όχι, να μην απαντήσει.

**ΓΙΑΝΝΗΣ ΚΟΥΤΣΟΥΚΟΣ:** Δεν μπορείτε να μας πείτε. Σε θολά νερά ψαρεύετε και ο κ. Σάντσεθ σας είχε καταγγείλει για τον λαϊκισμό σας. Αυτά ως απάντηση, λοιπόν, για τα όσα συμβαίνουν στην Ισπανία.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Τον λόγο έχει ο κ. Ιωάννης Σαχινίδης, ειδικός αγορητής της Χρυσής Αυγής, για δεκαπέντε λεπτά και παρακαλώ να μείνουμε στον Κανονισμό.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Πριν αποχωρήσει ο Υπουργός Οικονομικών, ο κ. Τσακαλώτος, μία διευκρίνιση, κύριε Υπουργέ, σας παρακαλώ.

**ΠΡΟΕΔΡΕΥΩΝ (Δημήτριος Κρεμαστινός):** Όχι, κύριε Σαχινίδη, διάλογο.

**ΙΩΑΝΝΗΣ ΣΑΧΙΝΙΔΗΣ:** Είναι μια βασική ερώτηση, δεν είναι κάτι άλλο, ούτε προσβάλλω ούτε τίποτα άλλο.

Κύριε Υπουργέ, είπατε προηγουμένως ότι πετύχατε τη μείωση των αυτοαπασχολούμενων. Εάν ήταν μια λάθος έκφραση, θα ήθελα μια διευκρίνιση.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Όχι, τις κοινωνικές εισφορές για τους απασχολούμενους. Ήταν ένα νομοσχέδιο που πέρασε τον Φλεβάρη.

**ΙΩΑΝΝΗΣ ΣΑΧΙΝΙΔΗΣ:** Ήθελα τη διευκρίνιση, γιατί εάν περηφανεύεστε για τη μείωση των αυτοαπασχολούμενων, αλίμονο, καήκαμε!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Όχι, για τις κοινωνικές εισφορές.

**ΙΩΑΝΝΗΣ ΣΑΧΙΝΙΔΗΣ:** Αναφερθήκατε στην πρωτολογία σας και μας είπατε ότι τα έχετε φτιάξει όλα ρόδινα. Αλήθεια, μήπως ζείτε σε άλλη χώρα;

Επίσης είπατε ότι είστε ανοιχτοί σε κάθε είδους διάλογο. Ήθελα να δω έως πού φτάνουν οι δημοκρατικές σας ευαισθησίες. Θα μπορούσατε να κάτσετε σ’ ένα τραπέζι και να έχετε απέναντι τη Χρυσή Αυγή, για να συζητήσουμε επί παντός επιστητού για την ανεργία και για όλα αυτά; Φυσικά και όχι.

Επίσης στην ακρόαση φορέων στην επιτροπή ο Υφυπουργός Εργασίας, ο κ. Πετρόπουλος, αναφέρθηκε στην καλή πορεία της οικονομίας. Η καλή πορεία, φαντάζομαι, κύριε Υπουργέ, συνδέεται και με επενδύσεις και με ανάπτυξη. Πού ακριβώς έχουν συμβεί αυτά και δεν τα έχουμε καταλάβει;

Σε πλήρη, λοιπόν, εξέλιξη η προεκλογική περίοδος και η Κυβέρνησή σας βρίσκεται σε μια διαδικασία διαχείρισης του εκλογικού σώματος, δεδομένης της αδιαμφισβήτητης μείωσης του εκλογικού σας ποσοστού. Ο μόνος τρόπος για να επιβιώσετε πολιτικά είναι η ψήφιση νομοσχεδίων όπως το σημερινό.

Τα οικονομικά προβλήματα που αντιμετωπίζει ο λαός μας είναι δεδομένα. Αποδεικνύονται από πλήθος στατιστικών μελετών, από την υποβάθμιση του βιοτικού επιπέδου του Έλληνα, τη συνταξιοδοτική ανασφάλεια, αλλά προπαντός αποδεικνύεται από την αδυναμία των Ελλήνων φορολογουμένων να είναι συνεπείς έναντι των οικονομικών τους υποχρεώσεων στο μνημονιακό κράτος που έχουν διαμορφώσει άπασες οι πολιτικές πτέρυγες του λεγόμενου συνταγματικού τόξου.

Αυτό το γεγονός είχε ως αποτέλεσμα τη διόγκωση του χρέους των φυσικών και νομικών προσώπων έναντι των κρατικών ταμείων και εννοούμε κυρίως τις οφειλές που αφορούν τα ασφαλιστικά ταμεία και τη φορολογική διοίκηση, τις εφορίες, τα τελωνεία κ.λπ..

Σύμφωνα, λοιπόν, με τα στοιχεία που έχουμε, αυτές οι οφειλές στο σύνολό τους ανέρχονται στα 130 δισεκατομμύρια ευρώ. Πρόκειται, φυσικά, για ένα υπέρογκο ποσό, το οποίο διογκώθηκε κυρίως τα τελευταία δέκα χρόνια, στη διάρκεια των οποίων εφαρμόστηκαν διάφορες αντικοινωνικές και αντεθνικές πολιτικές οικονομικής λιτότητας, οι οποίες επιβλήθηκαν από την Ευρωπαϊκή Ένωση.

Τι κάνει, λοιπόν, σήμερα η Κυβέρνηση ΣΥΡΙΖΑ με το παρόν νομοθέτημα; Η απάντηση είναι πλήρως κατανοητή. Επιχειρεί να μαζέψει όσο το δυνατόν περισσότερο χρήμα, προτείνοντας ορισμένες, υποτίθεται, ευνοϊκές διατάξεις ρυθμίσεως οφειλών.

Η ανωτέρω διαπίστωση προκύπτει από το σύνολο του νομοσχεδίου, το οποίο χωρίζεται σε τρία μέρη και απαρτίζεται από 118 άρθρα. Το πρώτο περιλαμβάνει διατάξεις που αφορούν ρυθμίσεις οφειλών έναντι των ασφαλιστικών ταμείων. Το δεύτερο αποτελείται από διατάξεις που αφορούν διαδικασίες ρύθμισης οφειλών έναντι της φορολογικής διοικήσεως και στο τρίτο μέρος περιέχονται οι διατάξεις για τη ρύθμιση οφειλών για τους ΟΤΑ.

Στο σημείο αυτό πρέπει να καταγγείλουμε τη διαδικασία, η οποία έλαβε χώρα στα πλαίσια των συνεδριάσεων των επιτροπών που ανέφερα και στην αρχή. Από τους τριάντα και πλέον φορείς, οι οποίοι κλήθηκαν, εμφανίστηκαν τελικά είκοσι τρεις. Και αυτό για τον δήθεν λόγο της διαδικασίας του επείγοντος, δυνάμει της οποίας έλαβε χώρα η επεξεργασία του νομοσχεδίου.

Επί του προκειμένου, όμως, δεν παρέστη ο εκπρόσωπος της Ανεξάρτητης Αρχής Δημοσίων Εσόδων και το είπα και στην τελευταία συνεδρίαση των επιτροπών, ο οποίος είναι ο καθ’ ύλην αρμόδιος για να καταθέσει τα ακριβή οικονομικά στοιχεία αναφορικά με τις οφειλές και τους ρυθμούς αποπληρωμής τους.

Μάλιστα, ο εισηγητής του ΣΥΡΙΖΑ ανέφερε ότι ο ΣΥΡΙΖΑ -φαντάζομαι και όλο το υπόλοιπο συνταγματικό τόξο- είναι με τους πολλούς και όχι με τους λίγους. Εμείς είμαστε σίγουρα με τους πολλούς και με τον απλό Έλληνα πολίτη. Εάν εσείς δεν είστε με τους λίγους, σύσσωμο το συνταγματικό τόξο, προκαλώ και τον εισηγητή του ΣΥΡΙΖΑ και τον εισηγητή της Νέας Δημοκρατίας να μας πουν γιατί κανείς μα κανείς δεν αναφέρθηκε στις επικαιροποιημένες λίστες της Ανεξάρτητης Αρχής Δημοσίων Εσόδων, οι οποίες επικαιροποιήθηκαν στις 3 Οκτωβρίου 2018.

Θα σας τα πω αναλυτικά. Δεν προσήλθε εκπρόσωπος, λοιπόν, στην ακρόαση των φορέων. Προφανώς ο λόγος που δεν ήρθε εκπρόσωπος της Ανεξάρτητης Αρχής Δημοσίων Εσόδων ήταν ότι γνώριζε τις ερωτήσεις που θα του απευθύναμε. Με στατιστικά στοιχεία, λοιπόν, αρχεία που δίνει η Ανεξάρτητη Αρχή Δημοσίων Εσόδων, τα οποία, όπως σας είπα και πριν, είχαν επικαιροποιηθεί τελευταία φορά στις 3-10, προκύπτει ότι το 87,5% των οφειλετών, περίπου δηλαδή τρεισήμισι εκατομμύρια οφειλέτες, χρωστούσαν μόλις το 2,3% των οφειλών, δηλαδή μόνο 2,4 δισεκατομμύρια ευρώ. Αντίθετα, εβδομήντα εννέα μεγαλοοφειλέτες με χρέη πάνω από 100 εκατομμύρια οφείλουν συνολικά το 32,7%, δηλαδή 34 δισεκατομμύρια ευρώ. Άλλοι, όμως, χίλιοι εκατόν πενήντα τέσσερις οφειλέτες, οι οποίοι έχουν χρέη από 10 μέχρι και 100 εκατομμύρια ευρώ, οφείλουν 28,3% των χρεών, δηλαδή 29 δισεκατομμύρια ευρώ.

Το ερώτημα που μένει αναπάντητο είναι: Ποιοι είναι όλοι αυτοί; Ποιοι είναι αυτοί οι χίλιοι διακόσιοι τριάντα τρεις και πλέον οφειλέτες, οι οποίοι χρωστούν 63 δισεκατομμύρια ευρώ; Τι μέτρα σκέφτεται να πάρει η ανεξάρτητη αρχή και η Κυβέρνηση; Η Κυβέρνηση ούτε που μας απάντησε. Δεν έχετε να πάρετε απολύτως κανένα μέτρο. Δεν θέλετε να πάρετε.

Αυτό που έχω στα χέρια μου, κυρίες και κύριοι Βουλευτές, είναι ένας τηλεφωνικός κατάλογος. Είναι στη διάθεση του οποιουδήποτε. Είναι αναρτημένο στο διαδίκτυο. Είναι ο κατάλογος των οφειλετών. Είναι ο κατάλογος των οφειλετών φυσικών προσώπων. Ξεκινάει με όσους χρωστούν από 150.000 ευρώ και φτάνει στον πρώτο που χρωστάει 472 εκατομμύρια ευρώ.

Εάν θέλετε και εσείς ως ΣΥΡΙΖΑ και οι προηγούμενες κυβερνήσεις, με τους πρώτους δώδεκα εξ αυτών, αν εισπράξετε τα χρήματα, μπορείτε να χαρίσετε τα χρήματα για τους υπόλοιπους τρεισήμισι εκατομμύρια οφειλέτες. Δείτε τον. Εδώ είναι ο κατάλογος. Είναι στη διάθεση οποιουδήποτε. Και να φανταστείτε ότι ο κατάλογος νομικών προσώπων ιδιωτικού δικαίου είναι διπλάσιος από αυτόν. Εδώ είναι μόνο οι οφειλέτες με τα ΑΦΜ τους, τις εταιρείες τους, τις διευθύνσεις, πόσα χρωστάνε στον ΕΦΚΑ, πόσα χρωστάνε στα τελωνεία και πόσα χρωστάνε στις ΔΟΥ. Δεν είναι προσωπικά δεδομένα. Με νόμο μπορούν και αναρτώνται στην Ανεξάρτητη Αρχή Δημοσίων Εσόδων. Αποδείξτε μας ότι θέλετε να είστε με τους πολλούς.

Αυτοί εδώ που κρατάω στα χέρια μου είναι οι λίγοι, κύριοι. Αυτούς προστατεύετε όλο το συνταγματικό τόξο. Δεν μπορεί δώδεκα άτομα να χρωστάνε όσα χρωστάει ο υπόλοιπος ελληνικός λαός και καμμία μα καμμία κυβέρνηση μέχρι σήμερα να μην έχει κάνει κάτι.

Αυτή είναι μία ακόμα ένδειξη της σκοπούμενης εκ μέρους της Κυβέρνησης επιτάχυνσης των διαδικασιών, φυσικά όμως σε λάθος χρόνο. Και λέμε σε λάθος χρόνο, διότι αυτές τις ρυθμίσεις που κάνετε σήμερα θα μπορούσατε ως ΣΥΡΙΖΑ να τις έχετε φέρει εβδομάδες πολλές πριν. Ο λόγος που δεν το κάνατε είναι καθαρά πολιτικός και αφορά καταφανώς την πολιτική εκμετάλλευση και το πιθανό κέρδος που τυχόν θα αποκομίσετε σε μια στημένη σικέ κόντρα με τη Νέα Δημοκρατία.

Επί της ουσίας, τώρα, του νομοσχεδίου, ως Χρυσή Αυγή αξιολογούμε θετικά τις όποιες διατάξεις εξασφαλίζουν οικονομική διευκόλυνση στον ελληνικό λαό, αλλά επαναλαμβάνουμε ότι δεν πρέπει σε καμμία περίπτωση ο λαός μας να πέσει στην παγίδα που του στήνει ο ΣΥΡΙΖΑ, ο ΣΥΡΙΖΑ των επιδομάτων, της εθνικής μειοδοσίας και των κοινωνικών αναταραχών. Δεν ξεχνάμε ότι αυτή η Κυβέρνηση ξεπούλησε τη Μακεδονία και συνεχίζει ακάθεκτη την αντεθνική της πολιτική στα ελληνοτουρικά θέματα.

Εδώ θα ήθελα να αναφερθώ και στο άρθρο 30, το οποίο δεν θα το υπερψηφίσουμε και οι λόγοι είναι πολύ απλοί. Αναφέρεται σε έξοδα κηδείας και αποτέφρωσης. Ενώ είναι θετικό εις ό,τι αφορά τα προβλήματα που ρυθμίζονται σχετικά με τα έξοδα κηδείας και την απόδοσή τους στους συγγενείς των θανόντων, υπάρχουν τρία ζητήματα τα οποία μας αναγκάζουν να πούμε «παρών» στο συγκεκριμένο άρθρο.

Πρώτον, το έχουμε πει επανειλημμένα, για λόγους αρχής είμαστε αντίθετοι στην κάλυψη των εξόδων σε περιπτώσεις αποτέφρωσης, διαδικασία η οποία είναι παντελώς ξένη με τα ήθη και την ορθόδοξη πίστη μας.

Δεύτερον, από επικοινωνία που είχαμε με τον συγκεκριμένο επαγγελματικό κλάδο, μας είπαν ότι δεν έχει αναδρομική ισχύ. Αποτέλεσμα αυτού είναι ότι δεν μπορούν να εισπράξουν απλήρωτα τιμολόγια οι άνθρωποι με τα γραφεία τελετών, τα οποία έχουν μέχρι και αριθμό πρωτοκόλλου. Η μη πληρωμή αυτών των τιμολογίων αφορά αποκλειστικά περιπτώσεις του πρώην ΟΓΑ και το φαινόμενο παρατηρείται εντονότερα σε περιοχές της δυτικής Στερεάς Ελλάδος.

Και τρίτον, υπήρξε μια σταδιακή αύξηση από 9%, σε 13% και σε 24% στον ΦΠΑ στα τιμολόγια παροχής υπηρεσιών των γραφείων τελετών. Δεν μειώνεται ο ΦΠΑ για τα γραφεία τελετών με καμμία ρύθμιση στο παρόν σχέδιο νόμου.

Δεν θα μπορούσε, λοιπόν, να λείπουν από το νομοσχέδιο και οι διατάξεις οι οποίες πλήττουν τις πολύτεκνες οικογένειες με το δημογραφικό πρόβλημα, το οποίο, δυστυχώς, βρίσκεται αυτή τη στιγμή στο ζενίθ. Το κατά τα άλλα κοινωνικό προφίλ που θέλετε να παρουσιάσετε ως ΣΥΡΙΖΑ καταπίπτει καθημερινά στα μάτια των πολυτέκνων. Ο εκπρόσωπος της ΑΣΠΕ ήταν σαφής και καυτηρίασε τις διατάξεις του άρθρου 76 και το άρθρο 98. Σχετικά με το άρθρο 76, με τον τρόπο απόδειξης της πολυτεκνικής ιδιότητας προσώπων ειδικών κατηγοριών, είπε ότι η ρύθμιση αυτή δεν έχει απολύτως κανένα νόημα. Το μόνο που επιτυγχάνεται είναι ότι θα την εκμεταλλευτούν κάποιοι οι οποίοι δεν έχουν την πολυτεκνική ιδιότητα για να τοποθετούνται σε θέσεις πολυτέκνων, με αποτέλεσμα να προσφεύγουν στο διοικητικό εφετείο, να δικαιώνονται και η υπηρεσία να παίρνει δύο άτομα, αντί για έναν.

Εδώ, μάλιστα, έχω να καταθέσω στα Πρακτικά μία επιστολή από την Ανώτατη Συνομοσπονδία Πολυτέκνων Ελλάδος, Πρόεδρος της οποίας ήταν ο κ. Θεοτοκάτος, ο οποίος είχε έρθει και στους φορείς. Η επιστολή έχει αριθμό πρωτοκόλλου 312 και μάλιστα οι πολύτεκνοι ζητούν την απόσυρση του άρθρου 76.

(Στο σημείο αυτό ο Βουλευτής κ. Ιωάννης Σαχινίδης καταθέτει για τα Πρακτικά τον προαναφερθέντα κατάλογο, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο άρθρο 98 για τη ρύθμιση των οφειλών προς τις εφορίες καθορίζονται τα κριτήρια υπαγωγής και υπολογισμού των δόσεων και των ποσών αυτών. Εδώ πάλι θίγονται οι πολύτεκνοι. Μεταξύ άλλων, το νομοσχέδιο δίνει μειωμένο συντελεστή σε αυτούς που έχουν ένα παιδί με μία μονάδα, σε αυτούς που έχουν δύο εξαρτώμενα τέκνα δίνει δύο μονάδες και σε αυτούς που έχουν τρία και πάνω δίνει τρεις μονάδες. Δηλαδή, μας βάζει στην ίδια θέση αυτών που έχουν τέσσερα, δεκατέσσερα ή είκοσι τέσσερα παιδιά.

Αυτοί είστε, κύριοι του ΣΥΡΙΖΑ. Καμμία απολύτως μέριμνα για τους πολύτεκνους Έλληνες και δεκάδες ρυθμίσεις υπέρ μόνο όσων έχουν μπει παράνομα στην πατρίδα μας. Εκατοντάδες εκατομμύρια παροχών στους παράνομους αλλοδαπούς, τη στιγμή που η ελληνική οικογένεια πασχίζει με κάθε τρόπο να παραμείνει ζωντανή. Και έχετε το θράσος να διοργανώνετε παράτες, πανηγυρικού τύπου εκδηλώσεις, για να διαφημίσετε το ανύπαρκτο κοινωνικό σας έργο της διαφθοράς και των κατευθυνόμενων κυβερνήσεων, τη δημοκρατία της φτωχοποίησης και των επιδομάτων και διαμορφώνετε την κοινή γνώμη κατά τη βούληση των εντολέων σας. Αυτοί, εν συνεχεία, δρέπουν τους καρπούς της μεταλλαγμένης πολιτικής που όλοι εσείς του δημοκρατικού τόξου ασκείτε.

Όσο και τις συντάξεις και το αφήγημα της δέκατης τρίτης σύνταξης, τι ακριβώς πετύχατε; Θα σας πούμε εμείς τι κάνατε. Να δημιουργήσετε μια ψευδαίσθηση στους πολίτες ότι η οικονομία πάει καλά, για να μπορέσετε να υφαρπάξετε για άλλη μία φορά την ψήφο τους. Όμως, δεν τους λέτε ότι έρχονται αυξήσεις σε αγαθά πρώτης ανάγκης. Αυτά τα μαντάτα τα αφήνετε για μετά ή μάλλον θέλετε να τα επωμιστεί η επόμενη κυβέρνηση, για να εκμεταλλευτείτε το πολιτικό κόστος.

Εκτός αυτής της αναμφισβήτητης πολιτικής ερμηνείας, τι έχετε να μας πείτε για έναν διόλου ευκαταφρόνητο αριθμό συνταξιούχων, οι οποίοι, εξαιτίας των οφειλών τους στα ασφαλιστικά ταμεία και των μνημονιακών νόμων, λαμβάνουν πενιχρές συντάξεις και φυτοζωούν; Μιλάμε ότι υπάρχουν συμπολίτες μας συνταξιούχοι οι οποίοι λαμβάνουν 100 ευρώ σύνταξη την τελευταία τετραετία. Άλλο παράδειγμα πενιχρών συντάξεων προκύπτει με το ζήτημα των συντάξεων λόγω θανάτου. Η αλήθεια είναι ότι ο επανυπολογισμός, η μείωση του ποσοστού και η μείωση μέσω της προσωπικής διαφοράς οδήγησε ταμεία όπως το ΙΚΑ, το ΤΕΒΕ και άλλα να δίνουν συντάξεις θανάτου ακόμη και κάτω από 150 ευρώ. Αυτό, λοιπόν, έκανε την Κυβέρνηση να καθορίσει την κατώτατη σύνταξη στα 360 και στα 384 ευρώ. Έτσι, όμως, δημιούργησε μια νέα αδικία, και αυτό είναι που επισημαίνουμε, κυρίως για τους συνταξιούχους του πρώην ΟΓΑ πριν και μετά τον νόμο 4387. Αυτό είναι το κοινωνικό κράτος του ΣΥΡΙΖΑ και των λοιπών μνημονιακών κομμάτων.

Εν κατακλείδι, ο Λαϊκός Σύνδεσμος - Χρυσή Αυγή είναι εδώ για να διεκδικήσει στο όνομα των Ελλήνων πολιτών τα αυτονόητα: Την αξιοπρέπεια, την υποστήριξη της οικογένειας και την υπεράσπιση των συμφερόντων των Ελλήνων εργαζομένων, οι οποίοι από τη μια αντιμετωπίζουν τον εφιάλτη της ανεργίας, εξαιτίας της μαζικής μετανάστευσης, παράνομης σε συντριπτικό ποσοστό, και από την άλλη καλούνται να καταβάλουν υπέρογκα ποσά συγκριτικά με τις δυνατότητές τους, ώστε να μπορέσουν να ανταποκριθούν στις παράλογες κρατικές απαιτήσεις.

Θα ψηφίσουμε τις διατάξεις που δίνουν μια ανάσα στους Έλληνες φορολογούμενους, χωρίς όμως αυτό να σημαίνει ότι συμφωνούμε με την υποκριτική πολιτική της Κυβέρνησης.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ σας ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και δύο εκπαιδευτικοί συνοδοί από το 17ο Δημοτικό Σχολείο Σερρών.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Χρήστος Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Μην ανησυχείτε, κύριοι της Νέας Δημοκρατίας και του ΠΑΣΟΚ, ο ΣΥΡΙΖΑ εφαρμόζει όλες τις δεσμεύσεις προς το κεφάλαιο και με το παραπάνω μάλιστα. Σας πήρε τη δουλειά, βλέπετε. Γι’ αυτό τον χειροκροτούν, διότι αποδείχθηκε πιο αποτελεσματικός από ό,τι εσείς για την ικανοποίηση των αξιώσεων τους.

Τώρα, μπροστά στις εκλογές, η Κυβέρνηση έχει επιδοθεί σε μία προσπάθεια να καλλιεργήσει τη γνωστή απάτη του μικρότερου κακού. Ενώ συνέχισε να φορτώνει στην εργατική τάξη, στους αυτοαπασχολούμενους και στα παιδιά τους την κρίση και το χρέος, που δεν είναι δικά τους, με το τρίτο μνημόνιο, ενσωματώνοντας τα δύο προηγούμενα του ΠΑΣΟΚ και της Νέας Δημοκρατίας με τους πάνω από χίλιους υφαρπαστικούς που τσάκισαν τη ζωή τους, τώρα εξαγγέλλει τα λεγόμενα «θετικά μέτρα».

Προσπαθείτε να περάσετε, κύριοι, κλίμα ανοχής, υπομονής στον λαό. Τον εξαπατάτε με τη δήθεν επιλογή της σταδιακής επαναφοράς των δικαιωμάτων, ενώ από την άλλη, καθησυχάζετε τους μονοπωλιακούς και επιχειρηματικούς ομίλους ότι δεν θα ξεφύγετε ούτε ένα ευρώ από αυτά που έχετε συμφωνήσει και δεσμευτεί απέναντι τους, ότι δεν θα ανατρέψετε τις μεταρρυθμίσεις.

Επιχειρείτε να δημιουργήσετε εκείνο το κλίμα, έτσι ώστε να σας να σας δοθεί συγχωροχάρτι για τη μεγάλη απάτη, για τη μεγάλη έφοδο στο εισόδημα και τη ζωή του λαού, ώστε να συνεχίσετε τις μεταρρυθμίσεις, τις ανατροπές δηλαδή που σας υποδεικνύουν οι εκπρόσωποι των επιχειρηματικών ομίλων και βέβαια, οι οδηγίες της Ευρωπαϊκής Ένωσης.

Οι εργαζόμενοι, οι αυτοαπασχολούμενοι, τα παιδιά τους δεν θα εξαπατηθούν. Έχουν πια πείρα από τη διαχείριση των αναγκών του κεφαλαίου, οποίο πρόσημο και αν έχει αυτή, φιλελεύθερη, σοσιαλδημοκρατική, αριστερή, πράσινη, όπως και αν ονομαστεί. Όλοι υπηρετείτε το κεφάλαιο και τις ανάγκες του, σαρώνοντας κάθε δικαίωμα, τσαλακώνοντας τη ζωή κάθε εργατικής και λαϊκής οικογένειας.

Κύριοι του ΣΥΡΙΖΑ, εσείς μιλούσατε για τη γενιά των 700 ευρώ και τώρα είμαστε στη γενιά των 300 ευρώ. Πήρατε εκατό και δίνετε ένα. Και θέλετε να σας πουν και ευχαριστώ για τα έργα και τις ημέρες σας. Βέβαια, το ίδιο επιδιώκει και η Νέα Δημοκρατία και το ΠΑΣΟΚ ή ΚΙΝΑΛ, να ξεχάσουν τα θύματά τους τον πόλεμο που δέχτηκαν όσο ήταν στην κυβέρνηση, αλλά και την ολόπλευρη στήριξη στο τρίτο μνημόνιο και σε κάθε μέτρο που στηρίζει τους επιχειρηματικούς ομίλους.

Η Νέα Δημοκρατία, επιδιώκοντας τη στήριξη των επιχειρηματικών ομίλων, δεν παύει να προβάλλει ωμά την πρόθεσή της να προχωρήσει, ικανοποιώντας αξιώσεις τους, αποδεικνύοντας ότι είναι ο γνήσιος εκπρόσωπος τους. Ο κ. Μητσοτάκης αντιλαμβανόμενος ότι ο ΣΥΡΙΖΑ του έχει πάρει, όπως είπαμε, την μπουκιά από το στόμα, υπερθεματίζει σε αντιλαϊκά μέτρα προκειμένου να γίνει αυτός ο εκλεκτός του κεφαλαίου. Μόνο έτσι μπορεί να εξηγηθεί η πρότασή του για επταήμερη εργασία, δήθεν με τη θέληση των εργαζομένων, όταν όλοι γνωρίζουν πως ο αυταρχισμός, η τρομοκρατία στους χώρους δουλειάς εκβιάζει αυτή τη θέληση των εργαζομένων.

Βέβαια, ο ΣΥΡΙΖΑ δεν μπορεί να εκπλήσσεται και δεν μπορεί να υποκρίνεται από αυτή τη θέση της Νέας Δημοκρατίας, γιατί ο ίδιος κατάργησε την κυριακάτικη αργία σε μία σειρά κλάδους, πράγμα που σημαίνει εφταήμερη εργασία και έχει τη δική του αποφασιστική σφραγίδα.

Όλοι σας ικανοποιείτε τις αξιώσεις του κεφαλαίου. Το Εργατικό Δίκαιο για το οποίο έγινε λόγος, που δημιουργήθηκε με σκληρούς αγώνες, το ανατρέψατε και έχετε δεσμευτεί για την κωδικοποίηση, διευκολύνοντας την εργοδοσία να υλοποιήσει όλες τις ανατροπές. Βέβαια, ποιες είναι αυτές; Είναι η δουλειά σύμφωνα με τις ανάγκες της παραγωγής και η απογείωσή του διευθυντικού δικαιώματος.

Οι ρυθμίσεις του νομοσχεδίου, όχι μόνο δεν συνιστούν καμμία πραγματική και ουσιαστική ανακούφιση για τον λαό και ιδιαίτερα για τους απασχολούμενους, αλλά είναι και η άλλη όψη της κλιμάκωσης της αντιλαϊκής επίθεσης σε βάρος τους. Το νομοσχέδιο στοχεύει να θέσει ρυθμίσεις στο να νομιμοποιήσουν τη συνέχιση αυτής της πολιτικής στη συνείδηση του λαού. Η σημερινή εξαθλίωση δεν αλλάζει με μερικά ψίχουλα ανακούφισης. Η εξαθλίωση δεν μπορεί να αλλάξει όσο η αιτία που τα γεννά παραμένει. Και η αιτία που τα γέννα είναι η ανάγκη των μεγάλων επιχειρήσεων να διασφαλίσουν και να πολλαπλασιάσουν τα κέρδη τους.

Η Κυβέρνηση προσπαθεί να συγκαλύψει το γεγονός ότι από τα 55.000.000.000 ευρώ του κρατικού προϋπολογισμού, οι μεγάλες επιχειρήσεις πληρώνουν λιγότερα από 3.000.000.000 ευρώ. Όλα τα υπόλοιπα, μέσα στα οποία βρίσκεται και το 1.000.000.000 ευρώ των μέτρων που εξήγγειλε για το 2019, θα βγουν από τις τσέπες των μισθωτών, των αυτοαπασχολούμενων, των συνταξιούχων, των αγροτών. Τα μέτρα ανακούφισης είναι ένα πολύ μικρό κομμάτι από την τεράστια κλοπή από όλες τις κυβερνήσεις, πριν της Νέας Δημοκρατίας και του ΠΑΣΟΚ, σήμερα του ΣΥΡΙΖΑ. Όσα παίρνετε από το λαό τα δίνετε στους μεγάλους επιχειρηματικούς ομίλους, στην αποπληρωμή του χρέους που δεν είναι δικό του.

Η Κυβέρνηση προσπαθεί να εμφανίσει ως κερδισμένους τους εργαζόμενους. Το κεφάλαιο θα κερδίσει, όχι μόνο έμμεσα, αφού τα μέτρα αποτελούν άλλοθι της πολιτικής που προωθεί η Κυβέρνηση υπέρ του, αλλά και άμεσα, αφού μεγάλο μερίδιο της χρηματοδότησης πηγαίνει απευθείας στις τσέπες των ομίλων.

Να μιλήσουμε για την επιδότηση των εργοδοτικών ασφαλιστικών εισφορών; Τι συνιστά αυτή; Συνιστά άμεση επιχορήγηση για τους μεγάλους ομίλους που θα βρουν φθηνότερη εργατική δύναμη και παράλληλα ένα επιπλέον κίνητρο για να αντικαταστήσουν τους παλαιότερους εργαζόμενους με δικαιώματα με νέους χωρίς δικαιώματα.

Μεγάλο μέρος της μείωσης του ΦΠΑ στην ενέργεια, με βάση και την τροπολογία, στοχεύει στην ενίσχυση της κερδοφορίας των μεγάλων ενεργοβόρων επιχειρήσεων, τόσο στη βιομηχανία όσο και στον τουρισμό. Οι λαϊκοί καταναλωτές θα ωφεληθούν ελάχιστα. Βέβαια, να μη μιλήσουμε για την προκλητική εξαγγελία υπεραπόσβεσης –θα τη φέρετε και αυτή- που εξαγγείλατε για τους μεγάλους ομίλους, που αποτελεί ουσιαστικά μία νέα εκχώρηση τεράστιων νόμιμων φοροαπαλλαγών. Την ίδια ώρα, η Κυβέρνηση φορολογεί τον λαό με τεκμαρτά εισοδήματα και φοροαπαλλάσσει το κεφάλαιο με τεκμαρτές ανύπαρκτες δαπάνες.

Η Κυβέρνηση φέρνει το επίδομα των 300 ευρώ και για όσους έχουν σύνταξη έως 500 ευρώ φέρνει το επίδομα των 500 ευρώ. Αυτό το βαφτίζει «13η σύνταξη». Αυτό δεν μπορεί να αθωώσει τον νόμο - λαιμητόμο του Κατρούγκαλου. Δεν μπορεί να ξεχαστεί ότι καταργήσετε το ΕΚΑΣ που το έπαιρναν οι χαμηλοσυνταξιούχοι ύψους 2,4 δισεκατομμυρίων. Δεν μπορεί να ξεχαστεί ότι οι συνταξιούχοι έχασαν εκτός της 13ης και 14ης σύνταξης, πάνω από τρεις συντάξεις από την κύρια και επικουρική από τις μειώσεις έως και 30% και 35% του νόμου Κατρούγκαλου. Τους επιστρέφετε ένα ποσό από τον κωδικό, κυρία Υπουργέ, που είναι για το βοήθημα εορτών. Αυτή είναι η εισήγηση στον ΕΦΚΑ. Αυτός είναι ο κωδικός που θα καταβληθεί η λεγόμενη «13η σύνταξη». Θα δοθεί από το βοήθημα εορτών. Και εδώ, αποδεικνύεται, αποκαλύπτεται η υποκρισία σας για όσα λέτε.

Γνωρίζουν οι συνταξιούχοι, οι εργαζόμενοι και όλα τα θύματα της πολιτικής σας ότι επιστρέφετε ψίχουλα που με θράσος τα αποκαλείτε παροχές. Το ίδιο συμβαίνει και με τη ρύθμιση των χρεών για τις εκατόν είκοσι δόσεις, όπως έχει επικρατήσει. Αυτή δεν προσφέρει ουσιαστική λύση στα σημερινά αδιέξοδα. Αντίθετα, παραμένουν στο ακέραιο όλες οι αιτίες που τα γεννούν. Με τις ρυθμίσεις αυτές δεν κουρεύεται κανένα χρέος. Ο εκβιασμός του επαναπολογισμού των ασφαλιστικών εισφορών έχει ένα πανάκριβο τίμημα, τις συντάξεις πείνας. Μειώνει μεν το ποσό των χρεών, δίνει όμως συντάξεις χαμηλότερες κατά 41% έως 65%.

Το δήθεν «κούρεμα» των προσαυξήσεων ακυρώνεται στην πράξη, αφού οι ρυθμίσεις πραγματοποιούνται με όρους τραπεζικού δανεισμού. Οι αντιλαϊκές πολιτικές, που φούντωσαν τα χρέη, ζουν και βασιλεύουν. Το νομοθετικό πλαίσιο που κράτησε άθικτο η Κυβέρνηση ΣΥΡΙΖΑ, το συμπλήρωσε και προώθησε αντιασφαλιστικές επιδιώξεις δεκαετιών. Αυτό οδήγησε στην παραπέρα συσσώρευση των χρεών. Με δικούς σας νόμους αυστηροποιήθηκαν οι αναγκαστικές εισπράξεις, κατασχέσεις, οι οποίες σήμερα ξεκινούν από τα 500 ευρώ. Οι περισσότεροι από τους 80.000 αυτοαπασχολούμενων σε συντάξιμη ηλικία με χρέη πάνω από 20.000 ευρώ, ενώ έχουν πληρώσει δεκαετίες ασφαλιστικών εισφορών, κινδυνεύουν να χάσουν όλα τα ασφαλιστικά δικαιώματα ακόμα και το σπίτι τους.

Η ρύθμιση που προτείνει η Κυβέρνηση, είναι προσωρινή και προϋποθέτει τον δραστικό περιορισμό ακόμα και αυτής της κουτσουρεμένης σύνταξης του νόμου Κατρούγκαλου για μία δεκαετία. Όλες οι προϋποθέσεις, οι διατάξεις που δημιούργησαν το πρόβλημα, εξακολουθούν να ισχύουν. Η προσωρινή αναστολή τους για να γεμίσουν τα ταμεία σε βάρος της επιβίωσης των συνταξιούχων, δεν λύνει κανένα πρόβλημα.

Οι διεκδικήσεις των αυτοαπασχολουμένων ικανοποιούνται με την τροπολογία που κατέθεσε το ΚΚΕ και ζητάμε να την κάνετε αποδεκτή. Η πλήρης κατάργηση του νόμου Κατρούγκαλου και συνεπώς του άρθρου 12 για τις συντάξεις χηρείας, εξακολουθεί να είναι η απαίτηση των ασφαλισμένων, των συνταξιούχων μέσα και από τους σκληρούς αγώνες που έκαναν όλο το προηγούμενο διάστημα.

Η Κυβέρνηση με τη ρύθμιση του «βάσιμου λόγου» για την απόλυση επιχειρεί να καλλιεργήσει ένα φιλεργατικό προφίλ, την ίδια ώρα που γενικεύεται η εργασιακή ζούγκλα, που ενσωμάτωσε όλο το αντεργατικό θεσμικό πλαίσιο της Ευρωπαϊκής Ένωσης για την απελευθέρωση των ομαδικών απολύσεων, που διατήρησε στο ακέραιο τους αντεργατικούς νόμους για τη διευθέτηση του χρόνου εργασίας και ενίσχυσε παραπέρα το πλαίσιο για το σμπαράλιασμα του εργάσιμου χρόνου.

Επέβαλε η Κυβέρνηση ΣΥΡΙΖΑ με δικό της νόμο τη δωδεκάωρη δουλειά στους νοσοκομειακούς γιατρούς, διατήρησε τη μείωση αμοιβής των υπερωριών, επέβαλε δουλειά τριάντα δύο Κυριακές το χρόνο, με αποτέλεσμα και την επταήμερη δουλειά, όπως είπαμε. Διατηρεί τη δοκιμαστική περίοδο του ενός χρόνου, κατά την οποία η απόλυση δεν απαιτεί αιτιολόγηση όταν γίνεται σε αυτή περίοδο και βέβαια δεν δικαιούνται καμμία αποζημίωση.

Τα επίσημα στοιχεία δείχνουν ότι οι απώλειες θέσεων εργασίας, δηλαδή επί της ουσίας οι απολύσεις με κάθε μορφή, κάθε χρόνο ξεπερνούν τα δύο εκατομμύρια και αγγίζουν τον απόλυτο αριθμό των μισθωτών.

Οι προβλέψεις που περιλαμβάνονται στο άρθρο 56 για τους διανομείς με δίκυκλο, δεν ικανοποιούν το αίτημα έτσι ώστε ο εξοπλισμός, τα μηχανάκια, η συντήρηση, τα έξοδα μετακίνησης να είναι στην αποκλειστική ευθύνη της επιχείρησης. Μία σειρά από αιτήματα, όπως η απαγόρευση της διανομής με δίκυκλο σε επικίνδυνες καιρικές συνθήκες, η οριοθέτηση χιλιομετρικών αποστάσεων, η απαγόρευση της χρονομέτρησης με βαριές ποινές -γιατί είναι η αιτία πολλών ατυχημάτων και πολλές φορές θανατηφόρων- καθώς και η ένταξη της ειδικότητας στα βαρέα και ανθυγιεινά επαγγέλματα δεν τα αποδέχεστε.

Το ΚΚΕ τα τέσσερα αυτά χρόνια κατέθεσε δεκάδες προτάσεις νόμου και τροπολογίες για αύξηση μισθών, επαναφορά συλλογικών συμβάσεων, την πρόταση νόμου των πεντακοσίων τριάντα εργατικών οργανώσεων για την προστασία των ανέργων, την προστασία της πρώτης κατοικίας από τους πλειστηριασμούς, για τα χρέη των λαϊκών στρωμάτων, για τη διατήρηση του μειωμένου ΦΠΑ στα νησιά και άλλα πολλά. Ο ΣΥΡΙΖΑ απέρριψε μία προς μία όλες αυτές τις πρωτοβουλίες, που ανταποκρίνονταν στις ανάγκες του λαού.

Και τώρα σε αυτό το νομοσχέδιο έχουμε καταθέσει τέσσερις τροπολογίες, που απαντούν στις αγωνίες των οφειλετών σε εφορία, δήμους και ταμεία, στην φορολεηλασία, που απαλείφει τα επιπλέον εμπόδια για την απόφαση για απεργία.

Είναι γνωστές οι τροπολογίες μας, τις έχετε. Θέλω, όμως, να πω για τον κόσμο που μας ακούει ότι η μία είναι η διαγραφή τόκων, προσαυξήσεων και περικοπή οφειλών των λαϊκών οικογενειών από χρέη προς το δημόσιο και ρυθμίσεις για τα ασφαλιστικά ταμεία των μη μισθωτών και των ασφαλισμένων στον ΟΓΑ.

Με την τροπολογία αυτή διαγράφονται τόκοι και προσαυξήσεις για οφειλές στο δημόσιο μέχρι 20.000 ευρώ, μειώνεται το χρέος κατά 30% για εισόδημα μέχρι 20.000 ευρώ και 50% για τους ανέργους. Καταργείται η εισφορά αλληλεγγύης και το τέλος επιτηδεύματος για εισόδημα έως 20.000 ευρώ, διαγράφονται τόκοι και προσαυξήσεις για χρέη μέχρι 50.000 ευρώ προς τα ασφαλιστικά ταμεία μη μισθωτών και μέχρι 20.000 ευρώ στον ΟΓΑ. Καταργείται η εισφορά του κλάδου υγείας, χορηγείται σύνταξη σε όσους τη δικαιούνται για οφειλή μικρότερη από 50.000 ευρώ. Το χρέος που απομένει, ρυθμίζεται σε άτοκες δόσεις που δεν ξεπερνούν κατ’ έτος το 5% του εισοδήματος μέχρι 20.000 ευρώ.

Η άλλη τροπολογία αφορά την κατάργηση ρύθμισης που προβλέπει τη μείωση του αφορολόγητου από τα 9.500 ευρώ σε λιγότερο από 6.000 ευρώ από 1-1-2020 για μισθωτούς και συνταξιούχους.

Επίσης, η τρίτη τροπολογία αφορά την εφαρμογή άμεσων μέτρων για τη διαγραφή χρεών προς τους δήμους με εισοδηματικά κριτήρια τέτοια που να προστατεύουν τα λαϊκά συμφέροντα. Και η τέταρτη τροπολογία αφορά την κατάργηση της αντεργατικής διάταξης, που εμποδίζει τη λήψη απόφασης για απεργία.

Καταθέτουμε, επίσης, προτάσεις. Τις είπαμε και στην επιτροπή. Αλλά, βέβαια, δεν τις έχουν λάβει υπ΄ όψιν, γιατί –το βλέπω- ο κ. Πετρόπουλος δεν έχει πει τίποτα για αυτές. Είναι η πρόταση της ομοσπονδίας των συνταξιούχων του ΟΑΕΕ για τη συνταξιοδότηση των οφειλετών, η πρόταση του Συνδέσμου Εφημεριδοπωλών για την επέκταση του τρόπου υπολογισμού μέχρι 31-12-2016, η πρόταση των εργαζομένων που είναι αυτή τη στιγμή και στον ΕΦΚΑ και στο ΕΤΕΑΕΠ στο άρθρο 43 -που λύνει ένα σοβαρό πρόβλημα των εργαζομένων- που δεν είναι σε οργανικές θέσεις, να τοποθετούνται σε υφιστάμενες οργανικές θέσεις ή συνιστώμενες προσωποπαγείς θέσεις αορίστου χρόνου με απόφαση των διοικητών, τη στιγμή που δεν υπάρχει κόστος για αυτούς.

Το ΚΚΕ ακόμη και ένα ευρώ να προβλέπει κάποια ρύθμιση -το έχουμε πει πολλές φορές- να παίρνει ο εργαζόμενος, δεν θα πούμε όχι να μην το πάρει, δεν θα μπούμε εμπόδιο. Τίποτα ακόμα και απ’ αυτά τα ελάχιστα δεν θα είχαν δοθεί χωρίς τους αγώνες των εργαζομένων όλο το προηγούμενο διάστημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Πραγματική ανακούφιση οι εργαζόμενοι και ο λαός μπορούν να πετύχουν μόνο μέσα από τον αγώνα για την ανάκτηση των απωλειών και την ικανοποίηση των σύγχρονων αναγκών απέναντι στον πραγματικό αντίπαλο, απέναντι στο κεφάλαιο και την πολιτική αυτών που την υπηρετούν, την ίδια ώρα που κάνουν τα πάντα για να ξεχάσει ο λαός τα δικαιώματα, να βάλει χαμηλά τον πήχη των απαιτήσεων του, να ξεχάσει ό,τι έχασε και να συμβιβαστεί με τα ψίχουλα, τις δόσεις, τα επιδόματα και τα κοινωνικά μερίσματα.

Σε αυτόν τον αγώνα συμπαράστασης μπορεί να είναι πολύ πιο δυνατό το ΚΚΕ στις εκλογές και παντού. Γιατί αυτό θα είναι η δύναμή του στον αγώνα να μπορέσει να ανακτήσει όλα αυτά.

Καταθέτουμε για τα Πρακτικά τις προτάσεις που διάβασα προηγουμένως, του ΟΑΕΕ, των εφημεριδοπωλών, την πρόταση των εργαζομένων στον ΕΦΚΑ. Και βέβαια, καταθέτουμε και τις προτάσεις που κάναμε στις επιτροπές. Ακόμα δεν έχουν απαντηθεί και θα περιμένουμε στο τέλος ο κύριος Υπουργός να μας πει για αυτές.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Και προχωρούμε με την ειδική αγορήτρια του Ποταμιού την κ. Λυμπεράκη.

Ορίστε, έχετε τον λόγο.

**ΑΝΤΙΓΟΝΗ ΛΥΜΠΕΡΑΚΗ:** Κυρίες και κύριοι συνάδελφοι, μετά από εννέα χρόνια κρίσης αυτό που περιμένουν οι πολίτες της Ελλάδας, άνδρες και γυναίκες, είναι πνοή και ανάπτυξη. Δεν περιμένουν ούτε πελατειακές διευθετήσεις ούτε μικρομερεμέτια.

Στο νομοσχέδιο που συζητάμε σήμερα, υπάρχουν πολλών λογιών άρθρα. Υπάρχουν θετικά, υπάρχουν αδιάφορα, υπάρχουν πελατειακά και υπάρχουν δυστυχώς και πολλά περιπτωσιολογικά. Ο τόνος, όμως, αν υπάρχει δηλαδή μία κόκκινη κλωστή που ενώνει τα διαφορετικά άρθρα, είναι ένα πνεύμα αμεριμνησίας κάτι σαν «business as usual» στο πελατειακό στερέωμα, σαν η χώρα μας να μη χρεοκόπησε, σαν να μη μάθαμε τίποτα από τα πολλά και επαναλαμβανόμενα λάθη, που έκαναν πολλοί και διάφοροι σε διαφορετικές στιγμές.

Πρώτα θέλω να μιλήσω για τις δόσεις και για τις ελαφρύνσεις στα χρέη. Δεν υπάρχει αμφιβολία ότι είναι απαραίτητες όχι τόσο για να ικανοποιηθούν αιτήματα -πολύ σημαντικό όταν υπάρχει δυνατότητα να γίνεται- όχι για να ανταμειφθούν ψηφοφόροι -αυτό μου φαίνεται ότι δεν βοηθάει σε γενικές γραμμές- ούτε για να αναδειχθεί ένα κοινωνικό προφίλ, το οποίο στην πραγματικότητα έλειπε και έλαμπε διά της απουσίας του τόσο καιρό. Ο λόγος που χρειάζονται ελαφρύνσεις και πολλές δόσεις είναι για να δοθεί πνοή στην οικονομία και προοπτική στους νέους. Αυτό, δυστυχώς, δεν το κάνει όσο θα έπρεπε αυτό το νομοσχέδιο, ενώ νομίζω ότι θα μπορούσε.

Ως προς τα ασφαλιστικά, δυστυχώς, δεν υπάρχει καμμία αναλογιστική προσέγγιση. Το ασφαλιστικό, κατά το γνωστό σύστημα, αρμενίζει στα τυφλά.

Είχε γίνει μια αναλογιστική προβολή για το 2018 - 2060. Αυτή δημοσιοποιήθηκε στις Βρυξέλλες, έγινε με στοιχεία του 2016 και με νομοθεσία του 2017. Ακόμα και αυτή ήταν ανεξήγητα αισιόδοξη. Έπαιρνε ως δεδομένο ότι μέχρι το 2030 οι γυναίκες της Ελλάδας θα δουλεύουν εξίσου πολύ ή εξίσου συχνά με τους άντρες στην Ελλάδα, κάτι το οποίο δεν συνοδεύεται ούτε από κάποιον ακτιβισμό μέτρων από την πλευρά της προσφοράς ούτε κυρίως μέτρων από την πλευρά της ζήτησης.

Όμως, ακόμα και αυτή η πολύ αισιόδοξη αναλογιστική ανάγνωση έχει ανατραπεί, γιατί έχουν αλλάξει κάποια από τα δεδομένα πάνω στα οποία στηριζόταν, όπως, για παράδειγμα, η προσωπική διαφορά. Άρα η προβολή σήμερα είναι περίπου σαν τον ορισμό των greek statistics. Είναι έτσι επειδή έτσι βόλευε τον κ. Κατρούγκαλο και τώρα βολεύει την κ. Αχτσιόγλου.

Τώρα έρχεται αυτός ο νόμος και φέρνει και άλλα βάρη για το μέλλον, χωρίς καν να τα υπολογίζει. Το Γενικό Λογιστήριο του Κράτους υπολογίζει το βάρος των προτεινόμενων μέτρων μέχρι το 2022. Οι ασφαλιστικές ρυθμίσεις, ακόμα και οι πιο μικρές, έχουν μια ιδιαιτερότητα, επεκτείνονται σε βάθος χρόνου. Το να συμβεί κάτι και να είναι διαχειρίσιμο για τα επόμενα δύο, τρία, τέσσερα χρόνια είναι ανεπαρκές, προκειμένου να παρθεί μια απόφαση.

Αυτό με κάνει να πιστεύω –και κάνει να πιστεύει και το Ποτάμι- ότι η βιωσιμότητα που εξασφαλίζεται με αυτές τις ασφαλιστικές παρεμβάσεις είναι μια βιωσιμότητα εντός εισαγωγικών, μια βιωσιμότητα όπως πριν, δηλαδή μια βιωσιμότητα με υψηλόφωνες διαβεβαιώσεις προεκλογικά ότι είναι θωρακισμένο το σύστημα, ότι αντέχει, υπάρχει χώρος κ.λπ., και μετά από κάθε εκλογές ακολουθούν βάρβαρες ασφαλιστικές διευθετήσεις. Και πολύ φοβάμαι ότι ο λογαριασμός θα σταλεί πάλι στη νέα γενιά.

Για την εργασία θα ήθελα να πω κάτι το οποίο βασίζεται σε μια μεγάλη παρεξήγηση. Το νομοσχέδιο βαφτίζει προστασία τη δημιουργία αναχωμάτων στις απολύσεις. Αυτό είναι η μια πλευρά της εικόνας της αγοράς εργασίας.

Η ουσιαστική και σημαντική πλευρά της αγοράς εργασίας που πρέπει να μας ενδιαφέρει –γιατί αυτή τελικά μετατρέπεται σε θέσεις εργασίας, σε αυτενέργεια των ανθρώπων, σε οικονομική ανεξαρτησία- είναι αν τα μέτρα για τους εργαζόμενους διευκολύνουν ή εμποδίζουν τη δημιουργία νέων θέσεων εργασίας και τις προσλήψεις.

Πολύ φοβάμαι ότι όπου έχουν μετρηθεί τα μέτρα τέτοιου τύπου ανάχωμα στις απολύσεις τελικώς λειτουργούν σαν εργασιοκτόνες ρυθμίσεις για τους νέους, όχι μόνο για τους νέους σε ηλικία, αλλά για τους νέους στην αγορά εργασίας και αυτό από τη σκοπιά των γυναικών έχει μεγάλη σημασία γιατί στη διάρκεια της κρίσης πολλές γυναίκες μέσης ή σχετικά πιο ώριμης ηλικίας αναζητούν για πρώτη φορά εργασία και κάποιες μόνο από αυτές βρίσκουν. Άρα είναι φιλολαϊκό στα λόγια και εργασιοκτόνο στην πράξη.

Τέλος, για τις συντάξεις χηρείας ο ασφαλιστικός νόμος Κατρούγκαλου εξήντλησε πραγματικά την αυστηρότητά του στις χήρες, οι οποίες ως γνωστόν έχουν και το χαρακτηριστικό να μη διαμαρτύρονται υψηλοφώνως. Όταν πια η έκταση του προβλήματος έφτασε να γίνει ορατή διά γυμνού οφθαλμού και με δεδομένο ότι η τρόικα έχει αποχωρήσει πλέον ευτυχώς, γίνονται κάποια μπαλώματα εσπευσμένα, χωρίς πρόγραμμα, χωρίς υπολογισμούς, αλλά το χειρότερο από όλα με ένα όραμα για την Ελλάδα σαν να είμαστε πίσω στο 1950 με μια πολύ παραδοσιακή αντιμετώπιση των γυναικών. Θα επανέλθω σε αυτό στην πορεία.

Θα ήθελα να σταθώ στις ρυθμίσεις οφειλών, στις συντάξεις χηρείας και στα εργασιακά λίγο περισσότερο και δεν θα υπερβώ καθόλου τον χρόνο μου.

Για τις ρυθμίσεις οφειλών θέλω να πω ότι απουσιάζει ένας γενικός κανόνας και μια ενιαία λογική. Ισχύουν άλλα για το δημόσιο, άλλα για τους δήμους, άλλα για τα ταμεία, άλλος αριθμός δόσεων, άλλο ποσοστό προσαύξησης, άλλο επιτόκιο, άλλος μέγιστος αριθμός δόσεων. Είναι εκατόν είκοσι για την εφορία και τους φορείς κοινωνικής ασφάλισης και εκατό για τους δήμους, δεκαοκτώ για τις επιχειρήσεις. Η, δε, ερμηνεία προσαύξησης λόγω καθυστέρησης είναι 2% προς την εφορία μηνιαία, 5% στους δήμους, δηλαδή 24% και 60% ετησίως αθροιστικά.

Θα ήθελα να υπογραμμίσω την τιμωρητική διάθεση προς τις επιχειρήσεις. Αυτό δεν ενδιαφέρει μόνο όσους και όσες είναι φίλοι και φίλες των επιχειρήσεων. Κυρίως μας ενδιαφέρει γιατί αν δεν λειτουργούν οι επιχειρήσεις, δεν θα υπάρχουν θέσεις εργασίας για να απασχοληθούν οι άνθρωποι, για να μην έχουν ανάγκη τα επιδόματα, για να μην έχουν ανάγκη τις χάρες, για να μην έχουν ανάγκη να προστρέχουν στους πολιτικούς κάθε φορά που τους τυχαίνει μια αναποδιά.

Αυτό που πραγματικά δημιουργεί ένα εύλογο ερώτημα είναι γιατί υπάρχει διαφοροποίηση στο ποσό της ελάχιστης μηνιαίας δόσης μεταξύ αγροτών και λοιπών οφειλετών των φορέων κοινωνικής ασφάλισης και γιατί υπάρχει διαφορά στο ποσοστό έκπτωσης προσαύξησης και τόκων. Αυτό δημιουργεί μια κατάσταση, στην οποία αυτοαπασχολούμενοι, μικρομεσαίοι επιχειρηματίες, γιατροί, δικηγόροι, μηχανικοί έχουν μεγαλύτερη ελάχιστη δόση για οφειλή στους φορείς κοινωνικής ασφάλισης από τους αγρότες. Υπάρχει κάποιου τύπου ταξικός διαχωρισμός; Έχει μετρηθεί αυτό; Έχουμε δει ότι έτσι θα δουλέψει καλύτερα; Και αν έχει μετρηθεί, γιατί δεν το βλέπουμε;

Στον υπολογισμό των δόσεων προς τους φορείς κοινωνικής ασφάλισης δεν λαμβάνεται υπ’ όψιν το εισόδημα του οφειλέτη, ενώ στις οφειλές προς την εφορία λαμβάνεται. Στην πράξη, έτσι όπως είναι φτιαγμένος ο αλγόριθμος και επειδή υπάρχει το ανώτερο όριο των εκατόν είκοσι δόσεων, το ύψος του εισοδήματος παίζει ρόλο μόνο για οφειλές 15.000 - 20.000 ευρώ. Αν οι οφειλές είναι 20.000 ευρώ, την ίδια δόση θα πληρώσει κάποιος που έχει εισόδημα 30.000 ευρώ και κάποιος με εισόδημα 10.000 ευρώ και όσο αυξάνει η οφειλή -έχει ενδιαφέρον αυτό- τόσο δεν παίζει ρόλο το εισόδημα στον υπολογισμό της μηνιαίας δόσης.

Βελτιωτικές προτάσεις –αυτό από τη σκοπιά του Ποταμιού- είναι ότι όταν νομοθετούμε κάτι που θα εφαρμόζεται για δέκα χρόνια -γιατί οι εκατόν είκοσι δόσεις αυτό σημαίνουν, δέκα χρόνια- πρέπει να υπάρχει μια πρόνοια τιμαριθμικής αναπροσαρμογής αλλά και προσαρμογής των εισοδηματικών κριτηρίων, γιατί η οικονομία μας βγαίνει από την ύφεση και ευτυχώς. Αν δεν υπάρχει πρόβλεψη για αναπροσαρμογή, δημιουργείται ένα είδος αδικίας σε βάρος των μελλοντικών φορολογουμένων.

Επιπλέον, το εισόδημα βάσης δεν είναι καλή ιδέα να αναφέρεται σε μία και μόνο χρονιά. Είναι πολύ καλύτερο να αποτελεί τον μέσο όρο τριών χρόνων. Αυτό είναι προφανές ότι ισχύει για τους αυτοαπασχολούμενους που μπορεί τη μία χρονιά να έχουν είκοσι, την άλλη να έχουν πέντε και αν μετριούνται με τη λάθος χρόνια για αυτούς, θα καλούνται να ανταποκριθούν σε ένα βάρος που δεν μπορούν. Όμως, ισχύει και για τους εργαζόμενους που μπορεί να χάσουν τη δουλειά τους ή να βρουν δουλειά. Σε τελευταία ανάλυση, είναι πολύ πιο λογικό και αποδίδει καλύτερα και αυτό δείχνει και η διεθνής εμπειρία.

Tέλος, πρέπει να υπάρχουν περισσότερες δόσεις για τις επιχειρήσεις. Δεν λέω να υπάρχουν εκατόν είκοσι, αλλά οι δεκαέξι, οι δεκαοκτώ είναι πάρα πολύ λίγες. Νομίζω ότι θα πρέπει να το σκεφτείτε και να φτάσουν περίπου -τουλάχιστον κατ’ ελάχιστον- τις τριάντα έξι.

Και τα τελευταία λεπτά που μου μένουν θέλω να μιλήσω για τις συντάξεις χηρείας. Η Ελλάδα, το σύστημά μας αρνείται τη σύνταξη στις γυναίκες, βάζοντας κατώφλι τα δεκαπέντε χρόνια για τη δημιουργία ασφαλιστικού δεσμού και λοιπά και τις δικαιώνει όταν πεθαίνει ο άντρας τους. Αντί να υπάρχει εθνική σύνταξη για όλους στα εξήντα επτά, στην πραγματικότητα υπάρχουν προσαυξήσεις για τον σύζυγο που τελικά δημιουργούν ένα ολοένα και μεγαλύτερο χάσμα φύλου στις συντάξεις.

Η αντιμετώπιση των γυναικών ήταν πάντα προσαρμοσμένη στο πρότυπο του στρατηγού της δεκαετίας του 1950, ο οποίος έπαιρνε μία νεαρή σύζυγο, αυτή έχει εφ’ όρου ζωής σύνταξη, το ίδιο και η ανύπαντρη θυγατέρα της. Ευτυχώς αυτό δεν ισχύει πλέον, όμως η αντίληψη για το πώς είναι και πώς λειτουργούν οι γυναίκες και τι περιμένουμε από αυτές είναι ακόμα, δυστυχώς, σε μεγάλο βαθμό ίδια.

Στα ειδικότερα μέτρα φαίνεται πολύ γενναιόδωρο το ποσοστό της σύνταξης του θανόντος να ανεβαίνει από το 50% στο 70%, αλλά πριν να πανηγυρίσουμε πρέπει να σκεφτούμε ότι αυτό το 70% θα μετριέται πάνω σε έναν άλλο παρονομαστή, μετά τον επανυπολογισμό δηλαδή.

Και θα ήθελα πάρα πολύ να δοθούν ορισμένα παραδείγματα για το τι σημαίνει αυτό σε σχέση με την προηγούμενη κατάσταση, ποιοι ωφελούνται και ποιοι χάνουν.

Υπάρχουν τρεις νοοτροπίες, όσον αφορά το θέμα ηλικίας. Λέει κάπου το νομοσχέδιο ότι για τις γυναίκες άνω των πενήντα ετών δεν γίνεται, δεν είναι απασχολήσιμες, έγιναν προσπάθειες, αλλά αυτές δεν ανταποκρίνονται.

Εκτός του ότι όποιος κοιτάξει τα στοιχεία της έρευνας εργατικού δυναμικού βλέπει ότι δεν ισχύει αυτό -πολλές γυναίκες σε αυτή την ηλικία το προσπάθησαν γιατί αναγκάστηκαν και βρήκαν δουλειά, έστω και για πρώτη φορά- είναι και εξαιρετικά πατερναλιστικό για τις γυναίκες. Είναι πολύ καλύτερο να δοθούν κίνητρα και διευκολύνσεις για την επανένταξη στην αγορά εργασίας παρά να πει κανείς ότι καταργεί το όριο ηλικίας, γιατί δεν μπορεί να κάνει κάτι μια γυναίκα μετά τα πενήντα. Πώς σε τρία χρόνια να γίνει απασχολήσιμη; Δεν μπορεί να το κάνει. Αυτό είναι μία απαράδεκτη αντίληψη και λυπάμαι που το λέω.

Τώρα, όσον αφορά τη διεύρυνση ασφάλισης υγείας σε επιζώντα παιδιά από τα είκοσι τέσσερα στα τριάντα πέντε, τι να σας πω; Γιατί να είναι στα τριάντα πέντε και να μην είναι στα πενήντα πέντε; Δηλαδή, είναι ένα μέτρο το οποίο ακούγεται μόνο σαν ένα δωράκι.

Και όσον αφορά και τους δικαιούχους ορφανικών από τα δεκαοκτώ στα είκοσι τέσσερα -ανεξάρτητα από το αν εργάζονται ή όχι- και τα τρία που σας είπα και τα ασφαλιστικά των ορφανών μέχρι τα τριάντα πέντε και οι συντάξεις μέχρι τα είκοσι τέσσερα -ανεξαρτήτως του αν σπουδάζουν- και η ηλικιοφοβία των γυναικών, ως προς τις γυναίκες δείχνουν έναν πατερναλισμό που ακυρώνει την αξία, τη σημασία της ατομικής προσπάθειας και κυρίως της ευθύνης του κράτους να τη βοηθήσει να αποδώσει για οικονομική ανεξαρτησία, όχι για μια συνεχή εξάρτηση.

Η εθνική σύνταξη δεν μπορεί να δίνεται ως ποσοστό, πρέπει να δίνεται ολόκληρη. Είναι αστείο να έχουμε ποσοστά εθνικής σύνταξης. Η τριετής προσαρμογή πρέπει να διατηρηθεί, αλλά να ληφθούν ενεργά μέτρα για την απασχολησιμότητα μεγαλύτερων ατόμων. Ταυτόχρονα, πρέπει να κρατηθεί το ηλικιακό όριο των πενήντα δύο και των πενήντα πέντε ετών αντιστοίχως που καταργείται. Επίσης, τα έτη γάμου μέχρι τη στιγμή που ο σύζυγος αποδημήσει στον άλλο κόσμο δεν πρέπει να γίνουν τρία, πρέπει να μείνουν πέντε. Η μείωση στα τρία θυμίζει ένα συμβόλαιο μακροχρόνιας φροντίδας. Δεν τιμά ούτε τις φροντίστριες ούτε τους φροντιζόμενους και καθόλου το ελληνικό Κοινοβούλιο.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ.

Και προχωρούμε με τον Υπουργό κ. Στρατή που θα υποστηρίξει την υπ’ αριθμόν 2175/183 τροπολογία με θέμα τις ρυθμίσεις θεμάτων Υπουργείου Πολιτισμού και Αθλητισμού.

Ορίστε, κύριε Στρατή, έχετε τον λόγο.

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Κυρίες και κύριοι Βουλευτές, σήμερα είναι μια σημαντική ημέρα για το Υπουργείο Πολιτισμού και για την Κυβέρνηση. Εμβληματική νομοθετική ρύθμιση που επεξεργαστήκαμε το προηγούμενο διάστημα στο Υπουργείο Πολιτισμού, η οποία θωρακίζει στο διηνεκές την κυριότητα και τη διαχείριση της πολιτικής μας κληρονομιάς, έρχεται να προστεθεί στα θετικά μέτρα της Κυβέρνησης που σφραγίζουν το πέρασμα σε μια νέα εποχή.

Με αυτή τη συνταγματικού επιπέδου νομοθετική ρύθμιση η προστασία που προβλέπει ο αρχαιολογικός νόμος για τα μνημεία που είναι προγενέστερα του 1453 επεκτείνεται και στα μνημεία που είναι μεταγενέστερα αυτής της χρονολογίας, αλλά επιπλέον και σε οργανωμένους αρχαιολογικούς χώρους, τα μουσεία και γενικά τα ακίνητα που εξυπηρετούν τον δημόσιο σκοπό της προστασίας και ανάδειξης της πολιτιστικής μας κληρονομιάς με την προσθήκη πέραν της κυριότητας και της διαχείρισής τους.

Δεν είχα σκοπό να αναφερθώ στις ψεύτικες λοιδορίες περί δήθεν μεταβίβασης πολιτιστικής κληρονομιάς. Δεν είχα σκοπό να αναφερθώ στον εθνικό πανικό που προσπάθησε να προκαλέσει μάταια το προηγούμενο διάστημα η Αντιπολίτευση. Η επανάληψη των αβάσιμων –επαναλαμβάνω, αβάσιμων- ισχυρισμών που ακούστηκαν πριν από λίγο μου επιβάλλει να απαντήσω: Ουδέποτε μεταβιβάστηκε ούτε ένα ακίνητο πολιτιστικής κληρονομιάς και αυτό γιατί η αρχαιολογική εξαίρεση είναι ρητή και σαφής στον νόμο. Αυτό που υπήρξε ήταν μία ανοικτή διαδικασία ελέγχου δέκα χιλιάδων εκατόν δεκαεννιά κωδικών, προκειμένου να εντοπιστούν ποιοι από αυτούς εμπίπτουν σε εξαιρέσεις. Και οι δύο χιλιάδες τριακόσιοι τριάντα κωδικοί που ελέγχθηκαν και εμπίπτουν στην αρχαιολογική εξαίρεση του νόμου δημοσιοποιήθηκαν –ένας προς έναν- από το Υπουργείο Πολιτισμού. Αυτή είναι η αλήθεια.

Κυρίες και κύριοι Βουλευτές, από την αρχή δημοσιοποιήσαμε έναν σαφή οδικό χάρτη τον οποίο έχουμε ακολουθήσει επακριβώς τους προηγούμενους μήνες και τον ολοκληρώνουμε σήμερα εδώ στη Βουλή με τη συγκεκριμένη νομοθετική ρύθμιση, την οποία καλούμε να στηρίξουν όλες οι πτέρυγες, επιβεβαιώνοντας στην πράξη, και όχι με τσιτάτα και παρόλες, τη σταθερή βούλησή μας να προστατεύσουμε και να διασφαλίσουμε τον δημόσιο χαρακτήρα της πολιτιστικής μας κληρονομιάς. Όλα τα άλλα είναι φθηνή αντιπολίτευση.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Κουτσούκο, έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, επειδή ο κ. Στρατής μπορεί να φύγει, μπορώ να του κάνω μία ερώτηση για την τροπολογία που παρουσίασε;

**ΠΡΟΕΔΡΕΥΩΝ (Δημήτριος Κρεμαστινός):** Μπορείτε, αλλά να μη γίνει διάλογος, παρακαλώ.

**ΓΙΑΝΝΗΣ ΚΟΥΤΣΟΥΚΟΣ:** Ερώτηση θα κάνω, ευχαριστώ, κύριε Πρόεδρε.

Θα μπορούσα να μιλήσω στην τοποθέτησή μου επί των τροπολογιών, αλλά φαντάζομαι ότι δεν θα είναι εδώ ο κ. Στρατής.

Κύριε Στρατή, εγώ έχω τεκμηριώσει με τις επανειλημμένες μου ερωτήσεις το γεγονός ότι το Υπουργείο Οικονομικών, ο κ. Τσακαλώτος, απέκρυψε τα δέκα χιλιάδες εκατόν δεκαεννιά ακίνητα, διότι στον κατάλογο που βρήκαμε στο ΦΕΚ δεν υπάρχει ο τίτλος κάθε ακινήτου, αλλά μόνο ο ΚΑΕΚ, δηλαδή ο κωδικός αριθμός ακινήτου, και δεν μπορείς να βρεις σε ποιον ΚΑΕΚ αντιστοιχεί κάθε ακίνητο.

Οι δημοσιογραφικές έρευνες ανέδειξαν πως μεταξύ αυτών των δέκα χιλιάδων εκατόν δεκαεννιά ακινήτων ήταν εκατοντάδες χιλιάδες τελικά ακίνητα που είναι πολιτιστικά μνημεία. Και είπατε ότι αναιρέσατε την απόφαση σε ό,τι αφορά τους δύο χιλιάδες τριακόσιους τριάντα κωδικούς.

Εσείς, λοιπόν, μιας και ο κ. Τσακαλώτος δεν μας δίνει τα ακίνητα συγκεκριμένα -μας δίνει μόνο τους ΚΑΕΚ- μπορείτε να πείτε εδώ στο ελληνικό Κοινοβούλιο ότι μέχρι τέλος της συζήτησης θα μας φέρετε τον κατάλογο των μνημείων που αφαιρέσατε από τα δέκα χιλιάδες εκατόν δεκαεννιά ακίνητα; Να ξέρουμε ότι ήταν ο Λευκός Πύργος, ότι ήταν το Φρούριο στα Χανιά. Μπορείτε να μας το πείτε; Αυτό ρωτάω.

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κατσώτη, θέλετε να κάνετε ερώτηση και όχι τοποθέτηση, έτσι;

**ΧΡΗΣΤΟΣ ΚΑΤΣΩΤΗΣ:** Ερώτηση για ένα λεπτό, επειδή μπορεί να φύγει ο Υπουργός και δεν θα μπορεί να απαντήσει.

Με αφορμή την τροπολογία έχουμε κάνει πολλές ερωτήσεις. Δεκαεπτά φορές επιχειρήσαμε με αυτή την ερώτηση να μας απαντήσει το Υπουργείο Οικονομικών, ο κ. Τσακαλώτος δηλαδή. Και τις δεκαεπτά φορές δεν ήρθε.

Μεταξύ των αρχαιολογικών χώρων στην τροπολογία που φέρνετε σήμερα υπάρχει ένας χώρος, για παράδειγμα, για τον οποίο ο κ. Τσίπρας πήγε και έκανε ολόκληρο πανηγύρι-εκδήλωση ότι τον παραχωρεί στον δήμο. Είναι ο Ασύρματος Αγίου Δημητρίου. Και ενώ, λοιπόν, έκανε αυτά τα πανηγύρια και έλεγε ότι παραχωρείται στον δήμο, μετά τον βλέπουμε μέσα σε αυτά τα δέκα χιλιάδες εκατόν δεκαεννιά ακίνητα τα οποία πάνε στο ΤΑΙΠΕΔ.

Εν πάση περιπτώσει θα πρέπει να απολογηθεί και σε έναν κόσμο. Και όχι μόνο εκεί. Για τα κτήματα Νάστου στην Ηλιούπολη ο πρώην δήμαρχος έχει κάνει πολλούς μήνες φυλακή για να τα κατοχυρώσει στους εργαζόμενους. Έφτιαξε σχολεία, παιδικούς σταθμούς. Και αυτά βρίσκονται στον κατάλογο των προς αξιοποίηση ακινήτων του ΤΑΙΠΕΔ.

Κάποιος πρέπει να απαντήσει τι θα γίνει με αυτά τα ακίνητα.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Στρατή, έχετε τον λόγο για να απαντήσετε.

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Ο κ. Κουτσούκος παραβιάζει ανοικτές θύρες. Επαναλαμβάνω ότι το Υπουργείο Πολιτισμού με ανακοίνωσή του -θα δημοσιοποιήσουμε ξανά το link- έχει δημοσιοποιήσει και τα δύο χιλιάδες τριακόσια τριάντα ακίνητα.

**ΑΘΑΝΑΣΙΟΣ ΜΠΟΥΡΑΣ:** Μπορείτε να το φέρετε αύριο;

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Δεν είναι τίποτα. Ένα retweet είναι. Θα το κάνουμε λοιπόν. Σε λίγο, σε μισή ώρα. Είναι ανοικτό στο διαδίκτυο. Είναι επίσημη ανακοίνωση του Υπουργείου Πολιτισμού.

Οφείλω, όμως, εδώ να σχολιάσω το εξής: Κύριε Κουτσούκο, θα έπρεπε να ήμασταν μαζί απέναντι στην Αξιωματική Αντιπολίτευση, της οποίας ο Αρχηγός πριν από μήνες είπε ανοικτά ότι είναι θετικός στη συμμετοχή του ιδιωτικού τομέα στη διαχείριση των αρχαιολογικών χώρων. Δεν βλέπω να το κάνετε αυτό, αλλά εξακολουθείτε να στρέφετε τα βέλη σας κατά της Κυβέρνησης.

Με καλύπτει πλήρως η τοποθέτηση του Υπουργείου Οικονομικών για τη λάθος κατ’ εμέ στρατηγική επιλογή που έχει κάνει η σοσιαλδημοκρατία στην Ελλάδα τα τελευταία χρόνια. Δεν έχω να πω τίποτα περισσότερο.

**ΠΡΟΕΔΡΕΥΩΝ (Δημήτριος Κρεμαστινός):** Έχουν εγγραφεί ενενήντα τρεις ομιλητές. Η σημερινή συνεδρίαση θα ολοκληρωθεί στις δώδεκα το βράδυ. Κατά τον Κανονισμό, ο χρόνος των ομιλητών είναι πέντε λεπτά. Θα υπάρξει μία ανοχή, αλλά να μη φτάσουμε στα δέκα λεπτά. Να είναι πέντε συν ένα λεπτό το πολύ.

Τον λόγο έχει ο πρώτος ομιλητής για σήμερα, ο κ. Ακριώτης, Βουλευτής του ΣΥΡΙΖΑ.

**ΓΕΩΡΓΙΟΣ ΑΚΡΙΩΤΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, η συζήτηση στη Βουλή την προηγούμενη εβδομάδα απέδειξε περίτρανα για ακόμη μία φορά ότι η προσπάθεια της Αξιωματικής Αντιπολίτευσης να μεταθέτει την ατζέντα σε κάθε επιτυχία της Κυβέρνησης, σε κάθε θετικό μέτρο που παίρνουμε, πέφτει στο κενό.

Η μάχη μεταξύ λάσπης, fake news και συκοφαντιών και μιας πολιτικής με πραγματικό αντίκτυπο στους πολίτες και στην κοινωνία είναι άνιση. Και ξέρετε γιατί; Γιατί η μάχη δίνεται στην πραγματική οικονομία και όχι στην εικονική πραγματικότητα του μιντιακού κατεστημένου που σάς υποστηρίζει και που δεν παραλείπετε να τροφοδοτείτε συνεχώς με σενάρια, καταστροφολογία, ψεύδη και πανικό.

Εμείς εφαρμόζουμε πολιτική για τον πολίτη. Δεν κατασκευάζουμε πολιτικό σκηνικό για τον τηλεθεατή. Η δική μας δημοσκόπηση γίνεται καθημερινά δίπλα και πλάι στον εργαζόμενο, στον συνταξιούχο, στον νέο. Η δική σας δημοσκόπηση γίνεται κατά παραγγελία και προορίζεται για εσωτερική κατανάλωση.

Και επειδή σάς αρέσουν οι συμψηφισμοί, απαντήστε μας με τι ταυτίζεστε τελικά. Ταυτίζεστε με τον κ. Βέμπερ και τις απόψεις του ή ψηφίζετε τα νέα μέτρα; Ή ταυτίζεστε με όλα και τελικά με τίποτα;

Τα νέα μέτρα που ερχόμαστε σήμερα να ψηφίσουμε αποτελούν τη συνέχεια και παράλληλα το αποτέλεσμα της πολιτικής μας. Αποτελούν τη συνέχεια μιας πολιτικής ανασυγκρότησης του κοινωνικού κράτους, με τη σταδιακή κατοχύρωση των δικαιωμάτων των πολιτών στην υγεία, στην αξιοπρεπή εργασία, στην αξιοπρεπή διαβίωση. Είναι το αποτέλεσμα της επιτυχίας της ελληνικής κυβέρνησης να οδηγήσει τη χώρα σε ασφαλή έξοδο από τα μνημόνια, με την κοινωνία όρθια.

Από τις πολλές ρυθμίσεις που προβλέπονται στο νομοσχέδιο και τις τροπολογίες αναφέρομαι στα σπουδαιότερα: Εκατόν είκοσι δόσεις, ρύθμιση οφειλών προς τα ασφαλιστικά ταμεία, την εφορία, τους ΟΤΑ. Είναι ένα μέτρο που θα ανακουφίσει χιλιάδες πολίτες που οι πολιτικές των μνημονίων τούς οδήγησαν σε δυσκολία να ανταποκρίνονται στις υποχρεώσεις τους. Αύξηση του ορίου οφειλής από 4 χιλιάδες ευρώ σε 6 χιλιάδες ευρώ για τους αγρότες, απεγκλωβίζοντας μεγάλο αριθμό που δεν μπορούσε να πάρει σύνταξη. Σημαντική ενίσχυση της θέσης των επιζώντων συζύγων με τις παρεμβάσεις στις συντάξεις χηρείας. Καταργούνται τα ηλικιακά όρια. Αυξάνεται το ποσοστό της σύνταξης χηρείας από το 50% στο 70%. Τα παιδιά του θανόντος θα συνεχίζουν να λαμβάνουν τη σύνταξη έως τα είκοσι τέσσερα έτη τους. Μειώνεται η ελάχιστη διάρκεια γάμου από τρία σε πέντε έτη. Εδώ θα ήθελα να αναφερθώ στους επιζώντες συζύγους που από την ημερομηνία έναρξης ισχύος του ν.4387/2016 και εντεύθεν είχαν διάρκεια έγγαμης συμβίωσης τριετία, αλλά απώλεσαν το συνταξιοδοτικό τους δικαίωμα λόγω της αύξησης της απαιτούμενης διάρκειας γάμου σε πενταετία. Για να μην υπάρξει αδικία εις βάρος τους, είναι σκόπιμο να τροποποιηθεί η παράγραφος 7 του άρθρου 19 του νομοσχεδίου, προκειμένου η μείωση της απαιτούμενης διάρκειας γάμου από πέντε σε τρία έτη να ισχύσει αναδρομικά. Ευκαιρία συνταξιοδότησης για περισσότερους εργαζόμενους σε βαρέα και ανθυγιεινά. Προσαύξηση συντάξεων σε περίπτωση εργατικών ατυχημάτων. Ενδυνάμωση του πλαισίου προστασίας των εργαζομένων. Θέσπιση για πρώτη φορά της αιτιολόγησης των απολύσεων. Κυρώσεις σε περίπτωση παρεμπόδισης ελέγχων του ΣΕΠΕ. Δέκατη τρίτη σύνταξη σε μόνιμη βάση και όχι στις πομφόλυγες που αναφέρεστε για προεκλογικό επίδομα. Μείωση του ΦΠΑ. Κατάργηση της εισφοράς αλληλεγγύης.

Αυτά είναι. Αυτή είναι η πολιτική για την Ελλάδα των πολλών. Μια συμπαγής, συνεκτική πολιτική, με συγκεκριμένα μέτρα, με μόνιμο χαρακτήρα που στηρίζονται σε μία μακροπρόθεσμη στρατηγική.

Από την Ελλάδα των πολλών εσάς σας χωρίζει ένα μεγάλο κενό το οποίο δεν αναπληρώνεται ούτε με επικοινωνιακά τρικ ούτε με προεκλογικές κορώνες. Η στενή και μακροχρόνια σχέση με τα συμφέροντα των λίγων και εκλεκτών, τους οποίους εκπροσωπείτε, σας τοποθετεί εκ των πραγμάτων απέναντι από τον λαό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Από την Ελλάδα των πολλών σάς χωρίζουν τα τείχη που εσείς οι ίδιοι υψώσατε επί των ημερών σας –και η Νέα Δημοκρατία και το ΚΙΝΑΛ- με τις απολύσεις και τις διαθεσιμότητες. Με τις περικοπές μισθών και συντάξεων. Με τη διάλυση των ασφαλιστικών ταμείων. Με τη διάλυση των εργασιακών σχέσεων. Με την υποβάθμιση του εκπαιδευτικού συστήματος. Με την εξαθλίωση των μεσαίων και χαμηλών κοινωνικών στρωμάτων.

Από την Ελλάδα των πολλών σάς χωρίζει το πρόγραμμα-απειλή που εξαγγέλλετε, απειλή ότι θα αποτελειώσετε το σχέδιο καταστροφής που υλοποιήσατε επί των ημερών σας, με την επταήμερη εργασία, το κόψιμο επιδομάτων, την ιδιωτική ασφάλιση.

Εν κατακλείδι, μάταια προσπαθείτε να αλλάξετε την ατζέντα. Η δική μας ατζέντα περιλαμβάνει πραγματικά μέτρα και πολιτικές και η δική σας προσδιορίζεται κατά περίπτωση, περιλαμβάνει θεωρητικά κατασκευάσματα και προορίζεται για μιντιακή κατανάλωση.

Ο λαός δεν θα απαντήσει σε ψευδοδιλήμματα τα οποία θέλετε ντε και καλά να επιβάλετε στον δημόσιο διάλογο. Θα απαντήσει στα πραγματικά πολιτικά διακυβεύματα που τίθενται εν όψει των επικείμενων εκλογών και στο μεγάλο και ουσιαστικό δίλημμα αν θέλουμε να επιστρέψουμε στην Ελλάδα των ελίτ και των ολιγαρχών ή αν θα προχωρήσουμε στην Ελλάδα των πολλών.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Τον λόγο έχει ο Βουλευτής της Νέας Δημοκρατίας κ. Μηταράκης.

**ΝΟΤΗΣ ΜΗΤΑΡΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, βιώσαμε μία τετραετία κατά την οποία η χώρα έκανε μεγάλα βήματα πίσω. Νομίζετε ότι με μερικές εξαγγελίες του Πρωθυπουργού θα πάρετε άφεση αμαρτιών για την τετραετία σας. Μειώνετε κάποιους φόρους που εσείς αυξήσατε με το τρίτο μνημόνιο, αλλά δεν ψηφίζετε την προστασία του αφορολόγητου που κατέθεσε η Νέα Δημοκρατία.

Οι πολίτες ξέρουν τι πέρασαν, τι βίωσαν επί ΣΥΡΙΖΑ - ΑΝΕΛ και θα σας απαντήσουν κατάλληλα στις επικείμενες εκλογές.

Στον προεκλογικό σας πανικό τυλίγετε επιταγές παροχών στα ψηφοδέλτια των εκλογών, διαστρεβλώνετε τις θέσεις της Νέας Δημοκρατίας και διχάζετε την ελληνική κοινωνία με τον λόγο σας.

Κυρίες και κύριοι συνάδελφοι, ο Πρωθυπουργός στην πρόσφατη ομιλία του στην Ολομέλεια καταφέρθηκε ενάντια στο νέο ασφαλιστικό σύστημα που προτείνει η Νέα Δημοκρατία. Μίλησε πάλι κακόβουλα για «ασφαλιστικό Πινοσέτ», αποδεικνύοντας ότι ούτε ξέρει τι ήταν το «ασφαλιστικό Πινοσέτ» ούτε φυσικά έκανε τον κόπο να διαβάσει την πρότασή μας.

Το ασφαλιστικό σύστημα που εφαρμόστηκε στη Χιλή είχε ακριβώς το ίδιο μειονέκτημα με το σημερινό σύστημα της Ελλάδας. Και τα δύο συστήματα ήταν στην ουσία συστήματα του ενός μόνο πυλώνα, βάζοντας όλα τα «αβγά» των συνταξιούχων και των εργαζόμενων σε ένα και μόνο καλάθι. Και κατά την έννοια αυτή, κύριε Υπουργέ, σήμερα εφαρμόζεται στην Ελλάδα ένα ασφαλιστικό αυτής της λογικής και αυτό πρέπει να το αλλάξουμε.

Στόχος μας πρέπει να μεταβούμε σε ένα νέο ασφαλιστικό σύστημα που οι κίνδυνοι θα μοιράζονται και άρα θα μειώνονται, εξασφαλίζοντας μακροπρόθεσμα τις συντάξεις και των σημερινών συνταξιούχων και των σημερινών εργαζομένων, την προοπτική δηλαδή του ασφαλιστικού συστήματος.

Η Νέα Δημοκρατία πιστεύει στον δημόσιο, διανεμητικό και αναδιανεμητικό πρώτο πυλώνα. Να τελειώνουμε με αυτή τη συζήτηση. Είναι σταθερή και ξεκάθαρη η θέση μας εδώ και πάρα πολλές δεκαετίες από την ίδρυση των φορέων κοινωνικής ασφάλισης.

Πιστεύουμε, όμως, σε ένα πιο δίκαιο σύστημα, πιο ανταποδοτικό. Πιστεύουμε, επίσης, στην ανάγκη μείωσης των ασφαλιστικών εισφορών και των εργαζομένων και των εργοδοτών κατά 25%, ώστε να αναπνεύσουν οι εργαζόμενοι, να δουν αύξηση του πραγματικού τους μισθού, να αναπνεύσουν και οι επιχειρήσεις, να βοηθηθεί δηλαδή η ανάπτυξη της ελληνικής οικονομίας και, κατά συνέπεια, η αύξηση του κατώτατου μισθού, καθώς ο Κυριάκος Μητσοτάκης έχει αναγγείλει στα επόμενα χρόνια αύξηση του κατώτατου μισθού στον διπλάσιο ρυθμό της αύξησης του ΑΕΠ.

Όσον αφορά την επικουρική και επαγγελματική σύνταξη, τα επαγγελματικά ταμεία πρέπει να λειτουργήσουν σε μια κεφαλαιοποιητική λογική. Σήμερα οι ασφαλισμένοι δίνουν το ένα τρίτο του εισοδήματός τους, γνωρίζοντας ότι αυτά τα χρήματα δεν τους ανήκουν. Τίποτα δεν μπαίνει στην άκρη για τους ίδιους. Τίποτα δεν αποταμιεύεται. Οι σημερινοί ασφαλισμένοι απλά ελπίζουν ότι στο μέλλον κάποιοι άλλοι θα πληρώσουν τις δικές τους συντάξεις. Αυτό, όμως, έχει βαθμούς κινδύνου. Δημιουργεί αμφιβολίες λόγω δημογραφικών και δημοσιονομικών πιέσεων, όπως βίωσαν με τον πιο δυσάρεστο τρόπο οι σημερινοί συνταξιούχοι. Ας μιλήσουμε καθαρά στους πολίτες. Το σύστημα σήμερα δεν είναι ασφαλιστικό, είναι ουσιαστικά φορολογικό και μέρος του οποίου δίνεται για συντάξεις.

Μιλώντας για το σύστημα επικουρικής και επαγγελματικής ασφάλισης που θα έπρεπε να είναι τμήμα του δεύτερου πυλώνα, ο ΣΥΡΙΖΑ σήμερα ουσιαστικά το απαξιώνει στην πράξη απορροφώντας τον στον πρώτο πυλώνα, ουσιαστικά επιφυλάσσοντας στους σημερινούς ασφαλισμένους της επικουρικής ασφάλισης συντάξεις-φιλοδωρήματα μετά τις μειώσεις του νόμου Κατρούγκαλου, αλλά παράλληλα τους επιβαρύνει με εισφορές 7% του εισοδήματός τους.

Στη Νέα Δημοκρατία μιλάμε πάντα καθαρά. Το διανεμητικό σύστημα παραμένει, για να στηρίξει τους πιο αδύναμους και να εξασφαλίσει τη διαγενεακή αλληλεγγύη. Όμως, πλέον οι εισφορές της επαγγελματικής θα πρέπει να είναι ατομικές, να είναι στον λογαριασμό των ασφαλισμένων, στη δική τους ατομική μερίδα, προσφέροντας σιγουριά στους σημερινούς εργαζόμενους. Ένα νέο σύστημα που θα αφορά τους νέους ασφαλισμένους, θα το διαχειρίζεται το δημόσιο και θα βρίσκεται υπό την εποπτεία ρυθμιστικών αρχών και της Τράπεζας της Ελλάδος.

Κι όσο για το κόστος μετάβασης, στο οποίο αναφέρθηκε ο Πρωθυπουργός, διαχέεται σε βάθος τριών δεκαετιών και υπερκαλύπτεται από τα πολλαπλασιαστικά αποτελέσματα των συσσωρευμένων κεφαλαίων που θα δημιουργηθούν στην ελληνική οικονομία.

Δημιουργούμε ένα σύστημα που ο ασφαλισμένος θα έχει προσωπικές επιλογές και δημιουργούμε παράλληλα και εθνικά αποθεματικά που θα στηρίξουν την ελληνική οικονομία, όπως συμβαίνει σε όλες μα όλες τις δυτικές χώρες, για να μην είμαστε αποκλειστικά εκτεθειμένοι, όπως σήμερα, στους ξένους θεσμικούς επενδυτές, των οποίων η συμπεριφορά είναι προφανώς πιο ευμετάβλητη.

Και ο τρίτος πυλώνας θα παραμείνει προαιρετικός, αλλά με φορολογικά κίνητρα, τα οποία θα ενισχύσουν την αποταμίευση και θα βελτιώσουν την ποιότητα ζωής των μελλοντικών συνταξιούχων.

Σε αυτή την ολοκληρωμένη πρόταση, κυρίες και κύριοι συνάδελφοι, η Κυβέρνηση έχει να αντιτάξει τις περίπου διακόσιες χιλιάδες συντάξεις που δεν εκδίδονται, τις σκιές για λαθροχειρίες στο πρωτόκολλο των συντάξεων και τα στοιχεία του «ΗΛΙΟΣ», τις μειωμένες συντάξεις του νόμου Κατρούγκαλου -35% κάτω οι συντάξεις για όσους κάνουν τώρα αίτηση συνταξιοδότησης- τις συντάξεις χηρείας που την τελευταία στιγμή, μετά τη γενική κατακραυγή, διορθώνετε, σύμφωνα με τις υποδείξεις και την πρόταση του Κυριάκου Μητσοτάκη.

Και εχθές για άλλη μια φορά πιαστήκατε να λέτε ψέματα και να διαστρεβλώνετε την πραγματικότητα. Διότι η σύμβαση εργασίας της «ΠΑΠΑΣΤΡΑΤΟΣ» αφ’ ενός εγκρίθηκε από τη σημερινή Υπουργό, την κ. Αχτσιόγλου και ποτέ ο Κυριάκος Μητσοτάκης δεν αναφέρθηκε σε επταήμερη εργασία, αλλά σε επταήμερη λειτουργία των επιχειρήσεων, όπως ήδη γίνεται σε πολλές συγκοινωνιακές, νοσηλευτικές και άλλες μονάδες της ελληνικής οικονομίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώνετε, κύριε συνάδελφε.

**ΝΟΤΗΣ ΜΗΤΑΡΑΚΗΣ:** Τελειώνω με μια λέξη, κύριε Πρόεδρε.

Αποδείχθηκε όμως ότι εσείς, κυρίες και κύριοι συνάδελφοι, το 2018 ψηφίσατε την επταήμερη εργασία στον χώρο του τουρισμό και φέρατε αυτό που εσείς αποκαλείτε «εργασιακό μεσαίωνα». Ψέματα, λαθροχειρίες και διαστρέβλωση της αλήθειας!

(Διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ!

**ΝΟΤΗΣ ΜΗΤΑΡΑΚΗΣ:** Αυτά αντιτάσσετε στο πρόγραμμα της Νέας Δημοκρατίας, αλλά ευτυχώς φεύγετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Τον λόγο έχει ο κ. Κωνσταντόπουλος, Βουλευτής της Δημοκρατικής Συμπαράταξης.

Ορίστε, κύριε Κωνσταντόπουλε, έχετε τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, κυρίες και κύριοι συνάδελφοι, τα όσα ζήσαμε την προηγούμενη εβδομάδα κατά τη συζήτηση για την παροχή ψήφου εμπιστοσύνης στην Κυβέρνηση και, βεβαίως, όλα όσα έχουν ακολουθήσει θίγουν και την Κυβέρνηση και την Αντιπολίτευση.

Με θλίψη, θα έλεγα πραγματικά, παρακολούθησα τη λασπολογία μεταξύ του Πρωθυπουργού και του Αρχηγού της Αξιωματικής Αντιπολίτευσης. Συμπέρασμα ένα: Προσωπικές επιθέσεις, χτυπήματα κάτω από τη μέση, βολές κατά της υπόληψης οικογενειών και τοποθετήσεις που δεν τιμούν το λειτούργημα που έχουμε αναλάβει.

Η Κυβέρνηση, θα έλεγα, και η Αξιωματική Αντιπολίτευση έχουν φτιάξει ένα τεχνητό δίπολο. Γιατί τεχνητό είναι όταν έχουμε πολυκομματική Βουλή, ισχνές πλειοψηφίες και αυτό για να πολωθεί προεκλογικά η κοινωνία, κακοποιώντας τις κοινοβουλευτικές διαδικασίες και αδιαφορώντας φυσικά για το τι πραγματικά βιώνουν οι πολίτες στην καθημερινότητά τους.

Στην πραγματικότητα θα έλεγα αμφότεροι αδιαφορείτε για το ποιος πληρώνει το μάρμαρο. Ο ΣΥΡΙΖΑ, η Κυβέρνηση, απέχοντας πλέον έτη φωτός από το πρόγραμμα Θεσσαλονίκης, με το οποίο αναδείχτηκε κυβέρνηση, σήμερα επιχειρεί με φιλοδωρήματα να ανατρέψει το συλλογικό αίσθημα, ότι φόρτωσε με μεγαλύτερα βάρη νοικοκυριά και επιχειρήσεις, με τα μέτρα ενός αχρείαστου μνημονίου που κόστισε σχεδόν 200 δισεκατομμύρια στους Έλληνες πολίτες. Επίσης, ότι με τα υπερπλεονάσματα που έχει δεσμευτεί αφαίρεσε σε μόλις τρία χρόνια 13 δισεκατομμύρια ευρώ από νοικοκυριά και επιχειρήσεις και θέλει να αφαιρέσει άλλα 5,5 δισεκατομμύρια έως το 2022, ότι δεσμεύτηκε, θα έλεγα, για παραγωγική ανασυγκρότηση και δίκαιη ανάπτυξη, αλλά τελικά κατόρθωσε να προωθεί πολιτικές με μειωμένες δημόσιες επενδύσεις, χωρίς διαρθρωτικές αλλαγές, αλλά με φορολογική και ασφαλιστική επιβάρυνση, συνθλίβοντας συνάμα κάθε επενδυτική προσπάθεια και φτωχοποιώντας οριστικά και αμετάκλητα τη μεσαία τάξη.

Και, βεβαίως, θα έλεγα, για να κουκουλώσει τη χειραγώγηση των θεσμών, το πάρε-δώσε με οικονομικούς παράγοντες και παράγοντες των μίντια, το πελατειακό κράτος που η ίδια έστησε και που ευνοεί ρυθμίσεις για αυτούς, σε κάθε νομοσχέδιο που φέρνει υπάρχουν ειδικές ρυθμίσεις.

Από την άλλη, η Νέα Δημοκρατία τηρώντας τον νόμο της σιωπής για την κυβερνητική περίοδο 2004 - 2009, για την καραμανλική εποχή, θα έλεγα, την εποχή εκείνη που έριξε στα βράχια τη χώρα, ζητά ωστόσο σήμερα εκλογές και υπόσχεται ένα αναπτυξιακό σοκ, ενώ συντάσσεται με την Ευρώπη που οραματίστηκε το κόμμα της κ. Μέρκελ και σήμερα του κ. Βέμπερ, που μετέτρεψαν τη χώρα μας σε αποδιοπομπαίο τράγο της Ευρωπαϊκής Ένωσης για να καλύψουν τα δικά τους λάθη.

Και πρέπει να γίνει ξεκάθαρο, αγαπητοί συνάδελφοι, στον ελληνικό λαό τώρα, λίγο πριν τις ευρωεκλογές, ότι κάθε ψήφος στη Νέα Δημοκρατία είναι ψήφος στο κόμμα της κ. Μέρκελ και του κ. Βέμπερ, στο κόμμα που εκφράζει τη θεσμική στασιμότητα της Ευρωπαϊκής Ένωσης και οδηγεί στη γερμανική Ευρώπη. Και κάθε ψήφος στον ΣΥΡΙΖΑ είναι ψήφος στο όραμα για την Ευρώπη του Μελανσόν, που δεν σέβεται τα ανθρώπινα δικαιώματα. Είναι η Ευρώπη του Μελανσόν, που υπονομεύει το εγχείρημα της πολιτικής ενοποίησης Ένωσης.

Έτσι, λοιπόν, το διακύβευμα, τόσο των ευρωεκλογών όσο και των εκλογών, δεν είναι δίπολο, δεν είναι Τσίπρας ή Μητσοτάκης. Το διακύβευμα είναι στασιμότητα ή αλλαγή. Γιατί και η Κυβέρνηση και η Αξιωματική Αντιπολίτευση υπηρετούν, θα έλεγα, τη στασιμότητα, ενώ το Κίνημα Αλλαγής, το ΠΑΣΟΚ, υπηρετεί την αλλαγή μέσα από μία πραγματική, προοδευτική ατζέντα.

Δεν είναι ούτε δημοψήφισμα ούτε εκλογικές προσομοιώσεις οι ευρωεκλογές. Είναι κομβικής σημασίας για το μέλλον της Ευρωπαϊκής Ένωσης και μόνο αν επικρατήσουν οι προοδευτικές δυνάμεις, το προοδευτικό μέτωπο, που θέλουν να διορθώσουν τις θεσμικές αδυναμίες της Ένωσης, μόνο τότε μπορούμε να ελπίζουμε για την ένωση των λαών και όχι των αριθμών. Διότι το αποτέλεσμα των ευρωεκλογών θα κρίνει εάν θα αλλάξει η Συμφωνία του Δουβλίνου για να κατανέμονται οι πρόσφυγες και οι μετανάστες στο σύνολο της Ευρώπης, με βάση τον πληθυσμό και την ανεργία της κάθε χώρας, εάν, δηλαδή, θα μπορέσει η χώρα μας να αποφορτιστεί από τον μεγάλο όγκο ροών.

Το αποτέλεσμα των ευρωεκλογών θα κρίνει εάν θα ενισχυθεί περαιτέρω ο μηχανισμός της ευρωπαϊκής πολιτικής προστασίας, που δίνει τη δυνατότητα στα κράτη-μέλη να αγοράσουν νέα μέσα πυρόσβεσης με 90% χρηματοδότηση και να επισκευάσουν τα εθνικά τους μέσα με 70% χρηματοδότηση από την Ευρωπαϊκή Ένωση, ώστε να μπορεί η χώρα μας με ευκολία να προετοιμάσει έναν σύγχρονο στόλο μέσων πολιτικής προστασίας, για να μη ζήσουμε ξανά τις εφιαλτικές και τραγικές στιγμές του περσινού καλοκαιριού, να μην ξαναζήσουμε άλλο Μάτι.

Αυτή θα έπρεπε να είναι η αντιπαράθεση των ημερών, αγαπητοί συνάδελφοι, να είναι αντιπαράθεση πολιτική και όχι προσωπική, μία εποικοδομητική και όχι μία ανούσια καταστροφική λασπολογία.

Κυρίες και κύριοι Βουλευτές, η απάντησή μας στις εκατόν είκοσι δόσεις είναι μία: ανάπτυξη, η οποία αναζητείται. Το 2018 έκλεισε, παρά τις προβλέψεις, με ποσοστά κάτω του 2%, όταν θα μπορούσε το ΑΕΠ να αυξάνεται με διπλάσιους ρυθμούς. Οι επενδύσεις μειώνονται κατά 12% το 2018, διαψεύδοντας με στοιχεία τα κούφια λόγια του Υπουργείου Οικονομίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα λίγο την ανοχή σας, κύριε Πρόεδρε.

Σήμερα το δημόσιο χρέος φτάνει τα 335 δισεκατομμύρια, δηλαδή το 181% του ΑΕΠ, και υπονομεύει το μέλλον της νέας γενιάς, το μέλλον της χώρας. Κατά 5% αυξήθηκε μόνο στο τέταρτο τρίμηνο το 2018. Οι απλήρωτοι φόροι των Ελλήνων αυξήθηκαν κατά 2 δισεκατομμύρια ευρώ μόνο τους δύο πρώτους μήνες του 2019. Υπό αναγκαστικά μέτρα κατασχέσεων βρίσκονται σήμερα 1,2 εκατομμύριο νοικοκυριά.

Πρώτα τους χρεώσατε με την υπεροφορολόγηση, με τις υπέρογκες ασφαλιστικές μεταρρυθμίσεις και σήμερα τους ρυθμίζετε. Θυμίζω ότι το 2014 τα ληξιπρόθεσμα προς το δημόσιο ήταν 73 δισεκατομμύρια και τα φτάσατε εσείς, αγαπητοί συνάδελφοι της Κυβέρνησης, στα 104 δισεκατομμύρια, ενώ τα ληξιπρόθεσμα προς τα ασφαλιστικά ταμεία ήταν 11,5 δισεκατομμύρια και τα φτάσατε στα 35 δισεκατομμύρια.

Είναι κοροϊδία, λοιπόν. Η ρύθμισή σας, κύριοι της Κυβέρνησης, υπολείπεται της δικής μας ρύθμισης του ν.4305/2014, την οποία θέλω να θυμίσω δεν είχατε ψηφίσει, όπως και τις ρυθμίσεις των εκατό δόσεων του 2015. Έχουμε καταθέσει ολοκληρωμένη πρόταση και σας καλούμε να τη συζητήσουμε. Την πρότασή μας αντιγράφει η Νέα Δημοκρατία. Αυτό που θα έπρεπε να φέρετε είναι κάτι απλό, μία απλή ρύθμιση, που θα δίνει πραγματική δυνατότητα ένταξης σε νοικοκυριά και επιχειρήσεις.

Επισημαίνω το νομοσχέδιο που προβλέπει από δεκαοκτώ έως τριάντα δόσεις για ένα μεγάλο μέρος των επιχειρήσεων, ενώ, ταυτοχρόνως, ο συνδυασμός της ελάχιστης δόσης με τα εισοδηματικά κριτήρια θα έλεγα ότι έχει ως αποτέλεσμα πολύ λιγότερες από τις εκατόν είκοσι δόσεις.

Εμείς σας είπαμε: επενδύσεις, επενδύσεις, επενδύσεις. Κατάργηση του πελατειακού κράτους, κατάργηση της γραφειοκρατίας, σταθερό και δίκαιο φορολογικό σύστημα, για να απαντήσουμε στο μεγάλο πρόβλημα της κρίσης ως ανάπτυξη. Ανάπτυξη, λοιπόν. Αυτή είναι η απάντηση. Διαφορετικά, θα φτάσουμε στο σημείο το κράτος να παίρνει από τον πολίτη το πορτοφόλι και να απαιτεί ο πολίτης να λέει κι ευχαριστώ, από τα δικά του δανεικά, που έδωσε στην Κυβέρνηση και την κάθε κυβέρνηση.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Ο κ. Παναγιώταρος, Βουλευτής της Χρυσής Αυγής, έχει τον λόγο για πέντε λεπτά.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Κυρία Παπανάτσιου, για να μην το μάθετε από άλλον, την άλλη εβδομάδα θα κάνω την κεντρική προεκλογική συγκέντρωση για την Περιφέρεια Αττικής σε έναν ιδιωτικό χώρο. Σας το λέω για να ξαναπάρετε τηλέφωνο τον ιδιοκτήτη, με έμμεσο τρόπο να του πείτε να μη δώσει τον χώρο στους φασίστες, να μας δώσετε έτσι και μισή με μία μονάδα.

Έρχεται, λοιπόν, το εν λόγω νομοσχέδιο, μετά από οκτώ και πλέον έτη μνημονίων, δυσβάσταχτων μέτρων και συνεχών αυξήσεων σε ό,τι μπορείτε και δεν μπορείτε να φανταστείτε, σε φόρους, σε φόρο προστιθέμενης αξίας, σε εισφορές, αυξήσεις στη ΔΕΗ, στην ΕΥΔΑΠ. Μετά από στρατιές ανέργων μην καυχιέστε για τη μείωση της ανεργίας, διότι αυτή η μείωση είναι πλασματική, αφού πλέον οι περισσότερες δουλειές έχουν να κάνουν με ελαστικές μορφές εργασίας.

Πεντακόσιες χιλιάδες, περίπου, Έλληνες που μετανάστευσαν νομίμως σε χώρες του εξωτερικού, εργάζονται, παράγουν, δημιουργούν και συνεισφέρουν στους ασφαλιστικούς φορείς των χωρών που έχουν πάει. Είχαμε το κλείσιμο εκατοντάδων χιλιάδων επιχειρήσεων και τη μετακόμιση χιλιάδων άλλων σε χώρες του εξωτερικού, όμορες, τρίτες ή οπουδήποτε αλλού.

Είχαμε την εκτόξευση του δημοσίου χρέους από το 120%, περίπου, που βρισκόταν ως ποσοστό του ΑΕΠ το 2010, στο 182%, περίπου, με ανοδικές τάσεις το 2019, με την εκτόξευση και του ιδιωτικού χρέους, το οποίο κάθε μήνα αυξάνεται με γοργούς ρυθμούς. Είχαμε τις σκανδαλώδεις ευνοϊκές μεταχειρίσεις προς τους πάσης φύσεως αλλοδαπούς και λαθρομετανάστες που «εργάζονται» νομίμως ή παρανόμως στην πατρίδα μας σε σχέση με τους Έλληνες μικρομεσαίους.

Είχαμε τις σκανδαλώδεις ευνοϊκές μεταχειρίσεις εις βάρος αυτών τους οποίους κάποτε πολεμούσατε, αλλά τώρα κάνετε τα μπάνια σας μαζί, όπου παραγράφονται δεκάδες εκατομμυρίων προστίμων από τα συναρμόδια Υπουργεία της κ. Παπανάτσιου και άλλα Υπουργεία -βλέπε κάτι καναλάρχες, που λόγω πενταετίας, όλως τυχαίως, χάθηκαν 90 εκατομμύρια ευρώ και πλέον και πολλούς άλλους επιχειρηματίες- ενώ για τον μικρομεσαίο, κάθε μέρα, κάθε τρεις και λίγο, να βλέπουμε τους φοροελεγκτικούς μηχανισμούς να κυνηγάνε αδυσώπητα τους Έλληνες πολίτες.

Φέρνετε, με όλα αυτά τα οποία συμβαίνουν, ένα νομοσχέδιο που λέτε ότι ελαφρύνει, ενδεχομένως εν μέρει, τμήμα όλων αυτών των δυσβάσταχτων βαρών, με τα οποία εξοντώνετε τον ελληνικό λαό. Τους έχετε πάρει εκατό και τους επιστρέφετε ένα, κι αυτό υπό προϋποθέσεις.

Παραδείγματος χάριν, καυχιέστε για δεύτερη φορά ότι δίνετε τη δέκατη τρίτη σύνταξη. Μήπως, σε αυτό το μεγάλο ψέμα που λέτε για τα τρία, τα τέσσερα ή τα πέντε κατοστάρικα που θα πάρουν, αποσπασματικά κι όχι σε μόνιμη βάση, κάποιες κατηγορίες συνταξιούχων, ελλοχεύει ο κίνδυνος ότι λίαν συντόμως, όντως, η σύνταξη θα είναι στα τρία, τέσσερα ή πέντε κατοστάρικα;

Επίσης, λέτε ότι μειώνετε τον ΦΠΑ στους λογαριασμούς της ΔΕΗ, όταν έχετε φουσκώσει και στουμπώσει τους λογαριασμούς της ΔΕΗ με πάσης φύσεως άσχετα χρέη και πλέον η συντριπτική πλειοψηφία των Ελλήνων δεν μπορεί να πληρώσει τον λογαριασμό και κάνει ρύθμιση ή ρύθμιση στη ρύθμιση ή δεν πληρώνει καθόλου ή κλέβει επανασυνδέοντας παράνομα το ρεύμα ή όλα αυτά τα οποία συμβαίνουν σε μία ευρωπαϊκή, κατά τα άλλα, χώρα εν έτει 2019.

Τα εν λόγω μέτρα που φέρνετε είναι σαν ασπιρίνη σε καρκινοπαθή. Σταγόνα στον ωκεανό. Είναι σαν τον χρεωμένο από το καζίνο που βγαίνει απ’ έξω και του δίνει αυτός που δανείζει μαύρο χρήμα την τελευταία στιγμή κάποια χρήματα και παίρνει ανάσα για λίγα δευτερόλεπτα και μετά πάλι καμένος είναι.

Είναι πάρα πολλά τα προβλήματα για τα οποία δεν κάνετε τίποτα. Έχουμε ΦΠΑ 24%, φόρο εισοδήματος στο θεό, προκαταβολή φόρου 100% -θα σας τα λέμε συνέχεια- γραφειοκρατία, ασφαλιστικές εισφορές που αγγίζουν το 26%, ρατσισμό εις βάρος των Ελλήνων, όπως στη γιαγιά με τα τερλίκια που πήγαν και την πλάκωσαν στους φόρους, ενώ οι ορδές των λαθρομεταναστών που πουλάνε με ωραίους τρόπους την πραμάτεια τους έξω από την ΑΣΟΕΕ, από τη Νομική και αλλού, να είναι αλώβητοι και ατιμώρητοι. Με όλα αυτά περιμένετε να υπάρχει κανενός είδους ανάπτυξη; Όχι.

Αυτά στην κεντρική πολιτική σκηνή. Τα ίδια και στην Περιφέρεια Αττικής, όπου όλοι τώρα οι υποψήφιοι μιλούν για την επιχειρηματικότητα. Κι εδώ γελάμε, βέβαια, γιατί τα έργα και οι μέρες καθενός έχουν όνομα, διεύθυνση και ξέρουμε όλοι καλά τι γίνεται. Δεν μπορείτε να διορθώσετε τίποτα απ’ όλα αυτά.

Αυτά και πολλά άλλα θα μπορέσουν να γίνουν επ’ ωφελεία των Ελλήνων και κυρίως των μικρομεσαίων, που είναι αυτοί οι οποίοι πλήττονται εδώ και πάρα πολλά χρόνια περισσότερο από τον οποιοδήποτε άλλο, αν υπάρχει θέληση, βούληση και διάθεση από την κεντρική διοίκηση, κάτι το οποίο δεν φαίνεται.

Αυτό δεν φαίνεται διότι οι περισσότεροι από εσάς έχετε ψηφίσει και τα τρία δυσβάσταχτα μνημόνια, έχετε εφαρμόσει δυσβάσταχτα μέτρα, συνεχίζετε και παίρνετε μέτρα από το παράθυρο. Με το ένα δίνετε, με το άλλο παίρνετε. Όλα αυτά είναι εις βάρος των Ελλήνων και υπέρ όλων όσοι δεν θέλουν το καλό αυτής της πατρίδας. Η Κυβέρνηση και η Αντιπολίτευση κινούνται στο ίδιο ακριβώς κλίμα. Μας θυμίζει τους διαξιφισμούς και τις κοκορομαχίες, όταν ο ΣΥΡΙΖΑ ήταν στην αντιπολίτευση και η Νέα Δημοκρατία συγκυβερνούσε με το ΚΙΝΑΛ.

Συμπολίτες μας, μην τσιμπάτε από αυτά το οποία σας τάζουν και μη δοκιμάζετε από τον κακομαγειρεμένο σανό που σας σερβίρουν. Εάν θέλετε πραγματική ανάπτυξη, αλλαγή, πρόοδο και ευημερία, θα πρέπει να δοκιμάσετε κάτι το οποίο δεν έχει δοκιμαστεί μέχρι τώρα, γιατί όλοι αυτοί που σας υπόσχονται λαγούς με πετραχήλια είναι οι ίδιοι που για δεκαετίες κυβερνούσαν αυτόν τον τόπο, τον καταχρέωσαν, καταχρέωσαν τα ίδια τους τα κόμματα με εκατοντάδες εκατομμύρια ευρώ και χρωστούν σε όποιον μιλάει ελληνικά και όχι μόνο.

Ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ.

Προχωρούμε με τον επόμενο ομιλητή που είναι ο κ. Στεργίου, Βουλευτής του Κομμουνιστικού Κόμματος Ελλάδας.

Κύριε Στεργίου, έχετε τον λόγο.

**ΚΩΝΣΤΑΝΤΙΝΟΣ ΣΤΕΡΓΙΟΥ:** Ευχαριστώ, κύριε Πρόεδρε.

Τα μέτρα που ανακοίνωσε η Κυβέρνηση και περιλαμβάνονται στο παρόν νομοσχέδιο και τις τροπολογίες, κατά τη γνώμη μας αποτελούν σταγόνα στον ωκεανό και δώρο άδωρο για τα λαϊκά στρώματα. Και αυτό γιατί παραμένει και ενισχύεται το συνολικό αντιλαϊκό πλαίσιο, στο οποίο συμφωνείτε φυσικά όλοι σας, που στηρίζεται στους εφαρμοστικούς νόμους των τριών μνημονίων που κανένας τους δεν έχει καταργηθεί. Για να μην ξεχνιόμαστε, το τρίτο μνημόνιο που «κούμπωσε» στα προηγούμενα δύο, όλοι μαζί το ψηφίσατε.

Η Κυβέρνηση αξιοποιεί αυτά τα μέτρα για να πάρει συγχωροχάρτι για τη διατήρηση όλου του αντιλαϊκού οπλοστασίου που έφερε τον λαό μας μέχρι εδώ, αλλά κυρίως ως άλλοθι για την κλιμάκωση της επίθεσης σε βάρος του, τη συνέχιση δηλαδή της αντιλαϊκής πολιτικής που στον πυρήνα της έχει τα συμφέροντα του κεφαλαίου και όχι τα συμφέροντα του λαού μας και γι’ αυτό θα συνεχίσει να τσακίζει τα συμφέροντα των εργαζομένων.

Διατηρείται ανέπαφο όλο το αντεργατικό νομικό οπλοστάσιο και των τριών μνημονίων, που έχει δημιουργήσει ζούγκλα στις εργασιακές σχέσεις. Αυτή τη ζούγκλα, κυρία Υπουργέ Εργασίας, που έχει καταργήσει τη σταθερή και μόνιμη εργασία, τον σταθερό ημερήσιο χρόνο εργασίας, τις συλλογικές συμβάσεις, τη δουλειά με δικαιώματα, εσείς και ο ΣΕΒ την ονομάζετε «ευελιξία». Νέα λέξη!

Για να δούμε, λοιπόν, κυρία Υπουργέ και κύριοι της Κυβέρνησης, μερικά νομοθετημένα μέτρα ευελιξίας-«ζούγκλας» για τους εργαζόμενους. Δεν ισχύει η εκ περιτροπής εργασία -και μάλιστα μονομερώς από τον εργοδότη- η διαθεσιμότητα ή οι ενοικιαζόμενοι εργαζόμενοι από τους εργολάβους χωρίς κανένα δικαίωμα, που σε πάρα πολλούς χώρους είναι πλέον κανόνας; Δεν ισχύει η μαθητεία, η πρακτική άσκηση που αξιοποιείται ιδιαίτερα στον κλάδο του τουρισμού, τον πυλώνα της οικονομίας, για να εξασφαλίζεται τζάμπα εργασία; Δεν ισχύει η δοκιμαστική περίοδος εργασίας ενός χρόνου και μάλιστα το ότι όταν απολυθεί ο εργαζόμενος δεν δικαιούται αποζημίωση;

Ο κατάλογος αυτής της εργασιακής ζούγκλας είναι μακρύς και συνεχώς διευρύνεται προς όφελος, φυσικά, της εργοδοσίας. Αυτά τα μέτρα είναι που δίνουν αέρα στα πανιά της εργοδοσίας, η οποία αλλάζει τους εργαζόμενους σαν τα πουκάμισα, για να μην αποκτήσουν εργασιακά και μισθολογικά δικαιώματα. Απόδειξη γι' αυτό είναι -με στοιχεία δικά σας, φυσικά- ότι τον προηγούμενο χρόνο οι απολύσεις ήταν περίπου δύο εκατομμύρια, όσοι δηλαδή είναι και οι εργαζόμενοι, δηλαδή η ανακύκλωση των εργαζομένων, σε όλους τους χώρους δουλειάς, στο μεγαλείο της!

Κι εδώ, στο άρθρο 48, κυρία Υπουργέ, λέτε ότι η απόλυση πρέπει να είναι αιτιολογημένη από τον εργοδότη, για να μην μπορεί να απολύει αυθαίρετα. Εδώ τώρα γελάνε και οι πέτρες, γιατί ο εργοδότης μπορεί να βρει οποιαδήποτε πρόφαση για να απολύσει. Το κυριότερο, όμως, είναι το εξής: Δεν έχετε απελευθερώσει τις ομαδικές απολύσεις; Για ποια αιτιολόγηση απολύσεων μιλάτε; Δεν έχετε σε πλήρη -μα, πλήρη- ισχύ τις συμβάσεις ορισμένου χρόνου, δίμηνα, πεντάμηνα, οκτάμηνα ιδιαίτερα στους ΟΤΑ, για την αλλοίωση της ανεργίας;

Μία εταιρεία στον Βόλο, μία μεγάλη βιομηχανία -αν θέλετε το όνομά της, θα σας το πω μετά- από το 2012 απασχολεί περίπου εκατό εργαζομένους -σε σύνολο διακοσίων πενήντα- με συμβάσεις μήνα τον μήνα. Και το κάνει αυτό εκβιάζοντάς τους να είναι καλά παιδιά, να μη ζητάνε, να μην αιτούνται, για να ανανεωθεί πάλι η μηνιάτικη σύμβαση. Έξι χρόνια, μήνα με τον μήνα εργασιακή σύμβαση! Αυτό το άθλιο συμβαίνει!

Όλα αυτά -νομίζω, βέβαια ότι τα ξέρετε, δεν είστε άμοιροι- έχουν ως αποτέλεσμα το 55% των προσλήψεων να είναι με αυτές τις απαράδεκτες μορφές απασχόλησης και με μέσο μηνιαίο εισόδημα το πολύ 400 ευρώ. Αυτά είναι δικά σας στοιχεία, δεν είναι δικά μας. Αυτή είναι η πραγματικότητα! Και αυτό έχετε το θράσος να το ονομάζετε «κανονικότητα», «δίκαιη ανάπτυξη» και «επαναφορά των εργασιακών δικαιωμάτων».

Για να δούμε τώρα, γιατί έγινε και πολύς λόγος για κάποια άλλα ζητήματα. Όσον αφορά το εργασιακό κλίμα στους χώρους δουλειάς -από πρώτο χέρι μιλάω- η τρομοκρατία, η ασυδοσία και η αυθαιρεσία της εργοδοσίας σπάει κόκκαλα. Αν διανοηθεί κάποιος εργαζόμενος να διεκδικήσει τα αυτονόητα, βρίσκεται με τη θηλιά της απόλυσης στον λαιμό του.

Για όλη αυτή την άθλια πραγματικότητα πανηγυρίζετε! Μπράβο σας! Μπράβο σας, θα πούμε εμείς! Όμως, οι εργαζόμενοι που γεύονται αυτή την απαράδεκτη πολιτική όλων σας, θα σας τιμωρήσουν και μάλιστα γρήγορα και αυστηρά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα την ανοχή σας, σας παρακαλώ, όπως τη δείξατε και στους άλλους.

Κομπάζετε, κύριοι της Κυβέρνησης και κάποιοι ομιλητές -και μάλιστα θριαμβευτικά- ότι επαναφέρατε σε ισχύ τις συλλογικές συμβάσεις εργασίας. Για να δούμε όμως τι επαναφέρατε, για να αποδείξουμε το μεγαλείο της απάτης σας!

Ας πούμε ότι μία συνδικαλιστική οργάνωση εργαζομένων υπογράφει συλλογική σύμβαση με την αντίστοιχη κλαδική εργοδοτική οργάνωση. Πρώτον, -και το ξέρετε- δεν έχετε θωρακίσει εκ των προτέρων, νομοθετώντας, ότι για να γίνει υποχρεωτική αυτή η συλλογική σύμβαση εργασίας πρέπει προαιρετικά ο εργοδότης να προσκομίζει στο Υπουργείο σας μητρώο μελών που να αποδεικνύει ότι καλύπτει το 51% του κλάδου; Ρωτάμε το εξής: ποιος θα το κάνει αυτό, αφού είναι προαιρετικό; Θα βγάλουν τα μάτια τους μόνοι τους οι εργοδότες; Ε, δεν είναι και χαζοί! Συμπέρασμα: Κανένας δεν θα το κάνει. Άρα δεν ισχύει η συλλογική σύμβαση εργασίας.

Δεύτερον, δεν το ξέρετε ότι σε όλους τους κλάδους πάνω από τους μισούς εργαζόμενους, όπως είπα και πριν, είτε δουλεύουν με ελαστικές μορφές απασχόλησης είτε είναι ενοικιαζόμενοι σε εργολάβους; Καλύπτονται αυτοί από τη συλλογική σύμβαση; Όχι.

Ένα κραυγαλέο παράδειγμα γι’ αυτό που λέω τώρα είναι ο κλάδος του τουρισμού, όπου η συλλογική σύμβαση που ισχύει και την έχετε μάλιστα και σημαία, εφαρμόζεται μόνο στο 10% των εργαζομένων του κλάδου, αφού στον συγκεκριμένο κλάδο ισχύουν δεκαπέντε διαφορετικές μορφές εργασίας.

Όσο δε για τον κατώτερο μισθό, τι κάνατε; Ενεργοποιήσατε τον νόμο Βρούτση που, ενώ τον καταγγέλλατε πριν, τον κάνατε δικό σας, με τον οποίο ο μισθός και το ημερομίσθιο δεν θα είναι αποτέλεσμα αγωνιστικής διεκδίκησης των συνδικάτων με τον ΣΕΒ, αλλά θα είναι με υπουργική απόφαση, σύμφωνα πάντα με την ανταγωνιστικότητα και την κερδοφορία των βιομηχάνων. Υπάρχει και το ενδεχόμενο αν οι βιομήχανοι σας πουν ότι δεν έχουν κερδοφορία ή ανταγωνιστικότητα, να υπάρξει και μείωση. Έτσι είναι!

Μετά απ' όλα αυτά που ανέφερα -και είναι η πραγματικότητα και η αλήθεια- επιεικώς θα σας πούμε ότι κοροϊδεύετε τους εργαζόμενους ασύστολα, γιατί αν πραγματικά θέλατε να επαναφέρετε τον κατώτερο μισθό, τις συλλογικές συμβάσεις, την κατάργηση όλων των εργατικών νόμων, δεν είχατε και δεν έχετε παρά να ψηφίσετε την πρόταση νόμου των πεντακοσίων τριάντα συνδικαλιστικών οργανώσεων που έχουμε καταθέσει από τον Νοέμβριο του 2016.

Αλήθεια, πού την έχετε βάλει αυτή; Βάλατε αλάτι και την παστώσατε; Πού υπάρχει; Πού είναι αυτή η πρόταση; Φέρατε, όμως, με περίσσιο ζήλο τον Δεκέμβρη του 2018 και ψηφίσατε όλοι μαζί, με τη Νέα Δημοκρατία, με τον κ. Βρούτση και με το ΠΑΣΟΚ, τον περιορισμό έως και την κατάργηση του ιερότερου δικαιώματος, αυτού της απεργίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εμείς, λοιπόν και το ΠΑΜΕ -τελειώνω, κύριε Πρόεδρε και ευχαριστώ- δεν θα πάψουμε να διεκδικούμε την επαναφορά όλων των δικαιωμάτων των εργαζομένων. Σας λέμε κάτι, κύριοι της Κυβέρνησης και των άλλων κομμάτων, που στηρίζετε με τα μπούνια αυτό το βάρβαρο καπιταλιστικό σύστημα, που το έχετε ευαγγέλιο και το προσκυνάτε. «Καπιταλισμός» λέγεται.

Στο όνομα, λοιπόν, αυτής της ανταγωνιστικότητας και της κερδοφορίας, έχετε δημιουργήσει κάτεργα στους χώρους δουλειάς, με αποτέλεσμα χιλιάδες εργατικά ατυχήματα με δεκάδες νεκρούς. Πιο συγκεκριμένα -κι έχει σημασία αυτό το στοιχείο, είναι στοιχείο δικό σας- με στοιχεία του ΣΕΠΕ το 2016 έγιναν έξι χιλιάδες πεντακόσια δεκαπέντε εργατικά ατυχήματα, από τα οποία τα εβδομήντα πέντε ήταν θανατηφόρα. Δηλαδή, κάθε πέντε μέρες είχαμε και έναν νεκρό εργάτη στον βωμό της κερδοφορίας των βιομηχάνων. Για τα άλλα χρόνια δεν υπάρχουν στοιχεία.

Αυτό, λοιπόν, και μόνο το στοιχείο δείχνει και επιβεβαιώνει ότι το κεφάλαιο, που όλοι σας πιστά υπηρετείτε, σκοτώνει και δεν υπολογίζει ούτε την ανθρώπινη ζωή. Αυτό, λοιπόν, υπηρετείτε όλοι σας, το οποίο κλείνει το μέλλον και παίρνει τη ζωή από τους εργάτες. Από τη μεριά μας καλούμε τους εργαζόμενους…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώνετε, κύριε Στεργίου.

**ΚΩΝΣΤΑΝΤΙΝΟΣ ΣΤΕΡΓΙΟΥ:** Εντάξει τελείωσα, μία σελίδα έχω, κύριε Πρόεδρε. Οκτώ λεπτά έχω. Το ξέρω.

**ΠΡΟΕΔΡΕΥΩΝ (Δημήτριος Κρεμαστινός):** Είμαστε στο όγδοο λεπτό.

**ΚΩΝΣΤΑΝΤΙΝΟΣ ΣΤΕΡΓΙΟΥ:** Τέλειωσα, κύριε Πρόεδρε, εντάξει. Μία σελίδα είναι.

Καλούμε, λοιπόν, τους εργαζόμενους και τον λαό μας, να κλείσουν τα αυτιά τους στους παλιούς και τους νέους σωτήρες γιατί τους δοκίμασαν, και με οδηγό πάντα τις δικές τους σύγχρονες ανάγκες, να αγωνιστούν μαζί με τα σωματεία τους, συμπορευόμενοι με τη γραμμή του κόμματός μας, για να επανακτήσουν όλα όσα τους κλέψατε και να ανοίξουν τον δρόμο για την οριστική απαλλαγή από τα δεινά τους, ανατρέποντας τον βάρβαρο εκμεταλλευτικό καπιταλιστικό τρόπο οργάνωσης της οικονομίας, που γεννά φτώχεια, εξαθλίωση, πόλεμο και προσφυγιά.

Καλούμε τους εργαζόμενους και τον λαό μας σε αυτή τη γραμμή, με αυτά τα κριτήρια στις 26 του Μάη να ψηφίσουν στις ευρωεκλογές ΚΚΕ και στις περιφερειακές και τις τοπικές εκλογές τη Λαϊκή Συσπείρωση με το γαρύφαλλο που υποστηρίζει το Κομουνιστικό Κόμμα.

Ευχαριστώ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Ο Υφυπουργός κ.Μπάρκας έχει τώρα τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, σας ευχαριστώ πολύ.

Πέντε λεπτά έχω κι εγώ; Νομίζω ότι δεν είναι πραγματικό αυτό. Είναι δεδομένο ότι θα χρησιμοποιήσω παραπάνω χρόνο.

Το παρόν νομοσχέδιο, κυρίες και κύριοι Βουλευτές, κατατίθεται εννέα χρόνια μετά την ψήφιση του πρώτου μνημονίου και εννέα μήνες μετά την έξοδο της χώρας από το πρόγραμμα προσαρμογής. Είναι το δεύτερο κατά σειρά νομοσχέδιο του Υπουργείου Εργασίας, που έρχεται να επαναρυθμίσει μια σειρά εργασιακών δικαιωμάτων μετά από μια μακρά περίοδο εφαρμογής στην Ελλάδα των πλέον αντιδραστικών νεοφιλελεύθερων πολιτικών, μια περίοδο που οδήγησε το εργασιακό τοπίο σε πλήρη αποσάθρωση και πυροδότησε την όξυνση των κοινωνικών και οικονομικών ανισοτήτων εις βάρος των χαμηλότερων εισοδημάτων της χώρας.

Το παρόν νομοσχέδιο αποτελεί ένα ακόμα ορόσημο, στην προσπάθεια που ξεκινήσαμε από όταν αναλάβαμε τη διακυβέρνηση της χώρας, να ταχθούμε στο πλευρό όλων όσων σήκωσαν το βάρος της κρίσης, των μισθωτών, των ελεύθερων επαγγελματιών, των επισφαλώς εργαζομένων, των συνταξιούχων, των ανέργων.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Σήμερα απευθυνόμαστε σε αυτούς, που τους στερήθηκε το δικαίωμα να διαπραγματεύονται με ίσους όρους την εργασιακή τους δύναμη, σε αυτούς που τους μετακυλίσθηκε το κόστος μιας κρίσης την οποία δεν δημιούργησαν. Διότι η κρίση δεν ήταν ουδέτερη. Είχε χαμένους και κερδισμένους. Ήταν μια διαδικασία που με άλλα λόγια διέρρηξε την κοινωνική συνοχή και υπονόμευσε την επαναφορά της ελληνικής οικονομίας σε τροχιά ανάπτυξης με όρους βιωσιμότητας τόσο οικονομικής όσο και κοινωνικής.

Μπορεί όσοι θεωρούν το μνημόνιο ευλογία να κατηγορούν την Αριστερά για ιδεοληψία, επειδή υπερασπίζεται το δικαίωμα στην απασχόληση που εξασφαλίζει μισθό αξιοπρεπούς διαβίωσης, επειδή κατήργησε τον ντροπιαστικό υποκατώτατο μισθό για τους νέους, επειδή επανέφερε την ισχύ των συλλογικών διαπραγματεύσεων, επειδή νομοθετεί σήμερα ενάντια στις αναιτιολόγητες απολύσεις και επειδή θεωρεί πως η επταήμερη εργασία δεν αποτελεί στοιχείο ανταγωνιστικότητας της οικονομίας, τη στιγμή μάλιστα που σε ευρωπαϊκό επίπεδο ο εβδομαδιαίος χρόνος εργασίας βαίνει μειούμενος. Γιατί η ανάπτυξη για να υπάρχει, οφείλει να είναι ανάπτυξη για όλους και οφείλει να έχει στο επίκεντρό της την εργασία.

Το παρόν νομοσχέδιο, λοιπόν, αποτελεί ουσιαστικά βήμα όχι μόνο για την επαναφορά της δημοκρατίας στην εργασία, αλλά ένα βήμα για τη διαδικασία μετασχηματισμού του παραγωγικού μοντέλου της χώρας, ενός παραγωγικού μοντέλου που θα επενδύει στην εργασία και στον άνθρωπο, ενός παραγωγικού μοντέλου που θα μπορεί να είναι πραγματικά ανταγωνιστικό μέσα από την δημιουργία ποιοτικών θέσεων εργασίας, οι οποίες θα παράγουν εργασία υψηλής προστιθέμενης αξίας.

Πίσω, λοιπόν, από την άρνηση της Αντιπολίτευσης να συναινέσει στην προσπάθεια της Κυβέρνησης να αποκαταστήσει τις αδικίες των προηγούμενων ετών και να δημιουργήσει ένα πλέγμα προστασίας για τον κόσμο της εργασίας, κρύβεται ένα διαφορετικό πολιτικό σχέδιο, αντιπαραθετικό με το δικό μας, που δεν μπορεί να καλύψει το πολιτικό και στρατηγικό αδιέξοδό της, όσο καταστροφολογικό λόγο και αν εκτοξεύσει και όσα πλασματικά στοιχεία και αν μας παρουσιάσει.

Και επειδή είναι τουλάχιστον φαιδρό, τη σημερινή μέρα να μας εγκαλούν αυτοί οι οποίοι έφεραν την κρίση στην ελληνική οικονομία και στη συνέχεια υλοποίησαν ένα σχέδιο βίαιης απελευθέρωσης της εργασίας, θα απαντήσω διαβάζοντας κάποια στοιχεία, με τον μόνο τρόπο που αυτά μπορούν να διαβαστούν, δηλαδή ξεκινώντας από τα προηγούμενα έτη και φτάνοντας στα πιο πρόσφατα και συγκρίνοντας μηνιαία στοιχεία με μηνιαία στοιχεία και ετήσια με ετήσια.

Για την αδήλωτη εργασία ο ετήσιος μέσος όρος για το 2014 ήταν 19,20%, ενώ το 2018 εμφανίζεται στο 8,90%. Εδώ πρέπει να σημειώσω ότι τα νούμερα αυτά ανταποκρίνονται ως ευρήματα στο σύνολο των ελέγχων που διενήργησε το Σώμα Επιθεώρησης Εργασίας κατά τις περιόδους αναφοράς.

Ο κ. Βρούτσης μάλιστα και η κυβέρνησή του ήταν αυτοί που συνέβαλαν στην αποδυνάμωση του Σώματος Επιθεώρησης Εργασίας ως ελεγκτικού μηχανισμού μέσα από την κατάργηση διακοσίων εννέα οργανικών θέσεων και είκοσι έξι οργανικών μονάδων.

Σε ό,τι αφορά τα όσα ελέχθησαν για δήθεν εκτίναξη της μερικής απασχόλησης, η πραγματικότητα και πάλι τους διαψεύδει. Σύμφωνα, λοιπόν, με το ετήσιο τεύχος του συστήματος «ΕΡΓΑΝΗ», από το 2017 έως το 2018 δημιουργήθηκαν ογδόντα τρεις χιλιάδες πεντακόσιες οκτώ νέες θέσεις εργασίας. Από αυτές μάλιστα το 28% είναι μερικής, ενώ το 72% είναι πλήρους απασχόλησης. Κατά την περίοδο αυτή, δηλαδή, δημιουργήθηκαν εξήντα χιλιάδες εκατόν δεκαεπτά νέες θέσεις εργασίας.

Θα ήθελα, όμως, κύριε Πρόεδρε, κυρίες και κύριοι Βουλευτές, να περάσω στο νομοσχέδιο. Με το παρόν σχέδιο νόμου αποδεικνύεται ότι η περίοδος μετά τον Αύγουστο του 2018, είναι μια διαφορετική περίοδος για την κοινωνική πλειοψηφία, διότι σχεδιάζουμε και υλοποιούμε πολιτικές, που αποκαθιστούν τη συρρίκνωση του εισοδήματός τους, με στοχευμένα και μόνιμα μέτρα.

Συγκεκριμένα, από φέτος, το 2019 μειώνουμε τον ΦΠΑ στην εστίαση και στα τρόφιμα από 24% στο 13%, ενώ στην ενέργεια από το 13% στο 6%. Θεσπίζουμε την νέα δέκατη τρίτη σύνταξη ένα μόνιμο μέτρο ενίσχυσης του εισοδήματος σε όλους τους συνταξιούχους της χώρας σε μόνιμη και σταθερή βάση.

Είναι η δέκατη τρίτη σύνταξη επίδομα ευρωεκλογών και εξαγοράς, όπως λέει ο κ. Μητσοτάκης; Όταν ο Πρόεδρος της Αξιωματικής Αντιπολίτευσης ονομάζει εργασιακές κατακτήσεις τις οποίες η Κυβέρνησή του κατήργησε ως επιδόματα και δη προεκλογικά, δεν στρέφεται εναντίον της Κυβέρνησης αλλά προσβάλλει τους συνταξιούχους και τους ανθρώπους του μόχθου, όπως ακριβώς όταν χαρακτήρισε το δώρο Χριστουγέννων παροχή του πελατειακού κράτους.

Επίσης, θα παρακαλούσαμε τη Νέα Δημοκρατία, να αποφασίσει αν το πρόβλημά της με τη δέκατη τρίτη σύνταξη είναι αυτό που είχε πει ο κ. Μητσοτάκης ότι δεν είναι εφικτή η καταβολή της και δεν θα το έκανε ή αν το ότι είναι χαμηλή.

Έχει ήδη αναφερθεί με νούμερα και αναλυτικά τι παίρνει η κάθε κατηγορία συνταξιούχων αλλά θα το επαναλάβω. Πλήρη σύνταξη έως τα 500 ευρώ, 70% της σύνταξης έως τα 600 ευρώ, 50% της σύνταξης έως τα 1.000 ευρώ και 30% της σύνταξης από 1.000 ευρώ και πάνω.

Όμως για να γίνει αντιληπτό, η βασική μας διαφορά είναι ότι εμείς έχουμε εξασφαλίσει τους πόρους και για τη χώρα και για το ασφαλιστικό σύστημα, ώστε η δέκατη τρίτη σύνταξη να είναι μόνιμη όχι μόνο νομοθετικά αλλά και χρηματοδοτικά.

Θα ήθελα να αναφερθώ στο ασφαλιστικό σύστημα. Τι παραλάβαμε το 2015; Ένα σύστημα πολυδαίδαλο στα όρια της κατάρρευσης με έλλειμμα πάνω από 1,1 δισεκατομμύριο ευρώ, δώδεκα οριζόντιες διαδοχικές περικοπές των συντάξεων συνολικού ύψους 45 δισεκατομμυρίων ευρώ, τετρακόσιες χιλιάδες απλήρωτες εκκρεμείς συντάξεις και το χρέος των ασφαλιστικών ταμείων ξεπερνούσε τα 30 δισεκατομμύρια ευρώ. Με τη μεταρρύθμιση που κάναμε το 2016, πλέον έχουμε ένα ασφαλιστικό σύστημα το οποίο παρέχει διαφάνεια, δικαιοσύνη, ανακούφιση των ελεύθερων επαγγελματιών και άλλων κοινωνικών ομάδων, αλλά και βιωσιμότητα.

Με το παρόν σχέδιο νόμου ολοκληρώνεται η συντονισμένη παρέμβαση της Κυβέρνησης, καθώς δίνουμε τη δυνατότητα σε ένα εκατομμύριο τριακόσιες χιλιάδες οφειλέτες να κλείσουν οριστικά με τα χρέη του παρελθόντος. Η καινοτομία αυτής της ρύθμισης είναι ότι η βασική…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπάρκα, να ολοκληρώνουμε, παρακαλώ.

**ΚΩΝΣΤΑΝΤΙΝΟΣ ΜΠΑΡΚΑΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, θα ήθελα λίγο παραπάνω χρόνο.

**ΠΡΟΕΔΡΕΥΩΝ (Γεώργιος Λαμπρούλης):** Πόσο παραπάνω; Σας έδωσα δυόμισι λεπτά περίπου παραπάνω.

**ΚΩΝΣΤΑΝΤΙΝΟΣ ΜΠΑΡΚΑΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα ήθελα λίγο παραπάνω χρόνο, κύριε Πρόεδρε. Θα τελειώσω σύντομα.

Η βασική καινοτομία της συγκεκριμένης ρύθμισης είναι ότι με το κούρεμα της βασικής οφειλής συν των προσαυξήσεων προκύπτει η νέα οφειλή, η οποία μεσοσταθμικά είναι μειούμενη κατά 65%.

Επειδή δεν θέλω να διεκδικήσω χρόνο από τους Βουλευτές και επειδή θα μιλήσουν και οι υπόλοιποι Υπουργοί, θέλω να φτάσουμε λίγο στα θέματα που αφορούν το δικό μου χαρτοφυλάκιο.

Οι βασικές ρυθμίσεις που αφορούν στο Σώμα Επιθεώρησης Εργασίας είναι τρεις. Ο εργοδότης πλέον οφείλει να δηλώνει εκ των προτέρων και μέχρι και μία ώρα μετά την πραγματοποίησή τους τις άδειες των εργαζομένων στην «ΕΡΓΑΝΗ», και όχι εκ των υστέρων μία φορά τον χρόνο όπως συνέβαινε. Με τη ρύθμιση αυτή θα μπορούμε να ελέγχουμε την πραγματική χορήγηση αδειών και επιδομάτων που συνδέονται με αυτές, κάτι που δεν είχαμε τη δυνατότητα να κάνουμε μέχρι τώρα.

Επιπλέον οι εργαζόμενοι αποκτούν πλήρη πρόσβαση στην «ΕΡΓΑΝΗ» σε σχέση με τα δικά τους έντυπα. Με αυτόν τον τρόπο οι εργαζόμενοι αποκτούν ενημέρωση για την εργασιακή τους κατάσταση, Επίσης αναστέλλουμε την τρίμηνη προθεσμία για δικαστική διεκδίκηση των απαιτήσεων του εργαζόμενου από άκυρη απόλυση και την εξάμηνη προθεσμία για δικαστική διεκδίκηση της αποζημίωσης απόλυσης. Εξαιρούμε από τη διαδικασία του αυτοφώρου τους υπαλλήλους του Σώματος Επιθεώρησης Εργασίας ή του Υπουργείου Εργασίας, προστατεύοντας τους έτσι από αβάσιμες ή προσχηματικές μηνύσεις εναντίον τους, ώστε να μπορούν να ασκούν ανεμπόδιστα και χωρίς εκβιασμούς και εκφοβισμούς τα καθήκοντά τους.

Τέλος, ανάμεσα στις ρυθμίσεις που αφορούν τον ΟΑΕΔ, θα ήθελα να σταθώ στην μετατροπή των ωρομίσθιων καθηγητών σε αναπληρωτές και στην αύξηση του επιδόματος μαθητείας των μαθητών των Σχολών ΕΠΑΣ του ΟΑΕΔ.

Κλείνοντας, θα ήθελα να απαντήσω στο αν εν τέλει με όλες αυτές τις διατάξεις του νομοσχεδίου που έχουμε παρουσιάσει, το μόνο που κάνουμε είναι να επιστρέφουμε στο 2015. Θα συνέβαινε αυτό εάν επαναφέραμε τον κατώτατο μισθό για τους νέους στα 510 ευρώ και για τους υπόλοιπους τα 586 και όχι στα 650 όπως είναι τώρα. Θα ερχόμαστε στο 2015, εάν δεν ίσχυαν οι συλλογικές συμβάσεις εργασίας. Θα ίσχυε το 2015, εάν θα έφευγαν από το δημόσιο πέντε υπάλληλοι και θα γινόταν μια πρόσληψη σε πέντε απολύσεις υπαλλήλων και όχι σε μία προς μία όπως συμβαίνει τώρα.

Κλείνοντας, θα ήθελα να κάνω ένα πολύ μικρό σχόλιο για τη δήλωση του κ. Μητσοτάκη, η οποία είναι προβληματική και πρέπει να το καταλάβει. Αν πρέπει κάποιον να εγκαλέσει ο κ. Μητσοτάκης, νομίζω είναι τον εαυτό του, διότι η πραγματική του δήλωση είναι η εξής -και κλείνω με αυτό, κύριε Πρόεδρε. Λέει ο κ. Μητσοτάκης στο βίντεο: «Όταν μια επιχείρηση συμφωνεί με τους εργαζόμενους, με επιχειρησιακή σύμβαση να πάει από το πενθήμερο σε επταήμερο και με τη σύμφωνη γνώμη των εργαζομένων και με πολύ καλύτερες απολαβές από ό,τι θα ήταν εργαζόμενοι πριν και με αυξημένα δικαιώματα και συμφωνούν τα δύο μέρη, δεν κάνουμε τίποτε άλλο από το να αναγνωρίζουμε ότι είμαστε σε έναν άλλο κόσμο που αλλάζει, και πρέπει οι εργαζόμενοι, οι επιχειρήσεις και το κράτος να προσαρμοστούν σε αυτή τη νέα πραγματικότητα». Ο κ. Μητσοτάκης σε αυτή τη δήλωση δεν λέει πουθενά για επταήμερη λειτουργία των επιχειρήσεων, μιλάει για επταήμερη εργασία.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Τζάκρη από τον ΣΥΡΙΖΑ.

**ΘΕΟΔΩΡΑ ΤΖΑΚΡΗ:** Κατ’ αρχάς θα ήθελα να εκφράσω τη συμπάθειά μου στη Νέα Δημοκρατία, θυμίζοντας ένα ανέκδοτο των οικονομολόγων και των πολιτικών επιστημόνων που λέει ότι «όταν πιστεύεις ότι έχεις πει κάτι νέο, μάλλον δεν έχεις δει καλά όλη τη βιβλιογραφία». Αυτό συνέβη και με τον Αρχηγό σας, αγαπητές και αγαπητοί εσχάτως νεοφιλελεύθεροι φίλοι της Νέας Δημοκρατίας, που θέλοντας να εισφέρει κάτι καινούργιο, στην ουσία μετέφερε παλιές απόψεις και θέσεις του πρώιμου καπιταλισμού του 19ου αιώνα, όπως θα έλεγε και ο Ευκλείδης Τσακαλώτος.

Αν θέλετε, βέβαια, να εισφέρετε κάτι στη διεθνή βιβλιογραφία και να είστε και ελάχιστα υποστηρικτικοί προς τον κ. Βέμπερ με φρέσκες ιδέες, θα σας έλεγα να καταφύγετε σε κάτι τελείως πρωτοποριακό και νέο, που δεν είναι άλλο από την οκταήμερη εβδομαδιαία εργασία. Αυτό είναι κάτι, πραγματικά, που δεν έχει ξανακουστεί και δεν έχει ξαναδοκιμαστεί. Και θα έλεγα ότι αυτό σε συνδυασμό με το ασφαλιστικό τύπου Πινοσέτ με την δωδεκάωρη απασχόληση, με την κατάργηση του δώρου Χριστουγέννων και με το ταμείο που θέλει να φτιάξει η κ. Μαρέβα Μητσοτάκη για την εξυπηρέτηση των επενδυτών που θα έρθουν από το εξωτερικό για επενδύσεις στη χώρα μας, θα μπορέσουν να δημιουργήσουν ακόμη και διψήφιο ποσοστό ανάπτυξης. Δεν είμαι βέβαια ότι αυτό το διψήφιο ποσοστό ανάπτυξης θα αφορά βέβαια τους πολλούς, είμαι σίγουρη όμως ότι θα αφορά τις τσέπες ορισμένων φίλων και συνδαιτυμόνων της Νέας Δημοκρατίας.

Φίλες και φίλοι Βουλευτές, κυρίες και κύριοι Βουλευτές, στη δίνη των γεγονότων που προκάλεσε ουσιαστικά o «εκχιοτισμός»(;) του Κοινοβουλίου με αποκλειστική ευθύνη του Κυριάκου Μητσοτάκη τις προηγούμενες μέρες, είναι λογικό να αποσπαστεί η προσοχή και της κοινωνίας ολόκληρης αλλά και πολλών εξ ημών από την τεράστια συμβολική αλλά και ουσιαστική σημασία του νομοσχεδίου που συζητούμε σήμερα. Είναι συμβολική, γιατί με νόμο του κράτους ξεκίνησε η πολιτική της λιτότητας των μνημονίων και με νόμο του κράτους ο κόσμος της εργασίας, οι άνεργοι, οι επαγγελματίες, οι έμποροι επιχειρηματίες αποκτούν εκ νέου πρόσβαση με το νομοσχέδιο αυτό στην κοινωνική και οικονομική κανονικότητα. Έχει ουσιαστική σημασία, καθώς το νομοσχέδιο δεν εστιάζει μόνο στην άρση των βαρών για τους αδύναμους αλλά διαμορφώνει το πρώτο μεταμνημονιακό αναπτυξιακό περιβάλλον με τη μείωση του ΦΠΑ στην εστίαση, στα βασικά τρόφιμα και στην ενέργεια, και με την καθιέρωση της δέκατης τρίτης σύνταξης που θα ενισχύσει την κυκλοφορία του χρήματος στις αγορές.

Ταυτόχρονα με το νομοσχέδιο αυτό αποδεικνύεται ότι η έξοδος από τα μνημόνια διαμόρφωσε μια πραγματική και όχι προσχηματική ελευθερία άσκησης οικονομικής πολιτικής της χώρας, καθώς τα μέτρα αυτά που λαμβάνονται είναι μόνιμα και την ίδια στιγμή δεν δημιουργούν αρνητικό δημοσιονομικό αποτύπωμα στην εξυπηρέτηση του χρέους και στο κόστος του δανεισμού της χώρας. Παράλληλα με αυτά τα μόνιμα μέτρα άρσης των μνημονιακών ανισοτήτων καλούμαστε να ψηφίσουμε την ολοκληρωμένη λύση εξυγίανσης των χρεών που έχουν οι πολίτες και οι επιχειρήσεις προς τα ασφαλιστικά ταμεία, τις εφορίες και τους δήμους.

Για να δούμε όμως, κυρίες και κύριοι συνάδελφοι, τι συνέβη εδώ, γιατί φτάσαμε, γιατί έρχεται αυτό το νομοσχέδιο; Εκατομμύρια Έλληνες βρέθηκαν τη διετία σοκ 2009 - 2011 να χάνουν τη γη κάτω από τα πόδια τους, και είδαν τις ζωές τους να αναστέλλονται και να καταστρέφονται τη τριετία 2012 - 2015. Εκατομμύρια Έλληνες βρέθηκαν υπερχρεωμένοι απέναντι σε τράπεζες, εφορίες και ασφαλιστικά ταμεία, ανήμποροι να στηριχθούν από το τραπεζικό σύστημα και πολλοί από αυτούς μάλιστα βρέθηκαν παραδομένοι σε τοκογλύφους κάθε μορφής και είδους.

Με λίγα λόγια τα δύο πρώτα μνημόνια τα οποία κοινωνικοποίησαν τα χρέη των επιτήδειων που ευημερούσαν δημοσία δαπάνη, αποτέλεσαν δύο μεγάλες απόπειρες. Το πρώτο μνημόνιο ήταν μια απεγνωσμένη απόπειρα διάσωσης με όρους διεθνούς οικονομικού κατεστημένου -και είναι μάλιστα μια επιλογή που έχει κριθεί ήδη από την ιστορία- και το δεύτερο μνημόνιο αποδείχτηκε ιστορικά ότι υπέκρυπτε μια σκληρά νεοφιλελεύθερη απόπειρα κατάργησης της μεσαίας τάξης στη χώρα μας και ψηφίστηκε με το μαχαίρι των αγορών στο λαιμό.

Στη σύγκρουση της συνείδησής μας με την αναγκαιότητα συνέχισης λειτουργίας του ελληνικού κράτους, η ιστορία έδειξε ότι κάποιοι από εμάς πήραμε την ευθύνη να πούμε «φτάνει πια, δεν οδηγεί πουθενά» και συνταχθήκαμε με την πρόταση εξόδου από την κρίση που διατύπωσε ο Αλέξης Τσίπρας. Όχι μόνο δικαιωθήκαμε γιατί βγήκαμε από τα μνημόνια, όχι μόνο μειώσαμε την ανεργία και δώσαμε μισθολογική αξιοπρέπεια σε εκατοντάδες χιλιάδες συμπολιτών μας αλλά σήμερα σε αυτή εδώ την Αίθουσα συζητάμε, όχι για την παροχή κάποιων οικονομικών παυσίπονων αλλά για την ολοκληρωτική θεραπεία και αποκατάσταση εκατομμύρια εγκλωβισμένων Ελλήνων που δεν μπορούσαν να βγουν σε σύνταξη, δεν μπορούσαν να γλιτώσουν από τις κατασχέσεις στους τραπεζικούς τους λογαριασμούς, δεν μπορούσαν να λειτουργήσουν την επιχείρησή τους στο όνομά τους, δεν μπορούσαν τέλος να μεταβιβάσουν τα περιουσιακά στοιχεία και την περιουσία τους στα παιδιά τους, πολιτών που ενώ στήριξαν με τις ασφαλιστικές εισφορές για ολόκληρες δεκαετίες το ασφαλιστικό σύστημα του κράτους, σήμερα είναι οι ίδιοι ασφαλισμένοι και διώκονται από την εφορία, πολιτών που δεν έφταιγαν σε τίποτα και πλήρωσαν για όλα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Πάμε όμως, κυρίες και κύριοι συνάδελφοι, να δούμε την ειλικρίνεια του νομοσχεδίου και την ποιοτική του διαφορά από άλλες δέσμες μέτρων και ρυθμίσεων που έχουν έρθει από προηγούμενες κυβερνήσεις. Πάμε να δούμε, αν είναι ή δεν είναι νομοσχέδιο που αποσκοπεί στην άρση της ομηρίας των υποψήφιων συνταξιούχων, ιδιαίτερα αυτών που ανήκαν στον μικρό και μεσαίο εργοδοτικό χάρτη. Η αλήθεια είναι ότι αυτό το νομοσχέδιο εισάγει για πρώτη φορά τον επανυπολογισμό της κύριας οφειλής του ενδιαφερόμενου να ενταχθεί στις ρυθμίσεις της κύριας οφειλής που δημιουργήθηκε από το 2002 ως το 2016. Ο επανυπολογισμός των οφειλών θα λάβει χώρα με βάση τις αντικειμενικές οικονομικές δυνατότητες που έχει κάθε οφειλέτης και είναι σύμφωνος με το νέο και δίκαιο σύστημα εισφοροδότησης που η Κυβέρνησή μας εισήγαγε. Αυτό θα οδηγήσει σε ουσιαστική απομείωση του χρέους ακόμη και σε ποσοστό 70% και θα το καταστήσει βιώσιμο για τους πολίτες και εισπράξιμο για το κράτους. Δεν θα πρέπει να διαφεύγει της προσοχής μας ότι από το 2008 που ξεκίνησε η κρίση ως και το 2017, ακόμη και ο πιο φτωχός ασφαλισμένος του ΟΑΕΕ πλήρωνε τις ίδιες ασφαλιστικές εισφορές με τις οικονομικές ελίτ της χώρας. Αρκεί να δούμε το ποσοστό συμβολής της καθεμίας κατηγορίας οφειλετών διαχρονικά, ώστε να διαπιστώσουμε τη συμφέρουσα για τους λίγους και επιβλαβή για τους πολλούς κατάσταση, που κρατούσε σε ότι αφορά το σύστημα των ασφαλιστικών εισφορών της χώρας μας μέχρι και το 2017. Με τον επανυπολογισμό των εισφορών κερδίζουν και οι δύο πλευρές και οι οφειλέτες και το κράτος το οποίο ουδέποτε θα εισέπραττε τις προηγούμενες υπέρογκες οφειλές. Και αυτό είναι κάτι το οποίο, κυρίες και κύριοι συνάδελφοι, το γνωρίζουμε πολύ καλά όλοι όσοι βρισκόμαστε αυτή την Αίθουσα σήμερα.

Το δεύτερο σημείο που αξίζει της προσοχής μας, είναι η οικονομική και κοινωνική χωροταξία του μέτρου αυτού. Περίπου τέσσερα εκατομμύρια συμπολίτες μας διασφαλίζουν πρόσβαση σε αυτή τη νέα ευκαιρία επανεκκίνησης της ζωής τους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε παρακαλώ, κύρια Τζάκρη.

**ΘΕΟΔΩΡΑ ΤΖΑΚΡΗ:** Δεν θα αργήσω, κύριε Πρόεδρε, ένα λεπτάκι ακόμη.

Επιπρόσθετα θα δοθεί η δυνατότητα σε ογδόντα χιλιάδες ηλικιωμένους συμπολίτες μας, να απεγκλωβιστούν από μια κατάσταση χωρίς διέξοδο, οι οποίοι ενώ πληρούσαν όλες τις άλλες προϋποθέσεις για να βγουν σε σύνταξη, εξαιτίας της ύπαρξης αυτών των οφειλών στα ασφαλιστικά ταμεία δεν μπορούσαν να βγουν στη σύνταξη.

Τέλος, ιδιαίτερη μνεία οφείλει να γίνει για τους αγρότες, οι οποίοι για τις οφειλές τους προς τον ΟΓΑ θα έχουν τη δυνατότητα μείωσης των προσαυξήσεων κατά ποσοστό 100% όχι μόνο των τόκων αλλά και των τελών και των προσαυξήσεων. Περαιτέρω το ελάχιστο ποσό την μηνιαίας δόσης αντί για 50 ευρώ που είναι για τις άλλες κατηγορίες ασφαλισμένων, θα μπορεί να γίνει 30 ευρώ και επιπλέον αυξάνονται τα όρια που έχουν τεθεί για να μπορούν να μπουν σε συνταξιοδότηση, που ήταν με το προηγούμενο καθεστώς 4.000 και τώρα γίνονται 6.000.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Όλες οι παραπάνω ρυθμίσεις έχουν ως βάση υπολογισμού την πραγματική οικονομική δυνατότητα κάθε οφειλέτη, και προσδοκάται βάσιμα από την Κυβέρνησή μας ότι δεν θα είναι ρυθμίσεις πρόσκαιρες, όπως συνέβαινε μέχρι πρόσφατα, αλλά θα είναι ρυθμίσεις που θα κατορθώσουν να τηρηθούν μέχρι τέλους απ’ όλους τους ενδιαφερόμενους.

Κυρίες και κύριοι συνάδελφοι, όπως αντιλαμβανόμαστε απ’ όλα τα παραπάνω, σήμερα δεν καλούμαστε απλώς να ψηφίσουμε μία ακόμα ρύθμιση, καλούμαστε να υπερψηφίσουμε το μεγαλύτερο πρόγραμμα οικονομικής και κοινωνικής εξυγίανσης μεταπολεμικά. Σήμερα καλούμαστε να ψηφίσουμε ένα πραγματικό πρόγραμμα εθνικής και οικονομικής επανεκκίνησης και δικαίωσης των αφανών ηρώων της κρίσης, των αγροτών, των εμπόρων, των επαγγελματιών, των επιχειρηματιών, των μισθωτών, οι οποίοι σήμερα αφού χρωστούν, θα πει ότι δεν ανήκουν στην αριστεία που ήξερε καλά να λεηλατεί και να παραμένει ασύλληπτη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Γεώργιος Λαμπρούλης):** Κυρία Τζάκρη, υπερβήκατε και αυτό το ένα λεπτό που ζητήσατε του επιπλέοντος χρόνου.

**ΘΕΟΔΩΡΑ ΤΖΑΚΡΗ:** Για να κλείσω, κύριε Πρόεδρε, όχι τόσο απότομα όσο θέλετε εσείς…

**ΠΡΟΕΔΡΕΥΩΝ (Γεώργιος Λαμπρούλης):** Πόσο χρόνο, δηλαδή, να δώσουμε; Δείτε τώρα, πήραμε απόφαση για πεντάλεπτο. Φθάσαμε με εσάς σχεδόν στα εννιά λεπτά, όπως και άλλοι ομιλητές υπερέβησαν το πεντάλεπτο. Εγώ δεν έχω κανένα πρόβλημα, εάν θέλετε να αλλάξουμε τον χρόνο των ομιλητών προς τα πάνω, αλλά θα φθάσουμε να συζητάμε το νομοσχέδιο μέχρι την Τετάρτη το βράδυ. Εάν το επιθυμείτε…

**ΘΕΟΔΩΡΑ ΤΖΑΚΡΗ:** Κύριε Πρόεδρε, εάν δεν με είχατε διακόψει, θα είχα ολοκληρώσει.

Για να κλείσω, έπρεπε, επομένως, να έρθει ο Αλέξης Τσίπρας, για να συνεχιστεί ο αγώνας για κοινωνική δικαιοσύνη. Νομίζω ότι είμαστε αποφασισμένοι όλοι όσοι βρισκόμαστε σήμερα εδώ, αυτόν τον αγώνα να τον φθάσουμε έως το τέλος της διαδρομής για την πλήρη αποκατάσταση της κοινωνικής δικαιοσύνης, για την πλήρη εξασφάλιση και κατοχύρωση της κοινωνικής απελευθέρωσης από τον εφιάλτη της κρίσης και των μνημονίων. Οι εκατόν είκοσι δόσεις και τα υπόλοιπα μέτρα που συμπεριλαμβάνονται σ’ αυτό το νομοσχέδιο, θα ψηφιστούν και θα είναι αυτά που, πραγματικά, χρειάζονται η κοινωνία και οι πολίτες. Επειδή ακριβώς είναι δίκαια, θα γίνουν πράξη απ’ αυτήν την Κυβέρνηση.

Σας ευχαριστώ, κύριε Πρόεδρε, και για την ανοχή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ο κ. Παπαηλιού από τον ΣΥΡΙΖΑ έχει τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, οι τομείς των εργασιακών σχέσεων και της κοινωνικής ασφάλισης είναι εξαιρετικά σημαντικοί και για το κοινωνικό κράτος καθαυτό και για την κοινωνικά δίκαιη ανάπτυξη.

Με το παρόν νομοσχέδιο το οποίο αποτελεί συνέχεια προηγούμενων, βελτιώνονται και αναβαθμίζονται τα δικαιώματα των εργαζομένων και συμπληρώνεται η διαδικασία επανάκτησης της εργασίας που επιχειρείται από την Κυβέρνηση του ΣΥΡΙΖΑ. Ειδικότερα με το νομοσχέδιο θεσπίζεται για πρώτη φορά στην ελληνική έννομη τάξη η αιτιολόγηση των απολύσεων. Αυτή αποτελεί φρένο στην καταχρηστική άσκηση του δικαιώματος καταγγελίας της εργασιακής σχέσης από τον εργοδότη και αλλάζει τον χάρτη της αγοράς εργασίας.

Μέχρι σήμερα ίσχυε το αναιτιολόγητο των απολύσεων. Πλέον βάσει και των επιταγών του ευρωπαϊκού κοινωνικού πλαισίου, δηλαδή του αναθεωρημένου ευρωπαϊκού κοινωνικού χάρτη, ορίζεται ότι πρέπει να υπάρχει βάσιμος λόγος απόλυσης. Ο εργοδότης δεν θα μπορεί να απολύσει τον εργαζόμενο διότι έτσι θέλει, αλλά πρέπει να υπάρχει βάσιμος λόγος που να σχετίζεται είτε με την επίδοσή του είτε με τις λειτουργικές ανάγκες της επιχείρησης.

Με την προτεινόμενη ρύθμιση, ο εργοδότης είναι αυτός που πρέπει να αποδεικνύει και έναντι του εργαζόμενου και ενώπιον του δικαστηρίου ότι υπάρχει βάσιμος λόγος απόλυσης. Ο εργοδότης φέρει το βάρος της αποδείξεως. Εάν αυτό δεν συμβαίνει, η απόλυση είναι άκυρη και συνακόλουθα ο εργαζόμενος δικαιούται μισθούς υπερημερίας και επαναπρόσληψη.

Επιπλέον με το παρόν νομοσχέδιο καθιερώνονται η υποχρεωτική καταβολή μέσω παρόχου υπηρεσιών πληρωμών της αποζημίωσης απόλυσης και της αποζημίωσης των πρακτικώς ασκουμένων και των μαθητευομένων, η θέσπιση συνεπειών για την περίπτωση της μη τήρησης του εγγράφου τύπου για τη μερική απασχόληση και την εκ περιτροπής εργασία, η αναστολή των αποσβεστικών προθεσμιών για την προσφυγή στη δικαιοσύνη στις περιπτώσεις της προσβολής του κύρους της καταγγελίας της σύμβασης εργασίας και της μη καταβολής αποζημίωσης απόλυσης, εάν ο εργαζόμενος προσφύγει στο ΣΕΠΕ.

Μια εξαιρετικά σημαντική ρύθμιση που υπηρετεί τις αρχές διαφάνειας, της πρόσβασης στην πληροφόρηση και της εμπιστοσύνης, είναι η δυνατότητα που παρέχεται για πρώτη φορά στον εργαζόμενο, να έχει πρόσβαση στο πληροφοριακό σύστημα «ΕΡΓΑΝΗ». Με αυτόν τον τρόπο ο εργαζόμενος θα μπορεί πλέον να διαπιστώνει, εάν και υπό ποιο καθεστώς τον δηλώνει ο εργοδότης του. Δηλαδή εάν έχει δηλώσει τη συγκεκριμένη θέση εργασίας, τους συμφωνηθέντες όρους όπως το ύψος της αμοιβής και τον χρόνο εργασίας. Αυτό παρέχει στον εργαζόμενο ένα σημαντικό μέσο, για να έχει πραγματικά έλεγχο και ο ίδιος της εργασιακής κατάστασής του, να μπορεί να διαπιστώνει παραβάσεις και να προβαίνει σε τεκμηριωμένες καταγγελίες, σε τεκμηριωμένες και με τη βούλα του εργοδότη καταγγελίες στο ΣΕΠΕ.

Αντίστροφα δημιουργεί ένα ισχυρό αντικίνητρο στους εργοδότες να αυθαιρετούν, να προβαίνουν σε καταχρηστικές πρακτικές ή να μεθοδεύουν ουσιαστικά απομείωση δικαιωμάτων των εργαζομένων, βασιζόμενοι στο γεγονός ότι αυτοί δεν γνωρίζουν αν και τι έχει δηλωθεί από τον εργοδότη.

Άλλη μία ρύθμιση εξαιρετικά σημαντική είναι το δίχτυ ασφαλείας και προστασίας που δημιουργείται για τους εργαζόμενους διανομείς. Σε ένα πεδίο δηλαδή που ήταν εντελώς αρρύθμιστο και ρυθμίζονται για πρώτη φορά πτυχές της εργασιακής ζωήςτων συγκεκριμένων εργαζομένων. Οι προτεινόμενες διατάξεις, λαμβάνοντας υπ’ όψιν τις ιδιαίτερες και επισφαλείς συνθήκες υπό τις οποίες απασχολούνται οι συγκεκριμένοι εργαζόμενοι που χρησιμοποιούν μοτοσυκλέτα ή ποδήλατο, ρυθμίζει θέματα που διέπουν την υγεία και την ασφάλειά τους.

Έρχομαι τώρα στα ασφαλιστικά. Με δυο λόγια, είναι γεγονός ότι το ασφαλιστικό σύστημα που βρισκόταν στις αρχές του 2015 σε κατάσταση απόλυτης κατάρρευσης, με ελλείμματα, παρά τις δώδεκα οριζόντιες διαδοχικές περικοπές των συντάξεων επί κυβερνήσεων Νέας Δημοκρατίας και ΠΑΣΟΚ, και ταυτόχρονα με τετρακόσιες χιλιάδες απλήρωτες εκκρεμείς αιτήσεις συνταξιοδότησης, αυτή τη στιγμή έχει ισορροπήσει.

Με το παρόν νομοσχέδιο δίνεται η δυνατότητα σε ένα εκατομμύριο τριακόσες χιλιάδες οφειλέτες, να βάλουν οριστικό τέλος στα βάρη του παρελθόντος δηλαδή στα χρέη τους προς το ασφαλιστικό σύστημα, διότι βρέθηκαν σε πραγματική αδυναμία πληρωμής ιδίως την περίοδο της κρίσης.

Το καινοτόμο στοιχείο της ρύθμισης των οφειλών προς τα ασφαλιστικά ταμεία που δεν υπήρχε σε άλλη ρύθμιση στο παρελθόν, είναι η περικοπή της βασικής οφειλής όπως επίσης και η περικοπή των προσαυξήσεων.

Κυρίες και κύριοι συνάδελφοι, δεν είναι τυχαίο που ο Αρχηγός της Αξιωματικής Αντιπολίτευσης εστιάζει σ’ αυτούς τους τομείς των εργασιακών σχέσεων και του ασφαλιστικού συστήματος- για να αναδεικνύει θέσεις που μαρτυρούν την κατεύθυνση και το περιεχόμενο του προγράμματος της Νέας Δημοκρατίας. Θέσεις που είναι ακραία νεοφιλελεύθερες, που ταυτίζονται ή και υπερβαίνουν τις πολιτικές του Διεθνούς Νομισματικού Ταμείου.

Ο Αρχηγός της Αξιωματικής Αντιπολίτευσης χαρακτήρισε τη δέκατη τρίτη σύνταξη «ξεδιάντροπο προεκλογικό επίδομα». Παρότι αυτή η σύνταξη θα είναι μόνιμη, αρνήθηκε κατηγορηματικά να την εγγυηθεί. Για άλλη μία φορά μίλησε απαξιωτικά για τα κοινωνικά επιδόματα, (το επίδομα ανεργίας, τα οικογενειακά επιδόματα, το κοινωνικό εισόδημα αλληλεγγύης), βασικά συστατικά του κοινωνικού κράτους σε κάθε ευρωπαϊκή χώρα, χαρακτηρίζοντάς τα ανακύκλωση της φτώχειας. Στη συνέχεια, ανέφερε ότι το οκτάωρο είναι ξεπερασμένο και χθες –άκουσον, άκουσον!- δεσμεύθηκε και για επταήμερη εργασία, πέραν του ότι είναι γνωστό ότι έχει προτείνει και ένα ασφαλιστικό, όπως χαρακτηρίζεται από στελέχη της Νέας Δημοκρατίας, τύπου Πινοσέτ. Δηλαδή, η Νέα Δημοκρατία και ο Αρχηγός της δεσμεύθηκαν ότι θα γυρίσουν τους εργαζόμενους στον 18ο αιώνα.

Ο κ. Μητσοτάκης για ένα πράγμα δεσμεύεται, ένα πράγμα εγγυάται: την ισοπέδωση των πολλών εν ονόματι της απολυταρχίας και του πλουτισμού των ολίγων. Όμως, στις επικείμενες εκλογές θα λάβει απάντηση από τον ελληνικό λαό.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ο κ. Ψυχογιός από τον ΣΥΡΙΖΑ έχει τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κυρία και κύριοι Υπουργοί, κυρίες και κύριοι συνάδελφοι, το νομοσχέδιο αυτό αποτελεί την καλύτερη απόδειξη ότι μετά τον Αύγουστο του 2018 η χώρα μας έχει περάσει σε μια νέα εποχή, μια νέα εποχή που νομίζω θα συμφωνήσουμε - τουλάχιστον σε αυτό- ότι είναι εκτός μνημονίου, αλλά μια εποχή που υπάρχουν ακόμα αδικίες, δυσκολίες, προβλήματα, που όμως μια κυβέρνηση έχει τη δυνατότητα με ένα άλλο μείγμα πολιτικής να σχεδιάζει παρεμβάσεις, στοχεύοντας στην ανακούφιση και στην ενίσχυση της κοινωνικής πλειοψηφίας, της κοινωνίας που σήκωσε όλο το βάρος της κρίσης και των πολιτικών λιτότητας.

Ήδη έχουμε ψηφίσει την ακύρωση της περικοπής των συντάξεων και αντί αυτού δίνουμε δέκατη τρίτη σύνταξη κλιμακωτά σε όλους τους συνταξιούχους. Μειώσαμε τις ασφαλιστικές εισφορές για τη μεγάλη πλειοψηφία των αυτοαπασχολούμενων και ελεύθερων επαγγελματιών. Επαναφέραμε τις συλλογικές συμβάσεις εργασίας. Αυξήσαμε τον κατώτατο μισθό στα 650 ευρώ και καταργήσαμε τον εξευτελιστικό υποκατώτατο. Ψηφίσαμε τον πρώτο επεκτατικό προϋπολογισμό του 2019 μετά από εννέα χρόνια σε προγράμματα δημοσιονομικής προσαρμογής, πράγμα το οποίο μας έδωσε το δικαίωμα να κάνουμε μια σειρά παρεμβάσεων, όπως για παράδειγμα οι μονιμοποιήσεις στην Πυροσβεστική, το πρόγραμμα «Βοήθεια στο Σπίτι», η καταβολή των αναδρομικών σε ειδικά μισθολόγια, οι προσλήψεις στην ειδική αγωγή, αλλά και στη γενική παιδεία και πολλά αλλά μικρά και μεγάλα βήματα, σε έναν δρόμο ο οποίος είναι δύσκολος, που είμαστε, όμως, σε θέση να τον ανοίξουμε και να τον βαδίσουμε μαζί με την κοινωνία.

Με το νομοσχέδιο που έχουμε υπό συζήτηση, φέρνουμε κατ’ αρχάς την πολυαναμενόμενη ρύθμιση των εκατόν είκοσι δόσεων. Με απλά λόγια, ένα εκατομμύριο τριακόσιες χιλιάδες συμπολίτες μας θα έχουν πλέον τη δυνατότητα να ρυθμίσουν τις οφειλές και να ανασάνουν μετά από χρόνια.

Το καινοτόμο στοιχείο που περιλαμβάνει η ρύθμιση προς τα ασφαλιστικά ταμεία -και δεν υπήρχε στις προηγούμενες-, είναι το κούρεμα της βασικής οφειλής. Επίσης, μέσω της ρύθμισης, θα γίνεται κούρεμα των προσαυξήσεων σε όλους κατά 85%, με αποτέλεσμα τα δύο αυτά κουρέματα να δίνουν μια μείωση της τάξης του 65% με 70% στο σύνολο, η οποία θα εξοφλείται σε έως εκατόν είκοσι δόσεις και με ελάχιστο το ποσό των 50 ευρώ. Στη ρύθμιση θα μπορούν να υπαχθούν και οι εργοδοτικές οφειλές, δηλαδή οφειλές των επιχειρήσεων και των εργοδοτών από την απασχόληση των μισθωτών τους, με στόχευση κυρίως μικρομεσαίες επιχειρήσεις. Θα υπάρχει διαγραφή προσαυξήσεων κατά 100% στην εφάπαξ εξόφληση και κατά 50%, εάν γίνει εξόφληση σε δόσεις.

Πρέπει εδώ να πούμε ότι, εκτός αυτής της κίνησης, η Κυβέρνηση επιδοτεί τις ασφαλιστικές εισφορές των νέων έως είκοσι πέντε και έως είκοσι εννέα ετών, πράγμα το οποίο θα δώσει το δικαίωμα σε επιχειρήσεις να κάνουν ενδεχομένως και νέες προσλήψεις.

Επίσης και η μείωση του ΦΠΑ στην εστίαση, τα τρόφιμα, αλλά και την ενέργεια πιάνει το σύνολο των επιχειρήσεων και των νοικοκυριών.

Ένα, επίσης, πολύ σημαντικό ζήτημα, το οποίο επιλύεται με το νομοσχέδιο αυτό και είναι κάτι που και εμείς το είχαμε ζητήσει πολλαπλώς από τα αρμόδια Υπουργεία, είναι το γεγονός ότι απεγκλωβίζονται πάνω από ογδόντα χιλιάδες δικαιούχοι σύνταξης, οι οποίοι λόγω των οφειλών τους στα ασφαλιστικά ταμεία δεν μπορούσαν να λάβουν αυτό το δικαίωμα. Οι άνθρωποι αυτοί θα μπορέσουν αμέσως να λάβουν σύνταξη και μετά από μια μικρή παρακράτηση, έναν συμψηφισμό που θα γίνεται στη σύνταξή τους, θα μπορούν να αποπληρώσουν και το υπόλοιπο της οφειλής.

Ειδικά για τους αγρότες, αλλάζει το όριο της οφειλής προς το ευνοϊκότερο. Η οφειλή που μπορεί να έχει ένας αγρότης σήμερα είναι 4.000 ευρώ, ώστε να λάβει τη σύνταξη, και πλέον γίνεται 6.000 ευρώ για όσους ενταχθούν στη ρύθμιση αυτή. Πρόκειται για ανθρώπους οι οποίοι αδυνατούσαν να πληρώσουν εν μέσω κρίσης για τέσσερα, πέντε, έξι χρόνια και ενώ πλήρωναν είκοσι πέντε και τριάντα χρόνια στο ασφαλιστικό σύστημα, πετάχτηκαν εκτός και έμειναν χωρίς συνταξιοδοτικό δικαίωμα.

Πολύ σημαντική είναι και η ρύθμιση οφειλών στην εφορία, τόσο για φυσικά όσο και για νομικά πρόσωπα, η οποία περιλαμβάνει ανάλογες θετικές παραμέτρους με ορισμένα κριτήρια.

Πρέπει, όμως, να πούμε το εξής σε αυτό το σημείο: Πώς οδηγηθήκαμε σε όλο αυτό. Οδηγηθήκαμε με ένα ντόμινο της οικονομίας που επεκτάθηκε στην πλειονότητα των μικρομεσαίων επιχειρηματιών και ελευθέρων επαγγελματιών και που από το 2009 περίπου μέχρι το 2015 έπληξε τους μικρομεσαίους, τους ελεύθερους επαγγελματίες και το σύνολο της ελληνικής κοινωνίας. Εκεί, λοιπόν, πετάχτηκε εκτός ασφαλιστικού δικαιώματος μια πολύ μεγάλη μερίδα των συμπολιτών μας, γιατί δεν μπορούσε να καλύψει τις υπέρογκες οφειλές. Πετάχτηκε έξω από το συνταξιοδοτικό σύστημα για τους λόγους που είπαμε. Πετάχτηκε έξω από την ιατροφαρμακευτική περίθαλψη, το κοινωνικό κράτος και τις ασφαλιστικές ενημερότητες. Και βέβαια, εκτός όλων αυτών, έχασε τη δουλειά του, αλλά είχε και το αυτόφωρο να αντιμετωπίσει. Μην το ξεχνάμε αυτό, ότι δηλαδή άνθρωποι οι οποίοι χρωστούσαν ακόμα και 1.000 ή 1.500 ευρώ, σύρονταν στα αστυνομικά τμήματα, προκειμένου εκεί να πιεστούν για να διακανονίσουν τους οφειλές. Αυτό με τον ν.4337/15 καταργήθηκε και πλέον είναι έως 100.000 ευρώ για τη χρήση του αυτοφώρου.

Επίσης, περιλαμβάνονται διατάξεις για τις συντάξεις χηρείας, με τις οποίες κάνουμε πράξη δίκαια αιτήματα των δικαιούχων, αλλά και η ενίσχυση της θέσης των εργαζόμενων μέσα από την αιτιολογημένη απόλυση, όπου αν δεν υπάρχει βάσιμος λόγος, αυτή θεωρείται άκυρη και ο εργαζόμενος μπορεί να έχει δικαίωμα επαναπρόσληψης και λήψης των μισθών υπερημερίας που του οφείλει ο εργοδότης.

Τέλος, πρέπει να σταθούμε και στις λοιπές σημαντικές παρεμβάσεις για το πλαίσιο προστασίας που μπαίνει για τους διανομείς, τους εργαζόμενους σε delivery, που είχαμε και πολλούς θανάτους σε εργατικά ατυχήματα το τελευταίο διάστημα, και ήταν στο πλήρες κενό. Με αυτόν τον τρόπο μπαίνουν κανόνες για το ντελίβερι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μέσα σε όλο αυτό το πλαίσιο -και δεν θα μακρηγορήσω, κύριε Πρόεδρε- έχουμε τις εξαγγελίες ή καλύτερα τις απειλές του Προέδρου της Νέας Δημοκρατίας για την επταήμερη εργασία, για το ξεπερασμένο οκτάωρο -όπου πρέπει να πάτε στις τράπεζες, κυρίες και κύριοι συνάδελφοι, και να σας πουν οι εργαζόμενοι εκεί που πλέον περνούν μηνύματα για να φεύγουν στις 17.00΄ υποχρεωτικά, για να δείτε τι σημαίνει τήρηση του ωραρίου μετά τον έλεγχο του ΣΕΠΕ-, για το ασφαλιστικό Πινοσέτ, για τον ταξικό γεωγραφικό προσδιορισμό για το Περιστέρι και άλλες περιοχές. Νομίζουν όλοι ότι αυτό είναι κάτι που σας ξεφεύγει ή ότι αυτό είναι βούτυρο στο ψωμί μας. Ε, λοιπόν, ούτε σας ξεφεύγει, γιατί είναι το πρόγραμμά σας, αλλά ούτε και είναι βούτυρο στο ψωμί μας, διότι εμείς δεν χαιρόμαστε. Αυτά είναι άκρως επικίνδυνα και δεν μπορούμε να παίρνουμε αψήφιστα αυτά που απειλούν την κοινωνία.

Μας έρχεται στο μυαλό το ενδεχόμενο να επανέλθετε στην εξουσία -που σας έχει δει η κοινωνία- και να κάνετε τα ίδια που κάνατε και να ξηλώσετε κάθε τι θετικό δικό μας. Όμως, ο ελληνικός λαός δεν θα το επιτρέψει αυτό. Δεν θα σας κάνει τη χάρη. Ένας λαός ο οποίος πέρασε τόσα, ο οποίος λοιδορείται, υποτιμάται και απειλείται από εσάς συστηματικά, θα σας δώσει την απάντηση που πρέπει. Εμείς θα νικήσουμε και πάλι και θα προχωρήσουμε, κυρίες και κύριοι Υπουργοί, και σε μεγαλύτερες τομές και σε αποκατάσταση αδικιών με μόνο γνώμονά μας τις ανάγκες των πολλών.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Μπαλλής από τον ΣΥΡΙΖΑ.

Ώσπου να ανέβει ο κ. Μπαλλής στο Βήμα, να συνεννοηθούμε. Ως γνωστόν, η συνεδρίαση θα διαρκέσει έως τα μεσάνυκτα. Με έναν υπολογισμό που κάναμε για τον αριθμό των ομιλητών που απομένουν να μιλήσουν και με την ανοχή του χρόνου ομιλίας για τον καθένα, περίπου να υπολογίζετε -για να ξέρουν και οι Βουλευτές το λέμε- ότι, ενδεχομένως, να φτάσουμε στον εικοστό τρίτο ομιλητή του καταλόγου, δηλαδή στον κ. Εμμανουηλίδη. Κάπου εκεί, ενδεχομένως, να φτάσουμε.

Κύριε Μπαλλή, έχετε τον λόγο.

**ΣΥΜΕΩΝ (ΜΑΚΗΣ) ΜΠΑΛΛΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, μια συζήτηση, αυτή που κάνουμε τώρα, που θεωρητικά φαινόταν να είναι εύκολη και ευχάριστη για όλους μας λόγω του ρυθμίσεων και των πολλών θετικών μέτρων που περιλαμβάνει, τελικά αποδεικνύεται ότι είναι δύσκολη για όλους μας. Δύσκολη, κατ’ αρχάς, για εμάς τους Βουλευτές της Συμπολίτευσης, διότι τι να πρωτοπείς μέσα σε πέντε λεπτά για την πληθώρα αυτών των νέων θετικών μέτρων της Κυβέρνησης!

Είναι ιδιαίτερα δύσκολη, όμως, για την Αντιπολίτευση και τους Βουλευτές της, διότι πώς να αποδομήσεις, να συκοφαντήσεις, να αλλοιώσεις, να ακυρώσεις ένα νομοσχέδιο, χωρίς να το καταψηφίσεις στο τέλος; Και επιστρατεύονται για αυτόν τον λόγο διάφορα κατ’ επιλογή στοιχεία, για να δείξουν ότι η οικονομία χειροτερεύει, η ανεργία μεγαλώνει, το εισόδημα μειώνεται, η οικονομική θέση των πολιτών επιδεινώνεται. Επιστρατεύεται η λίστα από την «ΕΡΓΑΝΗ», η λίστα από τον «ΗΛΙΟ», η λίστα από τον «ΑΤΛΑΝΤΑ», η λίστα από οπουδήποτε αλλού ως απόδειξη αυτής της οικονομικής επιδείνωσης.

Εγώ, όμως, ξέρω ότι μια άλλη λίστα, η λίστα για τα ψώνια της απλής λαϊκής οικογένειας, αυτή η λίστα λίγο-λίγο μεγαλώνει και εμπλουτίζεται αργά-αργά, σταθερά όμως. Και από αύριο, μετά τη ψήφιση και αυτών των μέτρων, η λίστα αυτή θα μπορεί να μεγαλώσει και περισσότερο, γιατί τα μέτρα που θα ψηφίσουμε αφορούν στις ανάγκες εκατομμυρίων συμπολιτών μας και τους δίνουν το αναγκαίο περιθώριο για να τα βγάλουν πέρα με τις υποχρεώσεις τους. Ας μην κάνουμε πως το ξεχνάμε. Για τι πράγμα μιλάμε σήμερα; Μιλάμε για ρυθμίσεις χρεών και οφειλών που αφορούν σε μισθωτούς, συνταξιούχους, επιτηδευματίες που έκλεισαν τα μπλοκάκια τους, ανέργους, αγρότες, γενικώς για όλους εκείνους που εξαιρούνται από την υπαγωγή στον εξωδικαστικό μηχανισμό και δεν έχουν πτωχευτική ικανότητα, κάποια εκατομμύρια συμπολιτών μας δηλαδή.

Μιλάμε για ανθρώπους που ενώ έχουν τις υπόλοιπες προϋποθέσεις, δεν μπορούν ακόμη να βγουν στη σύνταξη, επειδή χρωστούν στα ταμεία τους και δεν μπορούν να αντιμετωπίσουν το χρέος τους. Μιλάμε για ανθρώπους που θέλουν να τακτοποιήσουν τις οφειλές τους προς την εφορία, αλλά αδυνατούν, γιατί η οικονομική κρίση άλλαξε δραματικά το οικονομικό τους επίπεδο. Μιλάμε για δημότες που σώρευσαν οφειλές προς τους δήμους και τις ΔΕΥΑ και δεν μπορούν να εξοφλήσουν. Με δυο λόγια, μιλάμε για κάποια εκατομμύρια Ελλήνων που σήμερα είναι εγκλωβισμένοι σε μία παγίδα χρεών και οφειλών ως αποτέλεσμα της κρίσης και της οικονομικής πολιτικής των περασμένων ετών. Μιλάμε για τη μείωση του ΦΠΑ από 24% στο 13% σε πρώτη δόση, στα είδη διατροφής και τις υπηρεσίες εστίασης. Θα είναι φθηνότερο το καλάθι της νοικοκυράς και πιο μεγάλη η λίστα για τα ψώνια. Μιλάμε για μείωση στο 6% του ΦΠΑ για την ηλεκτρική ενέργεια και το φυσικό αέριο σε όλα τα νοικοκυριά και για ενίσχυση του οικογενειακού εισοδήματος. Και βέβαια, μιλάμε για τη δέκατη τρίτη σύνταξη στους συνταξιούχους.

Όσο και να το αμφισβητείτε, συνάδελφοι της Αντιπολίτευσης, η μεγάλη πλειοψηφία των συνταξιούχων είναι στα χαμηλότερα κλιμάκια. Αυτό συμβαίνει, θέλετε δεν θέλετε. Για αυτά τα κλιμάκια γι’ αυτά τα δυόμισι εκατομμύρια συνταξιούχους είναι δέκατη τρίτη σύνταξη, όχι ένα προσωρινό εφάπαξ επίδομα. Είναι σύνταξη σε μόνιμη βάση για συνταξιούχους και δικαιούχους επιδόματος σύνταξης λόγω αναπηρίας. Είναι σύνταξη που δεν θα κατάσχεται λόγω οφειλών και δεν θα συμψηφίζεται, με επιπλέον ρευστότητα για χιλιάδες νοικοκυριά.

Η Αντιπολίτευση πολύ θα ήθελε να γινόταν να μην ψηφιστούν αυτές οι ρυθμίσεις για να ποντάρει πολιτικά στη δυσαρέσκεια των εγκλωβισμένων και των ανήμπορων, όπως είχε ποντάρει στην αποτυχία της ασφαλιστικής μεταρρύθμισης, για να καταρρεύσει το σύστημα, να αφανιστούν τα ταμεία, να χαθεί η προοπτική της σύνταξης. Δεν της βγήκε. Όπως επίσης, είχε ποντάρει στη μείωση των συντάξεων του 2019. Το ζήτησε. Το πάλεψε. Το διεκδίκησε. Δεν της βγήκε. Όπως επίσης, ποντάρει στη μείωση του αφορολόγητου από την επόμενη χρονιά. Βιάστηκε και να προϋπολογίσει και το ποσό που θα εξοικονομήσει για το δικό της πρόγραμμα. Ούτε αυτό της βγαίνει. Πρόκειται για έναν ανεύθυνο, για έναν τυχοδιωκτικό πολιτικό τακτικισμό που αδιαφορεί για τις επιπτώσεις σε ευρύτατα κοινωνικά στρώματα.

Σήμερα, προσπαθεί να αντιστρέψει την εικόνα και να παρουσιάσει ως επιζήμια την οικονομική πολιτική της Κυβέρνησης και τα όσα έχουν επιτευχθεί, παρουσιάζοντας ως σωστή τη δική της πολιτική. Μόνο που διαχρονικά, τόσο από τη Νέα Δημοκρατία όσο και από το ΠΑΣΟΚ, ό,τι καταστροφικό έγινε τις προηγούμενες δεκαετίες στο ασφαλιστικό σύστημα με τις τεράστιες ανισότητες που δημιουργήθηκαν έχει την ανεξίτηλη υπογραφή και της Νέας Δημοκρατίας και του ΠΑΣΟΚ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Να θυμίσω τη λεγόμενη ενεργητική διαχείριση των πλεονασμάτων των ταμείων για να στηθεί η φούσκα του Χρηματιστηρίου, μέχρι τα δομημένα ομόλογα για να μπουν στις ελληνικές τράπεζες εξωθεσμικοί, ξένοι επενδυτές και μέχρι το «σωτήριο» PSI του 2012. Γκραν σουξέ. Οι απώλειες από τα αποθεματικά των ταμείων ήταν τότε 13.000.000.000 ευρώ. Και την ίδια στιγμή, είχαμε μείωση των εσόδων στα ταμεία λόγω της μεγάλης διόγκωσης ανεργίας.

Η σημερινή ρύθμιση των εκατόν είκοσι δόσεων για χρέη προς τα ταμεία είναι μία ρύθμιση τεράστιας κοινωνικής ανακούφισης, από την οποία μπορούν να ωφεληθούν ένα εκατομμύριο τριακόσιες χιλιάδες άνθρωποι. Με την πρόβλεψη ότι εκτός από το κούρεμα των προσαυξήσεων θα υπάρχει και κούρεμα της βασικής οφειλής, θα μπορέσουν να συνταξιοδοτηθούν άμεσα περίπου ογδόντα χιλιάδες ασφαλισμένοι εγκλωβισμένοι, σήμερα, λόγω χρεών.

Με πολλή συντομία λόγω του χρόνου, θα ήθελα να θυμίσω ακόμα για τις υπόλοιπες ρυθμίσεις ότι περίπου τριάμισι εκατομμύρια φορολογούμενοι έχουν ληξιπρόθεσμες οφειλές στην εφορία, συνολικά 36.000.000.000 περίπου. Τα 23.000.000.000 ευρώ οφείλονται από κάτι περισσότερους από τρεις χιλιάδες μεγαλοοφειλέτες. Ο καθένας χρωστάει πάνω από 1.000.000 ευρώ. Αυτό σημαίνει ότι άμεσα μπαίνουν στη ρύθμιση και εισπράττονται για τα ταμεία 13.000.000.000 ευρώ.

Έρχομαι στην άλλη ρύθμιση. Στους δήμους, σήμερα, υπάρχουν ληξιπρόθεσμες οφειλές που υπολογίζονται στα 2.700.000.000 ευρώ. Αν βάλουμε και τις οφειλές προς τις ΔΕΥΑ ή άλλα νομικά πρόσωπα των δήμων, αυτή η οφειλή φτάνει τα 3.000.000.000 δισεκατομμύρια ευρώ που μπορεί να ρυθμιστεί και να εισπραχθεί. Μιλάμε δηλαδή για τη δυνατότητα να μπουν στα ταμεία, στο ασφαλιστικό σύστημα, στα δημοτικά ταμεία άμεσα χρήματα που διαφορετικά θα ήταν αδύνατον να εισπραχθούν. Στην πραγματικότητα, μιλάμε για επιπλέον δημοσιονομικό χώρο και για δυνατότητα άσκησης μιας πολιτικής με ακόμη πιο εμφανές κοινωνικό πρόσημο. Μιλάμε για δυνατότητα επιστροφής ακόμα μεγαλύτερου μέρους του εισοδήματος που έχασαν από την κρίση και από τις πολιτικές της Αντιπολίτευσης διαχρονικά προς εκείνους που τα δικαιούνται περισσότερο, προς τα χαμηλότερα κοινωνικά και εισοδηματικά στρώματα της κοινωνίας.

Κύριοι συνάδελφοι της Αντιπολίτευσης, αυτή η δυνατότητα είναι που σας ξινίζει, αυτή η δυνατότητα είναι που σας ανησυχεί.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Μαρία Θελερίτη από τον ΣΥΡΙΖΑ.

**ΜΑΡΙΑ ΘΕΛΕΡΙΤΗ:** Ευχαριστώ, κύριε Πρόεδρε.

Αγαπητές συναδέλφισσες, αγαπητοί συνάδελφοι, ξεκινώντας, με αφορμή το σχέδιο νόμου που ψηφίζουμε σήμερα, θα ήθελα να εκφράσω τη μεγάλη χαρά και την ικανοποίησή μας για το πλήθος των θετικών μέτρων και τις εξαιρετικά σημαντικές ρυθμίσεις που εισάγονται και θα ψηφιστούν. Πρόκειται για ρυθμίσεις οφειλών στους φορείς κοινωνικής ασφάλισης, για ρυθμίσεις στη φορολογική διοίκηση, για τις οφειλές στους δήμους, για τις συνταξιοδοτικές ρυθμίσεις, για τη μόνιμη δέκατη τρίτη σύνταξη, για τις ασφαλιστικές και συνταξιοδοτικές διατάξεις και βέβαια, για την ενίσχυση της προστασίας των εργαζομένων που πάντα βρίσκεται στο επίκεντρο των πολιτικών της Κυβέρνησης του ΣΥΡΙΖΑ.

Όπως έχει αναφέρει ο Υπουργός Οικονομικών, ο Ευκλείδης Τσακαλώτος, στη συνέντευξη Τύπου με πλήρη επίγνωση των δυσκολιών, χωρίς να θριαμβολογούμε και στηριζόμενοι σε μία συγκεκριμένη πολιτική, όσο επιτρέπει ο δημοσιονομικός χώρος, με ένα συγκεκριμένο προγραμματισμό καταφέραμε τα εξής: Καταφέραμε να μη μειωθούν οι συντάξεις. Καταφέραμε το καλοκαίρι του 2018 να βγούμε από το πρόγραμμα. Καταφέραμε να βγούμε τρεισήμισι φορές στις αγορές. Καταφέραμε στον προϋπολογισμό του 2018 και του 2019 να έχουμε την πρώτη επεκτατική δημοσιονομική πολιτική των τελευταίων δέκα ετών.

Αγαπητοί συνάδελφοι και συναδέλφισσες, έχουμε πλήρη επίγνωση των δυσκολιών του ελληνικού λαού και βλέπουμε τους καρπούς της συγκεκριμένης στρατηγικής. Με τη σημαντική αναδιάρθρωση του χρέους που πέτυχε η Κυβέρνηση, διασφαλίστηκε ότι για δέκα έως δεκαπέντε χρόνια θα έχουμε χαμηλότερες χρηματοδοτικές ανάγκες. Αυτό που οφείλουμε ως πολιτικό σύστημα είναι αυτά τα χρόνια που έρχονται να φέρουν θετικά αποτελέσματα στην καταπολέμηση των ανισοτήτων, στη φτώχεια με όρους βιώσιμους και δίκαιης ανάπτυξης, με προστασία του περιβάλλοντος, χωρίς αποκλεισμούς στα κοινωνικά αγαθά και στον παραγόμενο πλούτο.

Εμείς δεν είμαστε αυτοί που θριαμβολογούμε. Όμως, το σχέδιο νόμου για τις ρυθμίσεις ή –ορθότερα- η επιστροφή της ανάπτυξης και τα πολύ εντυπωσιακά αποτελέσματα στις εξαγωγές και στη μεταποίηση μάς δείχνουν ότι η χώρα με σταθερούς ρυθμούς επιστρέφει στην κανονικότητα. Και θέλουμε οι πολίτες, γυναίκες και άντρες, να γνωρίζουν ότι διαρκή μας πρόθεση και μέριμνα είναι να αμβλυνθούν προβλήματα και να αρθούν οι ανισότητες.

Ενώ εμείς, συνάδελφοι και συναδέλφισσες, αγωνιζόμαστε να αρθούν οι ανισότητες, εσείς, αγαπητοί συνάδελφοι της Αξιωματικής Αντιπολίτευσης, όπως μαθαίνουμε, επιθυμείτε επταήμερη και όχι πενθήμερη εργασία. Δεν θέλετε το οκτάωρο. Δεν θέλετε τα δώρα και τα επιδόματα. Δεν θέλετε τη δέκατη τρίτη σύνταξη. Δεν θέλετε αυξήσεις στους κατώτατους μισθούς.

Και εδώ, θα μου επιτρέψετε να κάνω μία αναφορά σε κάτι άλλο που αναφέρθηκε στη χθεσινή συνέντευξη του Προέδρου της Νέας Δημοκρατίας και την ομολογία ότι είναι υπέρ της πρότασης για εργασία επτά μέρες την εβδομάδα, παρά τις προσπάθειες που έκανε αργότερα να ανασκευάσει αυτή του τη δήλωση. Και δεν θα αναφερθώ εκτενώς, διότι αναφέρθηκε η Υπουργός. Αναφέρομαι στη διαφορά της επταήμερης εργασίας από την επταήμερη λειτουργία, καθώς και σε μία σειρά άλλες διευκρινίσεις.

Θα μου επιτρέψετε, όμως, να κάνω αναφορά σε κάτι που αποδεικνύει με τον πιο εύγλωττο τρόπο ότι η νεοφιλελεύθερη ιδεολογία και οι αυταρχικές πολιτικές και πρακτικές στρέφονται κυρίως κατά των κεκτημένων δικαιωμάτων, διότι αποτελούν αναπόσπαστο μέρος της ατζέντας τους. Είναι βαθύς και σκληρός ο κοινωνικός συντηρητισμός και η αναβίωση των έμφυλων ανισοτήτων.

Και εδώ πώς αλλιώς να κρίνουμε, αγαπητοί συνάδελφοι και συναδέλφισσες, αυτό που δήλωσε χθες ο Αρχηγός της Αξιωματικής Αντιπολίτευσης; Τι είπε; «Μερικές φορές το να δώσεις σε μία γυναίκα τη δυνατότητα να δουλεύει από το σπίτι της είναι καλό και δεν είναι κακό. Μπορεί να πηγαίνει κόντρα στην παραδοσιακή οκτάωρη εργασία, πέντε μέρες την εβδομάδα, αλλά είναι καλό», πρόσθεσε ο Κυριάκος Μητσοτάκης.

Και θα μας επιτρέψετε να σας υπενθυμίσουμε εδώ ότι η θέση των γυναικών είναι στο δημόσιο βίο, στους κοινωνικούς αγώνες για την ισότητα, την ελευθερία και την κοινωνική δικαιοσύνη. Δεν θα γυρίσουμε πίσω στην εργασία με το φασόν, με το κομμάτι στο σπίτι και με ό,τι συνεπάγεται στις συνθήκες εργασίας και στις αμοιβές. Και αυτή η ταύτιση της απασχόλησης των γυναικών με τα οικιακά και το σπίτι είναι τόσο παρωχημένη, τόσο ξεπερασμένη, τόσο μεσαιωνικής κοπής, που από ιστορική άποψη -όπως μας έχουν διδάξει μεταξύ άλλων και η σπουδαία πολιτική φιλόσοφος και φεμινίστρια Σίλβια Φεντερίτσι- δεν αξίζει καν να επιχειρηματολογήσω άλλο.

Αναρωτιέμαι, όμως, τι έχουν να πουν οι συναδέλφισσες Βουλεύτριες της Νέας Δημοκρατίας. Συμφωνείτε; Υποστηρίζετε κι εσείς την επιστροφή των γυναικών στο σπίτι τους;

Και έρχομαι με δύο αναφορές στο συγκεκριμένο νομοσχέδιο. Ποια είναι τα στοιχεία στο εν λόγω νομοσχέδιο, που θεωρούμε εξαιρετικής σημασίας; Ποια είναι τα στοιχεία, που δίνουν ανάσα σε εκατομμύρια πολίτες;

Είναι οι ρυθμίσεις για τις εκατόν είκοσι δόσεις, που εντάσσονται ανεξάρτητα όλα τα φυσικά και νομικά πρόσωπα. Τα καινοτόμα στοιχεία στις προβλεπόμενες ρυθμίσεις είναι το κούρεμα της βασικής οφειλής και ο επαναπροσδιορισμός της οφειλής, το κούρεμα των προσαυξήσεων κατά 85% και ο τρόπος των εξοφλήσεων σε εκατόν είκοσι δόσεις με ελάχιστη δόση 50 ευρώ, το κατά 100% κούρεμα για τους αγρότες χωρίς επανυπολογισμό και με εξόφληση σε εκατόν είκοσι δόσεις με 30 ευρώ ως ελάχιστη δόση.

Επίσης, δεν θα μπορούσα να μην αναφερθώ στην ικανοποίηση των αιτημάτων των δικαιούχων σύνταξης χηρείας. Γιατί αυτό το νομοσχέδιο περιλαμβάνει εξαιρετικά ευνοϊκές ρυθμίσεις για τις συντάξεις χηρείας, όπως η κατάργηση των ηλικιακών ορίων και η αύξηση του ποσού από πενήντα έως εβδομήντα. Το νομοσχέδιο περιλαμβάνει εξαιρετικά σημαντικές ρυθμίσεις για τα εργασιακά δικαιώματα.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Θελερίτη, παρακαλώ.

**ΜΑΡΙΑ ΘΕΛΕΡΙΤΗ:** Τελειώνω.

Θα ήθελα, λοιπόν, να τελειώσω την εισήγησή μου με τη ρύθμιση των οφειλών προς τους δήμους. Γιατί δεν πρόκειται για μία τυχαία, αποσπασματική πρωτοβουλία, αλλά εντάσσεται σε έναν συνολικό σχεδιασμό του Υπουργείου Εσωτερικών και στοχεύει στο να αντιμετωπιστούν τα βασικά προβλήματα και οι παθογένειες στην τοπική αυτοδιοίκηση.

Γι’ αυτό είναι προφανές ότι η ρύθμιση δίνει ανάσα σε εκατοντάδες χιλιάδες νοικοκυριά και επιχειρήσεις, που τους παρέχεται η δυνατότητα να ρυθμίσουν τις οικονομικές υποχρεώσεις. Επίσης, όμως, η ρύθμιση είναι πολύ σημαντική και για τους ίδιους φορείς αυτοδιοίκησης, γιατί θα αυξήσει, θα ενισχύσει σημαντικά τον ρυθμό εισπραξιμότητας και τα έσοδα των δήμων, επειδή γνωρίζουμε πάρα πολύ καλά από τελευταία στοιχεία ότι οι οφειλές από φυσικά και νομικά πρόσωπα ξεπερνούν συνολικά τα 3 δισεκατομμύρια.

Άρα, λοιπόν, αγαπητοί συνάδελφοι και συναδέλφισσες, τα μέτρα που φέρνει αυτή η Κυβέρνηση δεν είναι αποσπασματικά, όπως ισχυρίζεται η Αντιπολίτευση. Είναι απόρροια ενός συγκεκριμένου, ολοκληρωμένου πολιτικού σχεδίου, που βήμα-βήμα βάζει τα θεμέλια για την κανονικότητα της χώρας και ταυτόχρονα χαράζει τον δρόμο για την ανάπτυξή της.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Αποστόλου από τον ΣΥΡΙΖΑ.

**ΕΥΑΓΓΕΛΟΣ ΑΠΟΣΤΟΛΟΥ:** Κυρίες και κύριοι συνάδελφοι, θέλω να ξεκινήσω την παρέμβασή μου με ένα ερώτημα προς τους συναδέλφους -βρίσκονται μάλιστα και στα ορεινά αυτή την ώρα- της Αξιωματικής Αντιπολίτευσης. Πότε επιτέλους θα αντιληφθείτε ότι η χώρα μας έχει μπει σε θετικούς ρυθμούς πορείας; Δεν μπορεί πλέον, αγαπητοί συνάδελφοι, αυτή η θετική πορεία να αμφισβητηθεί από κανέναν. Έχουμε ήδη ρυθμούς ανάπτυξης για τρίτη συνεχόμενη χρονιά. Έχουμε ήδη πάρει μία πορεία σαφέστατη –θα έλεγα- ανάκαμψης. Έχουμε φθηνότερη πρόσβαση στις αγορές. Είναι ασήμαντα αυτά τα στοιχεία, που είναι αποδεκτά από πολλούς;

Γι’ αυτό, λοιπόν, οκτώ μήνες μετά την έξοδο από το μνημόνιο ήταν η κατάλληλη ώρα να προχωρήσουμε και σε ρυθμίσεις που θα ανακουφίσουν μόνιμα τον ελληνικό λαό, που όλα αυτά τα χρόνια είχε υποστεί τις συνέπειες της κρίσης. Είναι ο λαός αυτός που στήριξε την προσπάθειά μας για να έχουμε δημοσιονομικές δυνατότητες μέχρι του σημείου να εφαρμόζουμε τέτοιου χαρακτήρα μέτρα. Το ότι σήμερα έχουμε μία διαθεσιμότητα ρευστότητας ύψους 31 δισεκατομμυρίων, όταν βρήκαμε κυριολεκτικά άδεια ταμεία, το οφείλουμε σε αυτόν και πρέπει να του το αποδώσουμε. Γι’ αυτό και κάνουμε και έναν καινούριο σχεδιασμό με τα πλεονάσματα.

Διασφαλίζουμε με τον λογαριασμό των 5,5 δισεκατομμυρίων τη μείωσή τους κατά μία μονάδα τα επόμενα τρία χρόνια, συνδέοντας έτσι αυτήν τη δημοσιονομική δυνατότητα όχι μόνο με τη λήψη των μέτρων που προτείνουμε, αλλά και με το ξεδίπλωμα του στρατηγικού μας σχεδίου για την ανάπτυξη της χώρας.

Κυρίες και κύριοι συνάδελφοι, ήρθε η ώρα των πολλών, ήρθε η ώρα των νοικοκυριών και των μικρών επιχειρήσεων, που επιβαρύνθηκαν από τα μνημόνια και δεν μπορούσαν να ανταποκριθούν στις υποχρεώσεις τους προς την εφορία και τα ασφαλιστικά ταμεία, να ρυθμίσουν τις οφειλές τους έως εκατόν είκοσι δόσεις. Είναι ρυθμίσεις που προβλέπουν απαλλαγές από πρόσθετους φόρους και προσαυξήσεις, από 100% μέχρι 10%. Είναι ρυθμίσεις που έχουν μόνο εισοδηματικά κριτήρια. Ήρθε η ώρα και των νομικών προσώπων κερδοσκοπικού χαρακτήρα, αυτών που επιβαρύνθηκαν από τα μνημόνια, να ρυθμίσουν και αυτοί τις οφειλές τους από δεκαοκτώ έως τριάντα δόσεις.

Ήρθε, όμως, και η ώρα να υπάρξουν και τέτοια μέτρα, που να καλύψουν ανάγκες επαναφοράς στην κανονικότητα και αυτών που επλήγησαν. Η μείωση του ΦΠΑ στην εστίαση και ειδικά στα τρόφιμα ανακουφίζει τον καταναλωτή. Η χορήγηση της δέκατης τρίτης σύνταξης, ειδικά για τους χαμηλοσυνταξιούχους, αυξάνει την αγοραστική τους δυνατότητα, αλλά και τονώνει σημαντικά το κλίμα της αγοράς.

Συνάδελφοι της Νέας Δημοκρατίας και του ΚΙΝΑΛ, οι δικές μας ρυθμίσεις αποκαθιστούν την κανονικότητα σε χρόνους που υπάρχει η δυνατότητα. Δεν μπορείτε να μιλάτε εσείς για προεκλογικού χαρακτήρα παροχές, όταν -θα σας αναφέρω ένα παράδειγμα- την Παρασκευή προ των εκλογών του 2015 αποφασίσατε, χωρίς την έγκριση της Ευρωπαϊκής Επιτροπής, να δώσετε έκτακτη κρατική ενίσχυση ύψους 60 εκατομμυρίων ευρώ σε αγρότες. Και το ποσό αυτό μία συγκεκριμένη τράπεζα το πλήρωνε το Σάββατο μέχρι μάλιστα να ανοίξουν οι κάλπες!

(Χειροκροτήματα από την πτέρυγα του ΣΥΡΙΖΑ)

Όμως, εμείς για τους αγρότες, πιστοί στις δεσμεύσεις μας, φέρνουμε ρυθμίσεις όπως είναι η μείωση κατά 10% της φορολόγησης των συνεταιρισμών και της μείωσης κατά 10% στο φορολογητέο εισόδημα των συνεταιρισμένων αγροτών, που όχι μόνο συμβάλλουν στην περαιτέρω φοροελάφρυνση, αλλά και θα αποτελέσουν ένα ισχυρότατο κίνητρο για τη συνεργατικότητα του αγροτικού χώρου.

Η αλλαγή πορείας της αγροτικής παραγωγής προς την ποιότητα, την πιστοποίηση, την εξωστρέφεια και την υψηλή ανταγωνιστικότητα περνά μέσα από τη συνεργασία, την οποία μόνο τέτοιες ρυθμίσεις στηρίζουν. Και θέλουμε πραγματικά να γίνει αντιληπτό από τον αγροτικό κόσμο ότι δεν μπορούν να ανταποκριθούν στην ανταγωνιστικότητα που επιβάλλουν οι διεθνείς αγορές, αν δεν υπηρετήσουν τη συνεργατικότητα.

Έτσι, λοιπόν, αγαπητοί συνάδελφοι, τα μέτρα που ψηφίζουμε εμείς, είναι μέτρα που στοχεύουν σε μια ανάπτυξη συνεχή, αδιάλειπτη και διατηρήσιμη, αλλά και μέτρα που αποδίδουν τη δικαιοσύνη για τους πολλούς. Κι αυτό ιδιαίτερα το τελευταίο είναι πάρα πολύ δύσκολο για εσάς να το χωνέψετε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Μπούρας από τη Νέα Δημοκρατία.

**ΑΘΑΝΑΣΙΟΣ ΜΠΟΥΡΑΣ:** Κυρίες και κύριοι συνάδελφοι, εκ των προτέρων σας λέμε -το έχουμε πει όλοι, το έχει πει ο Πρόεδρός μας- ότι εμείς δεν είμαστε ίδιοι με εσάς που λέγατε -δεν ήσασταν, βέβαια, όλοι εδώ- «όχι σε όλα» -και κυριολεκτώ- που τάξατε τα πάντα στους πάντες, που θα σκίζατε, βέβαια, τα μνημόνια με έναν νόμο και ένα άρθρο και που σήμερα -και θα το αποδείξω- προσπαθείτε να φέρετε τη χώρα στο 2014, γιατί αυτό κάνετε, διορθώνετε τον εαυτό σας με βάση το 2014 και, μάλιστα, κακέκτυπα.

Ενώ χάθηκαν τεσσεράμισι χρόνια και η χώρα χρεώθηκε 100 δισεκατομμύρια με το τρίτο αχρείαστο μνημόνιο και το άγραφο τέταρτο, εμείς ό,τι βοηθάει τους συμπολίτες μας, έστω και με ένα ευρώ, το ψηφίζουμε.

Αλήθεια, πιστεύετε ότι μπορείτε να κοροϊδεύετε και πάλι τον ελληνικό λαό; Η Κυβέρνηση ΣΥΡΙΖΑ-ΑΝΕΛ δεν είναι αυτή που ανέβασε τον ΦΠΑ στα τρόφιμα και στην εστίαση από το 13% στο 24%; Καλά, δεν το ξέρετε αυτό; Πιστεύετε ότι δεν το θυμάται ή δεν το ξέρει ο ελληνικός λαός; Από αυτόν τον φόρο, για να ακούσει ο ελληνικός λαός, πήρατε από τα νοικοκυριά περίπου 2 δισεκατομμύρια ευρώ.

Και όπως σας εξήγησε ο εισηγητής μας, ο κ. Βρούτσης, επαναφέρετε τώρα τον ΦΠΑ στο 13%, κουτσουρεμένο σχεδόν στο μισό -στο 55% κουτσουρεμένο-, ενώ σας προκαλούμε να ψηφίσετε τη δεύτερη τροπολογία που θα φέρουμε αύριο για την πραγματική μείωση του ΦΠΑ στο σύνολο της εστίασης και όπως το είχαμε το 2014 και το λέμε και στο κυβερνητικό μας πρόγραμμα.

Επειδή βλέπω ότι η κλεψύδρα του χρόνου προχωράει, ειλικρινά άκουσα και την κυβερνητική μεριά -Υπουργούς, αλλά και πολλούς από εσάς- να θέλετε να ερμηνεύσετε ορισμένα πράγματα όπως θέλετε.

Η δέκατη τρίτη σύνταξη θα σήμαινε 2,4 δισεκατομμύρια ευρώ. Τόσο είναι. Ρωτήστε πόσο πληρώνει το κράτος ένα μήνα για τις συντάξεις. Τώρα αυτό είναι ένα τύπου επίδομα. Δεν είναι η δέκατη τρίτη σύνταξη, που προσπαθείτε να κοροϊδέψετε τον ελληνικό λαό. Δηλαδή, τα 800 εκατομμύρια –δεν ξέρω πώς είναι τα μαθηματικά σας, 3 επί οχτώ ίσον 24- είναι το ένα τρίτο της σύνταξης για όλους συνταξιούχους.

Αλήθεια, τη σύνταξη χηρείας, που καίγεστε και κλαίγεστε, ποιος την έκοψε; Εσείς! Και τώρα τι κάνετε, δηλαδή; Την επαναφέρετε. Άλλο ένα πράγμα, δηλαδή, που κάνετε και έρχεστε στο 2014.

Αλήθεια, οι συντάξεις του νόμου Κατρούγκαλου για τους νέους συνταξιούχους από το 2016 και μετά, που είναι μειωμένες έως και 35%, σε σχέση με τις παλαιές συντάξεις, είναι φιλολαϊκό μέτρο;

Όσον αφορά την κατάργηση του ΕΚΑΣ, δεν μιλάτε. Δεν άκουσα τη λέξη ΕΚΑΣ για κανέναν ή έστω να επιχειρηματολογήσετε κάπως. Η κατάργηση του ΕΚΑΣ είναι μέτρο υπέρ των πτωχών ή των ελίτ ή είναι μια μόνιμη επιβάρυνση για τους συνταξιούχους;

Η αύξηση του ΦΠΑ στο 24%, αλήθεια, για τα ακριτικά νησιά είναι υπέρ της ακριτικής Ελλάδας; Πολλοί από σας κατάγεστε, μάλιστα, από πολύ ορεινές περιοχές, που κάνει πολύ κρύο και φέτος ήταν πολύ το κρύο. Κατά 70% το ποσό μειώθηκε, σε σχέση με το 2014, για το πετρέλαιο θέρμανσης.

Και επειδή βλέπω -είναι επακόλουθο, βέβαια- ότι μέρα με τη μέρα χάνετε την ψυχραιμία σας για την επερχόμενη μεγάλη ήττα σας στις 26 Μαΐου, προσπαθείτε να παραποιήσετε και να ερμηνεύσετε με τον δικό σας τρόπο τα λόγια του Προέδρου μας Κυριάκου Μητσοτάκη. Μάλιστα, άκουσα και κάτι λέξεις από τον κ. Μπάρκα ότι εννοούσε άλλα. Ξέρει, δηλαδή, με μέντιουμ.

Ο Πρόεδρος της Νέας Δημοκρατίας αναφέρθηκε ξεκάθαρα στην επταήμερη λειτουργία της εταιρείας «ΠΑΠΑΣΤΡΑΤΟΣ», που τυχαίνει να είναι μια πολύ μεγάλη επιχείρηση στην ιδιαίτερη εκλογική μου περιφέρεια, στη Δυτική Αττική, και όχι στην επταήμερη εργασία των εργαζομένων. Τελεία και παύλα.

Μάλιστα, πριν από δύο εβδομάδες, ο κ. Μητσοτάκης επισκέφθηκε την εταιρεία και, όπως το κάνει πάντα, ξεκίνησε να μιλάει με τους εργαζόμενους και μετά με την επιχείρηση. Μάλιστα, σε αυτήν την επιχείρηση τον Αύγουστο του 2017 πήγε και ο κ. Τσίπρας μετά από τον Μάρτιο που η κ. Αχτσιόγλου, το Υπουργείο της δηλαδή, καλώς υπέγραψε την επταήμερη λειτουργία της επιχείρησης.

Αυτή είναι η πραγματικότητα. Τα υπόγεια του Μαξίμου, βέβαια, κατηγορούν τον κ. Μητσοτάκη για μια επιχειρησιακή σύμβαση, την οποία ενέκρινε το Υπουργείο της κ. Αχτσιόγλου, η οποία προέβλεπε την επταήμερη λειτουργία και όχι την επταήμερη εργασία.

Μάλιστα, μιλώντας -πηγαίνετε κι εσείς, αν θέλετε- οι εργαζόμενοι που εργάζονται εκεί λιγότερες ώρες πληρώνονται σε μέσο όρο περισσότερα χρήματα απ’ ότι οι αντίστοιχοι συνάδελφοί τους στον ίδιο κλάδο.

Κυρίες και κύριοι συνάδελφοι, όσον αφορά τον κορμό του νομοσχεδίου για τις εκατόν είκοσι δόσεις -τελειώνω, κύριε Πρόεδρε- εμείς θα το ψηφίσουμε, όταν εσείς αρνηθήκατε, όπως αρνιόσασταν τα πάντα, να ψηφίσετε τις εκατό δόσεις τις δικές μας επί κυβέρνησης Σαμαρά με την πολιτική σας και παρά το γεγονός ότι εκτινάξατε τα χρέη των συμπολιτών μας, σε εφορίες και ασφαλιστικά ταμεία από τα 75 δισεκατομμύρια στα 140 δισεκατομμύρια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Αγαπητοί συνάδελφοι του ΣΥΡΙΖΑ και των προθύμων -γιατί δεν είστε μόνοι σας, είχατε τους ΑΝΕΛ, τώρα έχετε τους πρόθυμους- προσγειωθείτε στην πραγματικότητα. Έχετε χάσει την ψυχραιμία σας, όσο πλησιάζει η 26η Μαΐου. Ο κόσμος δεν εξαπατάται ξανά. Έχει πάρει τις αποφάσεις του και στις 26 Μαΐου θα δείξει τον δρόμο για τη μεγάλη αλλαγή με τη μεγάλη νίκη της Νέας Δημοκρατίας και του Κυριάκου Μητσοτάκη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Η κ. Μεγαλοοικονόμου από τον ΣΥΡΙΖΑ έχει τον λόγο.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, με το νομοσχέδιο ξεχάσαμε τη χθεσινή γιορτή της μητέρας. Δράττομαι, λοιπόν, της ευκαιρίας να ευχηθώ σε όλες τις μητέρες του κόσμου χρόνια πολλά. Είναι το σημαντικότερο από όλα.

Και έχοντας αυτό στο μυαλό μου, σήμερα σκέφτηκα ότι αυτό το νομοσχέδιο είναι ένα παιδί που έρχεται στον κόσμο. Σήμερα συμπληρώνονται εννέα μήνες από την ημέρα που βγήκαμε από το μνημόνιο. Από τις 21 Αυγούστου μέχρι τις 14 Μαΐου συμπληρώνονται εννέα μήνες. Οπότε είναι ένα παιδί που έρχεται να φέρει την ελπίδα και τη χαρά στην πατρίδα μας και πρέπει να το χειροκροτήσουμε, όσο και αν δεν σας αρέσει, κύριοι της Αντιπολίτευσης. Αυτό το νομοσχέδιο, μάλιστα, είναι αυτό που περίμενε ο ελληνικός λαός μετά από τα δέκα χρόνια κρίσης.

Θα ήθελα να πω στον εισηγητή της Αξιωματικής Αντιπολίτευσης ότι το βάρος το σήκωσε ο λαός και ας μην ξεχνάμε από πού προήλθε αυτό το βάρος, από τις κυβερνήσεις επί σαράντα χρόνια του ΠΑΣΟΚ, της Νέας Δημοκρατίας, την αλλαγή Νέας Δημοκρατίας-ΠΑΣΟΚ, τη συγκυβέρνηση ΠΑΣΟΚ και Νέας Δημοκρατίας. Θέλετε, δεν θέλετε, αυτό ήταν, από εκεί προήλθε το βάρος και όχι από την Κυβέρνηση του ΣΥΡΙΖΑ των τεσσάρων ετών. Έκανε ό,τι μπορούσε για να βγάλει το βάρος από την πλάτη του.

Θα ήθελα να πω ότι το οκτάωρο δεν αρέσει στον κ. Μητσοτάκη, θέλει να εφαρμόσει το δωδεκάωρο. Ναι, ας εφαρμόσει το δωδεκάωρο.

Και όσον αφορά το επταήμερο, εσείς ίσως, κύριε εισηγητά της Νέας Δημοκρατίας, να μην έχετε επιχειρησιακά δουλέψει, διότι θα ήθελα να σας θυμίσω ότι ο ΕΟΤ χρέωνε μια συνδρομή, ειδικά στα τουριστικά καταστήματα από το 1980 -ίσως και πιο μπροστά- για το επταήμερο, την επταήμερη λειτουργία. Έπαιρνες ένα σήμα του ΕΟΤ, το έβαζες μπροστά στην πινακίδα σου και μπορούσες να εργάζεσαι επτά ημέρες την εβδομάδα και επί είκοσι τέσσερις ώρες, φτάνει να ήσουν συνδρομητής στον ΕΟΤ, να έπαιρνες το σήμα, να έπαιρνες την πιστοποίηση και όταν έρχονταν σε εσένα για έλεγχο, έδειχνες αυτό το σήμα. Φυσικά, στο Υπουργείο Εργασίας έδειχνες τον κατάλογό σου, έβαζες υπερωρίες στο προσωπικό σου και τις βάρδιες. Αυτό ήταν πάρα πολύ σύνηθες, δεν είναι καινούργιο, αλλά εσείς ίσως να μην είχατε ασχοληθεί επιχειρηματικά με αυτό, γιατί συνήθως οι Βουλευτές της Νέας Δημοκρατίας ήταν επαγγελματίες Βουλευτές, δεν είχαν άλλο προσόν. Ήταν από το 1974 Βουλευτές, επαγγελματίες Βουλευτές -πάρα πολύ ωραία- και με έδρα τη Βουλή των Ελλήνων!

Προχωρούμε παρακάτω.

Θα ήθελα να μιλήσω για τις τροπολογίες, οι οποίες είναι σημαντικότατες, ειδικά την τροπολογία που αφορά τη δέκατη τρίτη σύνταξη. Η δέκατη τρίτη σύνταξη είναι σημαντική και μόνιμη, μονιμότατη. Μονιμότερη δεν υπάρχει. Δεν είναι καθρεφτάκι, όπως θέλετε να την παρουσιάσετε, είναι μόνιμη, πιο μόνιμη δεν γίνεται. Θα ήθελα να σας το τονίσω αυτό.

Όσον αφορά τη ρύθμιση, θα ήθελα να σας τονίσω ότι όταν κανείς έκανε μία ρύθμιση προς τον ασφαλιστικό φορέα του, εάν έκανε μία ρύθμιση στις τρεις δόσεις, αυτό, όχι μόνο δεν καλυπτόταν από ιατροφαρμακευτική περίθαλψη, αλλά ούτε από νοσοκομειακή. Και αν πήγαινε σε κάποιο νοσοκομείο και περιεθάλπετο, δεν φτάνει που δεν είχε να πληρώσει, αλλά του στέλνατε τη νοσοκομειακή περίθαλψη στην εφορία και μετά η εφορία τον κυνηγούσε και τον έβαζε φυλακή. Μόνο ο ΣΥΡΙΖΑ έφτασε να καταργήσει τα χρέη προς την εφορία από τη νοσηλεία από ασφαλιστικά ταμεία.

Δεύτερον, έδωσε τη δυνατότητα και στους ανασφάλιστους ή σε αυτούς που χρωστούσαν ασφαλιστικές εισφορές να μπορούν να έχουν νοσοκομειακή περίθαλψη, άσχετα με το αν είχαν οφειλές προς τα ταμεία τους.

Το σημαντικότερο χρέος που έχει το κράτος, η ασφάλιση, η υγεία και η παιδεία είναι δωρεάν προς όλους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Όσον αφορά τις συντάξεις χηρείας, είναι ένα νομοθέτημα που μας το επέβαλε η τρόικα και οι θεσμοί, τους οποίους εσείς φέρατε. Αν είχατε εφαρμόσει αυτά, που στο πρώτο και στο δεύτερο μνημόνιο ούτε κατ’ ελάχιστο δεν εφαρμόσατε -ούτε το 1/3 από αυτά που μας επέβαλλαν- δεν θα είχαμε προχωρήσει στο τρίτο μνημόνιο. Ναι, δεν εφαρμόσατε ούτε το 1/3! Είναι αυτό που ο κ. Χρυσοχοΐδης είχε το θάρρος να πει: «το υπέγραψα, αλλά δεν το διάβασα». Τουλάχιστον εκείνου του βγάζω το καπέλο, διότι το είπε, «το υπέγραψα, αλλά δεν το διάβασα».

Εσείς το διαβάσατε, αλλά δεν εφαρμόσατε ούτε το 1/3 αυτών που υπογράψατε στις 8 Μαΐου του 2010.

Μη μας κουνάτε το δάχτυλο! Είστε υπεύθυνοι, γιατί δεν εφαρμόσατε τίποτα. Το κρύβατε κάτω από το χαλί, για να μην χάσετε τα «ψηφαλάκια» σας! Τώρα, λοιπόν, μην κουνάτε το δάχτυλο. Και αυτά που κατόρθωσε ο ΣΥΡΙΖΑ δεν θα μπορούσατε να τα κατορθώσετε ούτε στον ύπνο σας.

Είμαι λίγο παρορμητική -συγγνώμη που μιλάω μεγαλόφωνα- και συναισθηματική, γι’ αυτό συνέδεσα την Ημέρα της Μητέρας με την ημέρα αυτή.

Θα ήθελα να τελειώσω -γιατί δεν προλαβαίνω- λέγοντας ότι, τουλάχιστον ο ΦΠΑ ως προς την εστίαση και ως προς την ενέργεια, που είναι υπερμειωμένος -φτάνει στο 6% και στο ρεύμα και στην ηλεκτρική ενέργεια και στο φυσικό αέριο- είναι κάτι που θα βοηθήσει όλα τα νοικοκυριά με κάθε μέσο.

Επίσης, το σημαντικότερο με την τροπολογία είναι η επιστροφή από τις φαρμακευτικές εταιρείες, που δήθεν ξεχάσατε ότι οι φαρμακευτικές εταιρείες έπρεπε να επιστρέψουν πίσω στο δημόσιο από το 2006, το 2007, το 2008 αυτά τα χρήματα, το γνωστό rebate, που φθάνει περίπου στα 250 εκατομμύρια ευρώ. Όμως, τέλος πάντων, κάλλιο αργά παρά ποτέ, θα επιστραφούν.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Ιγγλέζη από τον ΣΥΡΙΖΑ.

**ΑΙΚΑΤΕΡΙΝΗ ΙΓΓΛΕΖΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, μετά την παροχή ψήφου εμπιστοσύνης στην Κυβέρνηση, για ακόμη μία φορά μέσα στο τελευταία εξάμηνο, μετά την ανακοίνωση των θετικών μέτρων από τον Πρωθυπουργό και τη νομοθέτησή τους με την κατάθεση των σημερινών τροπολογιών, μετά την αναδιάρθρωση του χρέους και την έξοδο της χώρας από τα μνημόνια τον Αύγουστο του 2018, μετά από μια σειρά ενεργειών σε όλους τους τομείς όλα αυτά τα τέσσερα χρόνια που κυβερνά τη χώρα ο ΣΥΡΙΖΑ για τη στήριξη μεγάλου μέρους συμπολιτών μας, μετά από σκληρή δουλειά με σχέδιο και τεκμηρίωση, που οδήγησε στη μη περικοπή των συντάξεων, που οδήγησε στην έξοδο στις αγορές, μετά από όλα αυτά, ερχόμαστε σήμερα να αποφασίσουμε για ένα νομοσχέδιο, που δείχνει με σαφήνεια ότι, ναι, η οικονομία πάει καλύτερα και αυτή τη βελτίωση μπορεί να την καρπωθεί ο κόσμος, που όλα αυτά τα χρόνια προσπάθησε να περάσει την οικονομική κρίση, δίχως να χάσει την αξιοπρέπειά του, ο κόσμος που κοπιάζει και πιέζεται οικονομικά, αυτός που δεν μπορεί, αλλά και αυτός που προσπαθεί πολύ για να εξοφλήσει τις υποχρεώσεις του, οι επαγγελματίες, οι αυτοαπασχολούμενοι, οι συνταξιούχοι, ο κόσμος της εργασίας και της νεολαίας.

Έρχεται, λοιπόν, η πραγματικότητα, μετά το δύσκολο 2015, να μας δικαιώσει, γιατί πλέον μπορούμε να χαράσσουμε πολιτική και να την εφαρμόζουμε με αυτοπεποίθηση. Ναι, μπορούμε να εφαρμόζουμε πολιτική για τους πολλούς.

Και αυτό, κυρίες και κύριοι συνάδελφοι της Αντιπολίτευσης, δεν αποτελεί προεκλογικό μποναμά. Τόσο τα θετικά μέτρα που εξήγγειλε ο Πρωθυπουργός, όσο και οι ρυθμίσεις του παρόντος νομοσχεδίου αποτελούν σαφή πολιτική από την πλευρά του ΣΥΡΙΖΑ. Αποτελούν σαφή επιστροφή στην κανονικότητα, αλλά σε μια κανονικότητα, που βλέπει και ανακουφίζει την κοινωνική πλειοψηφία και όχι τις αγορές και τους λίγους.

Αυτό το νομοσχέδιο ρυθμίζει κατά κύριο λόγο οφειλές προς τους φορείς κοινωνικής ασφάλισης, την εφορία και τους οΟργανισμούς τοπικής αυτοδιοίκησης. Είναι ένα νομοσχέδιο που, όχι απλώς το βλέπει θετικά ο κόσμος, αλλά το περιμένει εναγωνίως.

Παρ’ όλα αυτά και από τη συζήτηση που διεξήχθη στις επιτροπές, η μόνη που είναι επιφυλακτική απέναντί του είναι η Αντιπολίτευση, αλλά αυτό δεν αποτελεί πλέον έκπληξη για εμάς, κυρίες και κύριοι συνάδελφοι, ιδίως μετά και από τις χθεσινές ανακοινώσεις του κ. Μητσοτάκη για το όραμά του, για τους εργαζόμενους του μέλλοντος, ένα όραμα για εφαρμογή εργασιακών σχέσεων γαλέρας.

Κυρίες και κύριοι συνάδελφοι, οι ρυθμίσεις, που συζητάμε, αφορούν ένα εκατομμύριο τριακόσιες χιλιάδες οφειλέτες προς τα ασφαλιστικά ταμεία.

Για πρώτη φορά προβλέπεται επανυπολογισμός της οφειλής, κατόπιν επιλογής του οφειλέτη. Είναι μια ρύθμιση, που διευκολύνει περισσότερους από ένα εκατομμύριο συμπολίτες μας οφειλέτες, των οποίων η οφειλή θα μειώνεται μεσοσταθμικά κατά 65%.

Για πρώτη φορά κουρεύεται η βασική οφειλή, κουρεύεται το κεφάλαιο. Επίσης κουρεύονται και οι προσαυξήσεις κατά 85%.

Δεκάδες χιλιάδες ασφαλισμένοι, οι οποίοι έχουν συμπληρώσει προϋποθέσεις συνταξιοδότησης και λόγω των χρεών τους έχουν εγκλωβιστεί και δεν μπορούν να συνταξιοδοτηθούν, τώρα έχουν τη δυνατότητα να πάρουν σύνταξη και με μία μικρή παρακράτηση να εξοφλήσουν την οφειλή τους.

Η ρύθμιση των εκατόν είκοσι δόσεων για τους αγρότες έχει ελάχιστη δόση 30 ευρώ, ενώ στη ρύθμιση μπαίνουν και οι επιχειρήσεις για τις εργοδοτικές οφειλές, με ελάχιστο ποσό δόσης τα 50 ευρώ.

Εισάγεται ένα σύστημα ρύθμισης των οφειλών προς τους ΟΤΑ πρώτου βαθμού και τα νομικά τους πρόσωπα.

Δίνεται η δυνατότητα σε φυσικά και νομικά πρόσωπα να ανταποκριθούν σε χρονίζουσες οικονομικές τους υποχρεώσεις, με τρόπο που να επαναφέρει την κανονικότητα στον οικονομικό τους προγραμματισμό και τους επιτρέπει να ανακτήσουν στη συνέχεια την εξόφληση των σχετικών τους οφειλών. Αυτό είναι κάτι, που το περιμένουν και οι δημότες, αλλά και οι δήμοι.

Αίρεται η αδικία στις συντάξεις χηρείας και επέρχονται ευνοϊκές μεταβολές, που ενισχύουν τη θέση των επιζώντων συζύγων.

Ιεραρχούμε τα ζητήματα της εργασίας και ενισχύουμε θεσμικά και οργανωτικά τους ελεγκτικούς μηχανισμούς, έτσι ώστε να διασφαλίζεται η πρακτική εφαρμογή των υφιστάμενων κανόνων, αποτρέποντας παραβατικές συμπεριφορές και ενθαρρύνοντας τη συμμόρφωση.

Αποκαθιστούμε το δικαίωμα των εργαζομένων σε επαρκή αποζημίωση ή άλλη κατάλληλη επανόρθωση, σε περίπτωση απόλυσης χωρίς βάσιμο λόγο.

Περιφρουρούμε την ασφάλεια και την υγεία των εργαζομένων στη διανομή και μεταφορά προϊόντων και αντικειμένων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Εξασφαλίζουμε την άμεση ενημέρωση των εργαζομένων για τα βασικά στοιχεία της εργασιακής τους σχέσης και τη δυνατότητα διεκδίκησης σε περίπτωση παραβίασης των δικαιωμάτων τους.

Κυρίες και κύριοι συνάδελφοι της Αντιπολίτευσης, όσο και να προσπαθείτε να το αποφύγετε, έχει έρθει η ώρα να εκθέσετε στον ελληνικό λαό το πρόγραμμά σας και τις θέσεις σας για την ασφάλιση, για την εργασία, για την κοινωνική πολιτική, για την οικονομία. Δεν κρύβονται οι διαφορετικές προτεραιότητες, που έχουμε για το μέλλον του ελληνικού λαού. Το δόγμα του ακραίου νεοφιλελευθερισμού, της λιτότητας και του φλερτ με την ακροδεξιά, δεν είναι πλέον ανεκτό, όχι μόνο εντός της χώρας, αλλά και στην Ευρώπη. Η δημοκρατική και προοδευτική διέξοδος της χώρας έχει ήδη ξεκινήσει και σας έχει αφήσει πίσω.

Εμείς θα συνεχίσουμε, όπως πάντα, όλο το επόμενο διάστημα, μαζί με τους πολλούς, να συζητάμε πολιτικά, να φέρνουμε μέτρα προς όφελος της κοινωνικής πλειοψηφίας, να βγαίνουμε στις πλατείες και στους δρόμους και να συζητάμε με τους συμπολίτες μας για τις ανάγκες τους, για την επόμενη μέρα.

Εσείς μπορείτε να συνεχίσετε να κοιτάτε από την κλειδαρότρυπα, να κάνετε πολιτική με τα fake news φασιστοφυλλάδων, να μετατρέπετε το Βήμα της Βουλής σε τοίχο του facebook.

Η αληθινή ζωή όμως είναι εκεί έξω, στους χώρους της δουλειάς, στους χώρους της εκπαίδευσης, στα στέκια της νεολαίας, στα στέκια των συνταξιούχων, στις πλατείες και στους δρόμους. Η αληθινή ζωή θα απαντήσει τη μεθεπόμενη Κυριακή και θα απαντήσει ότι είναι εδώ, με την Ελλάδα των πολλών, με τον ΣΥΡΙΖΑ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Επόμενη ομιλήτρια η κ. Λιβανίου από τον ΣΥΡΙΖΑ.

**ΖΩΗ ΛΙΒΑΝΙΟΥ:** Ευχαριστώ κύριε Πρόεδρε.

Κυρία και κύριε Υπουργέ, κυρίες και κύριοι συνάδελφοι, η ζωή είναι γεμάτη ανισότητες, η σύγχρονη κοινωνία είναι γεμάτη ανισότητες. Οι ανισότητες αυτές δεν κάνουν τον κόσμο πιο όμορφο. Κάνουν, όμως, την πολιτική πιο ενδιαφέρουσα, τη δημοκρατία πιο χρήσιμη, τη συμμετοχή πολύτιμη.

Συζητάμε σήμερα μία από τις πολλές πρωτοβουλίες των τελευταίων μηνών της Κυβέρνησης του ΣΥΡΙΖΑ, τη δυνατότητα, σε όσους χρωστούν την εφορία, στα ασφαλιστικά ταμεία και στους δήμους, να ρυθμίσουν επιτέλους τις οφειλές τους σε εκατόν είκοσι δόσεις. Η νομοθέτηση αυτής της δυνατότητας θα σώσει εκατομμύρια ανθρώπων από τη χρεοκοπία, θα σώσει χιλιάδες περιουσίες.

Δημόσια δεν θα φέρει κανένας αντιρρήσεις, παρά τη δομή των επιχειρημάτων που θα ακουστούν στο πλαίσιο μιας προσπάθειας διατύπωσης αντιπολιτευτικών ενστάσεων.

Το σημερινό μας νομοσχέδιο δεν είναι μία απλή ρύθμιση, δεν είναι μία απλή διευκόλυνση. Αποτελεί μια πολιτική πράξη κοινωνικής δικαιοσύνης. Αποτελεί ένα δείγμα για το πώς θέλει η σημερινή πλειοψηφία να προχωρήσουμε, ως χώρα και ως κράτος δικαίου. Οι ιδεολογικές διαφορές που υπάρχουν ανάμεσα στα κόμματα δεν είναι δευτερεύουσες ούτε μπορούν να φέρουν το ίδιο αποτέλεσμα, ακολουθώντας άλλες διαδρομές.

Στη δική μας αντίληψη η εργασία είναι δικαίωμα, προστατεύεται ως δικαίωμα και πρέπει να έχει ως αποτέλεσμα την αξιοπρεπή διαβίωση του εργαζομένου και της οικογένειάς του. Στη δική μας αντίληψη, εργαζόμενος είναι και ο μικρός ελεύθερος επαγγελματίας, που παλεύει να βγάλει μεροκάματο.

Στα χρόνια των μνημονίων έκλεισαν πολλές μικρές και μικρομεσαίες επιχειρήσεις. Για τους θιασώτες του φιλελευθερισμού, οι στρατιές ανέργων που δημιουργήθηκαν, πρέπει να αντιμετωπιστούν ως εφόδιο ανταγωνιστικότητας, καθώς η ανάγκη του ανθρώπου να ζήσει την οικογένειά του θα τον κάνει να αποδεχτεί πιο εύκολα χαμηλότερους μισθούς, λιγότερα δικαιώματα, ακόμα και εργασία επτά ημερών την εβδομάδα, όπως δήλωσε ο Αρχηγός της Αξιωματικής Αντιπολίτευσης και το ακούσαμε. Εάν μάλιστα αυτοί οι άνεργοι έχουν και συσσωρευμένα χρέη, τότε, ακόμα πιο εύκολα θα δεχτούν να εργαστούν με ακόμα χειρότερους όρους.

Η πρόταση για ρύθμιση των χρεών σε εκατόν είκοσι δόσεις θα φέρει άλλα αποτελέσματα και στα δημόσια οικονομικά και στους οικογενειακούς προϋπολογισμούς. Φυσικά πρόσωπα και επιχειρήσεις θα μπορούν να αποπληρώσουν τα χρέη τους, θα μπορούν να γίνουν και πάλι βιώσιμες επιχειρήσεις.

Η σημερινή Κυβέρνηση, με μία σειρά από μέτρα που έχει ψηφίσει, πετυχαίνει αυτό που, για τις συντηρητικές κυβερνήσεις τού χτες, είναι παροχές, είναι προεκλογικά τερτίπια, είναι εν ολίγοις αχρείαστα μέτρα. Αυξάνονται οι μισθοί, αυξάνονται τα έσοδα του κράτους και ταυτόχρονα, αυξάνονται οι κοινωνικές δομές, το κοινωνικό κράτος, η υποστήριξη στους πιο αδύναμους. Τα ήδη πλεονασματικά ασφαλιστικά ταμεία έχουν περισσότερα έσοδα, τη στιγμή που η συντριπτική πλειοψηφία των ασφαλισμένων καταβάλλουν μικρότερες εισφορές. Τα διαθέσιμα του κράτους συνεχώς αυξάνονται, παρ’ ρόλο που η Κυβέρνηση προσλαμβάνει προσωπικό, ανοίγει δομές και καλύπτει κάθε χρόνο με περισσότερα χρήματα τις ανάγκες για παιδεία, υγεία και κοινωνική πολιτική.

Ακούγεται παράξενο. Όμως δεν είναι. Η Κυβέρνηση του ΣΥΡΙΖΑ έχει καταφέρει, να πάρει και πάλι μπροστά η οικονομία, εξυγιαίνοντας τα δημόσια οικονομικά. Τώρα που η οικονομία σταθεροποιήθηκε, τώρα που η κοινωνία πήρε ανάσες, βάζουμε τους όρους της βιωσιμότητας, όχι μόνο των αριθμών, αλλά και των ανθρώπων. Λύνουμε προβλήματα δεκαετιών και προβλήματα που προέκυψαν από τις νεοφιλελεύθερες εμμονές των μνημονίων. Επιμένουμε να ενισχύουμε τα εργασιακά δικαιώματα, να βάζουμε κανόνες ενάντια στις αυθαιρεσίες, να θέτουμε εμείς τους όρους της σταθερότητας και της πορείας στο μέλλον για όλους.

Επιδίωξή μας είναι η συλλογική ευημερία, η αυτάρκεια, η πραγματική ενδυνάμωση της ελληνικής κοινωνίας, μέσα από την προκοπή και την παιδεία. Η διόρθωση της νομοθεσίας αφορά την αποκατάσταση μιας αδικίας, όσον αφορά τις συντάξεις χηρείας. Όσοι είχαν την ατυχία, λοιπόν, να χάσουν τον άνθρωπό τους τα προηγούμενα χρόνια, έχασαν το δικαίωμα να λάβουν σύνταξη χηρείας, λόγω της μη συμπλήρωσης πέντε ετών όπως προβλεπόταν. Παρακαλώ το Υπουργείο να μεριμνήσει σχετικά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μισό λεπτό μόνο χρειάζομαι, κύριε Πρόεδρε.

Έρχομαι στις τροπολογίες.

Η τροπολογία του Υπουργείου Οικονομικών μειώνει τον ΦΠΑ, από το 24% στο 13% στην εστίαση και αντίστοιχα στα τρόφιμα και 6% στην ενέργεια. Είναι μεγάλη ανάσα για τα νοικοκυριά και ανάσα για την πραγματική οικονομία.

Η τροπολογία του Υπουργείου Πολιτισμού απαντάει στην ανάγκη για προστασία της πολιτιστικής μας κληρονομιάς.

Η τροπολογία του Υπουργείου Υγείας έρχεται να βάλει τάξη σε μία άτακτη τριετία από το 2006 μέχρι το 2008 και αφορά ποσοστιαίες επιστροφές από φαρμακευτικές εταιρείες προς τη δημόσια ασφάλιση.

Το κλίμα αλλάζει και αυτό είναι εμφανές και στη Βουλή και στην κοινωνία. Η Ελλάδα, χάρη στην Κυβέρνηση του ΣΥΡΙΖΑ, οδεύει σε καλύτερες εποχές, με μεγαλύτερη αυτοπεποίθηση, με περισσότερες δυνάμεις, με αισιοδοξία. Η μεγάλη διαφορά είναι ότι σταδιακά, χτίζουμε ένα κράτος σοβαρό, δίκαιο και ανθρώπινο, ένα κράτος που προστατεύει και βρίσκεται παρόν για την υπεράσπιση των πιο αδύναμων, ένα κράτος που βάζει κανόνες και δεν περιμένει την αυτορρύθμιση των αγορών, όπου ο μόνος νόμος είναι το δίκαιο του ισχυρού.

Οι εκλογές του φθινοπώρου θα επιβεβαιώσουν και θα επιβραβεύσουν αυτή την προσπάθεια. Το σημερινό νομοσχέδιο, αυτά που προηγήθηκαν και όσα θα ακολουθήσουν, θα δώσουν μια πληρέστερη εικόνα της πραγματικότητας, που χτίζεται και μας αφορά όλους.

Στις κάλπες του φθινοπώρου θα αναμετρηθούν τα συμφέροντα των πολλών με τα συμφέροντα των ελίτ. Και εκεί, στις πραγματικές κάλπες, κάθε ψήφος έχει την ίδια δύναμη είτε διαθέτεις στρατιές μέσων και εκατομμύρια στην τράπεζα είτε δεν διαθέτεις τίποτα, πέραν από την αξιοπρέπειά σου.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Ουρσουζίδης από τον ΣΥΡΙΖΑ.

**ΓΕΩΡΓΙΟΣ ΟΥΡΣΟΥΖΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητοί συνάδελφοι, αναντίρρητα η χώρα μας βιώνει τη χειρότερη κρίση σε περίοδο ειρήνης. Μέσα σε αυτό το περιβάλλον, έρχονται κάποια μέτρα αισιοδοξίας, μέτρα τα οποία ρυθμίζουν τη ζωή των ανθρώπων, που έχει ανατραπεί τα τελευταία δέκα χρόνια.

Βεβαίως, από αύριο η χώρα μας, μετά την ψήφιση των μέτρων, δεν θα πλέει σε πελάγη ευτυχίας, αλλά είναι μια ανάσα οξυγόνου, που τόσο έλειψε τα τελευταία χρόνια. Είναι το αποτέλεσμα της δουλειάς των έντιμων Ελλήνων, που συνεισέφεραν και της Κυβέρνησης, που σεβάστηκε τον μόχθο των Ελλήνων πολιτών.

Έτσι, λοιπόν, χωρίς να πανηγυρίζουμε, σήμερα είμαστε σε θέση να πούμε ότι ο ελεύθερος επαγγελματίας, αυτός που πλήρωσε βαρύ τίμημα τα τελευταία χρόνια, είναι σε θέση να αποκτήσει ξανά πρόσβαση σε ασφαλιστική ενημερότητα και σε φορολογική ενημερότητα, προκειμένου να συνεχίσει απρόσκοπτα τη δουλειά του, κάτι από το οποίο θα κερδίσει προφανώς και το ελληνικό δημόσιο. Το συμφέρον των πολιτών είναι και το συμφέρον του δημοσίου. Αυτά πάνε πάντα μαζί.

Τι, όμως, οδήγησε στα βράχια τον Μάη του 2010 και στη χρεοκοπία την πατρίδα μας; Αναμφίβολα, η ανεπάρκεια, η ανεντιμότητα, η ανευθυνότητα και η άγνοια κινδύνου που με βεβαιότητα διέθεταν σε υπερθετικό βαθμό όλοι οι προηγούμενοι διαχειριστές της εξουσίας, αλλά και το οικονομικό κατεστημένο, η ελίτ της αλητείας και όχι της αριστείας, που επέβαλε τη στρατηγική του, ασκώντας επιρροή στο πολιτικό προσωπικό, που με προθυμία ανταποκρινόταν. Αυτή ήταν η θλιβερή πραγματικότητα στη χώρα μας, για πολλές δεκαετίες. Το αποτέλεσμα δεν άργησε να έρθει.

Ήλεγχαν κατά τρόπο απόλυτο τα μέσα μαζικής ενημέρωσης, μέχρι που τα κατήργησαν και παρέδωσαν την ενημέρωση των πολιτών στους κομματικούς φίλους και τους κουμπάρους, στη λεγόμενη ιδιωτική πρωτοβουλία, που μόνο ιδιωτική δεν ήταν. Αντίθετα, εκ των ενόντων, αποδείχθηκε ότι ήταν ο ορισμός, η επιτομή της κρατικοδίαιτης πραγματικότητας και της λεηλασίας του δημοσίου χρήματος.

Οι πολίτες κατανοούν πλέον πολύ καλά πόσο αδιάφορο, πόσο διαπλεκόμενο, πόσο ανεπαρκές υπήρξε το πολιτικό κατεστημένο, πετυχαίνοντας το ακατόρθωτο. Δεν χρεοκόπησε μια οποιαδήποτε χώρα, χρεοκόπησε την Ελλάδα του μοναδικού πολιτισμού, του εξαίρετου τουρισμού, του άριστου πρωτογενή τομέα, του διεθνώς αναγνωρισμένου ανθρώπινου δυναμικού. Θερμά συγχαρητήρια!

Η εξαγγελία των μέτρων ανακούφισης από τον Πρωθυπουργό τον περασμένο φθινόπωρο ήταν το αποτέλεσμα της σκληρής και επίπονης προσπάθειας του ελληνικού λαού. Προσωπικά, τους ευχαριστώ θερμά γι’ αυτό και φυσικά, είναι κάτι που έχουν απόλυτη ανάγκη οι πολίτες.

Η υλοποίηση της δέσμευσης για τη μη περικοπή των συντάξεων ήρθε ως αποτέλεσμα ακριβώς της σταθερής προσήλωσης σε στόχους με απόλυτο σεβασμό του μόχθου των φορολογούμενων πολιτών. Οι πολίτες επιτέλους ένιωσαν ότι μια Κυβέρνηση σέβεται τη λογική απαίτηση για συνετή και έντιμη διαχείριση, για περιστολή των δαπανών και εξάλειψη των οικονομικών σκανδάλων, που λεηλάτησαν και εντέλει χρεοκόπησαν την πατρίδα μας. Εκείνοι που πρέπει τώρα να νιώσουν την ανακούφιση, είναι αυτοί που πλήρωσαν το μεγαλύτερο τίμημα.

Για τη ρύθμιση των οφειλών προς τους φορείς κοινωνικής ασφάλισης δεν έχω να πω τίποτα, καθώς έχουν ειπωθεί όλα. Απλά θέλω να πω συγχαρητήρια στο Υπουργείο. Είναι πολύ καλ,ό για να είναι αληθινό. Μπαίνουν όλοι μέσα αδιάκριτα, με γενναία περικοπή των προσαυξήσεων έως 85%, 100% για τους αγρότες και στη βασική οφειλή στο 65%. Δηλαδή ο πολίτης που χρωστάει 10.000 ευρώ κατεβαίνει στα 3.500 και όταν οι προσαυξήσεις είναι 10.000 ευρώ κατεβαίνουν στα 1.500 ευρώ και ρυθμίζονται ανάλογα με το εισόδημα σε εκατόν είκοσι ή και λιγότερες δόσεις.

Το αντίστοιχο νομοσχέδιο που αφορά στη ρύθμιση οφειλών προς τη φορολογική διοίκηση είναι ένα θετικό μέτρο, ωστόσο δεν μπορώ να το συγκρίνω με το νομοσχέδιο του Υπουργείου Εργασίας. Προφανώς έχει περιθώρια βελτίωσης. Η απαλλαγή του ποσού 10% με την ένταξη στις εκατόν είκοσι δόσεις θα έπρεπε να είναι στα επίπεδα του άλλου νομοσχεδίου. Κατά τα άλλα, δημιουργεί τις προϋποθέσεις να ανασάνουν, όπως είπα και στην αρχή, πολλοί πολίτες.

Έρχομαι τώρα στη δέκατη τρίτη σύνταξη. Διαβάζω: «Στους δικαιούχους κύριας σύνταξης γήρατος, αναπηρίας ή θανάτου χορηγείται από το 2019 και για κάθε επόμενο έτος η δέκατη τρίτη σύνταξη». Αυτό δεν το διαβάσατε; Είναι η αρχή του σχετικού άρθρου το οποίο αφορά στη χορήγησή της. Άρα μιλάμε για μόνιμο μέτρο. Μία πιθανότητα υπάρχει να μην είναι μόνιμο, να επανέλθουν οι ολετήρες της οικονομίας της χώρας. Τότε με βεβαιότητα και να ξαναρχίσουν τα δανεικά, δεν θα υπάρξει ούτε δέκατη τρίτη σύνταξη, αλλά φοβάμαι και πολύ λιγότερα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και επειδή αναφερθήκατε στα οικονομικά, θέλω να πω ότι η Νέα Δημοκρατία και το ΠΑΣΟΚ με 9,5 δισεκατομμύρια ευρώ το 2012 έχουν το ρεκόρ των υποχρεώσεων του ελληνικού δημοσίου προς τους ιδιώτες. Σήμερα είναι 1,6 δισεκατομμύριο ευρώ οι ληξιπρόθεσμες οφειλές προς τους ιδιώτες.

Και επειδή μιλάτε για υπερφορολόγηση, ότι φορολογήσαμε υπερβολικά τον κόσμο, πράγματι το 2015 ψηφίσαμε ένα μνημόνιο το οποίο δεν το πιστεύαμε και είχαμε το θάρρος από αυτό το Βήμα να το ομολογήσουμε όλοι. Όμως ήταν το βήμα που κάναμε προς τα πίσω προκειμένου να φτάσουμε εδώ που φτάσαμε σήμερα και να μην πάμε τη χώρα σε περιπέτειες και σε αχαρτογράφητα νερά. Εξάλλου, οι λογικοί και συνετοί πολίτες μάς είπαν: Τραβήξτε το σκοινί, αλλά δεν θα το κόψετε.

Έρχομαι, όμως, στις αποζημιώσεις των αγροτών. Λέγατε, λοιπόν, ότι εμείς φορολογούμε. Εσείς φορολογήσατε και τον αέρα που ανέπνεε ο πολίτης. Πού ακούστηκε ξανά κοινοτικές αποζημιώσεις και ενισχύσεις από το πρώτο ευρώ να φορολογούνται; Αποζημιώσεις από την Ευρωπαϊκή Ένωση και από τον ΕΛΓΑ θεωρούνται κέρδη. Κάνατε την εξής πρωτοτυπία: Την απομείωση της ζημιάς την κάνατε κέρδος και φορολογούσατε τους πολίτες. Αυτό από το 2015 και μετά έπαψε να ισχύει. Παρακαλώ αυτό είναι το έγγραφο το οποίο επιβεβαιώνει όσα λέω.

(Στο σημείο αυτό ο Βουλευτής κ. Γεώργιος Ουρσουζίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και κλείνοντας, θα ήθελα να πω ότι προφανώς οι πολίτες έχουν μια μεγάλη απορία: Πώς είναι δυνατόν αυτή η Κυβέρνηση μέσα σε ένα περιβάλλον που όλοι ομολογούν ότι ήταν πρωτόγνωρο για τη χώρα, βαθιάς οικονομικής ύφεσης, κατάφερε να ξαναστήσει στα πόδια του το σύστημα υγείας, κατάφερε να δώσει τη δέκατη τρίτη σύνταξη εκεί που πρέπει στο 100% και εκεί που δεν πρέπει έδωσε πολύ λιγότερα;

Κατάφερε, επίσης, να δώσει το ΕΚΑΣ στους ανθρώπους οι οποίοι, όπως πολύ σωστά είπε ο συνάδελφος της Νέας Δημοκρατίας, υφίστανται ένα περιορισμό στη σύνταξή τους, δωρεάν φάρμακα, πρόσβαση στην υγεία σε δυόμισι εκατομμύρια ανασφάλιστους πολίτες και άλλα πολλά, αλλά δεν θέλω να σας κουράσω με αυτά.

Απλά θα αναφέρω ότι έχω στα χέρια μου εδώ την έκθεση του ευρωπαϊκού ελεγκτικού συνεδρίου όπου μόνο για τρία έργα, για τον αυτοκινητόδρομο Ε65, για τον Μορέα και την Ολυμπία Οδό -διαβάζω αυτολεξεί στη σελίδα 35- «επιπροσθέτως ο εταίρος από τον δημόσιο τομέα, δηλαδή ο Έλληνας φορολογούμενος πολίτης, επιβαρύνθηκε με πρόσθετο κόστος 1,2 δισεκατομμυρίων ευρώ».

Και για να καταλάβει ο Έλληνας φορολογούμενος πολίτης τι σημαίνει 1,2 δισεκατομμύρια ευρώ, είναι είκοσι δύο νοσοκομεία σαν αυτό που χτίζουμε στην Κομοτηνή με την ευγενική δωρεά του Ιδρύματος «Σταύρος Νιάρχος» -αυτά έγιναν βίλες στη Σύρο, τη Μύκονο και δεν ξέρω εγώ πού αλλού- και δώδεκα χρόνια διασφαλισμένο το μαξιλάρι των 100 εκατομμυρίων ευρώ για την προστασία της πρώτης κατοικίας ή ακριβώς ένα μετρό σαν της Θεσσαλονίκης και περισσεύουν και 200 εκατομμύρια.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Πρατσόλης από τον ΣΥΡΙΖΑ.

**ΑΝΑΣΤΑΣΙΟΣ (ΤΑΣΟΣ) ΠΡΑΤΣΟΛΗΣ:** Ευχαριστώ, κύριε Πρόεδρε.

Κυρία και κύριε Υπουργέ, παρακολουθούμε σήμερα την αγωνιώδη προσπάθεια των Βουλευτών της Αντιπολίτευσης να μπορούν να νιώσουν τη νέα πραγματικότητα.

Είναι μία πραγματικότητα που γι’ αυτούς μοιάζει ένα κακό όνειρο, για τον ελληνικό λαό, όμως, είναι μία χειροπιαστή απόδειξη ότι η Ελλάδα γύρισε, επιτέλους, σελίδα, η Ελλάδα άφησε πίσω της τα οκτώ χρόνια της κρίσης και της λιτότητας, αυτά τα οκτώ χρόνια που ήταν συνέπεια της χρεοκοπίας που την οδήγησαν οι δυνάμεις αυτές, οι οποίες σήμερα κουνάνε το δάχτυλο για πολλά ζητήματα.

Σήμερα κουβεντιάζουμε ένα νομοσχέδιο το οποίο περιέχει μόνο θετικά μέτρα και μάλιστα, θα έλεγα ότι είναι από τα καλύτερα νομοσχέδια που έχουμε ψηφίσει σε αυτήν τη Βουλή, αλλά και στα τελευταία δέκα χρόνια. Είναι η ρύθμιση των εκατόν είκοσι δόσεων, που έρχεται να δώσει ανάσα, αλλά και ελπίδα ξανά, σε ένα εκατομμύριο τριακόσιες χιλιάδες άτομα, ενώ εκτός από φυσικά πρόσωπα, αφορά και επιχειρήσεις, αλλά και οφειλές προς ΟΤΑ Α΄ βαθμού.

Το πλέον σημαντικό, όμως, αλλά και καινοτόμο στοιχείο αυτού του νομοσχεδίου είναι το κούρεμα της βασικής οφειλής και των προσαυξήσεων. Σήμερα στην εφορία τέσσερα εκατομμύρια εκατό χιλιάδες οφειλέτες χρωστούν 104,4 δισεκατομμύρια ευρώ και ένα εκατομμύριο πεντακόσιες πενήντα χιλιάδες οφειλέτες χρωστούν 38,2 δισεκατομμύρια ευρώ στα ασφαλιστικά ταμεία.

Το 2015 παραλάβαμε μία χώρα κι ένα ασφαλιστικό σύστημα σε πλήρη αναρχία, μία χώρα σε βαθιά οικονομική και κοινωνική κρίση, μία χώρα απόλυτης κατάρρευσης και ένα ασφαλιστικό σύστημα υπερχρεωμένο, με ένα έλλειμμα άνω του 1,1 δισεκατομμυρίου, με δώδεκα οριζόντιες διαδοχικές περικοπές συντάξεων και τετρακόσιες χιλιάδες εκκρεμείς αιτήσεις συνταξιοδότησης.

Το 2016 η Κυβέρνηση προχώρησε σε μία μεγάλη ασφαλιστική μεταρρύθμιση και από το 2017 και μετά οι ασφαλισμένοι πληρώνουν στη βάση των πραγματικών εισοδημάτων τους, με αισθητή μείωση των εισφορών για ένα μεγάλο μέρος των ελεύθερων επαγγελματιών, από 440, περίπου, ευρώ στα 167 ευρώ.

Το 2018 καταφέραμε να βγάλουμε τη χώρα από τα μνημόνια, μέσα από πολλές δυσκολίες, διαπραγματεύσεις, συμβιβασμούς, έχοντας πάντα ως κύριο στόχο να ξεπεράσουμε την κρίση και αυτή τη στιγμή να μπορούμε να μιλάμε για οικονομική ανάκαμψη, αποκατάσταση των αδικιών και επιστροφή στην κανονικότητα.

Ήρθε, λοιπόν, η ώρα να κερδίσουμε ξανά το χαμένο έδαφος και το χαμένο χρόνο, όχι με λόγια, αλλά με έργα. Γι’ αυτό σήμερα είμαστε εδώ για να παρουσιάσουμε νέα θετικά μέτρα μετά την εφαρμογή των βασικών αρχών συλλογικών διαπραγματεύσεων, την αύξηση του κατώτατου μισθού, την κατάργηση του ντροπιαστικού και ρατσιστικού υποκατώτατου, την προστασία της πρώτης κατοικίας, τη μείωση των ασφαλιστικών εισφορών σε ελεύθερους επαγγελματίες, το επίδομα στέγασης, την κάλυψη δυόμισι εκατομμυρίων ανασφάλιστων συμπολιτών μας.

Όλα αυτά έχουν ένα και μοναδικό πρόσημο, την προστασία των πολλών, αυτών που σήκωσαν τα βάρη της κρίσης. Όλα αυτά είναι μέτρα στοχευμένα, στο πλαίσιο του δημοσιονομικού μας χώρου και όχι με δανεικά που υποθηκεύουν το μέλλον μας, κάτι που έγινε σε μεγάλη, θα έλεγα, έκταση στο παρελθόν.

Με τις τροπολογίες, ακόμα, που κατατέθηκαν θεσπίζεται ως μόνιμο μέτρο και όχι ως εκλογικό επίδομα, όπως αρέσκεται να λέει η Αντιπολίτευση, η δέκατη τρίτη σύνταξη και επανέρχεται ο μειωμένος ΦΠΑ στα είδη εστίασης στο 13% και στο 6% η ενέργεια, όπως η ΔΕΗ και το φυσικό αέριο.

Απέναντι σε όλα αυτά τα θετικά μέτρα η Νέα Δημοκρατία και ο κ. Μητσοτάκης τι προτείνουν άραγε; Να καταργηθεί το οκτάωρο ως ξεπερασμένο, με ψήφισμα του Ευρωκοινοβουλίου που ψήφισαν οι Ευρωβουλευτές της Νέας Δημοκρατίας. Τις επιπλέον ενισχύσεις των συνταξιούχων, όπως τη δέκατη τρίτη σύνταξη τις ονομάζει λαϊκισμό και δεν εγγυάται τη συνέχειά τους, χθεσινή δήλωση. Ζητά να εφαρμοστεί η επταήμερη εργασία, επιστρέφοντας στις εργασιακές σχέσεις του 18ου αιώνα. Και φυσικά, δεν εννοεί την εφταήμερη λειτουργία, που ισχύει έτσι κι αλλιώς, ειδικά για τις εταιρείες συνεχούς πυράς.

Ζητάει να μην ισχύουν οι συλλογικές συμβάσεις, αλλά οι επιχειρηματικές, ξέροντας καλά ότι οι εργαζόμενοι μιας επιχείρησης είναι πιο ευάλωτοι στις ορέξεις του επιχειρηματία. Ζητάει να επανέλθουν οι προσλήψεις στο 5 προς 1, από το 1 προς 1 που καταφέραμε εμείς, με βασικό του, βέβαια, στόχο τη μεταφορά υπηρεσιών του δημόσιου τομέα στον ιδιωτικό.

Όλα τα παραπάνω πραγματικά θα τα ζήλευαν και ο ΣΕΒ και το ΔΝΤ και δημιουργούν με προσήλωση την Ελλάδα των λίγων. Ο λαός, οι εργαζόμενοι, οι συνταξιούχοι πρέπει να κρίνουν και να αποφασίσουν στις επόμενες εκλογές πάνω απ’ όλα για την ασφάλεια του μέλλοντός τους.

Με τις διατάξεις του νομοσχεδίου για τα φυσικά πρόσωπα, δηλαδή μισθωτούς, συνταξιούχους, επιχειρηματίες, πρώην επιχειρηματίες, εισοδηματίες, ορίζεται ότι η ρύθμιση αφορά οφειλές που γεννήθηκαν έως και 31-12-18 και είναι ανάλογη με τη φοροδοτική ικανότητα των πολιτών.

Εδώ θα ήθελα να συμπληρώσω ότι θεωρώ ότι υπάρχει η δυνατότητα να καλυφθούν και όσοι οφείλουν μέχρι 20.000 ευρώ στην εφορία, που δεν καλύπτει ο εξωδικαστικός συμβιβασμός και θα πρέπει να το δούμε.

Το νομοσχέδιο αυτό αποτελεί ανακούφιση για χιλιάδες Έλληνες και δίνει τη δυνατότητα σε πολλούς συμπολίτες να λάβουν, επιτέλους, σύνταξη, άνθρωποι οι οποίοι αν και είχαν συμπληρώσει τις άλλες προϋποθέσεις συνταξιοδότησης δεν μπορούσαν να βγουν στη σύνταξη λόγω οφειλών.

Θα ήθελα σε αυτό το σημείο να αναφερθώ και σε ρυθμίσεις οφειλών προς τους ΟΤΑ Α΄ βαθμού που προέρχονται από τέλη, φόρους, δικαιώματα και εισφορές και που αφορούν όχι μόνο στους δήμους, αλλά και τα πάσης φύσεως νομικά πρόσωπα των ΟΤΑ. Αρχικά, το ύψος των ληξιπρόθεσμων οφειλών προς τους ΟΤΑ Α΄ βαθμού ανέρχεται στα 2,7 δισεκατομμύρια και μαζί με τις οφειλές προς τα νομικά πρόσωπα το ποσό αυτό πλησιάζει τα 3 δισεκατομμύρια.

Είναι, λοιπόν, εύκολα αντιληπτό ότι η παροχή διευκολύνσεων προς τους δημότες, ώστε να αποπληρώσουν τις οικονομικές τους εκκρεμότητες μέσω της ρύθμισης αυτής, θα οδηγήσει τους ΟΤΑ σε μία σημαντική εισροή εσόδων, ώστε να επαναφέρουν την κανονικότητα στον οικονομικό τους προγραμματισμό.

Με το νομοσχέδιο αυτό η Κυβέρνηση αποδεικνύει, για άλλη μία φορά, ότι υλοποιεί τις δεσμεύσεις της για επιστροφή στην ανάπτυξη, μία ανάπτυξη που αφορά τους ανθρώπους του μόχθου, τον λαό που ήταν αυτός που σήκωσε το βάρος της κρίσης, ήταν αυτός που μας στήριξε και είναι αυτός για τον οποίο προσπαθούμε και θέλουμε να γινόμαστε καλύτεροι.

Στόχος μας πάντα είναι η ανάκτηση της αξιοπρέπειας και της δύναμής μας, αξίες για τις οποίες πάντοτε, ως Έλληνες, είμαστε περήφανοι. Γι’ αυτό, ο περήφανος αυτός λαός θα δώσει ηχηρή απάντηση στις 26 του Μαΐου και πολύ περισσότερο στις εθνικές εκλογές του Οκτώβρη.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Γεννιά Γεωργία, από τον ΣΥΡΙΖΑ.

**ΓΕΩΡΓΙΑ ΓΕΝΝΙΑ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, για ακόμη μία φορά συζητείται και θα ψηφιστεί ένα νομοσχέδιο ενδεικτικό της πολιτικής του ΣΥΡΙΖΑ, που στόχο έχει να άρει τα βάρη από αυτούς που τα προηγούμενα χρόνια επωμίστηκαν τα αποτελέσματα των καταστροφικών πολιτικών των κυβερνήσεων Νέας Δημοκρατίας και ΚΙΝΑΛ.

Για μια ακόμη φορά, λοιπόν, εισάγεται μία σειρά παρεμβάσεων που θα έχουν αντίκρισμα σε ασφαλισμένους, εργαζόμενους, συνταξιούχους και ευπαθείς ομάδες. Κυρίες και κύριοι, ερχόμαστε να επανορθώσουμε αδικίες με μία σειρά από μέτρα για ρύθμιση δόσεων στην εφορία, τα ασφαλιστικά ταμεία και τους δήμους, με διατάξεις για ενδυνάμωση της προστασίας των δικαιωμάτων των εργαζομένων, ενισχύοντας την αξία και την αξιοπρέπεια της εργασίας και εισάγοντας νέα εργαλεία.

Περιλαμβάνει, επίσης, διατάξεις για το επίδομα στέγασης, για την έκτακτη οικονομική βοήθεια που καταβάλλεται στις οικογένειες των ατόμων που έχασαν τη ζωή τους από το σεισμό ή άλλα φυσικά φαινόμενα, για τις προνοιακές παροχές που καταβάλλονται από τον ΟΠΕΚΑ, ενώ αποκαθίσταται, επιπλέον, η δυνατότητα χορήγησης παράτασης σε όλους τους δικαιούχους αναπηρικών επιδομάτων των οποίων έχει λήξει η γνωμάτευση και καθυστερεί η εξέτασή τους από τα ΚΕΠΑ χωρίς δική τους υπαιτιότητα.

Φυσικά, περιλαμβάνει και τη δέκατη τρίτη σύνταξη, που εσείς δεν θέλετε. Εμείς, όμως, τη θεωρούμε αναγκαία, όπως θεωρούμε αναγκαία και τη δέκατη τέταρτη ή το δέκατο τρίτο μισθό, για τα οποία είμαι σίγουρη ότι αμέσως μόλις το επιτρέψουν τα δημοσιονομικά αυτής της χώρας, θα τα υλοποιήσει αυτή η Κυβέρνηση.

Γιατί εμείς, κύριοι της Νέας Δημοκρατίας και του ΚΙΝΑΛ, θεωρούμε απαραίτητη την ύπαρξη κοινωνικού κράτους, ισχυρού κοινωνικού κράτους, θεωρούμε απαραίτητο να χτίσουμε την Ελλάδα των πολλών. Εκεί όπου εσείς προτείνετε απολύσεις, εμείς παλεύουμε για θέσεις εργασίας. Εκεί όπου εσείς προτείνετε κατάργηση επιδομάτων, εμείς ψηφίζουμε τη θέσπισή τους.

Όταν εσείς, δια στόματος του Αρχηγού σας, επιθυμείτε επταήμερη εργασία, εμείς θωρακίζουμε την πενθήμερη. Όταν εσείς προτείνετε κατάργηση του οκταώρου, εμείς κοιτάμε να το εξασφαλίσουμε. Εκεί όπου εσείς θέλετε να ισοπεδώσετε τις συλλογικές συμβάσεις και τους μισθούς των εργαζομένων, εμείς θεσπίζουμε διατάξεις προστατευτικές των εργασιακών δικαιωμάτων. Εκεί όπου εσείς θέλετε απλά να επιτελέσει ο Αρχηγός σας ρόλο επιστάτη δούλων, εμείς αντιτάσσουμε ηγέτη Πρωθυπουργό, με όραμα και στόχο την ευημερία των πολλών.

Σε όλη αυτή την προσπάθεια να είστε σίγουροι ότι έχουμε δίπλα μας τον κόσμο. Γιατί ο κόσμος ξέρει και δεν μπορεί να ξεχάσει ποιος έχει καταληστεύσει τα λεφτά του και τους κόπους του όλα αυτά τα χρόνια, ποιος είναι μπλεγμένος σε διαφθορά και οικονομικά σκάνδαλα.

Ο κόσμος θυμάται! Θυμάται ότι δεν τον κοροϊδέψαμε, ότι δεν τον ξεγελάσαμε. Θυμάται ότι αυτή η Κυβέρνηση και ο Πρωθυπουργός της τηρήσαν όλες τις υποσχέσεις τους και με το παραπάνω. Θυμάται ότι αυτά που του τάξαμε, τα εκπληρώσαμε ένα προς ένα, γιατί βιώνει τα αποτελέσματα και τη διαφορά των δικών μας πολιτικών. Βιώνει όσα είναι δίκαια και γίνονται πράξη.

Κατανοεί ότι η Ελλάδα έχει ανακτήσει τον σεβασμό και την αξιοπρέπεια, την εμπιστοσύνη των εταίρων και των διεθνών συνομιλητών της. Κατανοεί ότι πλέον χαράσσουμε δική μας αυτόνομη πορεία, ότι έχουμε κερδίσει εκ νέου την αξιοπρέπεια, την αξιοπιστία μας.

Κατανοεί τις μεταρρυθμίσεις που έχουν συντελεστεί όλα αυτά τα χρόνια και για πρώτη φορά μετά από δέκα περίπου χρόνια κρίσης, βλέπει και ζει μέτρα με θετικό πρόσημο, μέτρα θετικά για την τσέπη των πολλών, μέτρα που συμβάλλουν στην εμπέδωση της κοινωνικής δικαιοσύνης, στην προάσπιση των ατομικών ελευθεριών, στην εξασφάλιση των κοινωνικών δικαιωμάτων, στο κοινό καλό και το συμφέρον των πολλών, για να τεθούν ξεκάθαρα οι βάσεις για ένα πιο κοινωνικό κράτος, ένα κράτος δικαίου και να δημιουργηθεί ένα αρραγές μέτωπο απέναντι στις δυνάμεις της ακροδεξιάς, του συντηρητισμού, του εθνικισμού και της μισαλλοδοξίας, απέναντι στο νεοφιλελεύθερο μοντέλο διακυβέρνησης και διαρκούς λιτότητας που θέλει να εφαρμόσει και να το επιβάλει ο κ. Μητσοτάκης, συνθλίβοντας τη μεσαία τάξη και τα φτωχά στρώματα των Ελλήνων.

Ο λαός γνωρίζει ότι το παλιό πολιτικό κατεστημένο δεν διεκδικεί απλά πολιτική αλλαγή. Διεκδικεί την παλινόρθωσή του, για να εξασφαλιστούν τα συμφέροντα των λίγων, του κεφαλαίου, των προνομιούχων, για να γυρίσουμε σε εργασιακό μεσαίωνα, να απεμπολήσουμε όλα μας τα κοινωνικά και εργασιακά δικαιώματα.

Γνωρίζει, αντιθέτως, ότι με εμάς η χώρα και η οικονομία βρίσκονται σε σαφή πορεία ανάκαμψης για όλους. Και τώρα υποδέχεται με χαρά τα μέτρα: εξασφάλιση δέκατης τρίτης σύνταξης, επιδότηση εισφορών νέων εργαζομένων, μείωση της εισφοράς του εργοδότη, μείωση του ΦΠΑ στην εστίαση και στην ενέργεια, μείωση εισφοράς αλληλεγγύης, μείωση του συντελεστή ΦΠΑ από το 13% στο 11% σε αγαθά και υπηρεσίες, φορολογικές μειώσεις για τους κατοίκους των νησιών μας, μείωση φόρου συνεταιρισμού στο 10%, έκπτωση από το φορολογητέο εισόδημα των τόκων στεγαστικών δανείων.

Είναι τόσα πολλά τα μέτρα πλέον υπέρ των Ελλήνων που δεν φτάνει ο χρόνος να τα απαριθμήσουμε! Πόσα πια θέλετε για να καταλάβετε κι εσείς ότι μόνο εμείς είμαστε εδώ από τον λαό και για τον λαό, για τους πολλούς, για όλους και όχι για τους λίγους και τα μεγάλα οικονομικά συμφέροντα που υπηρετείτε και εξυπηρετείτε!

Και προχωράμε! Σε αυτήν την πορεία πιστεύω ότι θα έχουμε συνοδοιπόρους μας πολλούς, γιατί πολύ απλά, κύριε Μητσοτάκη, το παιδί από το Περιστέρι, από τον Πειραιά, από το Κερατσίνι, από τις δυτικές συνοικίες όλης της χώρας, το παιδί από το χωριό, από το νησί, από την ύπαιθρο και από κάθε γειτονιά της Ελλάδας που δεν ανήκει στην ελίτ, δεν θα γίνει ψυκτικός και μεροκαματιάρης που εσείς θέλετε.

Θα σπουδάσει, κύριε Μητσοτάκη! Αν το επιθυμεί, θα σπουδάσει, ίσως όχι στο Κολούμπια, αλλά σίγουρα στο ελληνικό δημόσιο δωρεάν πανεπιστήμιο που φροντίζουμε να λειτουργεί και να αναβαθμίζεται. Αυτό που θέλει να σπουδάσει θα σπουδάσει και θα αντιμετωπίζεται ισότιμα, όπως όλα τα παιδιά που ζουν σε αυτή τη χώρα, γιατί εμείς θα τους το εξασφαλίσουμε, γιατί εμείς δεν αναγνωρίζουμε και δεν δημιουργούμε πολίτες δεύτερης ευκαιρίας και δεύτερης κατηγορίας! Όλοι ίσοι, όλοι άξιοι, όλοι ικανοί να ορίσουν τη μοίρα τους, τη δική τους μοίρα, τη μοίρα που τους αξίζει!

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο τελευταίος ομιλητής για απόψε κ. Γεώργιος Τσόγκας από τον ΣΥΡΙΖΑ.

**ΓΕΩΡΓΙΟΣ ΤΣΟΓΚΑΣ:** Ευχαριστώ, κύριε Πρόεδρε.

Μετά τον οίστρο της κ. Γεννιά ο επόμενος ομιλητής, δηλαδή εγώ, θα τα βρει λίγο δύσκολα. Δεν έχει σημασία όμως.

Κυρίες και κύριοι Βουλευτές, το παρόν σχέδιο νόμου αποτελεί τη δικαίωση της Κυβέρνησης και του λαού μας που πίστεψε στο κάλεσμα της ιστορίας. Αποτελεί ίσως το καλύτερο αποτέλεσμα της σκληρής δουλειάς της Κυβέρνησης, η οποία χάρη στην ορθολογική διαχείριση του χρέους καταφέρνει σήμερα να φέρει μέτρα ανακούφισης για τους Έλληνες πολίτες, οι οποίοι επωμίστηκαν στις πλάτες τους τα λάθη του παρελθόντος, λάθη των προηγούμενων κυβερνήσεων των οποίων η Κυβέρνηση ΣΥΡΙΖΑ ανέλαβε το πολιτικό κόστος να τα διαχειριστεί και απ’ αυτή τη διαχείριση μπορούμε σήμερα να νομοθετούμε μέτρα ικανά να βγάλουν από το οικονομικό και κοινωνικό αδιέξοδο τους συμπολίτες μας που επλήγησαν στα χρόνια των μνημονίων.

Η Κυβέρνηση ανέλαβε ένα κράτος υπό κατάρρευση, ένα κράτος που αιμορραγούσε οικονομικά, ένα κράτος σε κρίση οικονομική και θεσμική και κατάφερε, μέσα σε μόλις τεσσεράμισι χρόνια, να αλλάξει τα οικονομικά δεδομένα της χώρας προς το καλύτερο. Κατάφερε να ανοίξει δρόμους προς την ανάπτυξη και την ευημερία.

Η δέσμευσή μας απέναντι στον ελληνικό λαό για έξοδο από την κρίση αποκτά κάθε μέρα που περνά σάρκα και οστά και είναι πλέον πραγματικότητα, την οποία ουδείς μπορεί να αμφισβητήσει. Ακόμη και ο πιο σκληρός επικριτής δεν μπορεί να αρνηθεί ότι η Ελλάδα οδεύει σε τροχιά ανάπτυξης. Ουδείς μπορεί να μην αναγνωρίσει ότι η Κυβέρνηση παρέλαβε μια χώρα που βούλιαζε στα χρέη και την ανυποληψία, βούλιαζε στον βούρκο των σκανδάλων του παρελθόντος. Όμως κατάφερε να σταθεί όρθια και οδήγησε τη χώρα εκτός μνημονίων και σκληρής λιτότητας.

Μόνο μία αριστερή κυβέρνηση θα μπορούσε να καταφέρει αυτό το γεγονός, γιατί στον πυρήνα της Αριστεράς βρίσκεται ο πολίτης και το συμφέρον του πολίτη. Μόνο μία αριστερή κυβέρνηση μπορεί να παλέψει για μια δίκαιη κοινωνία και για την ευημερία των πολλών και όχι των λίγων.

Δεν μπορούν να ανεχθούν, όμως, ότι καταφέραμε να μειώσουμε την ανεργία από το 28% στο 18%, ότι προχωρήσαμε στην αύξηση του κατώτατου μισθού, ότι εξασφαλίσαμε ελάχιστο εισόδημα για τους οικονομικά ασθενέστερους, ότι πατάξαμε την αδήλωτη εργασία, ότι διασώσαμε το ασφαλιστικό μας σύστημα και φανήκαμε συνεπείς στην αποπληρωμή των οφειλών μας.

Όλα τα παραπάνω απαιτούν πολιτική συνέπεια και η Κυβέρνηση με πράξεις και όχι με λόγια απέδειξε ότι είναι συνεπής και θα συνεχίσει να είναι συνεπής απέναντι στον λαό που την εμπιστεύτηκε. Ισότητα, ισονομία, κοινωνική δικαιοσύνη, πάταξη των κοινωνικών ανισοτήτων, δικαίωμα στην εργασία, προστασία των αδυνάτων, κοινωνική και οικονομική επανένταξη, γι’ αυτά παλεύουμε τέσσερα χρόνια. Αυτές οι αρχές βρίσκονται στον πυρήνα της κυβερνητικής πολιτικής του ΣΥΡΙΖΑ.

Όντας πεπεισμένοι για τους χειρισμούς μας, καταφέραμε να οδηγήσουμε τη χώρα έξω από τα μνημόνια και να συζητούμε σήμερα μέτρα ανακούφισης, τα οποία αναμένεται να ωφελήσουν περίπου ένα εκατομμύριο τριακόσιες χιλιάδες συμπολιτών μας, οι οποίοι θα έχουν την ευκαιρία να απαλλαχθούν από τα βαρίδια του παρελθόντος και να μπορέσουν να επανενταχθούν στην κοινωνική και οικονομική ζωή της χώρας, να κάνουν ένα νέο ξεκίνημα από άλλη βάση, να βγουν από το τέλμα που τους οδήγησαν οι πολιτικές της Νέας Δημοκρατίας και του ΠΑΣΟΚ.

Με το υπό συζήτηση νομοσχέδιο εισάγονται μέτρα που θα λειτουργήσουν υπέρ της ασφαλιστικής κεφαλαιουχικής επανένταξης μεγάλης μερίδας πολιτών μέσω της ρύθμισης οφειλόμενων ασφαλιστικών εισφορών παρελθόντων ετών διάρκειας έως εκατόν είκοσι δόσεων.

Όσον αφορά τη ρύθμιση οφειλομένων προς την εφορία, προβλέπεται η ένταξη όλων των ληξιπρόθεσμων υποχρεώσεων που γεννήθηκαν έως την 31η Δεκεμβρίου 2018. Οι οφειλές ρυθμίζονται με εφάπαξ απαλλαγή από τόκους και προσαυξήσεις εκπρόθεσμης καταβολής που τις επιβαρύνουν κατά την ημερομηνία της αίτησης για υπαγωγή.

Για τα φυσικά πρόσωπα, οι δόσεις μπορούν να φτάσουν τις εκατόν είκοσι, για τα νομικά πρόσωπα μέχρι και δεκαοκτώ για τακτικές οφειλές όπως είναι ο φόρος εισοδήματος, ο ΕΝΦΙΑ, κ.λπ. και έως τριάντα δόσεις για έκτακτες οφειλές, ενώ για νομικά πρόσωπα μη κερδοσκοπικού χαρακτήρα το μάξιμουμ των δόσεων είναι εκατόν είκοσι.

Σημαντική είναι η πρόβλεψη για τους φορολογούμενους με εισόδημα έως 10.000 ευρώ, οι οποίοι θα μπορούν να μπαίνουν αυτόματα στη ρύθμιση. Για όσους έχουν υψηλότερα εισοδήματα, το μέγιστο πλήθος των δόσεων διαμορφώνεται σε συνάρτηση με την εφαρμογή προοδευτικών συντελεστών ικανότητας ετήσιας αποπληρωμής που ξεκινούν από 4% για εισοδήματα από 10.000 ευρώ έως 15.000 ευρώ και φθάνουν το 25% για εισοδήματα πάνω από 100.000 ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Αναφορικά με τις ληξιπρόθεσμες οφειλές προς τα ασφαλιστικά ταμεία δίνεται η δυνατότητα υπαγωγής σε ρύθμιση κατόπιν αίτησης του οφειλέτη του συνόλου των οφειλών προς φορείς κοινωνικής ασφάλισης που δημιουργήθηκαν έως και 31 Δεκεμβρίου 2018 με τις πάσης φύσεως προσαυξήσεις, πρόσθετα τέλη.

Επιπλέον μεταξύ άλλων παρέχεται έκπτωση 85% επί των πάσης φύσεως προσαυξήσεων, πρόσθετων οφειλών και τόκων λόγω μη εμπρόθεσμης καταβολής, στους δε ασφαλισμένους του πρώην ΟΓΑ και στους εργοδότες από την απασχόληση των εργαζομένων παρέχεται έκπτωση 100%.

Με τις προβλεπόμενες ρυθμίσεις των οφειλομένων ασφαλιστικών εισφορών απεγκλωβίζεται μία μεγάλη κατηγορία πολιτών που παρά το γεγονός ότι πληρούν τις προϋποθέσεις συνταξιοδότησης, δεν μπορούν να λάβουν σύνταξη διότι έχουν οφειλές προς τα ταμεία τους.

Πλέον με την ένταξη στη ρύθμιση και το κούρεμα της βασικής οφειλής, ογδόντα χιλιάδες περίπου ασφαλισμένοι θα μπορέσουν να λάβουν τη σύνταξή τους, νικώντας τον εφιάλτη της φτώχειας τους και ξορκίζοντας το φάσμα της ασιτίας που καραδοκούσε.

Με το τρίτο κεφάλαιο του νομοσχεδίου παρέχεται η δυνατότητα ρύθμισης οφειλών και προς τους δήμους και τα νομικά πρόσωπα αυτών, που έχουν βεβαιωθεί ή θα βεβαιωθούν έως την προβλεπόμενη προθεσμία, κατόπιν σχετικής αίτησης του οφειλέτη.

Επίσης, στα ιδιαίτερα θετικά μέτρα που εισάγονται με το παρόν νομοσχέδιο, προσμετρώνται η κατάργηση του ηλικιακού περιορισμού που τίθεται στον επιζώντα σύζυγο προκειμένου να του χορηγηθεί σύνταξη λόγω θανάτου. Εφεξής οι συντάξεις λόγω θανάτου συνταξιούχου ή ασφαλισμένου καταβάλλονται στους επιζώντες συζύγους ανεξάρτητα από την ηλικία τους, ακόμα και μετά την παρέλευση τριετίας. Με αυτό τον τρόπο διορθώνεται μια νομοθετική αστοχία η οποία έχει θέσει τις χήρες ηλικίας μικρότερης των πενήντα πέντε ετών σε οικονομικό αδιέξοδο, βελτιώνοντας ταυτόχρονα το ποσοστό της σύνταξης χηρείας από το 50% στο 70% της κύριας.

Τελειώνοντας, πρέπει να πούμε ότι από το σύνολο των διατάξεων του παρόντος νομοσχεδίου και τις προτεινόμενες τροπολογίες εισάγονται μια σειρά από μέτρα που θα ανακουφίσουν τον Έλληνα πολίτη, τον Έλληνα φορολογούμενο, τον συνταξιούχο, τον ελεύθερο επαγγελματία. Διορθώνονται αστοχίες του παρελθόντος και αποκαθίστανται κοινωνικές αδικίες σε βάρος των συμπολιτών μας, που ένεκα της μνημονιακής περιόδου βρέθηκαν σε δυσχερή οικονομική και κοινωνική θέση.

Η Κυβέρνηση στέκεται δίπλα στον Έλληνα πολίτη, αρωγός και εγγυήτρια των συμφερόντων του, εγγυήτρια της ατομικής και κοινωνικής του αξιοπρέπειας. Είναι περισσότερο από ποτέ σαφές ότι η χώρα βρίσκεται σε ανοδική πορεία και αυτό αποτυπώνεται στο υπό ψήφιση νομοσχέδιο.

Πλέον μετά την έξοδο από τα μνημόνια, μετά από σωστή οικονομική διαχείριση, μετά από την ανάκτηση της εμπιστοσύνης στις αγορές, η χώρα σηκώνει κεφάλι και κοιτάει μπροστά, με δύναμη και αποφασιστικότητα και με μεγαλύτερη σιγουριά από ποτέ.

Κυρίες και κύριοι Βουλευτές, ο σημερινός όμως εφιάλτης της Νέας Δημοκρατίας, η υποχρέωσή της να ψηφίσει τα μέτρα που λοιδόρησε, τα μέτρα που συκοφάντησε, θα συντροφεύει συνεχώς τη θύμηση του σημερινού πολιτικού της φιάσκου. Μέτρα που ο Μητσοτάκης τα θεώρησε λαϊκισμό και ο Βέμπερ αχρείαστα και επικίνδυνα θα ψηφιστούν από τους Βουλευτές της Νέας Δημοκρατίας, που ανενδοίαστα δηλώνουν πως θα τα ψηφίσουν, σκύβοντας το κεφάλι.

Είναι μία τραγική βραδιά –και τελειώνω, κύριε Πρόεδρε- ήττας για τη Νέα Δημοκρατία, μια βραδιά που την καταδικάζει στη συνείδηση του λαού, καθόσον μέχρι χθες απέρριπτε και αμφισβητούσε τα μέτρα και απόψε τα ψηφίζει δίχως να τα συνοδεύει τουλάχιστον με μία συγγνώμη ή έστω με μια ελαφρά ερυθρίαση.

Θέλει αρετή και τόλμη η πολιτική, που προφανώς δεν διαθέτει η Νέα Δημοκρατία. Η Κυβέρνηση υλοποιεί τις εξαγγελίες, σέβεται τον λαό και τον εαυτό της, ανανεώνοντας την ελπίδα για το αύριο.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 23.58΄ λύεται η συνεδρίαση για αύριο, ημέρα Τρίτη 14 Μαΐου 2019 και ώρα 11.00΄, με αντικείμενο εργασιών του Σώματος: νομοθετική εργασία, συνέχιση της συζήτησης και ψήφιση του σχεδίου νόμου του Υπουργείων Εργασίας, Κοινωνικής Ασφάλισης και Κοινωνικής Αλληλεγγύη,: «Ρύθμιση οφειλών προς τους Φορείς Κοινωνικής Ασφάλισης, τη Φορολογική Διοίκηση και τους Ο.Τ.Α. α' βαθμού, Συνταξιοδοτικές ρυθμίσεις Δημοσίου και λοιπές ασφαλιστικές και συνταξιοδοτικές διατάξεις, ενίσχυση της προστασίας των εργαζομένων και άλλες διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**